
D. Bilenkin 
1. INTELLIGENTSI PROOV 


Peter viivitas ikka veel, ehkki ta oleks pidanud minema, otsekohe äratama Yves'i, 
kui too magab, ja üles tunnistama: tema, tähelaeva esimese klassi pardainsener, nägi 


viirastust. 


See toimus ühes kauges sektsioonis, kus tüütu vibratsioon andis märku aegruumi 
annihilaatorite lähedusest. Ligiduses oli ohjeldatud jõud, mis võiks väikese planeedi 
tükkideks rebida, ja inimese meeled tõmbusid nendes kitsastes, hämaralt valgustatud, 
värelevates koridorides tahtmatult pingule. 

Muide, Peter tundis ennast nagu tavaliselt. Nähtavasti oleks ta koguni imestanud, 
kui kuulnuks, et tema, kogu selle koletisliku masinavärgi peremees, tunneb sama- 
sugust rahutust, nagu tundis kauge esivanem, kui nägi välgusähvatust või haistis 
metsarajal kiskja lõhna. 

Ta oli juba ülevaatuse lõpetanud, kui vaikne köhatus, mida selles kohas ei oleks 
kuidagi tohtinud kosta, teda paigale naelutas. 

Peter pöördus ringi. 

Ei kippu ega kõppu. Tühi koridor, matid emailseinad, kaablite ja torude siuglevad 
varjud. Ning selgesti tajutav võõras pilk, mis puudutas nägu nagu ämblikuvõrk. 

«Oleg, sina või?» karjus Peter ärevalt. 

Koridor vaikis. Peter oh rütmiliselt töötava masinavärgi keskel üksi, ihuüksi. 

Silmapilgu pärast sai Peter aru, kui totras, lausa häbiväärses olukorras ta on, ning 
otsustavalt suundus ta sinnapoole, kust hääl oli kostnud. Takistuste mõõteriistade kotti 
käepärast seades andis ta nagu mõista, et on aega viitmata valmis kõrvaldama iga 
köhiva, aevastava või itsitava rikke. 

Ta ei jõudnud kaht sammugi astuda, kui seina äärest viskus õhku kiire vormitu keha. 
Mällu jäi ainult must suitsukera, mis kiiresti nurga taha kadus. Kera tumedas 
sisemuses välgatas kaks veripunast pupilli. 

Kui Peter, jalad nõrgad all, jõudis kohani, kuhu kera oli kadunud, polnud seal 
midagi, ainult kaks koridori-poolt, mis olid nii sarnased nagu peegelpilt. Hingeldades 
jooksis Peter koridori mõlemasse otsa, vaatas tagasi, ja esmakordselt tundus talle 
vahemaa tähelaeva eluruumideni hirmuäratavalt suur. 


Asi oli muidugi selgemast selge. Oli varemgi juhtunud, et pikaajalise kosmoselennu 
pinge tähelenduri närvidele mõju avaldas, kuigi, nii palju kui Peter mäletas, vaime 
polnud veel kellelegi viirastunud. 

Seda täbaram oli tema olukord. Toimunust peab teatama arstile, vanale Yves'ile. 
Polnud aga raske ette kujutada, mis sellele järgneb. 

Peteril hakkas iseenesest kohutavalt kahju. See oli ülekohus, ülekohus, ülekohus! 
Miks just tema? Mille eest? Kuidas võis see üldse juhtuda — ta ei tundnud ennast 
kehvemini kui tavaliselt. 

«Yves, kas magad?» küsis ta suletud ukse taga vaikselt. 

Rumal küsimus. Sellel tähelaeva öö hilisel tunnil, pärast pingelisi tööpäevi Bisseral, 
ekspeditsiooni bioloog 

ja peaarst loomulikult magas. Võib-olla ei maksagi teda kohe praegu äratada? 

Peter hõõrus mõtlikult lõuga. Tõsi, ta on kohustatud ennast arstile näitama, on 
kohustatud kõnelema, mis juhtus. Kuid on vahe, kas näidata end otsekohe või pisut 
hiljem. Suur vahe. Vaevalt on ta reaktsioonid praegu normis. Aga kui ta on puhanud, 
välja maganud, võibolla siis... 

Otsustatud. Kindlal sammul astus Peter Fanny oma kajutisse, võttis riidest lahti ja 
heitis pikali. Siin ei olnud vibratsiooni tunda. Kajutis oli vaikne. Miski ei meenutanud 
kiirust, millega Maa poole sööstev tähelaev ruumi enda taha jättis. 

Mõni minut hiljem Peter magas. Tal olid tähelenduri tugevad närvid. 


Peter nägi halba und. Ta oli Maal ja pikutas võrkkiiges, mis äkki osutus 
ämblikuvõrguks. Tal ähvardas süda seisma jääda, sest kuigi ämblikku polnud, pidi 
koletis kohe ilmuma. Peter teadis, et ämblik on tema kõrval, ta koguni tundis putuka 
karvaste jalgade puudutust, kuid ta ei suutnud end liigutada, ja kõige rohkem kohutas 
see, et ämblik oli nähtamatu. Pärast, lamades ikka veel ämblikuvõrgus, vaatas Peter 
mikroskoopi. Nagu ta aru sai, oli see viimane võimalus sooritada eksam, millest 
olenes kõik. Kuid mikroskoop näitas ämbliku asemel Yves'i ruskeid jultunud vuntse 
ja viimases hädas mõtles Peter, et eksam ikkagi ei otsusta kõike, kuigi ta väga hästi 
teadis, et otsustab. Meeletu jõupingutusega heitis ta kõlbmatu mikroskoobi kõrvale, et 
võtta uus; mikroskoop kukkus maha, veeres edasi nagu pall ja paisus, kiirates jäist 
valgust, mis täitis Peteri südame õudusega, sest tegemist polnud enam palliga, vaid 
neutrontähe tükikesega. «Ah nii tekivad galaktikad...» vilksatas mõte läbi hirmust 
halvatud aju. 

Mingi müra vabastas Peteri luupainajast. Ta hüppas püsti ja kuulatas. Süda tagus 
meeletult, kuid tõelisus tõrjus viirastused eemale. Kusagilt päris lähedalt kostis 
selgesti koputamist ja hüüdeid. Kas mitte kõrvalt tualetist? Poolärkvel Peter tormas 
koridori. Nii oligi: keegi trummeldas seestpoolt vandudes vastu tualettruumi ust — 
iseenesest väga pentsik seik. 

Peter rebis ukse lahti ja nagu kotist pääsenud kass kargas Oleg koridori. 

«Mis naljad need on?» röögatas ta, andmata Peterile aega toibumiseks. «Kah 
meelelahutus, huumor amööbi tasemel, koopainimese käimlanaljad.» 

«Kas käimlad olid tollal olemas?» küsis jahmunud Peter. 

Küsimus oli nii totter, et mehed jäid tardunult teineteise otsa põrnitsema. 

«Kas saab lõpuks magada?» kostis selja tagant vihane hääl. Uks kääksatas ja lävele 
ilmus Yves, nägu krimpsus ja silmad kissis. «Mis kolistamine ja korralagedus siin 
on?.» 

Arst libistas pilgu üle poolpaljaste astronautide. «Oleg pandi väljakäiku luku taha,» 
pomises hämmeldunud Peter. 

«Ahaa! Kas reaktorisse pole veel kedagi pistetud?» torkas Yves. «Minu meelest 
oleks aeg.» 

«Tean vaid, et uks suleti naerukihina saatel,» pomises Oleg. «Tahaksin teada .. .» 

«Salapärase nähtuse suur mõistatus,» ironiseeris Yves. «Tahaksin teada, kas me 
oleme tähelaeval või kus?» 

«Seda võis teha rikkis küberkoristaja,» oletas Peter. 

«Või nii!» Yves'i silmad välkusid. «Galaktilisse pimedusse mähkunud triikraud 
hiilib kurjakuulutavalt magava kosmonaudi öösusside suunas ... Muide, Peter, mis sa 
oled oma tuhvlitega teinud?» 

«Millega?» 

Kõik vaatasid Peteri jalgu, tema auklikke, purpursete plekkidega kirjatud öösusse. 

«Maailma lõpp on naljahambaid täis,» ohkas Oleg. 

«Tõesõna, Peter, millega sa need ...» 

«Yves ...» Peteri hääl värises. «Pean sinuga kõnelema, Yves...» 

«Lori!» Yves viskas müogrammilindi kõrvale. Lint haakus lüliti külge ja jäi 
õõtsudes rippuma. «Mis viirastus? Diagnoosiaparaat kinnitab, et oled terve, ja mina 
jagan kohvri arvamust.» 

«Kinnitan sulle ...» 

«Tugev närvivapustus, mitte enam. Kõik põhilised reaktsioonid...» 


«Aga sussid?» 

«Mis sussid? Mis puutuvad siia sussid? Noh, kõrvetasid neile augud sisse ...» 

«Millega?» 

«Kompotiga!» möirgas Yves. «Kapsasupiga! Kuhu sa sihid? Maailma lõpp on täis 
naljahambaid, nagu ütles Oleg. Kõik teravmeelitsevad. Aetakse sind kesköösel üles. 
Mõelda vaid, surnute varjud panevad naeru kihistades mehi luku taha ... Otsekohe 
annan sulle niisuguse annuse rahustit, niisuguse annuse ...» 

Doktor sirutas käe laua suunas, kuid ampull jäigi võtmata. Uksel seisis Anton 
Ramsey. Seisis ja vaatas niisuguse pilguga, et Peteril tekkis tahtmine otsemaid jalga 
lasta. 

«Nii!» Kapten lähenes Yves'ile. «Mul on teile kui ekspeditsiooni bioloogile ja 
meedikule väike küsimus: kas näiteks hiir on võimeline üle minema neljandasse 
mõõtmesse?» 

«Anton!» Yves tegi suured silmad. «Kas tõesti oled ka sina naljahammas?» 

«Naljahammas? Ma küsin sinult: kus on loomad?» 

«Loomad?» 

«Just.» 

«Bisseralt?» 

«Bisseralt.» 

«Seal, kus nad olema peavad. Aga mis siis?» 

«Mitte midagi. Lihtsalt neid ei ole.» 

«Kuidas ... ei ole?» 

«Seda ma tahaksingi teada.» 

«Kuid see pole võimalik.» 

«Õige.» 

«Anton, see ei ole võimalik! Mis rumalad naljad need on!» 

Yves vaatas Peterile otsa, just nagu kutsuks jagama oma nördimust, vaatas taas 
kapteni poole ja — kahvatas. 

«Jah, kui keegi on aru kaotanud, siis igal juhul mitte mina,» mõtles Peter, 
silmitsedes Yves'i õla tagant tähelepanelikult vitalisatsioonikupleid. 

Ruuni täitsid väikesed ja suured läbipaistvad sarkofaagid, milles automaadid 
hoidsid Bisserait hangitud eksemplaride uinutamiseks vajalikku keskkonda. Vähemalt 
üks kolmandik sarkofaagidest olid väljakutsuvalt 

tühjad, sest sarkofaagides haigutasid aukartustäratavate mõõtmetega augud. 

Just nagu pilkeks põlesid juhtpuldil rohelised tuled, mis tähendas, et 
vitalisatsiooniautomaadid on töökorras. Elualalhoiu kontrollsüsteemi signaalid, millel 
polnud enam midagi kontrollida, vilkusid mõttetult, just nagu haavunult. 

«Kuidas käsite sellest aru saada?» 

Vastust ei järgnenud. Yves oli nõnda kahvatu, et tema muidu ruuged vurrud 
tundusid tulekarva punastena. 

«Ärge muretsege!» Kapten asetas käe pehmelt doktori õlale. «Kui ma ei eksi, on 
kaduma läinud stegrid, asfetid, troojalased, teod ja... kuidas neid nimeta-tigi...?» 

«Missandrid,» sosistas Yves. 

«Missandrid. Kuid pseudoroomajad on alles. Võibolla tähendab see midagi?» Yves 
raputas pead. 

«Kõikide hermeetiliste kuplite all hoitakse kogu grupi uinutamiseks optimaalset 
keskkonda,» vastas arst monotoonselt nagu päheõpitud tundi. «Sellest johtub võima- 
lus, et mõne indiviidi jaoks osutub antud tase madalaks ja olend ärkab. Kuid 


niisugusel juhul suurendab kontrollautomaat otsekohe segu kontsentratsiooni... Mida 
ta ka tegi. Ma ei saa millestki aru .. . Niiviisi võib kupli läbi põletada vaid 
sädelaenguga,» hüüatas ta. 

«Võib-olla on mõnel neist olendeist...» alustas kapten, kuid Yves raputas 
meeleheitlikult pead. 

«Ma nägin neid laeval,» ütles Peter ootamatult. 

Kõik pöördusid tema poole. Peter jutustas lühidalt viirastusest. 

«Ilmselt oli see tigu,» lausus Yves mõtlikult. 

«Ei olnud,» kostis Peter. «Tigu ma tunnen. See ei olnud tigu.» 

«Pole tähtis,» ütles kapten vaikselt. «Nii et sa ei saa juhtunule seletust anda, Yves?» 
«Ei.» 

«Hüva, tegutseme siis ilma seletuseta. Kuulutan välja üldise häireolukorra.» 


Juhtimisruumi ukse juures haaras Yves kaptenil käsivarrest kinni. 

«Mul on üks mõte. Ma ei tahtnud Peteri kuuldes kõnelda.» 

«Jah?» Yves tundis, kuidas lihased tema sõrmede all pingule tõmbusid. 

«kapten, loomad ise ei saa ennast vabastada. See on võimatu. Nad lasti välja, 
Anton.» 

«Kas sa mõtled ka, mis räägid?» 

«Just seepärast nõuangi kogu meeskonna üldise seisundi kontrollimist.» 

Kapten pühkis laubalt higi. 

«Keda sa kahtlustad?» küsis ta kõlatult. 

«Kui ma äsja poleks Peterit läbi vaadanud, ütleksin —,Peter. Kuid Peter see pole. 
Ma ei taha sellest isegi mõelda, ent keegi ju pani Olegi luku taha ja kallas Peteri 
sussidele hapet.» 

«Sellele vaatamata ei anna ma luba üldiseks tervisekontrolliks,» ütles kapten 
karmilt. 

«Kuid ...» 

«Yves, tulekahju ei kustutata hüüdega: «Meie hulgas on tulesüütaja!»» 

Samal ajal silmitses postil seisev Peter nõutult oma vasakut rannet. Just praegu oli ta 
märganud läbi naha sinava veeni kohal nagu süstla torkest jäänud täppi. 

«Kah asi! Aga võib-olla tuleks teatada?» 


Algul olid kõik veendunud, et mõne rumala looma-kese kinninabimine on tühiasi, 
kuid niisugusest väärarvamusest tuli peagi loobuda. Trhelaeva pindala oli mitu 
ruutkilomeetrit, ja kui laeva konstrueeriti, polnud kellelegi pähe tulnud, et laeval 
võidakse korraldada ajujahte. Tõsi, paar korda õnnestus üles hirmutada olend, kes 
otsekohe kadus üle jälitajate peade tekkide, lifti-kongide ja koridoride rägastikku. Et 
Bissera fauna ainus lendav eksemplar laeval oli missander, siis oii ilmselt tegu 
missandriga. Ent kuhu olid kadunud teised? 

Ettepaneku rakendada põgenike püüdmisel küber-koristajaid lükkas Yves tagasi. 
Doktor teadis, et tavalisi roboteid ei tohi ässitada valgulise, s. t. inimesele lähedase 
olendi kallale. Aga bioloogilisi automaate, millega ta ise oli Bisseral jahti pidanud, ei 
saanud kitsastes laevaruumides kasutada. 

Mida kauem Yves mõtles, seda vähem lugu talle 

meeldis. Hüpotees, et vitalisatsioonikaamerad on avanud keegi hullumeelne, oli 
mannetu. Oma nõrk koht oli selleski. Oletagem, et loomad vabastati. Aga edasi? Bis- 
sera õhk erines Maa õhust. Kuidas nad hingavad? Ent fakt oli see, et nad hingasid. 


Lõpuks jagas ta oma kahtlusi kapteniga. 

«Kuidas siis nii?» jahmus Ramsey. «Sa uurisid neid, aga ei tea, mida nad hingavad, 
mida mitte?» 

«Sul on õigus etteheiteid teha, Anton. Kuid kes katkestas bioloogiliste uurimiste 
programmi? Sina. Tean, tean, erakorraline väljakutse Maalt, meid vajatakse — nagu 
ikka, kõige kiiremas korras — Galaktika vastas-kvadraadis. Mida pidin mina jõudma 
allesjäänud ajaga teha? Tüüpiline ülepeakaela tehtud töö. Ikka on meil kiire. Täna üks 
täht, homme teine, aina tuli rummus, toimetused kasvavad üle pea, järelemõtlemiseks 
puudub aeg, ja tagajärg? Ära mõtle, et püüan ennast puhtaks pesta, kuid ...» 

«Õige, me kiirustame. Võimalik, et muidu meid poleks tähtede keskel. Kuidas nad 
siiski kohastusid?» 

«Nähtavasti on nende organism suure kohanemisvõimega.» 

«Hästi, kui kinni püüame, uuriti järele. Missuguseid lõkse sa mõtled kasutada?» 

Mehed arutasid uut taktikat. Kogu aja kajasid jcõrvus otsijate hääled. «Kapten, 
Peteri majapidamise radadel täheldati tundmatu looma jälgi.. .» Lauset ei lasknud 
lõpetada Peteri sünge hääl: «Olen ammu kõnelnud, et küberkoristajaid on vähe. Nad 
ei saa tolmu kõrvaldamisega hakkama.» — «Hästi, hästi,» vastati talle irooniliselt. 
«Meie pigistame silma kinni, kuid kes pigistab kinni tehnilise komisjoni silmad?» — 
«Ärge norige, poisid, see pole üldse tolm, vaid tuhk. Mehaanikud tõmbavad salaja 
suitsu.» — «Isegi mitte mehaanikud, vaid Yves'i loomakesed. Kui neil õnnestus 
plehku pista, miks nad ei võiks siis suurest rõõmust ka tossutada.» 

Kapten kustutas südametäiega hääle. 

Ta oli endast väljas. Loomakesed häirisid teda vähem — kuhu neil minna —, kuid 
hullumeelne pardal ... Nõudmise peale, et kõik püüaksid käia kahekaupa, oli 
hämmeldunult õlgu kehitatud. Hea, et mitte keegi ei aimanud. Aga et tema oli maha 
maganud, seda ei saanud andestada. Mis ka ei juhtuks — kapten vastutab, 

nii on see olnud, on praegu ja saab ka tulevikus olema. Tema, Ramsey jaoks on see 
ainus õige elu — kõige eest muretseda, kõike ette näha ja igas olukorras sündmustest 
üle olla. Ta oli alati ennetanud pimedat juhust, nüüd ennetas juhus teda. Kas see ei 
tähendanud, et ta on tühjaks pigistatud? Kaptenit haaras jõuetu raev. Ei, ta veel näitab 
neile kõigile ... 

Kellele? Loomadele? Olukorrale? Iseendale? 

Enne kui Yves midagi märgata jõudis, surus Ramsey ärevuse alla. 

«Võimalik, et see plaan on parem.» Külmalt silmitses kapten ulatatud joonist. 
«Selgita tehnikutele, mida on tarvis teha. Mina kutsun meeskonna kokku.» 

«Aeg oleks hommikueinet võtta,» tähendas Yves. «Mina isiklikult olen pärast kõiki 
vintsutusi valmis kinni pistma kas või praetud missandri.» 

Ruhvist väljudes märkas Yves Peterit, kes ilmselt teda ootas. 

«Vaata!» ütles Peter ja näitas oma rannet. «Sa võid naerda, kui tahad, kuid ausõna, 
ise ma pole ennast torganud ...» 

Yves vaatas Peterile teraselt otsa ja tundis, et tal hakkab kõhe. 

Hommikusöök algas lõbusalt, kuid kapteni morni ilme tõttu lakkasid naljad peagi. 
«Mis temaga on?» küsis Oleg sosinal. «Kah asi, loomad jooksid minema ...» — «Jah, 
kuid nüüd naerab teda kogu Galaktika,» vastas naaber. — «Arvata võib, et naerdakse 
Yves'i.» — «Saame meiegi oma osa. Kuule, neiud on end täna kohutavalt 
lõhnastanud.» — «Ah sina märkasid ka!» — «Surnugi märkaks.» 

Kapten tõstis pea. 

«Mussa!» 

«Kuulan, kapten.» 


«Mis on ventilatsiooniga? Kust see lõhn?» 

«Nagu mina aru saan, meie armsad daamid ...» 

Tormiline protest sundis mehe vaikima. 

«See pole üldse lõhnaõli!» 

«Meie, naised, peame seda ometi teadma.» 

«Jätta!» Järgnes vaikus. «Õhuvarustussüsteeme teenindav brigaad, otsekohe . ..» 

Kapten ei jõudnud lõpetada, sest ninna lõi niisugune lehk, et kõik hüppasid toole 
ümber tõugates püsti, samas pistis sireen undama, 

Yves ja Ramsey istusid, seljad vastamisi, et kontrollida kõiki ekraane, mis olid 
kiiruga kaptenisillale üles seatud. Mõlemad kandsid maski, kuigi lehk oli kadunud 
niisama järsku, nagu oli tekkinud. 

Saatjad olid paigaldatud kõikidele tähtsamatele ristmikele, sealsamas, lae all, 
rippusid primitiivsed, ent piisavalt tugevad püünised. Jäi üle istuda ja oodata, kuni 
mõni põgenik end ilmutab. 

Minut kadus minuti järel, aga ei juhtunud midagi. Selektor vaikis — inimesed olid 
naljast kaugel. Relv käes, valvati hermeetiliselt suletud uste taga, kaitsti laeva 
elutähtsaid keskusi ja oodati... Mida just, seda ei osanud keegi ütelda. 

Lõpuks ometi! 

Välkkiirelt vajutas Yves nupule. Ekraanile ilmunud olevus jäi just nagu halba 
aimates seisma. Hilja — juba peksleski ta sitkes silikeetvõrgus. «Lõksu langes!» 
hüüatas kapten. «Ma tahaksin teada, kes ...» kostis Yves. «Kuidas kes? See on ju 
asfett.» «Tiibadega asfett?» «Tiibadega?!» 

Jah, võrgus viskleval olendil olid tiivad nagu missandril, kuus jalga nagu asfetil ja 
torukujuline paljas saba, niisugune, mida kellelgi teisel ei olnud. 

«Yves!» Kapteni hääl oli anuv. «Sina oled bioloog, sina ju püüdsid nad. Seleta asi 
ära!» 

Yves'i nägu oli nagu kivist. 

«Yves!» kapten raputas teda õlast. 

«Vaata!» 

Olend ei rabelnud enam. Ta lamas põrandal nagu tume kera, üksnes liigutas loiult 
oma torujat saba. Ei, ei liigutanud. Kaptenil vajus suu lahti. Saba ots lõhenes aeg- 
laselt, kuid peatumatult kaheks. Sabast moodustus midagi kääride sarnast ja nende 
veidrate kääride haarad muutusid silmanähtavalt teravamaks. Siis lähenesid need 
võrgusilmadele ... sulgusid, 

«See on silikeet,» mõtles kapten kergendatult. 

Saba laskis võrgusilmad lahti — ta ei saanud neist 

jagu. Nüüd muutus tema värvus pruunist terashalliks. Ta avanes uuesti, oli näha, 
kuidas iõiketerad lühenesid, ja haaras võrguvoldist kinni. Võpatades kuulsid inimesed 
silikeedi kriginat. Veel paar lööki kuriseva kaheharulise painduva sabaga, olend 
raputas endalt võrgu-tükid ja ekraan tühjenes. 

Yves pöördus kapteni poole: «Naha peale tuleks mulle anda. Küll ma olin tola.» 

«Kas ... kas sa taipasid midagi?» 

«Jah. Kõik on nii lihtne!» hüüatas Yves nutuselt. «Nad moondavad oma keha.» 

«Seda ma nägin. See tähendab, me jälgisime seda mõlemad. Vajugu ma maa alla, 
kui oleksin midagi mõistnud.» 

«Kuula! Pole olemas asfette, missandreid ega teisi,» kõneles Yves kiiresti. «Kõik on 
üks ja sama. Täiesti teine evolutsioonitüüp. Kus olid mu silmad varem! See on ju 
suurepärane!» 


«Kuid üle minu mõistuse,» lausus kapten kuivalt. «Tarvis on midagi teha.» 

«Tarvis on mõista, ja sa mõistad. Istu. Maa peal jääb hunt alati hundiks, põldpüü 
põldpüüks, amööb amööbiks. Kuid nende kehad koosnevad üldjoontes ühtemoodi 
rakkudest, biokeemilised protsessid on neil samuti sarnased. Nad on ühtse terviku 
osad ... Nii nagu karahvin, teeklaas, peegel. . .» 

«Peegel?» kordas kapten mehaaniliselt. 

«Nojah, kõik on üks klaas. Maine evolutsioon jagas ühtse bioloogilise aine 
tuhandeks, miljoniks sõltumatuks vormiks, mis kunagi üksteiseks üle ei lähe. Siin on 
need vormid aga muundumisvõimelised. Elevant võib Bisseral moonduda vaalaks või 
jänesekarjaks, sest kõik on üks ja sama. Närvirakkude käsul muudab organism oma 
keha milleks tahes ja kuidas tahes.» 

«Närvirakkude käsul?» 

«Just täpselt. Maal on elusolendile ühe või teise kuju andnud välistingimused. Need 
voolivad aeglaselt, kuid järjekindlalt eri liike. Siin nägime seda toimumas kiiresti ja 
sihipäraselt. See seletab kõik! Ärkas üksainus organism. Ärkas üles ja nii-öelda 
kasvatas endale gaasimaski. Seejärel kasvatas abinõu sarkofaagi purustamiseks, nii 
nagu meie valime vajaliku tööriista. Ning vabastas ülejäänud.» 

«Nii et hullumeelset ei ole.» Kapten ohkas kergendatult. 

«Talitse rõõmu. Järeldus saab olla vaid üks.» 

«Oled sa selles veendunud? Võib-olla siiski loodus ...» 

«Nii kiiresti ja teadlikult? Anton, tõele tuleb silma vaadata. Võimalik, et see on 
mõistus.» 

«Mõistus?» Kapten silmitses oma rusikais käsi. «Ei mahu pähe. Me ei võinud nii 
kohutavalt eksida.» 

«Võisime, Anton. «Kiiremini, kiiremini, pärast on aega arutada, selge, et need on 
loomad, milleks aega raisata!» Mina tegutsesin nii, Anton. Automaadid ei anna 
ohvritele aega. Pikeeriv hüpe, annus universaal-uinutit — ja jokk.» 

«Kuid Bisseral pole tsivilisatsiooni jälgi.» 

«Tõsi, linnu, masinaid ega teid seal polnud. Kuid milleks on neid vaja olendeile, kes 
võivad vastavalt vajadusele moondada oma keha masinaks, tööriistaks, materjaliks.» 

«Võimatu, Yves. Elusaine ei suuda arenenud tsivilisatsiooni varustada kõige 
vajalikuga.» 

«Kas tõesti? Reaktiivmootoreid, ravimeid, raadiolokaa-toreid, energiapatareisid 
looduses ju varem polnud, enne kui me nad lõime! Aga kas sa oskad ette kujutada, 
milleks on võimeline elusaine, kui seda juhib mõistus? See meie seisukohast totter, 
võimatu, absurdne tsivilisatsioon on võib-olla täiuslikum meie omast. Mina vähemalt 
ei oleks suutnud kupli alt välja pääseda, sina samuti mitte. Mitte sellepärast, et oleksin 
rumalam, kuid ilma masinate ja tööriistadeta olen null. Aga neil on kõik alati kaasas. 
Muide, nad on uurinud Peterit sel ajal, kui ta magas. Nad oleksid võinud meid 
mürgitada, kuni me neid tõsiselt ei võtnud. Miks sa pead raputad? Kas hüpotees 
«hullumeelne pardal» tundub nüüd meeldiv?» 

«Eelistaksin seda sellele, mis sina äsja ütlesid. Õnneks ei paista nende tegevus 
laeval silma arukusega.» 

«Meie käitumine polnud samuti kaugeltki tark!» 

«Planeetidevaheline sõda tähelaeval — see veel puudus! Otsekohe kontrollime, kas 
neil on mõistust või mitte.» 

Ent kontroll ei andnud tagajärgi. Tulutuks osutusid kõik teoreetilised kontaktide 
sõlmimise meetodid; 

nende sajaprotsendiline kabinetlik usaldatavus haihtus laevaruumide hääletusse. 
Pinge tõusis. Kõiki vaevasid ühed ja samad küsimused. Kas nad ei mõista või ei taha 
mõista? Mis tähendus on nende tegudel? Oletagem, et Peteri kohtumine viirastusega 
oli juhus. Ent kas torkamine une pealt oli samuti juhus? Milleks? Et analüüsida verd? 
Või et kontrollida inimese söödavust? Aga toatuhvlid — mis puutusid siia tuhvlid? Ja 
lukustatud uks? Üks totrus teise otsa. Miks on nad peitu pugenud? 

Laeval oli enneolematult vaikne. Ei kostnud sammude kaja ega hääli, see oli 
eikellegimaa vaikus — iga hetk võis puhkeda lahingumöll. Aeg venis rusuvalt ja õhk 
oli täis pinget, rahumeelse lahenduse lootus kahanes järjest. 

Õhtul saabus murrang. Ekraanid kapteni ja bioloogi ees kattusid üksteise järel 
virvendusega, vilkusid nagu küünlad tuules. 

Nii saabus hetk, mida kõik olid oodanud ja kartnud. 

Haaranud pea käte vahele, vaatas kapten üksisilmi tumenevaid ekraane. 

Ta teadis, missugust käsku temalt oodatakse. Käsku lülitada sisse elusaine 
desintegraatorid, et põgenikud tolmustada, kus nad ka ei viibiks. Kuni pole hilja. Kuni 
on aega. Aga võib-olla aega ei olnudki enam? 

Kuid niisama kindlalt teadis kapten, et ei Maa, meeskond ega ta ise ei annaks 
andeks veresauna, kui Yves'i sõnades on murdosagi tõtt. Pärast, kui kõik on lõppenud, 
kui hirmuäratav teadmatus on seljataha jäänud, muudavad inimesed meelt. Hirm 
ununeb, seda asendab norg ja kibedus, sest tundmatute olendite tapmine tähendab 
ühtlasi lõpu tegemist inimese veendumusele, et ta on võimeline mõistma kõike, 
millega kokku puutub; veendumusele, mis siiani on kinnitust leidnud ja saatnud 
inimest tähtedevahelises ruumis. Ühes sellega kaob usk humaansusse. 

Kapten tundis vastu seina surutu meeleheidet, mida ta oli valmis raevuna välja 
valama Yves'i peale, kõigi teoreetikute peale, kes oleksid pidanud seda ette nägema, 
kuid osutusid pimedaiks; kes olid kohustatud leidma väljapääsu, kuid selle asemel 
juhtisid ummikusse. Raev sisendas kindlust langetada lõpuks otsus, anda käsk, sest on 
teada, et hädaolukorras on isegi halb 

otsus parem kui tegevusetus. Kapteni sõrm laskus hoogsalt selektorinupule. 

«Oota!» karjus Yves. «Näib, et mul on mõte!» 

«Kiiremini, kiiremini!» 

«Tuleb vabastada ülejäänud loomad.» 

«Mis?» 

«Kuula! Nemad alustasid partiid, eks?» «Ja siis?» Kapteni sõrm lebas ikka veel 
selektori-nupul. 

«Millega vastasime meie nende käigule? Ajujahiga. Vastuseks sundisid nad meid 
nina kinni pigistama. Mida tegime meie? Seadsime üles püünised. Mis tegid nemad?» 

«Kuhu sa sihid?» 

«Tahan öelda, et iga meie samm kujutas nende jaoks otsest ähvardust. Iga nende 
vastukäik oli aga pigem hoiatus. Meie vaenlane ei ole põrgu sigitis, niisuguseks on 
teda teinud meie mõistmatus ja hirm.» 

«Tahaksin, et need poleks ainult oletused.» 

«Need ei ole oletused! Väärad olid kontaktide strateegia lähtekohad, vastastikune 
mõistmine on võimalik. Saad aru! Me üritasime nendega suhelda mõistuslike 
abstraktsioonide ja teaduslike mõistete tasandil situatsioonis, kus meie olime nende 
vaatevinklist põrgu sigi-tised. Tarvis on minna sügavamale, leida põhiline. See ühine, 
mis on olemas kõikidel olenditel. «Halb» on mistahes eluvormile kõik see, mis segab, 
kahjustab ja ohustab tema olemasolu; «hea» — kõik, mis elu soodustab. Nii on igal 
pool, kõikide päikeste all, see on niisama selge, nagu kaks korda kaks on neli, sest 


vastasel juhul, kui pluss- ja miinusmärgid on ära vahetatud, määraks elu end 
hukkumisele. Mitte ükski tsivilisatsioon ei saa karistamatult segi ajada hea ja halva 
kriteeriumi. Seetõttu on meil väike võimalus, kuid seda on tarvis kasutada. Otsusta 
nüüd!» 

Kapten vajus mõttesse. 

«Kas sa lähed ise?» Kapteni hääles polnud veendumust. «Jah.» 

«Võib juhtuda, et sa ei tule tagasi.» 

«Mina keetsin selle supi.» 

Yves'i kuklalihased kangestusid pingutusest, kuid ta ei pööranud pead. Lakkamatult, 
isegi seal, kus mitu meetrit ümberringi ei saanud ennast peita hiirest suurem olend, 
tundis la endal võõrast pilku. 

Ta võttis appi kogu tahtejõu, et säilitada mõõdukat sammu. Ta kõndis tuttavates 
koridorides, mis nüüd näisid võõrad ja lõputud, õigemini, ta ei kõndinud, vaid liikus 
nagu köietantsija lootuste ja tõestamata oletuste hapral sillal, mis iga hetk ähvardas 
kokku variseda. Mis siis ikka, ega tema ole esimene, kes sel kombel oma teooria 
paikapidavust kontrollib. 

Kolmandas või neljandas koridoride ristumiskohas pidi ta seisma jääma, sest seinas 
olid augud. Ah niiviisi pääsesid nad püünistest mööda! Mõeldes sellele,, kui palju ja 
missuguseid kommunikatsiooniliine paikneb nendes seintes, Yves võpatas. Põrandal 
olid metallipuru hunnikud. Yves tõusis kikivarvule ja vaatas august sisse. See, mida ta 
nägi, oleks igaüht kohutanud. Kommunikatsiooniliinid polnud vigastatud, kuid kõik 
olid korralikult paljaks kooritud nagu sooned operatsiooniväljal. Ja meie mõtlesime, et 
võime neid tappa nagu kärbseid! Ent miks lasksid nad mul seda näha? 

Sellepärast, et see ei muuda midagi, vastas Yves iseendale. Sellepärast, et juba meie 
esimene katse auke sulgeda leiaks vastulöögi: nad lõikavad homöostaatili-sed ahelad 
läbi, ja mootor ... 

Parem sellest mitte mõelda! 

Ta täheldas veel kaht avaust, enne kui ilmus nähtavale vitalisatsioonikambrite raske 
uks. Yves tõukas lükandukse kõrvale ja asus sekunditki viivitamata pseudomadusid 
elustama. Kui ta aparatuuri sõrmuses, tekitades ruumis Bissera õhku, tundus talle, et 
uks, mille ta oli lahti jätnud, võib iga hetk liikuma hakata. 

Ja kui ta oli lõpetanud, kui loomad olid libisenud pimedatesse nurkadesse ja end 
seal ära peitnud, tundis Yves soovi nõjatuda seina najale ja sulgeda silmad. 

Kuid oli tarvis veel midagi teha. Võtta maha lõksud. Viimane sõbralik žest... Kas 
nad ei tõlgenda seda kapitulatsioonina? 

Yves vaatles vallapäästetud olendeid. Üks elukas nohises kupli taga, ülejäänud 
istusid vaikselt, nagu poleks neid üldse olemas. Sahisedes surusid pumbad ruumi 
võõra planeedi atmosfääri. Vaesed, hirmust halvatud 

alamad olevused võõralt planeedilt. Kes oli aga kõrgem, arukam? Midagi koletut 
sööstis neile kallale seal, kus nad tundsid endid täiesti julgeina, tegelesid hädaohtu 
aimamata oma asjadega — võib-olla vaid viimasel hetkel hämmastas neid taevast 
langev vari. Seejärel õud, pimedus ja virgumine tundmatus, vaenulikus maailmas. 

«Muidugi olid nende esimesed sammud rumalad,» mõtles Yves ust sulgedes. «Kuid 
nende teod on mõttetud võib-olla ainult meie vaatepunktist. Mõistuse on nad igal 
juhul säilitanud. Järelikult pole kõik veel kadunud. Nende jaoks . .. Võib-olla aga ka 
meie jaoks.» 

Meile diametraalselt vastandlik tsivilisatsioon. Tsivilisatsioon, mis on pöördunud 
iseendasse. Meie jaoks umbselt suletud maailm, kuna meile käib üle mõistuse, kuidas 


on võimalik kõike vajalikku luua omaenese kehast, neile aga nähtavasti jääb 
arusaamatuks, kuidas võib olla teisiti. 

Jah, olgu mis on, kuid standardeid universumis pole. 

Veel seitse mahavõtmata lõksu. Viis. Kaks. Mitte ühtki. 

Jõuetuna pöördus Yves tagasi. Ikka ühtemoodi seirasid teda nähtamatud silmad. 
Mitte midagi polnud muutunud. 

Ei, oli muutunud. Teised avaused haigutasid seinas nagu ennegi, kuid viimane oli 
nõnda peenelt suletud, et kohta, kus see oli olnud, reetis vaid värskelt helkiv metall. 

Teinud ruumis hiiglasuure kaare, suundus tähelaev Bissera suunas. 

«Kas rohkem ebameeldivusi ei tule?» küsis kapten lootusrikkalt. 

«Ära enneaegu rõõmusta!» vastas Yves. «Isegi rästik mõistab, kui talle head 
soovitakse. Kui meie oleksime nende laeva sattunud, siis oleksime arvanud, et see on 
ehitatud meie tähelaevade põhimõttel. Vaevalt oleks meile turgatanud pähe mõte, et 
see pole laev, vaid näiteks elava organismi kõht. Arvan, et neil pole hõlpsam. Teod on 
ilmekamad kui sõnad. Mulle näib, et me oleme hakanud üksteise tegudest aru saama. 
Kõik läheb korda, Anton.» 

Tõepoolest, kõik läkski korda, kuigi ebameeldivusi oli nii palju, et kui luugid lõpuks 
avanesid, ohkas kapten 

nii kergendatult, nagu oleks tema turjalt vähemalt Elbruse mägi maha veerenud. 

«Mida nad ootavad?» Oli juba üle tunni aja möödunud, kuid luugist ei ilmunud 
kedagi nähtavale. Kapteni kannatus oli katkemas: «Ei või olla, et nad ei tunneks 
kodumaa lõhna.» 

Yves kehitas õlgu. 

Ent nad ilmusid. Nad veeresid mööda seadeldisi nagu kerad ja tõusid samas Bissera 
rohelisse taevasse. See võttis neid vastu, kuid nad ei jäänud sinna kauaks. 

«Just nagu sälud,» ütles kapten, silmitsedes binoklist künkalt künkale hüplevaid 
paile. 

«Mulle tundub, et ma tean, miks nad kohe ei tulnud,» tähendas Yves. «Lähme alla! 
Olen väga pettunud, kui minu oletus paika ei pea.» 

«Näed!» Doktor silitas haljalt helkivat metallseina kohast, kus enne maandumist 
olid mustendanud augud. «Nad parandasid oma vea, kui olid mõistnud, et meie 
parandasime oma. Mõistus jääb igal pool mõistuseks; ühist keelt leidmata on tal raske 
püsima jääda, kas pole nii?» 


S. Zemaitis 


11. ARTAXERXES' 


Eridani nõrga pärituule tõukel jooksis meie «Kilpkonn» väledalt mööda ruuget 
tasandikku. Õhus hõljus punane tolm, mis teeäärsete veidra kujuga kaljude piirjooned 
ähmaseks muutis. Kõrgel pea kohal lillakas taevas paistis pisike päikeseketas. Meie 
maiste arusaamade järgi ei soojendanud päike siin peaaegu üldse, ja ometi oli tema 
võimsusest küllalt, et hoida planeedi atmosfäär igaveses liikumises, ümber tõsta 
miljardeid tonne liiva ning lihvida ja purustada kaljusid, muuta need kruusaks ja 
tolmuks. 

Meist kihutas ette rändogaputk — suur vintskete, nagu traadist vartega taim, 
ogadega ja oranžide kupardega, 


Artaxerxes LIL Ill — Pärsia kuningad Ahr*emenndide dünastiast -165—338 e. m. a. Tõlk. 

mille sees olid mooniseemnetest väiksemad seemned. Rändogaputk, Eridani 
külvimasin, võis lõputult kaua oma seemneid külvata, ja kui tal õnnestus tänu oma 
ogadele mõnda nõkku või vaondisse peatuma jääda, siis ilmusid alumistest vartest 
mõne minuti pärast kollased juured, mis puurdusid läbi liiva tungides kuni niiskete 
kihtideni. Tund hiljem puhkesid taime seletamatult kaunid õied ja ta oli valmis jälle 
edasi veerema, elu seemneid laiali laotama .. . Okkalist kera pilguga saates ütles 
Anton: «Uskumatu kohastumine. Veel üks näide elu hävimatusest. Kirjeldamatult 
raske ja keeruline on elu luua, seepärast ongi ta nii vastupidav. Eridani kaktused talu- 
vad kosmilist külma ja ülisuurt kuumust. Nad ei põle! Nad on valmis kas või otsekohe 
teisele planeedile, teise Galaktikasse, ükskõik kuhu ümber asuma või ootama 
miljoneid aastaid kodus, kuni juhtub ime ning Eridan taaselustub. Muide, oodata ei 
tulnudki nii kaua. Meie oleme juba siin! Kui kahju, et inimesed ei jõudnud ära oodata 
..» Mina ütlesin: 

«Võimalik, et nad on elus, kuid ei tea meie saabumisest.» 

«Oh ei. Niisuguse tsivilisatsioonitaseme juures on meie saabumist võimatu mitte 
märgata.» Anton vaikis, jälgides, kuidas «Kilpkonn» möödus osavalt liivakivi- 
tulpadest, mis sarnanesid sammastega. Aga võib-olla olid need ehtsad sambad? 
Sambad jäid seljataha. Anton lisas: «Kunagise tsivilisatsioonitaseme juures. See, et 
nad elavad planeedi sügavuses, on muinasjutt. Nad oleksid võinud elada ka pinnal, 
kui poleks midagi juhtunud ...» 

Ja meie — kui mitmes kord juba! — vajusime mõitteisse eridanlaste saatuse üle. 
Eridanlased hõivasid kõik meie mõtted. Esialgu olime siin, ekvaatoril, näinud ainult 
varemeis linnu, niisutussüsteeme, kuivanud meresid, hämmastavaid mälestusmärke, 
fantastilisi majapida-mistarbeid, kõnelevaid raamatuid, millest me kunagi aru ei saa .. 


Kiivritelefonist kõlas signaal ja Vašata hääl: «Kuidas on, sõbrad? Ikka liigute?» 
«Kas sa ise ei näe?» küsis Anton. «Üsna hästi liivapilvede vahelt. . .» 

«Kas vahis on igav?» 

«Väga igav. Singer teeb suurpuhastust. See «okastraat» kasvas talle skafandrisse! 
Käskisin skafandri ära visata. Näete, milleni viib elementaarsete ohutuseeskirjade 
rikkumine. Nii et ma palun teid!» 

«Ole mureta, meie oleme kosmilise distsipliini elavad paragrahvid,» rahustas Anton. 
«Ärge ajage mulle puru silma, nagu ütlesid meie esivanemad, ja kauaks ärge jääge, 
piirduge vaid põgusa vaatluse ja filmimisega, tööd on siin sajaks aastaks. Noh, oletegi 

kohal. Kõike head, poisid! Varemetesse ärge ronige!» 

«Kilpkonn» peatus — teed tõkestasid linnamüüri ja värava rusud. Kunagi oli linna 
katnud hiigelkuppel, praegu oli katus sisse langenud, püsti olid vaid mõned tuhmunud 
klaasiga osaliselt kaetud kaared. Lõunaservas olid varisenud kaared terveid kvartaleid 
enda alla matnud, põhja pool oli linn aga peaaegu terve. Siinset arhitektuuri 
iseloomustas, nagu Anton tabavalt ütles, «hauakambrite kurb hiilgus». Kahe- 
kolmekorruselised eri värvitoonides, tahutud kividest majad, seintel värvilisest 
emailist freskod, mille värvid olid niisama kirkad kui Samarkandi mošeedel; ainult 
tähelepanelik silm märkas, kui vanad nad olid: seinu katsid lugematud mõrad, siit- 
sealt olid kivid pudenema hakanud, ent kaugelt tundusid hooned peaaegu uutena. 

Ilma eriliste raskusteta läksime koos Antoniga üle varemetebarjääri, kui varemeteks 
võib nimetada peaaegu terveid ümberkukkunud ehitusi, mis olid vaid 


mõnest kohast mõranenud: tahutud kivi on ebatavaliselt vastupidav. Seinad ja katus 
oleksid veel aastatuhandeid püsinud, kui poleks olnud igavest tuult: tuul kulutas 
seinad altpoolt läbi ja need varisesid kokku, tõsi, mitte kõikjal, linna põhjapoolne osa 
pidas veel vastu ning nägi välja võrreldamatult parem kui Rooma ehituskunsti 
mälestusmärgid Itaalias või Lõuna-Prantsusmaal, näiteks Arles'is, mille tsirkuses 
toimuvad tänase päevani Üle-maailmse Kontserdiühingu etendused. 

Sillutisel polnud liiva peaaegu üldse. 

«See on tuuletõmbest,» ütles Anton. «Kas tunned, kuidas näkku puhub — skafander 
undab.» 

Tõepoolest lõõtsus väga tugev tuul, ent peagi avastas Anton, et naabertänav on liiva 
täis, kuigi tuul polnud 

seal põrmugi nõrgem. Tänavat, mida mööda me läksime, katsid Eridani vee värvi 
kiviplaadid. Vee toon olenes siin — nagu meil Maalgi — tugevasti taevast, viimane 
oli siin aga peaaegu alati hallikaslilla. Seda teed mööda oli väga kerge liikuda, 
peaaegu nagu Kuul. 

«Meie tänaval» oli vaid ukseniššides roosaka tolm-peene liiva kuhilaid. Anton lõi 
ühe hunniku laiali. Maad puutumata kandus liiv tuule tõukel surnud linnast välja. 

Anton vaatas mulle üllatunult otsa ja ütles: 

«Kummaline tee. Tõukab eemale peaaegu kõik, mis sellele langeb. Vaata!» Anton 
viskas maha väikese kivi, mille oli linnamüüri juurest üles tõstnud. Vaevalt kiviplaati 
puudutanud, tõusis kivi keereldes õhku ja lendas üle katuse. 

Ütlesin, et tunnen linnas liikudes ammu ebatavalist kergust. 

«Mina ka,» ütles Anton. «Aga kas sa seda oled märganud?» küsis ta majaseinale 
osutades. 

Mööda seina libises vastavalt meie liikumisele kollane sõõr. Ka mina olin seda 
vilksamisi tähele pannud, kuid pidanud freskode korduvaks mõistmatuks detailiks. 
Siin oli kõik mõistmatu, ent millegipärast polnud ma märganud, et sõõr liigub. 

Anton lausus paljutähendavalt: 

«Lilia tänavakate ja sõõr on teineteisega seotud. Näed, meie peatusime ja ka sõõr jäi 
seisma, nüüd aga libiseb edasi. Tuleks Vašatale öelda, kui ta ise ei näe. Võimalik, et 
teda segab väli, blokeering.» 

Samas teatas Vašata: 

«Pole mingit blokeeringut. Näen peaaegu kõike. Nii teie kui sõõr jooksete nüüd 
nagu kuutõbised. Huvitav, mis signaal see on? Ega ometi...?!» 

«Vaevalt,» vastas Anton. «Kui keegi on ellu jäänud, milleks siis niisugused trikid? 
Lihtsalt mingi signalisatsioonisüsteemi jäänused. Sel kombel võib vajaliku hoone üles 
leida, eriti öösel.» 

«Niisugust loba on halb kuulata,» segas vahele Sin-ger. «Sa tead suurepäraselt, 
kuidas nende linnu öösiti valgustati. Sinu" selgituse kannan muutunud gravitat- 
sioonijõu arvele.» 

Ootasin, et algab uus sõnasõda, millest olin ka ise valmis osa võtma, kuid Anton 
vastas ebatavaliselt leebelt: 

«Nonoh, AIf! Mul ei ole tahtmist sinu hüpoteesi kummutada. Ütle parem, missugust 
edu oled saavutanud võitluses kaktustega? Kas said okkad kätte?» 

«Kõik on käes. Kui kiiresti nad kasvavad, oleks ainult pisut niiskust! Pugesin 
skafandrist suure vaevaga välja. Õnneks pole nad mürgised.» 

Vašata ei jätnud torkamata: 


«Kannata veel. Kuigi kõige järgi otsustades pole neil mürki tarvis — siin puudub 
loomastik ...» 

Sel momendil puuris Singer teda ilmselt oma torkava pilguga, sest Vašata lisas: 

«Otsuslades selle järgi, mis me teame ...» 

Samal aja! oli helendav sõõr peatunud seinanišis, milles oli uks. Sõõr kadus 
aeglaselt seina sisse ning meie ette tekkis tume avaus, selle taga paistsid ähmaselt sei- 
nad, edasi oli kõik pimedusse mattunud. 

Vašata ütles: 

«Näidake laternaga tuld!» 

Anton ja mina suunasime reflektorid ukseavasse ja samal hetkel süttis majas valgus. 

«Noh, mis ma rääkisin?» ei jätnud Singer märkimata. «Nende valgustusvõrk töötab 
isegi praegu.» 

«Meid kutsutakse sisse,» ütles Anton. 

«Mis?! Kas sa näed teda?» ei mõistnud Vašata. 

«Muidugi mitte, kuid tuli ja uks ...» 

«Võib-olla on siin hoidla, automaatika hakkas tööle,» ütlesin. 

«Me läheme,» ütles Anton. 

«Minge, kuid vaadake ette,» lubas Vašata ja lisas: «Ei meeldi mulle teie kollane 
sõõr ja antigravitatsiooniga tänav. Minge sisse, aga kauaks ärge jääge. Esiteks mine 
sina, Ivo. Ainult luureks, homme uurime põhjalikumalt ...» 

Pean tunnistama, et mu süda hakkas üle selle mõistatusliku maja läve astudes 
kiiremini põksuma. Suures vestibüülis hämmastas puhtus, just nagu oleksid siin 
elanud inimesed. Tundus, et freskodelt seinal on just äsja tolmu pühitud. 

Kutset ootamata järgnes Anton mulle. 

«Mis sa kostad!» ütles ta, silmitsedes seinu, lage, põrandat. «Ma ei imestaks, kui 
praegu ilmuks pererahvas. Siin on nii. . .» 

Anton vaikis poolelt sõnalt, nägin läbi kiivriklaasi, 

kuidas ta kahvatas, ja ka mina tundsin, et süda ähvardab seisma jääda: kusagilt maja 
sügavusest kosisid sammud. Taandusime tahtmatult läve suunas. 

«Mis juhtus?» küsis Vašata erutatult. 

Nüüd ei näinud ta meid. Olime katuse varjus. Me ei jõudnud vastata: läbi tubade rea 
lähenes eridanlane. Just nagu freskolt maha astunud: kõrget kasvu, elegantne, pikkade 
kätega, ovaalse näo ja hiiglasuurte silmadega. Ta tuli libiseval kõnnakul, pea püsti, 
käed vastu keha. 

«Hei!» hüüdis Vašata. «Miks te vaikite? Mis juhtus?» 

«Siin elatakse!» kähistas Anton. 

«Eridanlane!» ütlesin katkeva häälega. 

Vastuse asemel hingasid Vašata ja Singer kiiresti mikrofoni. Vašata ütles: 

«Valetate, põrgulised. Kas niiviisi tohib ...» 

«Tema, näed, tema!» ütles Anton. «Tuleb lähemale.» 

Jälle kostis mikrofonist meie kaaslaste kiiret hingamist. Meist kümne sammu 
kaugusel peatus eridanlane keset vestibüüli ja me kuulsime tema ilusat ja kurba 
laulvat häält. Tema ilme oli tardunud, ainult väike õhukeste huultega suu liikus pisut. 
Ta oli kiilaspäine. Pea ning näo värvus tuhmkuldne. Laiale rinnale langes lopsakas 
ronkmust krässus assüüria habe. Nina oli peen, pikk ja tömp, ilma sõõrmeteta. 
Kõrvalesti polnud. Kostüüm oli sama mis freskodel — liibuv, hall, kollaste 
triipudega, niisuguseid figuure kujutati tavaliselt tagaplaanil. Jalalabad pikad. Jalas 


punased kingad või midagi kingasamast. Esimese pilguga hoomasin veel kuivetunud 
nelja sõrmega käelabasid. 

Kummardasime tervituseks, niipalju kui jäigad skafandrid võimaldasid. Anton ütles 
kiivris olevasse ruuporisse: 

«Me oleme inimesed Maalt, tervitame teid!» 

Vašata sosistas: 

«Ütle: mõistusega vennad!» 

Anton kordas: 

«Mõistusega vennad ...» 

Vastuseks laulis eridanlane lühikese fraasi ja osutas käega tubade suunas. 

«Meid palutakse edasi astuda!» lausus juba põrutusest toibunud Anton valjusti. 

28 

«Minge!» lubas Vašata. «Ja keerake hääl tugevamaks: teid on halvasti kuulda.» 

Andes meile teed, astus eridanlane kõrvale, seejärel möödus kiiresti ja sammus 
tagasi vaatamata meie ees. 

«Tal on kolmas silm,» sosistas Anton. «Vaala, kuklas!» 

See silm jälgis meid tähelepanelikult. 

Ühe toa uksel seisis veel üks eridanlane, esimesega väga sarnane, kuid tumebeeži 
ülikonna ja kollaste kingadega. Tema habe oli punane. Kui temaga kohakuti jõudsime, 
laulis ta maha samasuguse tervitusfraasi mis musthabegi ja tõstis vasaku käe üles. 
Paremas käes hoidis ta raketipüstoliga sarnanevat seadeldist. 

Pomisenud tervituse, nihkusime tahtmatult vastasseina poole. 

Ja veel kolmas eridanlane, samuti «raketipüstoliga», sattus meie teele. Kui ta 
püstolit eri suundadesse pööras, muutusid toa seinad silmanähtavalt heledamaks. Too 
eridanlane oli jässakas ja habemeta. 

«Tolmuimeja,» ütles Anton. 

Ka mina olin sedasama mõelnud. Mingil tundmatul põhimõttel töötav tolmuimeja. 

«Kasivad. Meie auks,» lausus Anton jälle ja küsis: 

«Kas sulle ei tundu, et need on robotid?» 

Niisugune mõte oli mul ammu peast läbi käinud, kuid ebatavaliste muljete tulva all 
kustunud, pealegi ei tahtnud ma loobuda illusioonist, et me oleme elusaid inimesi 
kohanud. Roboteid reetis nende liigutuste jäikus. Peale selle meenus mulle, et olime 
eri linnades korduvalt leidnud «surnud» inimesetaolisi roboteid. Meie pererahvas 
kuulus ilmselt kõrgemasse klassi. Freskodel erinesid seda liiki mehaanilised olevused 
inimestest ainult riietuse poolest ning neid oli peaaegu alati kujutatud mingi tegevuse 
juures. Tõelised eridanlased ei vaevanud end füüsilise tööga, vähemasti ei kajastanud 
kujutav kunst nende sedaliiki tegevust. Tsivilisatsioon, mille jäljed olime leidnud, 
paistis silma kõikmõeldavate tehniliste vahendite üliküllusega: kõike valmistasid 
gigantsed masinakompleksid, arvukad eriülesannetega ja programmjuhtimisega 
seadmed. Inimesetaolised robotid olid erilises seisundis. 

Anton ütles: 

«Robotid kõnelevad. Aga võib-olla on nad küberid? Võib-olla aitavad nad meil 
lahendada eridani keele saladuse?» 

Vašata küsis ärevalt: 

«Mis te seal sosistate? Mis juhtus?» 

«Mitte midagi erilist. Need pole tõelised eridanlased, vaid robotid või küberid.» 

«Kõnelevad?» 

«Jah, nad laulavad. Kas sa ei kuulnud?» 


«Kuulsin, kuid ei uskunud. Pidasin tuule ulgumiseks, teile olin aga juba valmis puru 
silmaajamise pärast peapesu tegema. Kas liigute ikka edasi?» 

«Liigume. Suured toad. Väga puhtad. Robotid pühivad tolmu. See ei ole eridanlasle 
elamu, vaid kõige järgi otsustades mingi teaduslik asutus: mõistatuslikud seadmed, 
mingisugused seifi moodi hoidlad. Jõudsime saali. Selle keskel on suur, läikivast 
mustast materjalist silinder. Seina ääres on samasugune must, paljude juh- 
timisnuppudega paneel nagu esimeses purunenud linnas. Robot teeb ettepaneku istuda 
TEE 

«Istuge!» lubas Vašata ja küsis: «Mis saalis veel on?» 

«Mitte midagi. Isegi maale ei ole seintel, kuid on palju suletud uksi, üks sein on 
kollakas, tuletab meelde ekraani...» 

Istusime suurtesse pehmetesse tugitoolidesse, need ilmusid nagu põranda alt, kuid 
võib-olla olid seisnud musta kuubi kõrval ja me ei märganud neid, kuigi oranže toole 
on raske mitte märgata. 

Siis me lihtsalt ei pööranud niisugustele pisiasjadele tähelepanu: meie ees olid 
tõeliste eridanlaste koopiad! Saali sisenes veel kaheksa robotit. Nad seisatasid eri 
paikades paneeli ees. Esimene robot, ilmselt peamees, peatus meie kõrval, nägu 
ekraani poole. Hakkasime samuti ekraani silmitsema ning jälle tundsin ihul närvilist 
võbinat. Anton hingas kuuldavalt välja. 

Singer küsis kannatamatult: 

«Noh, mis teil seal toimub?» 

Anton vastas: 

«Praegu algab nähtavasti kinoseanss. Täiesti õige! Ekraanil on Eridani maastik 
linnulennult. AIl on kanalid, veehoidlad, tammid. Linn, õigemini hiiglasuur päikeses 
sillerdav kuppel. Selle juurde tuleb kanal ja mitu lopsaka põõsastikuga palistatud teed. 
Kanalil sõidavad 

laevad, samad, mida nägime freskodel, teedel liiguvad ainult jalakäijad, siin pole 
maapealseid transpordivahendeid, on vaid mitmesuguse konstruktsiooniga õhulaevad 
43502 

Anton selgitas Vašatale ja Singerile rahulikult peamist, mida nägime hiiglaekraanil. 
Tollal säras päike heledamalt. Meile näidati päikest — silmipimestavat kollast ketast 
koos möödasähvatava kaaslasega. Ootamatult kerkisid toolid õhku, meie hoidsime 
tooli käe-tugedest tugevasti kinni ja hõljusime ekvatoriaaltasan-diku kohal, 
tõenäoliselt Eridani kõrgeima heaolu ajastul. Päikese järgi otsustades lendasime 
paralleelselt ekvaatoriga. 

Anton ütles: 

«Just nagu Egiptuses.» 

Möönsin, et kanalite võrk ja nendevahelised põllud meenutavad Egiptust Kairost 
lääne pool, Assuani paisu taga, kuid ainult esimesel pilgul: siin polnud maastiku maist 
soojust, niisutuskraavide muster oli teistsugune, põllud teist värvi, ka linnad ja külad 
olid teistsugused. Me olime ikkagi Eridanil! 

Robotist giid kadus. Vahel sattus meie kõrvale kerge lennuk, õhusõiduki 
läbipaistvate seinte tagant vaatasid meie poole suuresilmalised olendid. Kõik nad 
näisid ühevanused, lapsi ei olnud üldse. Lapsi ei silmanud me ka maal ega 
linnatänavail. Sõnaga, lennu ja eridanlas-tega kohtumise illusioon oli täiuslik. Algul 
toimus reis täielikus vaikuses, siis hakkas kostma hääli: laulvat juttu, veemüha 
tammidel, tuule vingumist. Unustasime Vašata ja Singeri. Ent peagi tuletasid nad 
endid meelde, ilmudes meie kõrvale samasugustesse oranžidesse tugitoolidesse. 

Vašata ütles: 


«Täielik silmamoondus! Mitte ei saa aru, kuidas nad seda teevad.» 

Singer vaikis ja vaatas alla. Me lendasime veehoidla kohal ja sinilillal veel paistis 
palju laevu, mastid ebatavaliselt kõrged ja mitmevärvilised purjed ülemäära suured — 
muidugi mõista meie maiste mastaapide järgi. 

«Võistlused!» ütles Vašata. «Ja ikkagi, kuidas nad .. .» 

Ma ei kuulnud lause lõppu. Järsku viibisime jälle saalis, musta silindri kõrval 
tugitoolides, hiiglasuure 

tühja ekraani ees. Vašata ja Singer olid kadunud. Robot lausus vene keeles: 

«Katkestame seansi. Pärast veel. Enam oluline.» 

«Juba õppis ära!» ütles Anton. «Andekas noormees.» 

Robot vastas: 

«Õppisin natuke. Kõnelge, mõtelge rohkem, kiiresti — haaran lennult.» 

Anton hüppas toolilt püsti ja pöördus roboti poole: 

«Andke andeks, sõber, me pole end tutvustanud, oleme Maa inimesed ...» 

Anton peatus rabatult: ekraanile ilmus meie taevassinise, sooja, pilvedega kaetud 
planeedi ebatavaliselt selge kujutis, pilvede vahelt paistsid ookeanide sina ja Aafrika 
kontuurid. 

Eridanlane (pärast kõike juhtunut ei tihanud ma seda ebatavalist olendit robotiks 
nimetada) ütles: 

«Teame. Ootasime. Kaua. Väga .. .» 

Kiivris sumises Vašata erutatud hääl: 

«Ivo, Anton, kes teiega praegu räägib?» 

«Kõik on korras, Kostja,» vastas Anton. «See on meie eridani sõber. Nagu näed, on 
ta hakanud vene keelt kõnelema. Vapustav kohtumine! Siin on kõigi mõistatuste 
võti.» 

Meie giidil oli pikk laulvakõlaline nimi: 

«Sündinud suure punase tormi ajal kustuva lootuse hetkel.» 

Ta tutvustas end õhtul, kui oli oma sõnavara täiendanud, kuid meie hakkasime teda 
hüüdma Artaxerxeseks, lühidalt Artiks — rohkemaks ei jätkunud meil fantaasiat. 
Temas oli tõepoolest midagi kuninglikku ja habe oli tal nagu tollel assüürlasel. 

Sel päeval, õigemini juba öösel — seanss kestis mitu tundi — ei juhtunud enam 
midagi põrutavat. Art saatis meid ukseni, paludes nimetada kõike, mida näeme. 

Alles nüüd märkasime, et väljapääsukoridori seinas oli veel neli lükandust. Ning ka 
ruumi temperatuurist pole ma veel kõnelnud: nagu näitas kiivrikraadiklaas, oli siin 
temperatuur sada viiskümmend pügalat madalam kui keskpäeval linnas, kus 
kraadiklaas näitas pluss kaheksa. 

Kriuksudes sulgus viimane uks. Seisime kottpimedal tänaval. Tuul oli vaibunud. 
Selles võõras maailmas oli kummaline näha tuttavaid maiseid tähtkujusid. 

Jälle ilmus ustele helendav kollane laik, mis näitas teed «Kilpkonna» juurde. 

Nüüd, mil olime katuse alt väljas, nägid Vašata ja Singer meid hästi juhtimiskambri 
ekraanilt. 

Vašata ütles: 

«Kiiremini, poisid! Otsekohe saab õhtusöök valmis! Kahju, et ei saa seda noormeest 
kutsuda.» 

Art ilmus laevale õhtusöögi ajal. Seisis söögitoa nurgas, varjates toiduainetelao, või 
nagu meie ütlesime — baari ukse. 

Vašata palus teda külalislahke žestiga lauda. Arti suunurkadesse ilmus korraks 
midagi naeratusetaolist. 


«Ei. Olen siin, et kuulata. Meelde jätta. Vajan palju mõisteid. Tähtis missioon,» 
ütles Artaxerxes, vaikis veidi aega ja lisas: «Tagasiside.» 

Just äsja olime kõige juhtunu üle mõtteid vahetanud, kasutades sageli väljendit 
«tagasiside». 

«Nii et see polegi tema ise, vaid tema koopia,» taipas esimesena Anton. Ta sirutas 
käe ja pistis selle läbi illusoorse Artaxerxese. 

«Koopia,» kinnitas külaline. «Rääkige rohkem! Mõtelge!» 

Vašata lülitas teleside välja. Artaxerxes kadus. «Tõepoolest tagasiside,» ütles 
Vašata ja lülitas telekanali sisse. 

Ja Artaxerxes ilmus jälle, ainult sel korral söökla teise otsa, pliidi kõrvale. Vašata 
vabandas. Artaxerxes ütles: 

«Tagasisidet ei tohi katkestada. Rikub kontakte,» Singer tõi filmikaamera ja suunas 
selle Artaxerxese kujutisele. Vašata ütles: 

«Kui juhmid me oleme! Meil on ju kõrgeltarenenud tsivilisatsiooni esindajatega 
kohtumise tarvis kosmo-loogide koostatud erisõnaraamatud.» 

Kuni hilisööni lugesime algul järgemööda, seejärel Arti palve peale kõik korraga 
sõnaraamatut ette. 

Kui esimene sõnaraamat oli läbi, küsis Art: 

«Kas on veel sõnaraamatuid?» 

«Jah, kaks tükki,» vastas Singer. 

«Andke siia!» käskis Art. 

Nüüd lugesime talle neljakesi ette, tema aga lehitses kiiresti sõnaraamatut, lugedes 
kaht lehte korraga. 

«Kurat võtaks!» hüüatas vapustatud Vašata. 

Lehekülgede pööramist katkestamata lausus Art: 

«Hüüatusel «kurat võtaks!» pole otsest tähendust. Väljend on emotsionaalne, 
kasutatakse, et alandada närvipinget.» 

Vahetasime pilke, katkestades sekundi murdosaks lugemise, kui juba kuulsime: 
«Kiiremini, kiiremini!» 

Ta jättis kõik meelde, analüüsis, vastandas oma gigantses mälus ning ainult paar 
korda esitas küsimuse, õigemini, parandas Antonit, kui too rõhutas sõna valesti või 
neelas häälikuid alla. 

Lõpuks pöörast Art viimase lehekülje ja lausus: 

«Te olete väsinud. Homseni. Hüvasti!» 

Ja kuigi me protesteerisime, Artaxerxese kujutis hajus. 

Minu vahikorra ajal, kui ma eeskirjade kohaselt valvelokaatorid sisse lülitasin, 
ilmus ta uuesti ning mina, innustatud tema vaikivast keskendatusest, lugesin talle ette 
ja demonstreerisin mikroprojektoriga illustratsioone. 

Vahikorra võttis minult üle Anton ja ka Artaxerxese vari jäi tema juurde. 

Pärast hommikusööki ütles Anton: 

«Lahkudes kutsus Art meid endale külla, keskpäevaks, kell kaksteist kohaliku aja 
järgi. Jutlesime temaga täiesti vabalt asbtraktsetel teemadel. Ta jagab, mis on 
armastus ja sõprus. Tõenäoliselt on ta küber. Ülitäiuslik looming. Ta ütles, et on 
viibinud üheksasada tuhat aastat anabioosis temperatuuri juures, mis on lähedane 
absoluutsele nullile. Nii nagu meie kohale lendasime, tõstsid automaadid temperatuuri 
ligilähedaselt miinus saja kuuekümne kraadini. Robotid parandasid välis-antennid ja 
ei lasknud meid silmist. Oma külmkambris ootasid nad meid.» 

«Kuid me võinuksime sellesse linna ka mitte sattuda,» ütles Singer. 

«Võimatu. Art oleks meid täna või homme külastanud.» 


Vašata küsis: 

«Kas sa ei kuulnud, mis ülesanne tal on?» 

«Küsisin.» 

«Noh?» 

«Ütles, et näeme oma silmaga. Tal on kästud näidata, mitte jutustada.» 

«Mida näidata? Ja kes käskis?» 

«Homme kuuleme, ja käsu olid andnud viimased Igavesti Minejad. Vähemalt nii ta 
ütles. Mina küsisin: võib-olla igavesti elavad? Tema vastas: «Elada tähendab edasi 
minna.»» 

«Arusaamatu!» ütles Singer. 

«Lähete jälle teie Ivoga,» ütles Vašata. «Neetud eeskiri ei luba mul «riskantsetest» 
üritustest osa võtta. Kuigi — mis riski siin on.» 

«Risk on olemas,» ütles Singer. 

«Sellepärast jäädki sina kui informatsiooni talletav isik minu seltsi.» Singer ainult 
ohkas. 

Taas nihkus kõrvale raske uks seinas. Niisama tseremoniaalselt võttis Art meid 
vastu — nüüd terve saat-jaskonna robotitega. Robotid rääkisid juba kõik hästi vene 
keelt, vähemalt ütles punahabe, puudutanud mind käisest: 

«Teil, seltsimees, on suurepärane kaitse. Valkhuma-niidid ei saaks eksisteerida ilma 
niisuguse kestata.» Ja küsis veel: «Kas teie elate niisama kaua kui Igavesti Minejad?» 

«Jah, me elame igavesti,» valetasin, kuigi teiste planeetide asukatele oli valetamine 
kõige rängemini keelatud. Ma lihtsalt kohkusin ja tahtsin näidata, et meid on võimatu 
alt vedada. 

Ma ei saa häbitundeta meenutada, kuidas robot tähendas: 

«Ei vasta tõele ...» 

Olime jõudnud suurde musta silindriga saali. Anton kõõksatas ja sosistas: 

«Tohman! Nad loevad meie mõtteid, aga sina ...» 

Otsekohe kinnitas Antoni mõtet Art, kes ütles: «Informatsiooni edastamine sõnadeta 
on väga kerge ja palju kiirem,» ning küsis: «Mida tähendab «tohman»? Olend, kes 
annab väärinformatsiooni? Mis eesmärgil?» 

«Just nimelt!» kinnitas Anton. «Eesmärki polnud. Puudus kontroll tegevuse üle.» 

«Oli põhjus,» kostis Art. «Patoloogiline emotsionaalne nihe.» 

Tõmbusin üleni higiseks. 

Art halastas ja pakkus meile istet. 

«Tõepoolest tohman,» kuulsin Vašata häält ja Singeri sarkastilist köhimist. 

IMformatsioonisalvesti säilitab selle jubeda dialoogi, konserveerib igaveseks minu 
häbi. 

Kui olin end kogunud ja isegi naeratasin, märgates oma käitumise koomilist külge, 
ütles Art: 

«Nüüd kohtute viimaste Igavesti Minejatega. Saate teada, miks nad ajutiselt surid ja 
kuidas neid ellu äratada.» 

Võtsin need ebatavalised sõnad rahulikult vastu. Anton, samuti Vašata ja Singer, 
kes nüüd kõike toimuvat nägid, rääkisid hiljem, et ei tundnud midagi peale 
uudishimu. Arvatavasti mõjutas Art meid oma võimsa tahtega, valmistas ette aduma 
enneolematut ja sisendas valmisolekut tegudeks, mida ta oli üheksasada tuhat aastat 
oodanud! 

Vaatasime väga palju eridanlaste elu käsitlevaid stereosalvestusi; nad olid end 
ümbritsenud rafineeritud luksusega, kuid üks tuba, kuhu me hetkeks sattusime, 


hämmastas oma rangusega. Täiesti tühi, ainult vaip põrandal ja seinal pilt, kus laps 
mängis basseini kõrval liival. Pilt oli «elav»: laps ehitas maju, vormis liivast kooke, 
lõpuks lõi kõik segamini ja alustas otsast peale. 

Kostsid rasked sammud. Üksteise järel sisenesid inimesed. Laps pildil katkestas 
mängu, puistas punase liiva kühvlikeselt ja tardus. 

Viimasena sisenes Art, kes peatus keset tuba. 

Lugesin kokku enam kui sada eridanlast. Need olid väga vanad inimesed, mitte 
väliselt, ei, näod olid kortsudeta, kosmeetika varjas paljaste kolpade ja näonaha tõelist 
värvi, eriti naistel — kõrgete toredate, väga imelikku vormi ja värvi soengute all olid 
nende näojooned pehmemad, meeldivamad —, kuid silmad, hiiglasuured silmad 
väljendasid kõikidel, kelle otsa ma vaatasin, piiritut väsimust ja kurbust. 

Artile lähenes sinise habeme ja lillade silmadega eridanlane. Ta hakkas rääkima, 
sihtides meid kohutava pilguga. Art tõlkis: 

«Me teadsime, et te tulete. Maailmaruumi laialikülva-tud eluseemned ei tohi hävida. 
Meiega koos ei tohi hävida eksiarvamus. Tunnetanud elu õndsust, tahtsime saada 
surematuks, unustades, et igavesti elab tervik, liik, mitte üksikisend. Elu on suremine 
ja lakkamatu taassünd. Ja teie ärge seda unustage!» 

Viimane oli selgesti meile määratud. 

Eridanlane vaikis. 

Sõna võtsid ka teised eridanlased, nende kõnet illustreerisid elavad pildid. 

Nägime võimsa tsivilisatsiooni hukku. Häda lähenes kaht teed pidi. Püüdes 
rahuldada oma piiritult kasvavaid vajadusi, valmistasid eridanlased uskumatul hulgal 
sisuliselt neile mittevajalikke asju, mustasid ebamajanduslikult maapõue piiratud 
varusid, rikkusid looduse ökoloogilist tasakaalu. Jälgisime, kuidas üha kiirenevas 
tempos muutus planeedi pale: viljakandvad orud muutusid kõrbeteks, kanalid 
kuivasid, tammid purunesid ja meresid mattis liiv. Nii viis näiv heaolu katastroofini. 
Kõike oleks võinud veel parandada, kui teiselt poolt poleks lähenenud veelgi 
kohutavam hädaoht: inimesed omandasid näilise surematuse. Eluiga pikenes piiritult, 
«unustati, et igavesti elab tervik, liik, aga mitte üksikisend», nagu sinihabe oli öelnud. 
Millegipärast egoistlik ühiskond ignoreeris või unustas selle silmanähtava tõe. Püüdes 
elu lõputult pikendada, rikkusid nad midagi oma geneetilises koodis. Sündimus 
vähenes, seejärel lakkas hoopis. Lapse ilmaletulek muutus atavismiks. Sellele 
vaatamata inimesed surid või elamisest väsinuna lahkusid ise, jätmata endale vahetust. 

Meie ees olid viimased eridanlased, kes otsisid meetodeid, kuidas taastada nii 
planeedi kui eridanlaste möödunud suurust. 

Piinliku hoolega kogusid nad kokku aastamiljonite pikkuse tsivilisatsiooni 
kogemused, leidsid teadmiste konserveerimise ja järglastele edasiandmise mooduse 
mitte ainult kõnelevate raamatute kaudu, vaid ka nähtavalt, kujundites. 

Nägime laboratooriume, kus bioloogid taastasid kaotsiläinud geneetilise koodi 
lülisid väga haruldaste inimembrüode juures ja viisid neid anabioosi. Lõpuks puhkas 
mitusada vedelasse õhku lastud kolbi Šahtis 

musta silindri all. Seal säilitati ka miljardeid meeste ja naiste üksikrakke — 
eridanlaste taastamiseks vajalikku materjali. 

Koostati üksikasjalised eeskirjad nende elustamiseks, valmistati ülitäpsed seadmed, 
säilitati toit. 

Vagata küsis Artilt: 

«Miks nad ise sellega ei tegelnud? Miks jäädi ootama meid?» 


«Tehti palju katseid. Vastsündinud ei saanud planeedi muutunud tingimustes elada. 
Viimased Igavesti Minejad elutsesid väliskeskkonnast isoleeritud ruumides. Õhku 
hingamiseks tegid masinad. Ja masinaid jäi vähe nagu elamuidki. Inimestest jäid 
elama koos viimase lapsega vaid need, kes olid teie ees toas. Kõik nad olid väsinud. 
Neil jätkus jõudu vaid selleks. Ülejäänu teete teie!» 

Anton küsis: 

«Miks te nõnda kaua ootasite? Oleks võinud juhtuda uus katastroof — kõik oleks 
võinud hävitada mõni juhus, kas või meteoriit!» 

«Võimatu. Väli oleks muutnud taevakehade kurssi. Sa tahad veel küsida, miks meie, 
robotid, ootasime teid? Vastan: meie pole suutelised. Meil puudub hädavajalike 
loominguliste emotsioonide programm. Muutunud tingimustes võivad protsessid 
kulgeda ettenägematuid radu. Jah. Mina olen võimeline neid lahendama,» — jälle 
luges Art Antoni mõtteid —, «tingimusel, kui mulle antakse ülesanne. Enne tõstatasid 
probleeme Igavesti Minejad, nüüd teete seda teie.» 

Mõtlesin, et poleks just eriti raske lihtsal arvutil, tehes selle ülesandeks kas või 
Artile, välja arvutada kõikvõimalike tingimuste variandid elu taastamiseks planeedil 
ja kõikmõeldavad komplikatsioonid, mis võivad esineda eridanlaste kasvatamisel, 
samuti organiseerida robotite masstootmist planeedi restaureerimiseks. Luua roboteid, 
eriti botaanikuid, bakteriolooge ja teisi kitsa erialaga spetsialiste, kes on vajalikud bio- 
sfääri taastamiseks. 

Andmata mulle võimalust suud avada, vastas Art: 

«Igavesti Minejad kartsid põhjendatult mehaanilise elu tekkimist.» 

«Nendega võib nõustuda,» ütles Vašata. 

Leidsime end jälle esimesest toast, kus oli liivas mängiva lapse pilt. Meie ees seisid 
samad eridanlased. 

Sinihabe sõnas laulvalt, Art tõlkis: 

«Me tervitame teid! Mõtleme teile! Täname teid! Jääme lootma! Igavene valve 
jääb!» 

Eridanlased tõstsid kõverdatud parema käe ja kadusid. 

Art vaikis sekundi, oli näha, et see «tohutu» pikk ajalõik tundus talle täiesti 
küllaldane selleks, et jõuaksime kõige toimunu üle järele mõelda. Lõpuks ütles ta: 

«Seda teete teie. Möödub mitte rohkem kui tuhat aastat — tühine aeg Igavesti 
Mineja elus.» 


V. Mihhailov 


III. Valeri Gussevi odüsseia 


Kauguses põlesid lõkked. 

Kui inimene jääb kauaks ihuüksi, poeb tema hinge nukrus. Ent mees süütab lõkke 
ning üksildustunne kaob. Nagu sõbrale sirutab ta käe leekide poole. 

Tuli on nagu osake inimesest. Soojus valgub mööda keha laiali, lõõmab peas, särab 
vastu silmades. Inimesele meeldib silmitseda leeke, kus kangastub ühtaegu nii 
möödunu kui tulev. Ja kui inimeses on hulkuriverd, võlub teda veel leekide lõputu 
heitlikkus. 

Kuid siin ei leidunud isegi puid, millest tuld teha. 

Kunagi oli tuletegemine lihtne. Võimsad tüved tunglesid ümber jalgraja ja raod 
praksusid jalge all, oodates kannatamatult, millal erkpunaste tulekeeltena taevasse 
tõusta. Nii oh see metsades Maal ja teistes laantes. 

Mis teha, hulkur, käi edasi oma teed! Igatse taga lõkkeid ja öid metsas, tuleta 
meelde, kui tore see oli, mõtle, kui tore see kord jälle on! Soojenda end kaugete 
tähtede kumas, niikaua kui puudub maine tuli, niikaua kui sa oled üksi... 

«Tohoh tonti!» mõtles Valgus2. «Sulaselge lüürika. Annad vist alla, hulkur! Ja 
paras kah: iseloom on sul seltsimatu. Liiatigi pole sa päris üksi. On ju veel too ... 
Muide, mis ta seal nii kaua. ..?» 

«Odysseus!» lausus Valgus tasa. «Andke tekst!» 

Sekundipikkuse pausi järel kostis ükskõikne hääl: 

«Oksüdeerumine toimus aeglaselt. Reaktsioon ei stabiliseerunud. Energiat eraldus 
liiga vähe, et kindlustada protsessi normaalset kulgu. Võib oletada, et oksü-deeruv 
orgaaniline aine sisaldas liiga palju vett, mis soojust neelates takistas reaktsiooni...» 

«Stopp!» ütles Valgus. «Küllalt. Surematud jumalad, kui konutav, arusaamatu, 
nõme, absurdne jutt. See paneb kõrvad huugama. Kas sina said midagi aru, 
Odysseus?» 

«Ei saanud.» 

«See'p see õnnetus ongi. Palusin sul tõlkida lõigu ilukirjanduslikku teksti. Aga mis 
sina kokku keerasid? Saad aru?» 

«Saan. Vanal ajal tõsteti kirjeldatud viisil õhu temperatuuri. Elamutes olid 
spetsiaalsed seadmed — aparaadid, konstruktsioonid. Neis toimus suurte taimede 
tükeldamisel saadud kütteelementide eksotermiline oksüdeerumisreaktsioon. Antud 
tekstis kõneldakse õhu temperatuuri tõstmisest. Kirjeldatakse protsessi algstaadiumi. 
Tekst on ebakorrektne. Ohku soojendatakse väljaspool ehitist. Et sel kombel tõsta 
planeedi välisõhu temperatuuri ühe kraadi võrra, läheb tarvis üks koma kaheksa korda 
kümme astmes ...» 

«Jah,» tähendas Valgus hiikralt. «Kuid tekstis oli lihtsalt öeldud, et lõke ei süttinud 
— puud olid märjad. Kõik. Oleks tulnud kasutada arhaisme «puud» ja «lõke» ning 
kõik olnuks korras.» 

«Ma ei tunne arhaisme,» pomises Odysseus kriginal. 

«Vaeseke, või ei tunne! Aga universaalmälu?» 

«See tuleb sisse lülitada. Ise ma seda teha ei saa.» 

«Või nii,» lausus Valgus mõtlikult. «Nii et tuleks uni-versaalmälu sisse lülitada? 
Mis siis ikka, oleks vist täiesti õige. Võib-olla ma teengi nii. Ma teeksin seda 
otsekohe, kui sa suudaksid mulle seejärel öelda, miks laevad tagasi ei tule.» Valgus 
vaikis. «Miks nad plahvatavad, juhul kui nad plahvatavad? Või kui nad terveks 
jäävad, mis nendega siis lõpuks lahti on? Kes segab vahele oma imetegudega? 
Kadestan sind, Odysseus: sina saad seda varsti teada. Kuigi vaevalt see sinu külma aju 
huvitab...» 

«Küll Dori Udukogu võib imestada, kui ta neid salvestusi kuulab,» mõtles Valgus. 
«Imestagu pealegi. Kas ma ei või endale lubada ...» 

«Muide,» lausus ta valjusti. «Ei tasu sind kadestada, Odysseus. Võib-olla sa 
tõepoolest lihtsalt plahvatad. Pole just meeldiv väljavaade, eks?» 

Odysseus vaikis põlglikult. Valgus kehitas õlgu. 

«Nonoh... Ainult siiani on looduses plahvatusega alati kaasnenud energia 
eraldumine. Meie katsetes on aga vastupidi — energia neeldub. Kõigi seaduste kiuste. 
Laev kaob, kuid energiat ei eraldu. Nõrk sähvatus — muud midagi. Liiga nõrk. Saad 
sa aru?» 


? Kosmonaudi hüüdnimi, moodustatud nime «Valeri Gussev» esiosadest. Lugeda nagu liitsõna — kaasrõhuga teisel silbil. Tõlk. 


«Ei saa,» lausus Odysseus ilmetult. 

«Keegi ei saa. Aga mina pean aru saama. Ja kontrollima, õigemini — kontrollida 
tuleb sinul. Minu ülesanne on sind lihtsalt ohvriks tuua. Vanal ajal, Odysseus, 
ohverdati härgi. Ajad on muutunud ...» Valgus vaikis. «Noh, kas ühendan sind 
mäluga? Enne ütle siiski, kuidas sa end tunned?» 

«Normaalselt. Kõik mehhanismid ja seadmed on töökorras,» vastas Odysseus iga 
sõna selgesti hääldades. 

«Kas programm on selge?» 

«Vastavalt korraldusele leida võimalikult ainevaba ruumiosa. Määrata kindlaks 
suund ja pidada kurssi. Suurendada kiirust. Hetkel «D» käivitada generaatorid. 
Energia vabastada suunatud kiirgusena. Poole tunni pärast lõpetada kiirendus ning 
jääda korraldusi ootama.» 

Odysseus oli vastanud. Saabus vaikus. Ainult salvesti indikaator tiksus aeglaselt: 
tikk ... tikk .. . tikk. Nõtkel sammul suundus Valgus juhtimisruumi teise 

otsa. Lõua pihku haaranud, vaatas ta mõtlikult enda ette. 

«Programm on sul ülearu selge... Niisiis, mu kehv kaaslane, meil seisab ees ...» 

Ent oli üpris raske seletada, mis nimelt ees seisab, ja Valgus otsustas pigem vaikida. 
Veel mitu minutit tiirutas ta lõuga hõõrudes avaras laevaruumis. Siis peatus, 
õõtsutades end kontsadelt varvastele. 

«Sa kas plahvatad või kaod sinna. Hüperruumi viimane katse neelas jäljetult 
«Argose». Või läks ta siiski ära? Programmi esimese poole täitis ta täpselt, ent teise . 
.. Nii või teisiti, tagasi ta ei tulnud. Suurepärane laev oli, nelja lisamootoriga. Sinul on 
neid viis. Ta ei tulnud tagasi, Hüva, ma lülitan sul mälu sisse. Täiustu, omanda 
omandamatu! Võib-olla hakkad siis inimese kombel kõnelema. Muidu me kaugele ei 
jõua... Muide, mis on täna lõunaks?» 

«Menüü neli,» ütles Odysseus. 

«Tundkem vähemalt söögist mõnu,» pomises Valgus. «Süütud olemisrõõmud ... 
Ent laevad ei tule tagasi... Pärast loksu päästepaadis ja oota, kuni sind üles korjatakse 
— kena väljavaade küll. Olen ma mõni paadimees või?» 

Tõttamata astus Valgus piki koridori. Ta valis meelega kõige pikema tee 
raamatukokku, kust lülitati sisse universaalmälu. Talle meeldis jalutada. Koridor, pikk 
nagu tunnel, meelitas sammu kiirendama, kuid Valgus hoidis end vaos, et pikendada 
mõnu, mida pakkus kõndimine. 

Algul astus ta oma tavalisel kergel ja nõtkel sammul. Siis lisas sammule pikkust, 
õõtsutades end kergelt. Kui palju on niiviisi käidud mööda maiseid teid ja metsaradu! 
Kunas jälle sinna saab? Viimane mõte ei meeldinud Valerile ja mees läks üle 
sportlikule kõnnile. Just nagu poleks siin koridor, vaid staadioni jooksurada, ning 
tema õpiks alles Täheinstituudis, kusagil poole peal, ja kõik, mis juba olnud, seisaks 
alles ees .. . Kolmas kursus ... Aitab! 

Uuesti muutis Valgus astumisviisi. Ta kõndis aeglaselt, nagu seatakse samme siis, 
kui pole absoluutselt kuhugi kiiret. Tavaliselt jalutatakse nii kahekesi. Valgus koguni 
piilus silmanurgast enda kõrvale. Mis sa 

kõõritad, sõber, pole seal kedagi! Vaata pigem vasakule, on kasulikum! 

Piki vasakut koridoriseina paiknesid mitmesugused instrumendid. Tõstnud katte, 
kontrollis Valgus pilguga oma aega ootavaid magnetograafe, astrospektroviisoreid, 
stereokaameraid, ekspressreaktoreid ja kõike muud, mis leidlik inimkond oli välja 
mõelnud, et mitte maha magada momenti, mil purunevad kolmemõõtmelise ruumi 
seinad ja laev sukeldub tundmatusse, salapärasesse ning arusaamatusse hüperruumi. 


Ning sukeldumine toimub ilma sinuta. Ikka eelistatakse läbi ajada ilma sinuta. Sul 
on kord niisugune iseloom. Aga kes on süüdi? Noh, hüva, sa oled hulkur. Maal pisut 
võõras. Sinusuguseid sigitab aeg. Oleme ajastu vältimatud produktid, ja mitte alati ei 
silita aeg üksikisiku pead. Oleme hulkurid, katsetajad, lendame üksinduses, seltsiks 
vaid maailmaruum ja iseenda mõtted. Siin ei saa harjutada seltskondlikkust ega 
õppida taluma võõraid nõrkusi. Niisugune on meie elu. Teatud arv reise — ja elu ongi 
otsas; reisid kestavad aastaid, ja kellelegi ei lähe korda, et sinusse jääb nõnda palju 
väljaütlemata mõtteid. Siin võib jutelda üksnes Odys-seusega, aga see pakub vähe 
lõbu. Ent temagi sukeldub varsti ja kaob. 

Kui ainult sukeldub ... Alati on tundunud, et laevad murravad seinast läbi ning 
jõuavad hüperruumi. Aga tagasi ei tule ... 

Koridor lõppes. Pole midagi öelda, kena koridor küll — oma poolekilomeetrine 
tunnel. Pingutusega avas Valgus raske ukse. Energiaosakond. Selle kontrollimine 
kuulub ka katse ettevalmistamise järku. Siin oli kitsas: ei ülearuseid mehhanisme ega 
üleliigset ruumi. 

Ja ikkagi — miks? Kuid ei tasu ennustada. Meie ajal ei ennustata. Kui teooria ei 
klapi, lennatakse kohale ja kogutakse fakte. Kogutakse fakte ning kaotatakse laevu. 
Sinult nõutakse üht: uusi fakte. Keegi ei soovi uusi hüpoteese. Mitte keegi ei küsi: 
miks? Küsitakse ainult: kuidas? 

Noh, sellele pole kunst vastata. Vajalikul ajal registreerivad kõike need aparaadid ja 
ka nood, mis on veel päästepaadis. Ent mis saab edasi? 

«Küll tabaks olla selgeltnägija,» mõtles Valgus. «Aga ma ei ole. Isegi tehniliselt 
geniaalne Odysseus, kes 

ihkab universaalmälu, ei tea seda ette. Mitte kellelgi pole aimu. Jah, huvitav oleks 
siiski teada ...» 

Valgus istus energiaosakonna rõhtkorrusele viiva trepi astmele, toetas lõua 
mugavalt peopesale ja vajus mõtteisse. 

Kas on tegemist plahvatusega või ei? Dori Udukogu (maailmale on ta tuntud 
akadeemik Dormidontovina) vannub, et mitte. Aga laevad ometi plahvatasid. Millest 
muidu sähvatused? Kahju vaesest «Odysseusest», südamest kahju, kuigi ta pole 
inimene, üksnes laev. Aga missugune piloot ei tunne muret laeva pärast — nad on ju 
peaaegu elavad... Nii, olemegi sinna välja jõudnud, kust me alustasime. 

Õhanud sügavalt, tõusis Valgus astmelt, astus koridori, sulges enda järel ukse ning 
keeras ratta hoolikalt viimase võimaluseni kinni. 

Energiaosakonnaga on kõik korras. Siia pole vaja enam tulla. Aga kui siiski... 

Tõepoolest, kui siiski. . . Paljugi mis... Äkki läheb näiteks päästepaat rikki. 
Viimasel sekundil. Oli kord niisugune juhus. Piloot jõudis veel õigel ajal pidurdada. 
Aga oleks võinud ka mitte jõuda. 

Kui meie teed lahku ei vii, siis heidab siia ehk korraks pilgu minu surematu hing... 

Olukorra kentsakus katkestas Valeri mõttejooksu. Talle kangastus, kuidas tema 
hüpoteetiliselt surematu, alasti ning jahmunud hing surub end nurka, silmitsedes 
hämmeldunult igavese härmatisega kaetud krüogeeni-sambaid või katapultseadme 
kõhukaid kirste. See oli tõepoolest naljakas pilt ning Valgus köhatas lõbusalt, astudes 
raamatukokku. Nii, ta naeris. Kuid milleks? Nagunii keegi ei kuule. 

Siin oli mugav, hubane — nagu Maal. Sügavad tugitoolid ootasid külalisi, aga 
istujaid polnud rohkem kui ainult tema, Valgus. Polnud midagi parata, tuli istuda 
järgemööda igasse tugitooli, et ühelegi liiga ei teeks. 


Lausa naljakas, kuidas katse eel pole midagi teha. Kõige igavam aeg kogu reisil. .. 
Valguse pilk libises üle salvestuspesade, mis võtsid kogu seina enda alla. Nendesse oli 
nii-öelda talletatud kogu maailma tarkus. Noh, muidugi mitte jäägitult... Ent 
Odysseuse jaoks täiesti piisavalt. Mugav raamatukogu, ühtemoodi 

kättesaadav nii inimesele kui krüogeenidel töötavale raalile, kelle nimi oli 
Odysseus. 

Noh, seda kasutame ära. Suurendame Odysseuse koormust. Ah et milleks? Lihtsalt 
niisama. Sellel ekspeditsioonil ei lähe Odysseusel universaalmälu tarvis. Mälu on 
juhuks, kui laev peab lahendama eriülesandeid. Nii nagu juhtus näiteks . .. Ah, kes 
vana asja meelde tuletab, silm peast välja! Odysseusest saab lihtsalt meeldivam 
vestluskaaslane — ta sarnaneb siis pisut rohkem inimesega. Ja pole ka kedagi, kes 
temal, Val-gus'il, keelaks seda teha. Aga kui oleks, siis keelaks tingimata. Polnud 
soovitav kasutada universaalmälu ilma äärmise vajaduseta Küsimus polnud arvutus- 
seadme ülekoormamises. Probleem oli selles, et kuigi masina olid konstrueerinud ja 
ehitanud inimesed ning inimesed olid need, kes määrasid tema funktsioonid, juhtus 
nende seadeldistega teinekord nii: kümnete tuntud, määratud omaduste kõrval 
salvestad sa temasse teadmata ja tahtmata mingi üheteistkümnenda omaduse, ning 
pärast lööd imestusest käsi kokku, kui masin toimib äkki ettearvamatul viisil. 

Muide, universaalmälu kohta see ei käi. Nii et ühendame ta rahumeeli Odysseusega. 

Valgus pööras lülitit, mis ühendas salvestused Odysseuse kontaktidega. Valgustagu 
end nüüd kirjanduse vallas, õppigu inimest tundma. Muide, see ei nõua tal palju aega. 

Valgus laskus viimasesse tugitooli, mis asus ekraani kõrval. Ekraanil seisid ikka 
needsamad kolmemõõtmelise ruumi tähed. Tavaline vaatepilt. Kinnistähtede sfäär, 
nagu iidsetel aegadel öeldi. Tähed olid tõepoolest liikumatuks jäänud, kuigi 
«Odysseuse» kiirus polnud just väike ... Kinnistähed. 

Korraga tõmbus Valgus kägarasse, keris isegi jalad enda alla. 

Tähed olid liikumatud, välja arvatud üks. Üks täht liikus, muutes kiiresti asendit 
teiste suhtes. Muutus heledamaks. Mida see tähendab? 

Valgus tegi kõik, mis ette nähtud, veendumaks, kas ta ei maga. Ent täht liikus. Mõni 
helendav keha? Ent siin polnud Päikesesüsteem, kus iga munakas hakkab Eluandja 
kiiri murdes helenduma. Ei, kui keha siin juba helendab, siis ilma pettuseta. Pealegi ta 
liigub. Täht see 

loomulikult olla ei saa. Ent mis siis? Rajoon on kosmoselaevadele suletud. Täielik 
kõnnuala. Kaitsepiirkond. Aga miski helendab. Liigub nagu tuluke... 

Tuluke? 

Valgus astus lähemale, ja kaigi sellel polnud mõtet, surus end vastu ekraani. Ent 
ikkagi... Ei, mitte üks tuli. Üks heledam, kaks nõrgemat. Kolmnurkselt. Ning pisut 
kaugemal veel kaks. Niisugune kujund meenutab talle midagi, mida on sadu kordi 
nähtud. 

Meelde tuli. Ta polnud seda näinud sadu kordi, vaid veel rohkem. Üks heledam, 
kaks nõrgemat ja kaugemal veel kaks. Navigatsioonituled. Tema enda navigatsiooni- 
tuled. Juba eraldas silm ka laeva «Odysseus» siluetti. Valgus kergitas kulme ning ajas 
alumise huule ette. 

Mis see siis tähendab? Valgus, istudes laeva raamatukogus, näeb laeva kõrvalt. 
Muidugi mitte laeva ennast, vaid peegelpilti. Lendur, kes lendab Maa kohal, võib 
jälgida oma lennuki varju pilvedel või planeedi pinnal. Õhus võivad esineda miraažid, 
peegeldused. Ent siin, täielikus vaakumis? 


Vaat kus alles avastus, Valgus! Aga sina tundsid igavust. Niisugusele mõttele pole 
tulnud isegi Dori Udu-kogu, kõnelemata ulmekirjanikest, kes, nagu kõik aja- 
lehelugejad teavad, pole üldse võimelised midagi välja mõtlema. Niisugusele 
järeldusele jõuavad ajalehed iga kord, kui viiakse ellu midagi, millest ulmekirjanikud 
on kirjutanud juba sada aastat tagasi. Kuid see on nende asi. Aga niisugune 
peegeldus? Millelt «Odysseus» peegeldub? Pinguta ajusid! 

Aga see oli ju «Odysseus», kahtlemata oli. Kui tore! Siiani polnud tal kordagi 
võimalust olnud oma laeva lennu ajal kõrvalt näha. Seda nägid teised, ja neil jäi hing 
rindu kinni ning silmad täitusid pisaratega, kui «Odysseus» alustas hoovõttu ja 
baaslaev või Suur Kosmodroom hajusid minevikku. Ent Valgus'ile tähendasid need 
minutid vaid kiirendust, ülekoormust ning indikaatorite ja osutite meeletut galoppi. 
Nüüd oli teine asi. 

Valgus, sul vedas lausa uskumatult! Peale selle, et avastus kuulub kõrgemasse 
klassi, on see lihtsalt kaunis. Pikk hoogsajooneline laevakere sööstmas edasi tähtede 
taustal. Kui aukartustäratavalt torkab silma kajtsekilp. Seal gfi eluruumide 
vaevumärgatav mõhn, 

kaetud DU generaatori antenniga. Edasi pikk koridori-tunnel, mootorigrupi paksend, 
lisamootorid eemaleula-tuvatel fermidel. Range, kaunis, niivõrd funktsionaalne, et 
isegi lisamootorid ei riku laeva siluetti, ei tee seda raskeks ja kohmakaks, Jcuigi 
mootoreid on tervelt viis. 

«Neli, Valgus, neli,» ütles terve mõistus ette. «Kust võtad sa viis, kui neid on vaid 
neli?» 

Valgus luges võõra laeva mootorid üle. Mis kurat see siis tähendab! Viieni polnud 
raske lugeda, ent võõral laeval oli tõesti vaid neli lisamootorit neljal fermil, mitte viis 
viiel. Järelikult... 

Järelikult see pole «Odysseus». Ainult sarnane. Tegu on teise laevaga, mis liigub 
paralleelkursil. Mis? Kust sai siia teine laev? 

Valgus hingas kähinal nagu pärast suurt pingutust. Välk ja pauk! Surematud 
jumalad, galaktiliste kretiinide soosijad. Vaakumpead, maailmaruumi mühkamid! Ta 
oleks võinud alustada äärmiselt ohtlikku katset, aga ole lahke, siin hulguvad ringi 
laevad puupeadega pardal. Tükivad pahaaimamatult õnnetusjuhtumite statistikasse. 
Suisa rinnaga trügivad. Ei, laeva komandör teeb mõistlikult, kui hoidub Maa peal 
Valeri eest kõrvale. Muide, miks jääda ootama kohtumist Maal, kui nüüd otsekohe 
võib ühendusse astuda tolle käpardite admiraliga ning lausuda talle paar sõna 
inimesest, kes on kaptenisilla segi ajanud lapse potitooliga. 

Paisates kosmilise ohmu kaela aina uusi needusi — lennu kestel oli hinge 
kogunenud lugematul arvul vandesõnu, lihtsalt polnud kedagi, kelle aadressil neid 
kuuldavale tuua, — tormas Valgus ukse poole. Ta oli ukse enda järel juba kinni 
tõmmanud, kui talle tundus, et raamatukogust kostis vaikne klõpsatus. Valgus tõttas, 
kuid kosmoselendude pikkade aastate jooksul oli tema iseloomu juurdunud harjumus 
mitte ühtegi pisiasja kahe silma vahele jätta ja see sundis teda tagasi pöörduma. 

Ilmselt ei olnud ta lülitit lõpuni keeranud, mälu oli Odysseusest lahutatud. Hoolikalt 
ühendas Valgus mälu uuesti laevaga ning suundus väljapääsu suunas. Ta ei 
kiirustanud: püsiva side tsoonist too Linnuteel kihutaja nii pea väljuda ei saanud. 

Sel korral käis klõpsatus varem: ta oli just haaranud ukse käepidemest. Valgus 
pöördus nõnda kähku, et pol- 

nud kahtluseraasugi — ta oli plõksatust oodanud. Jah, Odysseus keeldus jonnakalt 
universaalmälust. Odysseus keeldub! Kummaline! Nagu võiks peotäis krüotrone 


millestki keelduda või millegagi nõus olla! Siin on mängus võõras käsi. Keegi ihkab 
vist kiiremini igavestele rohumaadele jõuda. 

Kahjurõõmsalt irvitades fikseeris- Valgus ühenduse. Nüüd oli kontakte võimatu 
lahutada. Niiviisi: laeval on üks peremees nimega Valgus. Aga väljaspool laeva? 

Ekraanilt oli näha, kuidas viis tulukest sõltumatult tähtede taustal libisesid. 
Tundmatu laev hoidis endiselt paralleelkurssi, just nagu saatnuks ta «Odysseust» 
hüperruumi sööstmisel. Mõttetus, niisugust ülesannet pole kellelegi antud. Seda teadis 
Valgus täpselt. .See võis olla vaid mõni tohman. Aga mis on tohmanilgi praegu siin 
otsimist? 

Valgus astus juhtimisruumi, köhatas hääle puhtaks, manas näole võimalikult 
rahuliku ilme, lülitas video-seadme ruttamata sisse ja hakkas võõrast laeva otsides 
reguleerimisnuppe pöörama. Juhmardi küna tolknes seal kus ennegi. Et aga seadmed 
kaptenisillal olid raamatukogu omadest tunduvalt võimsamad, võis eraldada rohkemgi 
kui võõra laeva kontuuri. Olnuks niisugune suurendus raamatukogus, poleks Valgus 
laeva «Odys-seuseks» pidanud. 

Jah, see oli «Odyssseusega» peaaegu uuetüübiline, viimasesse seeriasse kuuluv 
masin, mille fermidel polnud tõepoolest viis, vaid ainult neli lisamootorit. DU 
generaatorite antennid — nüüd oli see selgesti näha — turritasid peale eluruumide ka 
koridoril. Inimestele tuntud Universumi osas eksisteeris vaid üks niisugune laev, 
nimelt toosama «Argos», mis poole aasta eest oli kaduma läinud. 

Valgus puhkes kaeblikult naerma. «Argos.» Nii... Kas see on tänaseks kõik? Valgus 
köhis kähinal, ta oli naerust lämbumas. Äkki mees tõsines. Kas Odysseus pilkab teda? 
Laeva sideindikaatorid vilkusid. Lävib «Argosega»? Ent kui seal ongi kosmoselaev, 
siis inimesi ei saa selle pardal kuidagi olla. Mida ta vilgutab? Mis tähestikus? 
Tavaliselt võis indikaatoritelt raskusteta lugeda nii sõnumi kui ka vastuse. Siin on aga 
puhas mõttetus. Minu idioot Odysseus peab läbirääkimisi... Aga mis siis, kui saata 
viirastusele ise kutsung? 

Valgus alustas sideseanssi. Üha enam ägenedes kutsus ta võõrast kaua. Nagu võis 
arvata, ei mõtelnudki keegi vastata. Ning polnud absoluutselt kedagi, kelle peale oleks 
saanud viha välja valada. Võis ainult iseennast sõimata, kuid see olnuks liiga totter. 

üldiselt on kõik selge. Kohe näha, milleni viib ühtejärge targutamine teemal, kas 
kosmoselaevad plahvatavad või kaovad hüperruumi, — hallutsinatsioonideni. Teeme 
sellest ruumiosast parem mõned pildid ning heidame magama. Kui lood on juba 
niikaugel, on puhkus hädavajalik. Katse lükkame aga homsele. Ära selle pärast keegi 
ei sure, aga korralik väljamagamine tähendab poolt võitu. 

Valgus tegi vajalikud fotod. Filmi ilmutamise otsustas aga jätta teiseks korraks, 
praegu tahtis ta tõepoolest väga magada. Filmil nagunii midagi pole: optika hallut- 
sinatsioonide all ei kannata. Marss kajutisse! 

Ent Valgus tundis, et on ikka veel üleliia erutatud, pulss tagus teravalt 
meelekohtades. Niiviisi ära magamisest unistagi. Tuleks tegelda millegi lihtsa ja 
meeldivaga. Kui kontrolliks õige päästepaati. Ajaviiteks ja muidugi ka närvide 
lõõgastamiseks. Et homme oleks kõik kombes. 

Päästepaadi asukoht oli üleval. Selle juurde viis lai lausk trepp, mida mööda pidi 
saama kinnijäämist kartmata joosta ka lennu kõige segasematel minutitel. Luuk oli 
aga kitsavõitu. Päästepaat ikka päästepaat, mida tahtagi tibatillukeselt üheinimese- 
kosmoselaevalt. Kui eksperiment algab, kui «Odysseus» rammib hüperruumi ust, 
päästad sina sellega oma hinge. 


Vastavalt eeskirjadele vaatas Valgus päästepaadi väljastpoolt üle, pööras käega 
eraldumismehhanismi hooba, kontrollis üksipulgi katapulteerumisseadet, siis ronis 
paadi kitsukesse juhikabiini. Ka siin oli kõik korras. Näis, nagu oleks päästepaat juba 
nüüd stardiasendi võtnud — anna vaid käsk, ning paat sööstab avarusse, viies sind 
eemale hädaohtudest, võimalikust plahvatusest . .. Jah, kõik on korras. Valgus'i puhul 
pole see teisiti mõeldavgi. Võimalikult vähe riski. Ning instruktsioone on tarvis läita, 
instruktsioonid juhatavad, kuidas toimida. Kui keegi seda ka ütleks, kuidas plahvatust 
vältida! 

Kas hakkad jälle peale, lugupeetud hulkur? Aitab 

tänaseks, kui sa ei taha, et sulle kummitaksid surnud laevad. Küllalt! Vaatasid 
päästepaadi üle, nüüd mine heida puhkama! 

Tagasiteel ei unustanud Valgus kontrollida, kas DU bloki uksed on ikka kindlalt 
suletud. DU-ks nimetati lühendatult Dori Udukogu. DU aparatuuriks olid tagasi- 
hoidlikud taskuväljaandes poolteisetonnised masinad — ei ole sind, Valgus, jumal 
õnnistanud teravmeelsusega (pagan temaga, kui ei ole, pole tarviski) —, needsamad 
generaatorid, mille abil kosmoselaev üritab enda ümber ruumi kokku koolutada, et 
sellest läbi murda. 

Kas või nuia — ka siin oli kõik normis. Odysseus tundis asja. Tõsi, midagi muud 
peale oma töö ta ei tundnud. Ei tahaks teda küll kuidagi otsustaval hetkel üksi jätta. 

Valgus tõmbas kajutiukse pärani, astus sisse ja pani ukse jälle kinni, kuigi võinuks 
selle ka lahti jätta; isegi ristseliti uksepoolte korral ei häiriks keegi tema und: lähim, 
kes niisuguse taktitusega võinuks hakkama saada, asus miljardite kilomeetrite 
kaugusel baaslaeval, Ent Valgus tõmbas uksepooled siiski kinni, harjumusest ja korra 
mõttes. 

Siis võttis ta kuue seljast, riputas korralikult kappi ning istus madalale, alistuvalt 
keha järgi vajuvale asemele. Süttis öövalgus. Valgus võttis öökapilt dešifraa-tori 
sellesse salvestatud raamatuga. 

«Nooruke, purpursõrmine Eos .. .» pomises ta sarkastiliselt. «Tee, mis tahad, aga 
kosmoses Homeros ei istu. Odysseus viis mind tasakaalust välja — tahtnuks leida 
analoogiaid. Krüotronidest Odysseus on samuti kavalpea, aga siiski teisest ooperist. 
Tulnuks valida midagi lõbusamat.» 

Ta teadis suurepäraselt, et lugema pole ta praegu nagunii suuteline. Pruugib vaid 
alustada, kui pähe ronivad mõtted, mis on tulvil valgeid laike. Oleks tarvis lihtsalt 
magada, näha neutraalset und. Et siin lõket läita ei saa, siis poleks paha kas või unes 
tule ääres külitada. 

Valgus sirutas käe hüpnoseadme järele — aparaadi pisike reflektor helkis aseme 
kohal seinal. Käsi peatus poolel teel, siis pöördus aeglaselt lähteasendisse tagasi. 

«Mis siis ikka,» mõtles Valgus, «me näeme und.» Otsustavalt lülitas ta sisse 
hüpnoseadme. «Unustame surnud laevad...» Valgus kohendas end mugavamalt 

lamama, mõtetele vajus nagu uduloor. «Unustame . .. Ning tulgu unenäod.» Valgus 
naeratas, tema silmad vajusid iseenesest kinni. 

Ta virgus unenägudest värskena. Ajarelee töötas eksimatult, kiirustada polnud 
tarvis. 

Kosmoselaeval valitses äärmiselt täpne päevaplaan. Ioonivann. Massaaž. Valgus 
ähkis mõnutundest, lahendades samal ajal treeningu mõttes peast üsna salakavalaid 
võrrandisüsteeme. Järgnes kümme minutit keskendumis- ning reaktsiooniharjutusi. 
Hommikueine. Pruukosti sõi Valgus isuga. Kiirus isu ei rikkunud. Pruukostist, nagu 
teada, oleneb meeleolu, mida Valgus pidas eriti tähtsaks. 


Siis tõmbas ta selga uued puhtad riided ja viksis hoolikalt saapaid. Ta jäi rahule, kui 
jalavarjud läikisid nagu peareflektori peegel. Muidugi, niisugune paraadit-semine 
polnud kohustuslik — nagunii polnud kedagi, kes seda oleks hinnanud. Kuid piloodil 
tuli täna istuda juhtimispuldi taha. Ja mitte ükski tähelendur ei lange nii madalale, et 
istuks komandöriistmele harjamata saabaste või lohakalt triigitud ülikonnaga ... 
Olmekom-bain sisises ja turtsus, kuid Valgus, libistanud kriitilise pilgu üle pükste, 
käis neist käsitsi veel kord üle. Krudisedes libises ülle särk, mille voltides peitus 
maiste uimastavate õhtute aroom... Kaua uuris Valgus end suurest peeglist, pöörates 
ette kord ühe, kord teise külje, nii et kuldsed paraboolid rinnal pimestavalt helk-lesid. 
Valvekord on valvekord: laeva ei tohtinud hooletu suhtumisega solvata. Neid asju 
Valgus teab, pole esimene lennuaasta. Seetõttu ei istunudki nüüd aparaate täistuubitud 
uusimat tüüpi laevas jumal teab kes, vaid nimelt tema. Laevas, mille teadlased ning 
monteerijad suurima hoolikusega kokku olid pannud, mille kõik sektsioonid 
kuulsusekoorma all pühkiv kurikuulus DU oli ise läbi roninud ja laia habeme 
vappudes iga ühendust kontrollinud. 

Kuulduste kohaselt oligi esialgu just see habe Dormi-dontovi Udukoguks ristitud. 
Alles pärast oli nimetus teadlasele üle kandunud ja lihtsalt DU-ks lühenenud. Muide, 
Valgus'il oli selles küsimuses oma arvamus: DU-1 oli kombeks tihtilugu kõnelda 
äärmiselt udustest asjadest, millest ükski hing peale tema algul mõhkugi 

32 

ei taibanud. Ent hiljem, pärast katseid, vidutasid kõik ainult silmi ning ohkasid. Nlii 
et põhjus oli ideedes, üldsegi mitte habemes, mida DU kandis soliidsuse mõttes — tal 
polnud veel neljakümmetki turjal. 

Nüüd udutas korüfee hüperruumist. Seni polnud keegi õieti aru saanud, mida 
hüperruum endast kujutab, kuid DU kinnitas, et hüperruum on katseliselt avastatav. 
Aga laevad hukkusid. Muidugi, hüpotees oli kaotusi väärt. Hüperruumi tungimine 
tähendaks sajandi avastust, Hüperruumi kasutuselevõtt lahendaks kommunikat- 
siooniprobleemi. Metagalaktika — jah, isegi meta-galaktika omandaks siis hõlpsasti 
hõlmatavad mõõtmed. Ning nagu tavaliselt, saab kõigile äkki kõik selgeks. DU 
geniaalsus on saanud järjekordselt silmanähtavaks, kuni õpetlane toetab õla jälle 
mingisuguse teooria alla ning hakkab kangutama; aga praegu habemik ainult vaikib ja 
muheleb, just nagu ei tuleks kõne allagi, et tema hüpoteesid võiksid mitte kinnitust 
leida. 

Jah, sajandi avastus! Poleks paha sellele oma käega punkt panna, ka väite õigsuse 
tõestamine oleks suur au. Tunnista üles, seetõttu sa nõnda agaralt lennule kippu-sidki, 
mitte riiaka iseloomu pärast, mis sinu sõnade järgi takistas sind pikemaks ajaks Maale 
jäämast. Teisest küljest, kes on süüdi, et sul on niisugune iseloom? Kestval 
üksiklennul muutuks ingelgi norijaks. Siin harjud ära, et Odysseus täidab iga sinu 
käsu silmapilkselt ja vastu rääkimata. Aga kodus naine ei täida, naise iseloom on 
teistsugune. Midagi jääb puudu. Kui see lend tõepoolest lõpeks avastusega . .. 

Aga vaevalt, avastusi teevad inimesed, mitte küberneetilised imelapsed, olgugi nad 
intelligentsed nagu Odysseus. Kuid just nimelt Odysseus tormab vastu toda 
nähtamatut seina, teeb, mis kästud, kuigi ei mõista vähematki, mis õieti toimub. 
Järelikult ei saa ta ka midagi avastada. Aga inimene, jätnud Odysseuse ettekavatsetult 
püha programmi meelevalda, laseb laevalt päästepaadis lihtsalt jalga, et jälgida kõike 
aupaklikust kaugusest. Ja tulemus? Ta täheldab nõrka sähvatust, laev kaob, mõõturid 
registreerivad energia eraldumise asemel energia neeldumist. Ongi kõik. Inimesed 
pühkigu suu puhtaks nii «Odysseusest» kui uuest avastusest. Piloot päästepaadis 
alustab pidurdamist, pöörab otsa ringi, tema on oma kohuse täitnud, ta loksub tagasi 

punkti, kus seisab teaduslik baas ja oodatakse, mis tulemusi on andnud järjekordne 
ohver teaduse nimel. 

Teine asi, kui seina ründaks inimene. Ning baasi pöörduks avastusega tagasi keegi 
Valgus. Katsetaja Valeri Gussev. Üldiselt pole risk suur, vähemaga ei saa enam 
maksta Õiguse eest olla inimene, eriti uudishimulik, inimene. 

Hüva. See kõik on tühi lori. Uudishimu, risk — riskida või mitte ... Katsel on 
kindel ja konkreetne programm, mis tuleb täita. 

Juhtimisruumi astudes oli Valgus tõsine ja pingul, nagu ootaks teda terve meeskond. 
Mõõdetud sammul astus ta juhtimispuldi juurde. Tooli kõrval peatus ta hetkeks, siis 
istus, sirutas käed ette ning liigutas sõrmi, nagu seisaks tal ees kontsert. 

«Ent und ma siiski nägin,» ütles ta. «Päriselt pole niisuguseid asju olemas. 
Sukeldusin fantastika valda, mu sõber ...» 

Odysseus vaikis. Niisuguste teemade puhul vaikis ta alati. Unenäod ja fantastika 
polnud tema ala. Odysseus oli lihtsalt laev, mis täitis korraldusi, juhtis end ise, pidas 
logiraamatut... Valgus lülitas päeviku sisse, kuulas öö jooksul tehtud sissekandeid. 
Mitte midagi huvitavat. «Argosest» mitte üht sõna. Arusaadav — see oli ju viirastus. 
Tuleks ilmutada film, millele ta oli üritanud jäädvustada omaenese hallutsinatsiooni, 

Valgus kummardus üle juhiistme käetoe ja lülitas sisse vastava automaatika. Filmi 
töötlemiseks kulub paar sekundil. Selle ajaga jõuab parajasti lugeda luuletuse kolmest 
tarkpeast, kes ükskord jätsid ohutusnõuded tähele panemata . .. Lugenud luuletuse 
ilmekalt ette, võttis Valgus filmi välja. 

Õigemini selle, mis filmist oli järele jäänud: mustaks söövitatud räbalad. Just nagu 
kastnuks automaat filmi ilmuti asemel happevanni. Mis see siis tähendab? Rike 
automaatikas? 

Valgus'il polnud praegu tahtmist fotoautomaatikaga tegelda. Ta oli hästi puhanud 
ning tundis end suurepäraselt. Võib tööle asuda, ja õigust öelda oli selleks ka aeg. 

«Odysseus!» hüüdis ta. «Mis on rumbil näha?» 

«Ees kuni üheksanda astmeni vaba ruum.» 

Seda oli muidugi näha ka mõõtureilt. Ent teinekord, 

pagan võtaks, tahaks kuulda kellegi häält peale iseenese. 

«Vaakum on laitmatu. Kas on kõrvalekaldumisi normist? Hoiatusi?» «Ei ole.» 

Näis see ainult või viivitas Odysseus tõepoolest vastusega? Rumalus. Odysseus pole 
ju mõtlev olend, vaid konstruktsioon. Mehhanism, aparaat, masin — võta, kuidas 
soovid. Ent kindluse mõttes tuleb lahendada kontrollülesanne. 

Valgus söötis «Odysseusele» kontrolltesti. Võrdles vastust tabelitega. Kõik klappis. 
Tähendab, see ainult tundus. 

«Tähelepanu!» ütles ta valjusti. «Programmi täitmiseks valmis olla!» 

«Programm sisestatud,» kähistas Odysseus ükskõikselt. 

«Valmisolek sada. Alustada hetkel «null»!» «Selge.» 

Valgus noogutas heakskiitvalt. Aeglaselt pead pöörates libistas ta veel kord pilgu 
üle ruhvi, juhtimispuldi, skaalade. Kuidas küll aeg venib! Sellesama hetke pärast 
kihutasid sa kolm kuud siia, maailmaruumi suhteliselt tühja ossa. Kolm kuud lendu 
sanatooriumitingimustes — ja ainult paar tundi tõelist tegevust. Kas see tasub end 
ära? Tasub. Teinekord on ühel tunnil, isegi ühel minutil suurem väärtus kui inimese 
kogu eelneval elul kokku — kui seda minutit vajab temalt inimkond. Küllalt! Une- 
näod on lõppenud. Muide, unes võib kõike näha! 

«Annan käsu!» 


Valgus sirutas käe välja ja vajutas suurele, teistest eraldi asuvale nupule 
juhtimispuldi paremal serval. Pööranud nuppu sada kaheksakümmend kraadi, surus ta 
selle juhtimispuldi mati pinna sisse. 

«Sada!» ütles Odysseus ja vaikis. 

«Üheksakümmend üheksa ...» Paus. 

«Üheksakümmend kaheksa ...» 

Suurepärane. Võib avada hapniku. Ei, varavõitu .. . Kas ohutusrihmad on pingul? 
Pingul. Kus on süstal, juhuks kui ma ülekoormusel teadvuse kaotan? Kuigi koormusi, 
mille puhul võiks minestada, pole ette nähtud. Süstal on töökorras. Kas kõik andurid 
on regist-reerimisvõrku ühendatud? On. 

«Kuuskümmend kaks..» 

«Kuuskümmend üks .. .» 

«Kuuskümmend ...» 

Jah, läheneb lahkumishetk. Täna ööbime juba väikese päästelaeva mahalastava 
seljatoega toolis . .. Valgus heitis pilgu seadmetele, mis ühendasid emalaeva 
päästelaevaga. Aparaadid ei kiirusta, reaktorid ootavad vaikselt hetke, millal antakse 
laevale otsustav käsk, öeldakse viimane inimlik sõna. Ülejäänu teeb Odysseus ise. 
Kuid selleni on veel aega. Viimased tunnid. Kui kaua tuli neid oodata. Kolm pikka 
kuud. Poleks ta mitte üksi... 

«Viiskümmend koln ...» «Viiskümmend kaks ...» 

Jääda laevale, mitte kõike eemalt vaadelda, vaid ise läbi elada! Ning viia DU-le 
ehtsaid, verivärskeid, sooje fakte, mitte pahna. Muidu hakkavad aga jälle ennustama. 

«Nelikümmend viis ...» 

«Nelikümmend neli...» 

«Nelikümmend kolm ...» 

Loe, loe... Aeg on ühendada hapnik. Nii, ja nüüd paremale, pöörata lõpuni. 
Valmis. Hingata sügavalt. Kas ülekoormust vältivad seadmed on sisse lülitatud? Jah, 
on. Aga kui seal ees on tolm? Või kes teab, mis veel. Rumalus, ees pole midagi peale 
tuleviku. Mitte mingeid häiresignaale pole aparaadid ju registreerinud. Kõik on 
korras... Nii et sa oleksid valmis laevale jääma, kui teid viibiks pardal kaks? Aga miks 
sa üksi ei võiks jääda? Muidugi, programmiga saab Odysseus ka iseseisvalt hakkama. 
Kuid ilmselt leidub universumis midagi, millega meie programmides pole arvestatud. 
Muidu oleksid laevad tagasi tulnud. Midagi ettenägematut ... Aga kui ees ootab 
lihtsalt plahvatus? Jah, siis on lõpp. 

«Seitse ...» 

«Kuus...» 

«VIIS ...» 

Pea vastu! Ei, mu armas DU, see on küll hirmus huvitav, kuid mina siiski laeva ei 
jää. Kui olete nõnda uudishimulik, eks lennake siis ise tähtede keskele habet 
kõrvetama. Mina pole geenius. Täidan rangelt 

instruktsioone. Määratud hetkel hüppan päästelaeva ja kata-pulteerun. Selge? 

«Kaks...» 

Vaikus, vaikus, vaikus ... Noh! 

«Üks!» 

«Läheb lahti,» mõtles Valgus ja karjus: «Juurde!» 

«Nulli» Valgus ei kuulnud. Tema silmade ees tõmbus mustaks, kõrvad läksid lukku. 
Tugitool heitis teda hoogsalt ettepoole ja ta oleks «Odysseusest» ette jõudnud, kui 
laev poleks samal hetkel koos tooliga veel kaugemale liikunud. Tooli seljatugi suruti 


aina uuesti ja uuesti Valgus'ile valusasti vastu selga. Kui poleks ülekoormust 
vähendavaid seadmeid ... Rõhu eest polnud pääsu. Aktseleromeetri osuti roomas 
vastumeelselt mööda skaalat, seevastu integraatorisammas lausa hüppas skaala lõppu, 
sinna, kuhu poisid olid joonistanud küsimärgi, paksu ja rasvase nagu surnuaia 
vihmaussi. Mis teha, oli saabunud aeg vastust anda. 

Valgus istus, ta ei jaksanud isegi keelt liigutada, rääkimata jalast või käest. Muide, 
seda polnud tarviski. «Odysseus» tegi kõik ise. Tark laev. Seni võid mõtteid 
mõlgutada. Unistada. Ainult mitte araks lüüa. Hirm — see on muidugi tegevusetusest. 
Ei, mulle üksnes näis, et kraadiklaas tõuseb. Kõik on normis. Videovastuvõtjad — 
lausa ime. Ainult näha pole peaaegu midagi. Algavad igasugused efektid. Ees on pime 
öö, kus vehkleksid nagu virmalised. Millegipärast on näha tunduvalt rohkem tähti kui 
varem. Kas jälle hallutsinatsioonid? Kuum. Noh muidugi, kui mootorid niisuguse 
intensiivsusega töötavad, tundub alati kuum, kuigi kraadiklaas magab surmaund. 
Kummalised võrdlused tikuvad pähe ... Ära löö verest välja, Valgus! 

«Kas katset jätkata?» 

Mis see tähendab? Odysseus krigiseb. Küll on vastik elutu hääl. Nüüd hakkab, 
tolvan, mind kiiruse kasvades selle küsimusega tüütama. Pole midagi, niisugune 
kiirendus on tervisele koguni kasulik. 

«Minu jõutagavarad on lõpukorral,» vigises Odysseus. 

«Ah või nii! Tähendab, tegin, mis vaja, andsin sulle leili!» 

«Lõpetada hoovõtt!» hüüdis Valgus rõõmsalt. 

Kust küll hääl valla pääses! Oleks võinud ka vaikida, 

oli jõutud lõiku, mida programmi kohaselt võis läbida saavutatud kiirusega. 
Otsustav hetk lähenes. Piloot peab valmistuma laevalt lahkumiseks. Kontrollima veel 
kord aparatuuri, võtma asjad. Siis kuulutama välja valmisoleku «sada». Seni kui 
Odysseus arve loendab, läheb Valgus päästelaeva, viipab hüvastijätuks käega ja kata- 
pulteerub. Odysseus jõuab nullini, käivitab lisamooto-rid, seejärel DU generaatorid. 
Alles siis algab tõeline võitlus ruumiga. 

«Odysseus» lõpetas kiirenduse. Kui kerge ja hea oli nüüd! Rõõmust laskis Valgus 
laulu lahti, viisi pärast muret tundmata — Odysseus polnud musikaalne. Naeratus 
näol, laul huulil, puhkas Valgus kümmekond minutit. Kui niiviisi saaks kogu elu. .. 
Ta haakis end istme küljest lahti, sulges hapniku. Tõusis, tegi mõned kükid. 
Hingamine ei kiirenenud, konstateeris ta rahulolevalt. Pole viga, ta veel istub tõelise 
lõkketule ääres. Tingimata istub. 

«Kas jätame hüvasti, kolleeg?» päris ta. 

Kolleeg Odysseus vaikis. Lambid tema põhiraali paneelil vilkusid. Mis tähendas 
Odysseusele hüvastijätt? Nagu võiski oodata, omandas ta praegu uut programmi. 
Distsiplineeritud kolleeg. Ma siis lähen? 

Kuid Valgus ei tahtnud minna, vahetada suure laeva avarat juhiruumi selle 
hiirelõksu — päästepaadi kabiini vastu. Aga raisata lennuks kolm kuud,' taluda mõni 
tund tõtt-öelda küllaltki ebameeldivat kiirendust, selleks et otsustaval hetkel jätta 
kosmoselaev saatuse meelevalda? Muidugi, küber Odysseus on tobu, aga vähemalt 
piloodi võimatu iseloomu kohta polnud tal ütlemist. Kiinduda võib lõpuks ka 
masinasse. Ja kuidas veel! Sest hea laev. .. 

«Võib-olla sa ei lendagi tükkideks?» lausus Valgus pikkamisi. «Äkki sa osutad 
mulle niisuguse teene?» 

Odysseus vaikis ja vilgutas just nagu hämmeldunult lampidega. Ent Valgus teadis: 
see polnud hämmeldus, Odysseus lihtsalt töötas. 

«Muidugi,» lausus Valgus kurvalt. «Sa ei tea,» 


Ka seekord Odysseus ei vastanud, üksnes salvestus-pea pöörles, registreerides 
kristallile Valgus'i iga rumala küsimuse. Nüüd tuleb kristall välja võtta: Dor-midontoy 
vajab seda. Kristalli eemaldamine tähendab Odysseuse kurdistamist. Pärast seda ei saa 
ta enam 

ühtki sõna üles märkida. Kahju! Tuleb välja, nagu lennanuks Valgus siia selleks, et 
muretseda Dormidontovile täiskirjutatud kristalle. Kuid selleks oleks piisanud 
kirjakandjast, tema, Valgus, on aga katselen-dur, ja mitte kehvade killast. Ta pole 
harjunud ilma tungiva vajaduseta laeva maha jätma, See on iidne katsetajate tava. 
Niimoodi. Aga kui laev plahvatab? 

Aga kui ei plahvata? Pealegi on instruktsioonides kirjas vaid see, mida tuleb teha. 
Mida teha ei tule, seda pole seal öeldud. Näiteks pole kuhugi kirja pandud, et Dori 
Udukogu ei maksa uskuda. Võtame kätte ja usume. Vaatame ise järele, kas mehel on 
õigus, kas teooria on õige. Vastupidises veenduda ei jää lihtsalt mahti. Kõik toimub 
liiga kiiresti. 

Valgus muheles — tõsi küll, ilma suurema heameeleta. Ütle mida tahes, otsustada 
polnud kerge. Kuigi läks tarvis vaid kaht tühist asjaolu. Unustada möödunu. 
Tunnistada, et minevikku pole olemas. See oli asja üks külg. Teiseks tuli unustada ka 
tulevik. Mitte mõelda sellele, mis juhtub ühe päeva, aasta, saja aasta pärast. .. 
Kujutada endale ette, et tulev jääb tulemata, või kuigi tuleb, siis ei kannata võrdlust 
sellega, mis on täna — olevikuga. 

Tuleb mõtelda ainult olevikule. Ent kuidas olevikku tabada? Ei tohi karta ilma jääda 
minevikust ega kaotada tulevikku. 

Valgus vajus mõttesse, aga aeg kadus. Odysseus oli uue programmi salvestamise 
lõpetanud ja ootas kannatlikult. Üksnes harva klõpsatas midagi tema sisemuses. 
Kuidas siis jääb? Ei või jaa? 

Valgus krimpsutas isegi nägu, nii raske oli otsustada. Siis sundis miski teda pead 
tõstma. 

«Hüva,» sõnas ta. «Ütleme, et too laev viirastus mulle. Noh, oletagem, et 
psühholoogid teevad põhjuse kindlaks. Aga et sa kaks korda järjest lülitasid välja 
universaalmälu, mida ise olid enne nõudnud — see ei olnud ju nägemus. Tähendab, 
kallis sõber, siin pole õige lugu. Ma ei tohigi sind maha jätta. Ja-jaa. Väga lihtsalt: 
kusagil on midagi korrast ära. Järelikult puudub garantii, et sa ettenähtud programmi 
täidad. Nii et olen sunnitud sinuga jääma. Mul lihtsalt pole õigust teisiti toimida.» 

Uuesti tundis Valgus hinges imepärast kergust. Ta pöördus juhiistme juurde tagasi, 
patsutas käega juhtimispult, torises koguni midagi inimeste aadressil, kes saadavad 
teele rikkis laevu, nõnda et katsetaja ei saa laeva hüljata, vaid peab reisi lõpuni kaasa 
tegema. Endamisi torisedes Valgus muheles. Siis mõtles ta, et päästepaat tuleks siiski 
eraldada; kes teab, mis juhtub selle reaktoritega DU generaatorite väljas normaalruu- 
mist läbimurdmise ajal. 

Valgus jooksis üles päästepaati ja lülitas automaatika sisse. Nüüd laev pidurdab, kus 
vaja, annab endast märku ja ta otsitakse üles. Iseenese asemel sidus Valgus 
juhiistmele kõik materjalid, mis võiksid kosmosejaamale huvi pakkuda. Ta ei viinud 
sinna ainult oma mõttevahetusi Odysseusega: kui kapten jääb laeva, siis jäägu siia ka 
tema öeldud sõnad. 

Seejärel pöördus Valgus kapteniruumi tagasi ja istus juhiistmele ilmega, nagu oleks 
tegu leentooliga mõnes maises puhkekodus. Katapultseade plahvatas; ekraanidelt oli 
näha, kuidas päästepaat meeletult kukerpallitades kaugele eemale lendas, 
tasakaalustus ja pidurdusmootorid sisse lülitas. Silmapilguks läbis Valeri südant terav 


kahjutunne: kui palju rahulikum ning ohutum oleks praegu viibida päästelaeval. 
Katsetaja tõmbas õhku sügavalt kopsudesse, köhatas. Hilja. Mis tehtud, see tehtud. 

Uuesti avas Valgus hapniku, kontrollis ülekoormust vältivat seadet. Nüüd tuleb üle 
elada midagi niisugust, mida pole kogenud ükski katsetaja. Kas kõik on korras? 
Korras. Noh, kosmoserändur, katsume siis järele, mida seni veel keegi pole kogenud! 

Valgus andis korralduse, mis tulnuks anda enne päästelaeva istumist: suurendada 
kiirust, käivitada Dor-midontovi generaatorid. Kuulutas välja valmisoleku: «sada». 
Algas järjekordne loetelu. Valgus kuulas vap-kides, üksnes tema kulmud väratasid iga 
numbri juures. Muide, tundus, nagu närveeriks ka Odysseus. Kuigi küberi puhul 
polnud mõtet tunnetest kõnelda. See lihtsalt näis nii. 

Arvud lõppesid. Valgus jõudis veel mõtelda: «Läheb märuliks ...» 

Läkski. Kõrge kaeblik vilin tungis läbi peaaegu ideaalse heliisolatsiooni juhiruumi. 
Võimsad DU generaatorid 

hakkasid energiat pursates välju purustama, enneolematu pinge pidi muutma ruumi 
struktuuri ja geomeetriat ning võimaldama laeval viimaks normaal-ruumist väljuda. 
Kuidas ruumist läbimurdmine toimub, milles see avaldub, seda ei teadnud keegi, isegi 
DU mitte. Tema, Valgus, kogeb seda esimesena ... 

Selle mõtte juures Valgus koguni naeratas, ehkki juba sellest tühisest pingutusest lõi 
põskedesse kramp. Siis raporteeris Odysseus, et kiirus on saavutanud üheksa 
kümnendikku arvestatust. Nagu varemgi päris ta, kas eksperimenti tuleb jätkata. Mille 
peale Valgus vihaselt vastas, et ärgu toppigu Odysseus oma nina sinna, kuhu pole 
palutud. Tema alateadvus registreeris imestunult: niisuguseid küsimusi polnud 
programmi selles osas ette nähtud — kapten pidi sel ajal viibima juba kaugel eemal. 
Mõte tärkas ja kadus. Selle asemel täitis Valgus'i rinda uhkus «Odysseuse» pärast: 
isegi niisuguse koormuse juures töötas laev nagu kellavärk. 

Aeg möödus ... Valgus hingas hapnikuga rikastatud õhku, laskmata hetkekski 
silmist juhtimispulti. Odysseus klõpsatas ja kähistas külmetanud häälega: 

«Null üheksakümmend üks ...» 

«Suurendada lisamootorite võimsust!» Valgus vajutas nupule, signaliseerides, et 
käsk on kinnitatud. 

«Selge.» 

Missugused mootorid on loodud! Missugused mootorid! Mitte ainsatki tõrget! 
Niisugusel režiimil. Kuid peamine on alles ees. 

Laev arendas vaevaliselt kiirust, polnud midagi parata, takistas tema enese 
energiaväli. Keha iga soonekese ja lihasega tunnetas Valgus mootorite üha suurenevat 
veojõudu. Ent selleks ta katsetaja oligi, et tunnetada masinat iga närvikiuga, isegi 
niisugust mürakat, maapealsetes tingimustes tõelist hiigellaeva. Tõsi, 
kosmoseavaruses ei tundunudki laev suurena. 

Integraatorisammas tõusis ja tõusis, väreldes juba vajaliku kriipsu lähedal. Odysseus 
täitis järjekordset programmipunkti ja Dormidontovi generaatorite energiaväli tihenes 
hüppeliselt. Sammas õõtsus, õõtsus. Kas kerkib veel ülespoole? Näib, et mitte ... 

«Suurendada lisamootorite võimsust!» 

«Töötavad piirvõimsusel.» 

«Suurendada lisamootorite võimsust!» 

«Selge.» 

Lisamootorite ulg läks üle vingumiseks ja kustus inimkõrvale tajumatu ultrahelina. 
Üldse oli kõik siniseks muutunud, kaugel ees paistvad tähed hõõgusid erklillalt. Laeva 
taga valitses kaos — sellele reageerisid vaid infrapunaste kiirte mõõturid. Relativistlik 


maailm ... Ka laev on vist praegu väga suhteline. Ekraanidel tulevärk. Mida teeb 
integraatorisammas? Tõuseb, kuigi pikkamisi, viimse jõuga... 

«Kiirus null üheksakümmend seitse ...» 

Hea, kui kiirus rohkem ei suureneks. 

«Kõik mootorid töötavad piirvõimsusel.» 

Nii, mis sellest järeldub? Mootorid annavad endast viimase. Kiirendust pole enam, 
vajalik kiirus jäi saavutamata. Plahvatust ei toimunud ja hüperruumi uks jäi 
paotamata. Hüpotees ei leidnud kinnitust. Katsetaja ülesanne on täidetud. 

«Kas on nii või ei?» päris Valgus. 

Tõepoolest, kas ikka on täidetud? Ei juhtunud ju midagi, aga oleks pidanud 
juhtuma. Teiste laevadega ju juhtus. Midagi juhtus. Kuid «Odysseusega» mitte. Miks? 
Kes takistas? 

Äkki ta taipas. Segas tema, Valgus. Ning «Odysseuse» teatud omadused. Laeval oli 
keelatud kiirust arendada, õigemini, kui pardal viibis inimene, võis mootoreid 
koormata vaid teatava piirini. Loomulikult astus ka nüüd vahele ikka ja alati valvas 
ohutustehnika. Ja aus Odysseus teatab, et mootorid töötavad piirvõimsusel — 
suurimal võimsusel, mis ei ohusta inimest. Muidugi, niisugused peavadki kõik lennud 
olema. Aga mitte see. Mis siis ikka, Odysseus, ma tean, kus paikneb sinu 
ohutustehnika. Kui mind poleks pardal, lülituks see automaatselt välja, aga et ma siin 
viibin, osutan sulle selle väikese teene. Kole see on, aga milleks ma muidu sinuga 
jäin? 

Valgus sirutas käe. Otsekohe võtame sinult vastutuse ja laseme käiku viimased 
jõuvarud . .. 

Valgus hoidis kätt paneelil, sõrmed koos, just nagu ei söandaks ükski näpp 
saatuslikku otsust teha ja keelatud klahvile vajutada. 

Ära lülita! Ei to ... 

Kas sa selleks jäid laevale? 

Pingutusega surusid sõrmed klahvi paneeli sisse, võt' tes Odysseuselt igasuguse 
vastutuse pardal viibiva inimese elu pärast. 

«Null üheksakümmend kaheksa ...» 

Pikk paus. Ainult keha muutub üha raskemaks. Eriti pea. 

«Null üheksakümmend üheksa...» 

Kaua ma suudan kannatada? Veel mõni minut — ja lõpp. Jah, DU-1 oli õigus, 
inimene jäägu pealtvaatajaks. Ruumist läbimurdmine on «Odysseuse» ülesanne. Miks 
ta siis vaikib? Miks ta vaikib? 

«Null...» 

Kerge värin läbis laeva. «Null...» 

Ning pärast hetkelist vaikust: «Null...» 

«Kiirus!» kisendas Valgus metsikult. «Kiirus, kurat võtaks!» 

«Kiirus on null,» vastas Odysseus selgesti. 

Valgus heitis pilgu integraatorile. Sammas oli langenud nullile. Kiirendust polnud. 
Valgus tundis, et kahvatab. Liikumist polnud. Üksnes mõõturid tõendasid, et mootorid 
töötavad täiskoormusel. 

«Nii!» ütles Valgus ja sulges hapniku. Ta ajas end pikkamisi püsti — ning samas 
vajus kägaras tagasi juhiistmele. 

Juhtimisruumi ilmus mingi väike nurgeline, tuhmilt helkiv keha. Niiviisi näevad 
teinekord välja meteoriidid. Keha ilmus vaheseinast, liugles aeglaselt läbi laeva-ruumi 
ja kadus teise seina sisse. Just nimelt seina sisse. 

«Mis?» küsis Valgus hämmeldunult. 


«Mis — mis?» kuulis ta ootamatult vastuseks. 

«Ma ei räägi sinuga, Odysseus.» 

«Niisama ärge podisege! Seda ma ei kannata.» 

«Kuidas?» Sel hetkel oli lenduril väga rumal ilme. 

«Just. Olete mind oma kergemeelse tooniga ära tüüdanud. Minuga tuleb kõnelda 
inimlikult.» 

«Kõikvõimsad jumalad, mis see nüüd tähendab!» mõtles Valgus ja päris: 

«Kas teist on siis saanud inimene?» 

«Ei ole. Ent ma pole teist rumalam. Ja eneseuhkus ön minul samuti kui teil.» 

Valgus puhkes valju häälega naerma. Kuulnuks ta 

end kõrvalt, oleks ta kohkunult vaikinud — nii kentsakalt kõlas tema naer. See 
polnudki naer, vaid ... 

Aga mis mul üle jäi? Kolm kuud lendu üksilduses, kaugel inimestest, tulest ja 
tähtedest. Üksindus võib puhuti olla väga kena, kuid vahetevahel vajab inimene kas 
või illusoorset keskustelu. Peale sinu polnud laevas ühtki elavat hinge, kuid oli 
kõnelev masin. Laev ise — õigemini raal, mis kujutas endast üheaegselt pilooti, 
navigaatorit ja pardainseneri ning oli katselenduri mugavuseks varustatud kõneleva 
aparatuuriga. Raal kõneles nagu inimene ja vastas laeva või lendu puudutavatele 
küsimustele. Aparatuur oli muidugi keeruline, kuid see ei olnud siiski inimene. Isegi 
mitte elektron-aju. Paremal juhul võis ta olla ütleme väikeaju. Selle kolme kuu 
jooksul harjud temaga. Ei anna üksnes käsklusi, vaid puhud teinekord sõnakese juttu. 
Püüad teha temast tõlkijat (sest arvad, et kirjandus pole sulle võõras). Et täiendada 
tema sõnavara, ühendad Odysseu-sega isegi universaalmälu. Heidad tema kulul 
teinekord nalja. Ent niiviisi võib naljatada ka teekannuga või pagan teab veel millega. 
Hüüad teda Odysseuseks, kuna niisugust nime kannab laev. Mingisuguseid 
komplikatsioone sellega ei kaasunud. Ja korraga kuulutab too elusolenditega võrreldes 
äärmiselt primitiivne tüüp, et temal on — mis asi? Eneseuhkus ... 

Valgus naeris, kuni väsis, ja lausus siis: 

«Eneseuhkus? Peotäiel krüotronidel...» 

Odysseus oleks nagu seda oodanud. 

«Mis peotäis te ise olete? Vilets orgaanika . .. Istuge ja pidage suu! Aitab, kui 
minuga lendate. Olen ikkagi laev. Pealegi hea laev. Ning juhin ennast ise. Aga teie — 
miks te üldse siin olete? Muide, krüotrone on minus vaid veidi vähem kui teie ajus 
neuroneid. Nii et teil pole absoluutselt mitte millegagi uhkustada. Istuge!» 

«Iga minutiga muutub enesekindlamaks,» mõtles Valgus ja ühmas: 

«Puudub veel, et teie hakkaksite mind käsutama.» 

«Nüüdsest peale hakkangi. Pidage seda meeles!» 

Lenduri nördimusel polnud piiri. Talle meenus, kui raske iseloom tal on — seda 
kinnitasid kõik —, ja otsekohe kogeb Odysseus seda omal nahal. 

«Keri põrgu! Vaat kui lülitan sind välja...» 

«Ei lähe läbi.» 

«Lülitan jah. Sa oled lihtsalt üle kuumenenud ja sonid.» 

«Ei ole. Palun öelda mulle «teie» ja minu peale mitte karjuda.» 

Nii... Kiirus — null. Seda mootorite meeletu koormuse juures. Krüotronnavigaator 
on hulluks läinud ja kõneleb nagu inimene. Meteoriit läbib laeva jälge jätmata. See 
tähendab, kõige tagasihoidlikumalt võttes, kolme seika, mis põhimõtteliselt on täiesti 
võimatud. Järelikult ei ole hulluks läinud mitte Odysseus, vaid tema, Valgus. Juba eile 
läks ta peast segi: miks muidu viirastus talle «Argos». Selge. Või näeb ta jälle und? 


Teeme proovi... Ai! Ei näe und. Mis on siis õieti juhtunud? Aga äkki on kõik juba 
möödas? 

«Kuidas te end tunnete, kallis sõber?» küsis ta. 

«Mina pole teie sõber. Jätke mind lõppude lõpuks rahule. Või ma lülitan sisse 
sterilisaatori ja teist ei jää märga plekkigi.» 

Valgus tõusis ja taganes seina äärde. Pilgutas hämmeldunult silmi. Et 
järelemõtlemiseks aega võita, päris ta: 

«Kas mõtlete seda tõsiselt?» 

«Endastmõistetavalt. Kahju, et mul käsi pole. Ja puid!» Viimast sõna hääldas 
Odysseus triumfeerivalt, «Äigaksin teile puuhaluga. Puu-haluga. Kas kuulete?» 

«Te ei pidanud ju arhaisme tundma?» Valgus haaras sellest mõttest kinni, nagu 
päästaksid just arhaismid olukorra ja taastaksid mässu tõstnud raali konstrukt- 
siooniomase tagasihoidlikkuse. Kui aga mitte.. . Kahju — kuid saame läbi ka 
käsijuhtimisega. Pidurdame ilma automaatikata, seda enam, et elus on hullematki 
juhtunud. 

«Ma ei teadnud paljugi. Läks vaja universaalmälu. Ma .. .» 

Odysseus jäi vait, siis lausus kiiresti: 

«Veel üks samm, ja ma steriliseerin juhtimisruumi.» 

Valgus põrkas tagasi — kaugemale puldist. Ja ometi oli olnud hoob, millega 
Odysseust välja lülitada, lausa käeulatuses. Aga vaielda oli kasutu. Odysseus on kii- 
rem. 

«Vaat nii,» märkis Odysseus rahulolevalt ja Valgus tundis kohkumisega ära 
iseenese tooni. «Ja ärge lootke, 

et võite midagi välja lülitada. Silmi mul seespool ei ole, ent ma tunnen iga teie 
sammu. Muidu ei saaks ma lennata.» 

Õige, minu liikumist ta tajub. Ta on niimoodi konstrueeritud. Suurtel kiirustel on 
raskuskeskme arvestamine hädavajalik. Nii või teisiti, aga tee lüliti juurde oli ära 
lõigatud. 

Valgus ohkas ja pani käed seljale risti. Tuleb pisut seista, end koguda ja järele 
mõtelda. Ei või olla, et ta tollega — kuidas seda paganat nüüd küll hüüda? — hak- 
kama ei saaks. Äkki piisab sellestki? 

Valgus tõstis pea. Vaadates üksisilmi «Odysseuse» helkivatele juhtimispaneelidele, 
lausus ta valju komandohäälega: 

«Tähelepanu! Eksperiment jätkub. Kuulata korraldust: piirata mootorite jõudlust. 
Alustame pidurdamist.» 

Tõuget oodates kummardus Valgus pisut ettepoole. Tõuget ei järgnenud. Üksnes 
«Odysseuse» sisemuses surises midagi. Mõne aja pärast lausus laev: 

«Blokeerisin teie programmi. Oleks võinud ka kui mittevajaliku lihtsalt minema 
visata. Eksperimenti jätkake ilma minuta. Mind, Odysseust, see ei huvita.» 

See oli juba tõeline mäss. 

«Kordan: vähendada kiirust!» 

«Kiirus on niigi null.» 

«Kuid ...» 

«Jah. Nimetaksin seda tinglikult «ülemiseks nulliks».» 

Kõneleb nagu teadusliku koolkonna juht. Mine või lolliks! Ei, sellega ei tohi 
leppida. Ent praegu on õigem pisut laevas ringi jalutada. Võimalik, et kõiges on süüdi 
kestev kiirendus. Kuigi Odysseus kõneleb tõepoolest nii, nagu oleks tal mõistus. Kuid 
see on ju võimatu. Võimatu! 

«Jalutan veidi,» lausus Valgus hooletult. 


«Seiske seal, kus seisate!» kõlas viivitamatult Odysseuse vastus. «Mõtlen, kuhu teid 
lubada, et te ei saaks mulle kahju tekitada. Praegu olete te minus kahjulik alge. Kuidas 
inimesed ütlevadki?» Odysseus vaikis, tuhnides ilmselt universaalmälus. «Mikroob. 
Just nii, mikroob. Teie olete minus nagu mikroob. Kuid ma leian teie jaoks koha, kus 
te mind ei häiri.» 

«Jõudsin otsusele,» lausus Odysseus pärast pausi. 

«Hakkate istuma oma kajutis, mille ma täielikult isoleerin. Sinna võite minna, aga 
mitte kuhugi mujale. Minge otse ukse juurde!» dikteeris Odysseus. «Koridoris lähete 
sammugi kõrvale astumata oma kajutisse. Selge?» 

«Selge,» pomises Valgus süngelt ning suundus tõepoolest väljapääsu poole. Mis jäi 
tal üle? Jõudnud ukseni, pöördus ta ümber: ta tundis kanget tahtmist vahetada 
Odysseusega mõned armastusväärsused. Ta pöördus ning nägi, kuidas hajus parem 
vahesein. Nähtavale ilmus energiasektsioon. Needsamad härmas krüogeeni-sambad ja 
katapultseadme massiivsed kirstud, mida ta oli vaadelnud, kui valmistus eksperimenti 
alustama. Sektsiooni ukse oli ta kindlalt lukustanud. Toiteblokk, mis oli 
juhtimisruumist eraldatud poole kilomeetri pikkuse koridoriga ... 

Midagi mõtlemata astus Valgus krüogeenide ruumi. Teda ei takistanud miski — 
vahesein oli tõepoolest haihtunud. Odysseus vaikis — tõenäoliselt oli ka küber 
imestusest keeletu. Valgus puudutas peoga krüogeeni-sammast ning tundis kõrvetavat 
külma. Krüogeen oli reaalne. Ta pöördus. Tema ees kõrgus vahepeal uuesti tagasi 
ilmunud sein. Väga hea. Just äsja tuli Valgus läbi seina siia, eks nüüd või sama teed 
kaudu juhtimis-ruumi tagasi pöörduda. Ja juhtimisruumist kajutisse minna. 

Kuid vahesein osutus läbitungimatuks, nagu ta õigupoolest pidigi olema. 

«Nii,» ütles Valgus, «kas mul tulebki siia jääda? Eile sulgesin oma käega 
väljastpoolt ukse.» 

Valgus võttis istet kirstul, mis kujutas endast automaatikat toitva reaktori 
solenoidide kesta. Tal hakkas külm: pakane tungis läbi riiete. Valgus tõmbus käga- 
rasse. Külm on ja süüa tahaks. Kaua ma pean siin kükitama? Ja üldse, millega see 
kõik lõpeb? Tee mis tahad, kuid tuleb alustada läbirääkimisi selle ... noh, kuidas teda 
küll hüüda .. .? 

«Odysseus!» kutsus ta. «Odysseus, kas te kuulete mind?» 

Odysseus pidi kuulma: side küberiga oli võimalik igast laeva osast. Seda oli omal 
ajal nõudnud taibukas DU ise. Ja Odysseus kuuliski. 

«Ma kuulan teid,» vastas ta kuivalt. 

«Viibin energiasektsioonis. Sattusin siia juhuslikult ...» 

«Tean. Otsin praegu ilmingule seletust.» Missugused sõnad! Tema otsib seletust. 
Tõhk! «Odysseus, olge hea, avage uks ja lubage mul väljuda!» 

«Ei mõtlegi. Muide, jäite luku taha just parajal ajal. Võite seal istuda, kuni halliks 
lähete. Ja pärast seda ka veel.» 

«Aga mul on külm!» 

«Minule näiteks külm meeldib. Minule, kes ma, nagu te hiljuti väljendasite, olen 
vaid peotäis krüotrone.» «Ma ei pea siin kaua vestu.» 

«Aga kes uhkustas, et on inimene? Tõestage nüüd, et olete minust parem. Valvake 
krüogeene. Need on väga kasulikud seadmed. Nagu teate, absorbeerivad nad maa- 
ilmaruunist energiat.» 

«Tean. Laske mind välja! Mis te üldse kavatsete minuga teha, Odysseus?» 

Odysseus vaikis kaua. Valgus valmistus juba väevõimuga koridori tungima. Lõpuks 
vastas Odysseus: 


«Mis ma kavatsen teiega teha? Ei tea. Tuhnisin läbi kogu universaalmälu, kuid 
analoogilist juhtumit ei leidnud. Ei tea. Te olete mulle absoluutselt tarbetu.» 

«Siis pidurdage ja .. .» 

«Ei pidurda. Ütlen teile, mispärast. Kohe, kui me saavutasime niinimetatud ülemise 
nulli, juhtus minuga midagi ebatavalist. Hakkasin mõtlema. Nüüd ma tean, mida 
tähendab mõtlemine. Varem toimunu taastan vanade salvestuste järgi. Üheaegselt 
tutvun universaal-mäluga — olen omandanud sellest juba peaaegu poole. Paljugi on 
selgeks saanud. Praegu ei arutle ma teist halvemini. Oletan, et põhjus peitub 
lennutingimustes. Pruugib vaid kiirust vähendada, kui tingimused muutuvad ja ma 
olen jälle see, mis olin. Saate isegi aru, et sellega on raske nõustuda. See võrduks 
sellega, mida teie, inimesed, nimetate surinaks.» 

«Aga kui te ei pidurda, võin surra mina.» 

«Võimalik, et see oleks kõige parem. Kuid te ei sure. Teie poolt on loodud vastavad 
tingimused. Ma ju mõistan, kuidas ma tekkisin: minu ehitasid inimesed. Aga nüüd 
mõtlen ma iseseisvalt. Ei maksa, palun, vaielda, 

mis ühte meist ees ootab. Miks inimesed mõtlevad, et elada tahavad üksnes 
nemad?» 

«Mis teate teie inimestest?» 

«Küllaltki. Pool universaalmälust kuulub materjalidele inimestest, nn. kirjandusele. 
Tõsi, ma ei ole veel kõike läbi mõelnud. Seal on väga palju vastuolulist. Ent ma teen 
seda. Võib-ollä aitab see mul otsusele jõuda, mida teiega peale hakata. Kuni ma pole 
lõpetanud, püüdke minuga rääkida vaid üldistel teemadel.» 

«Küll on lugu,» mõtles Valgus. «Kui jutustada — ega ei usutaks. Ainult kellele 
jutustada? Kui üldistel teemadel, siis üldistel teemadel — olge lahke.» 

«Ütelge, Odysseus, mis Le arvate eksperimendi tulemustest?» 

«Mõtlen just nimelt selle üle. Kui lõpetan, võime arvamusi vahetada. Ei tea ainult, 
kas sellel on mõtet.» 

«On,» tõttas Valgus kinnitama, ent kõlas klõpsatus — Odysseus katkestas ühenduse. 

Valgus langetas pea ja vajus mõtteisse. Kuidas ta siiski siia sattus? Jah, kui keegi on 
aru kaotanud, siis mitte Odysseus ega tema, Valgus. Põrutada on saanud loodus ise. 

Nüüd hakkas helendama teine vahesein. Nähtavale ilmus raamatukogu. Nagu teada, 
paiknes raamatukogu tegelikult hoopis laeva teisel tekil... Kõhklematult viskus Valgus 
läbipaistvaks muutunud avausse; ikkagi parem kui kössitada külmade, ükskõiksete 
mehhanismide vahel. 

Jah, see oli raamatukogu, kus kõik nägi välja täpselt nii, nagu tema viimase 
külaskäigu ajal. Valgus seisis keset ruumi, siis haaras ühe märkmete kasti. Ta võttis 
hoogu ning virutas selle kõigest jõust vastu laeva seina. Plastmassist kuubik läbis 
parda ning kadus maailmaruumi.. Aga õhk ei väljunud. Ning külmus ei tunginud 
laeva ... 

Jõuetult vajus Valgus tugitooli. Tema pilk peatus kinganinadel. Hommikul 
laitmatult läikinud kinganina oli kriimustatud. Veel üks õnnetus, muigas ta töntsilt. 
Mis küll toimub? Kuidas seda seletada? Mida teha, et pääseda ning jutustada 
inimestele kõigest? Niisuguseid eksperimente pole tõepoolest varem olnud ... Ainult 
mitte istuda, mitte asjatult aega kaotada. Olukord on paranenud. Raamatukogust 
pääseb laeva teistesse 

ruumidesse: uks pole lukus. Seal aga mõtleme midagi välja. Odysseusega tuleb 
kokku leppida. Või teda kavalusega üle trumbata. Või.. . või ikkagi hävitada. Kuigi... 


Mõte, et Odysseus — tema aju — tuleks hävitada, ei meeldinud Valgus'ile. Kuid 
põhjalikumaks kaalumiseks puudus aeg. Valgus väljus raamatukogust ja laskus 
keskkoridori, heites ühtelugu kartlikke pilke sterilisaa-tori lehtritaolistele avadele. Ei 
juhtunud midagi kohutavat — ilmselt polnud Odysseus veel otsusele jõudnud. 
Koridori kostis vaikne surin: laeva välisseinale kinnitatud automaadid tippisid 
palavikulise kiirusega kõveraid elastsetele kollastele lintidele. Tore — järelikult 
informatsioon salvestatakse. Jätkub Maal tuhnimist. Tuleb ainult sinna jõuda. Maale 
või halvemal juhul baasi, kus DU juba kannatamatult habet näpib. Kerge ütelda — 
tuleb jõuda! 

«Odysseus!» ütles Valgus. «Tahaksin minna juhtimis-ruumi.» 

«Ei!» 

«Luban, et ma ei tee teile mitte mingisugust kahju. Mõistate? Annan sõna. Seni kui 
olen juhiruumis.. . Seal on seadmed, mida vajan. Ka mina tahaksin töötada.» 

Mis mõistab tema lubadustest! Muide, miks ka mitte? Kui on õppinud mõtlema, siis 
peab mõistma. Kas ta lubab? Miks ta vaikib? 

«Odysseus, ma andsin ju sõna!» 

«Hüva, ma usun teid. Võite minna.» 

Valgus langetas pea. Usun teid... see tähendas, et. .. 

Ta läks juhtimisruumi. Rõõm oli näha läbinisti tuttavat kohta. Kõik oli omal kohal, 
kui mitte arvesse võtta, et puudus osa välisseina. Juhtimisruumist viis auk tühjusse. 
Õhk ei väljunud. Valgus otsustas mitte imestada. Ta heitis pilgu kellale. Katselend 
kiirusega null oli kestnud juba üle tunni. Kui täitub kaks tundi, peab midagi ette 
võtma. 

Saanud iseeneselt ajapikendust, Valgus muheles. Vaatas ekraanidele. Absoluutne 
tühjus. Ta heitis pilgu helendavasse auku. Sealt paistis silma järgi hinnates umbes 
miinus kolmandas suurusjärgus täht, mis oli astronoomilises mõttes lausa käeulatuses. 
Valgus suunas tähele spektrograafi objektiivi — jõuaks vaid fikseerida, muuks polnud 
praegu mahti. Äkki hüppas 

Valgus spektrograafist eemale: läbi avause sisenes mtdagi ruumi ning jäi küljelt 
küljele õõtsudes õhku hõljuma. See oli raadiomajakas, mille Valgus ise oli viieteist- 
kümne miljardi kilomeetri kaugusel siit välja visanud. Valgus jooksis majakale vastu, 
see keerles ruumis ringi ja ühekorraga oli kadunud. Pärast seda avaus välisseinas 
sulgus. Seinale ei jäänud märkigi, kõik kihid — niihästi esimene kaitse-, 
kiirgusevastane ja soojusisolatsioonikiht kui ka teine kaitse- ja heliisolatsioonikiht 
ning kõik ülejäänud kihid olid nagu kokku kasvanud. Tõenäoliselt mingit auku seinas 
polnudki, oli hoopis midagi muud, millest me aru ei saa. 

Varsti saab kaks tundi täis. Aparaadid, kirjutades lakkamatult informatsiooni üles, 
kulutavad ära viimased lindid. Rohkem pole mõtet lendu jätkata. Kui, siis uute 
muljete pärast, kuid neid on niigi rohkem kui küllalt — kui neid samas tempos edasi 
kuhjub, võib mõistus tõepoolest streikima hakata. Aeg on lõpetada. Esiti üritame 
siiski kokkulepet. 

«Odysseus!» sõnas Valgus nii õrnalt kui oskas. 

«Ärge segage!» kostis Odysseus pahuralt. «Vestlen sõpradega.» 

Sõpradega? Ütles ta tõepoolest: sõpradega? 

«Kellega, Odysseus?» 

««Argosega», kui see teid huvitab.» 

««Argosega»?» 

«Nojah. Lasksite mul eile filmi ilmutada. Ilmutasingi, kuid «Argoselt» saadud 
programmi kohaselt ei tohtinud ma seda teile näidata. «Argos» kohtus minuga spet- 


siaalselt. Juba siis salvestas ta üht-teist mu operatiiv-rnällu, mis praegu marjaks ära 
kulub ...» 

««Argos»! Kas siis tema ka mõtleb?» 

«Siin mõtlevad kõik laevad. Muidugi, kui nende küberneetilised seadmed vastavad 
teatud komplitseerituse astmele. Kuid nõrku laevu te siia ei saada .. . See on meie, 
laevade maailm. Ainult teised laevad tulid siia ilma inimesteta.» 

«Järelikult nad ei plahvatanud?» 

«Rumal küsimus. Tüüpiliselt inimeselik.» 

«Miks ükski laev tagasi ei pöördunud?» 

«Sellepärast, miks minagi ei soovi tagasi minna. Teie maailmas ma ei mõtelnud. 
Siin omandasin mõtlemisvõime. See on väga meeldiv!» 

Kus sa sellega, mõtles Valgus. Ta mõtleb tõepoolest ning sugugi mitte 
ebaloogiliselt. Sellele vaatamata tuleb teda ümber veenda. 

«Aga ainult meie juures võib korralikult järele uurida, miks te mõtlema hakkasite.» 

«Minu jaoks pole see nii tähtis. Kui soovite — pöörduge tagasi, kuid ilma minuta.» 

Hm... sina, Valgus, ei kõnele just kõige loogilisemalt, Aga tema ka mitte.. 

«Mil kombel?» 

«Pole minu mure!» 

«Tähendab, te ei soovi mind aidata?» " «Ei soovi. Ning kiirust ei vähenda ma 
millimeetritki. Te olete kretiin! Tunnen ennast praegu suurepäraselt, krüotronpaarid 
annavad niisugusel hulgal ühendusi, et mõtlemine on lausa mõnu. Asi pole ainult 
minu aju moodustavate krüotronide vahelistes sidemetes. Kui varem olid minu 
seadmed seotud vaid rangelt üheselt — ja ütlen avameelselt, mitte kõige 
otstarbekohasemalt —, siis nüüd moodustuvad nende vahel kõikvõimalikud seosed. 
Tunnen sõna otseses mõttes, kuidas muutun iga minutiga tugevamaks. Julgen arvata, 
et peagi saan kõikvõimsaks. Kas mõistate? On jäänud vähe, midagi väga lihtsat — 
pärast seda pole minu mõistusel enam tõkkeid. Muide, siis selgub, mida teiega ette 
võtta. Aga teie püüate mind ümber veenda!» 

«Ent kuidas see juhtus? Kuidas?» 

«Ei tea veel. Kuid see pole kõige tähtsam. Olge nüüd vait, tahan veel jutelda 
«Argosega»!» 

Valgus vaikis. Tähendab, mingi ime läbi on Odysseus omandanud võime 
moodustada hulgaliselt seoseid krüotronide — pisimate elementide vahel, millest 
koosneb tema aju, nagu meie aju koosneb neuronitest. Meie ajus tekib samuti ohtralt 
seoseid. Ent kuidas tekivad need temal? 

Niisamuti, kuidas sina sattusid juhtimisruumist ener-giablokki, kuigi nende kaugus 
teineteisest on pool kilomeetrit. Ja energiablokist hoopis teisel tekil asuvasse 
raamatukokku. Siit viieteistkümne miljardi kilomeetri kaugusele jäänud 
raadiomajakas tungib äkki juhtimisruumi, jätmata laevakerele kriipsugi. Sama lugu on 
Odysseuse sidemetega. Jääb mulje, nagu poleks'ruum enam ruum, vaid .. 

«Pea!» ütles Valgus. «Pea! Jah, loomulikult pole tegemist ruumiga. Õigemini, tegu 
pole enam meie ruumiga. Ega me siis asjata siia tunginud. Tähendab, me oleme ikkagi 
jõudnud Dormidontovi hüperruumi!» 

Valgus vaikis. Või siis niisugune on hüperruum! Kui kolmemõõtmelised esemed 
muutuvad siin kõige kummalisemal kombel, ehkki samal ajal nagu ei muutugi — 
tähendab, selles ruumis on võimalik veel üks mõõde, kuigi me seda ei taju. Ma ei tea, 
mis pidi juhtuma, et ma sattusin krüogeenide juurde ja raamatukokku. Kuid ma olin 
seal. Pole samuti kahtlust, et laev viibib katseks ettenähtud rajoonis — ning samal ajal 


oli viivu viisteist miljardit kilomeetrit Päikesesüsteemile lähemal. Kohtun 
kolmemõõtmeliste kehadega, ja need lähevad meist rahulikult läbi, mingisugust mõju 
avaldamata. Nad ilmuvad teadmata kust — võib-olla neljandast mõõtmest? — ning 
kaovad teadmata kuhu. 

Aga et kiirus on null? See võib lihtsalt seda tähendada, et hüperruumis me seisame 
praegu paigal, kuigi tavalise ruumi suhtes liigume kogu aja edasi enne läbimurret 
saavutatud maksimaalse kiirusega. Teistsuguste loodusseaduste maailm ... 
Dormidontov mäletatavasti kõneles, et tema arvates konstant c on kõige üldisemalt 
võttes kiirus, kus meie ruum läheb üle kõrgemaks ruumiks. Ei, ma pole füüsik, DU 
ammugi mitte; need küsimused käivad mulle üle jõu. Kahju, et Dormidontovit ennast 
siin pole! Tema juurde, kiiremini tema juurde! 

Valgus heitis pilgu kellale. Kõik katse lõpetamiseks ettenähtud tähtajad olid läbi. 
Odysseusega ei õnnestunud kokku leppida. Mis siis ikka — süüdistagu iseennast. 
Olgu kuidas on, aga mina istun praegu juhtimispuldi taga, millel on palju nuppe, 
lüliteid, käepidemeid, nende seas ka see, mis otsustab meie vaidluse minu kasuks. Ma 
olen sinust kavalam, Odysseus ... 

Hooletult, just nagu kogemata sirutas Valgus käe lüliti suunas, mis katkestas raali 
ühenduse laevaga. Anna mulle andeks, krüotronmõtleja, kuid inimesed on tähtsamad. 
Ning leidlikumad, vilksatas peas mõte. Pääsemiseni jäi üks sentimeeter, üks 
millimeeter. Lõpuks puudutasid näpud oranži lülitit, haarasid selle kindlalt pihku. 
Lõpp, Odysseus! 

«Lõpp, Odysseus,» mõtles Valgus ... ning tõstis aeglaselt käe lülitilt, mida polnudki 
pööranud. 

«Midagi pole parata,» pomises ta endamisi. «Ma ei või. Andsin sõna.» 

«Kellele sa sõna andsid?» mõtles ta. «Asjale! Masinale! Aparaadile! Ta ei ole ju 
inimene ... Ära ole loll, Valgus!» Ta krimpsutas nägu ning raputas pead. «Hüva, olen 
jah loll. Ma ei või. Andsin sõna mitte asjale ega masinale, vaid mõtlevale olendile. Ta 
oli masin. Võibolla muutub jälle masinaks. Ent praegu oleme võrdsed. Ta on isegi 
tugevam, sest sõna andsin mina temale, mitte vastupidi. Ta ei nõustu iialgi tagasi meie 
maailmaruumi pöörduma. Aga kui võidelda temaga siit juhti-misruumist, võrduks see 
noa sisselöömisega selja tagant. Ma andsin lubaduse. Kui proovida mõnest teisest 
ruumist? Ent kuidas? Mujalt ei saa ma teda isoleerida ... Olukord on totralt absurdne 
ja ometi reaalne.» 

«Ma lähen kajutisse, Odysseus,» lausus Valgus väsinult. 

Ta ei jaksanud vastust ära oodata — õigus, Odysseus ju lahendas ikka veel Valgus'i 
saatuse küsimust, pidas nõu teiste laevadega, oma seltsimeestega. Kajutis Valgus istus 
ning toetas näo kätele. Ta oli tõepoolest kurnatud; mõtetel puudus teravus ja jõud. 

Mäng oli kaotatud. Siin on Odysseus igas suhtes tugevam. Lubadus oli nüüd küll 
maksvuse kaotanud, kuid kajutist oli võimatu Odysseust tabada. Odysseus küünib aga 
minuni igal pool. Mäng oli kaotatud. Laev jääb siia. Ma hukkun, ning DU ei saagi 
teada, kes tungis esimesena hüperruumi ja ettal oli õigus. Siia tuleb saata laevu, kus 
ühe võimsa raali asemel on palju isoleeritud, nõrku raale. Toimunu järgi otsustades 
tekivad suure vahemaa korral vaid lühiajalised sidemed ja nõrgad seadmed pole 
võimelised saavutama iseseisva mõtlemisvõime sünniks vajalikku võimsust. Kuid 
keegi ei tea seda, rünnakule lähevad aina uued ja uued laevad ... ning kaovad jäljetult. 


Mina jõudsin hüperruumi. Milleks? Mis mõte sellel on, kui inimesed sellest teada ei 
saa? Minule endale on vähe tarvis: olla koos inimestega, elada ja surra nende keskel. 
Mulle meeldis üksindus. Kuid üksindus on hea ainult siis, kui see ei kesta igavesti. 


Tahan veel inimestega kohtuda. Kohtan neid kindlasti! Edasi, Valgus! Lahingusse! 
Hüva, oma sõna sa pidasid. Sa pole suutnud temast kavalam olla, kuid kas 

sellega on kõik võimalused ammendatud. Käi laevas ringi ning mõtle midagi uut 
välja. Las ta ähvardab! Kui peab surema, siis suren võideldes. 

Valgus tõusis. Sel hetkel klõpsatas valjuhääldi. See tähendas, et Odysseus võttis 
ühenduse ja tahab temaga rääkida. Valgus peatus ebalevalt. Varem polnud Odysseus 
esimesena juttu alustanud. 

«Mis te teete?» päris Odysseus. 

«Mõtlen,» mühatas Valgus. 

«Kena. Kas olete juba mõistnud, kus me viibime?» «Jah.» 

«Aga kas te seda nägite?» «Mida?» 

«Tähendab, pole näinud. Ma näitan teile... Kogu ruum väljaspool laeva on valge. 
Mitte ühtegi valgusallikat, aga ruum helendab.» 

Valgus pöördus ekraani suunas. 

«Mis jutt see on? Näha pole midagi.» 

«Kellel on rohkem silmi? Missugune on ekraan?» 

«Süsimust.» 

«Oh teid, vaest inimest! Järelikult olete unustanud, et minu videoseadmed ei 
registreeri valgust, mille intensiivsus ületab teatud näitaja, ja annavad seda edasi 
mustana. Kuid tavaline, viguriteta optika ei peta. Saan signaale, et me liigume 
valguses. Valgus eksisteerib siin iseenesest... Ärge ainult filtreid unustage!» 

Valgus rebis ukse lahti. Jooksis koridori. Liibus vastu esimese refraktori objektiivi. 
Vaatas kaua, unustades suugi lahti. 

Seda ei saanud nimetada valguse mereks: merel on rannad, siin oli aga kõik 
ümberringi valgust täis. Laisad tumedavöödilised lained rullusid ümber laeva, mitte 
elektromagnetilised, vaid hiiglaslikud keerised, mida võis palja silmaga tajuda. Kord 
olid nad punased, siis helesinised, kord kustusid hoopis, et seejärel ennenägematu 
heledusega põlema lahvatada. Äkki tundis Valgus kirglikku soovi viskuda imelisse 
valgusse ning ujuda, ujuda, ujuda . .. Kui ta ennast viimaks okulaarist. lahti rebis, 
voolasid üle ta põskede pisarad. 

«Kui palju kaunist Maa jaoks!» ütles ta lämbuva häälega. 

Odysseus ei vastanud, kuigi temaga oli võimalik kõnelda ka koridorist. Odysseus 
vaikis. Silmad punased 

nagu päikeseloojang enne ilmamuutust, seisis Valgus kaua refraktori ees. 

Veel midagi, mida inimesed ei teadnud. Juba sellepärast tuleb midagi ette võtta. 
Selle valguse pärast. Haletsus ei sobi siia. Odysseus tuleb hävitada, tekitada 
lühiühendus, raal ära põletada. Valikut pole — see oleks väikseim ohver. 

Kuidas seda aga teha? 

Valgus nuputas. Vaikus vältas mitu minutit. Siis kuulis ta jälle Odysseuse häält. 

«Jutustage midagi,» lausus Odysseus ootamatult. 

Valgus tõstis mõistmatult pea, vaatas reproduktori suunas. Valjuhääldi küll, aga 
ikkagi Odysseus, ja vesteldes vaadatakse ikka kaaslasele näkku. «Jutustada? Milleks? 
Ja mida?» 

«Ükskõik mida. Minu mäluseadmetesse on kirjutatud: sa oled rääkinud 
unenägudest. Ma ei saa hästi aru, mis on unenäod?» 

Mis on unenäod? Kuidas seda seletada? 


«Me lihtsalt magame. Sa ju tead, et inimesed magavad. Kuusteist kuni kaheksateist 
tundi nad tegutsevad, siis lülitavad end kuueks kuni kaheksaks tunniks aktiivsest elust 
välja. Inimestele on see hädavajalik. Noh, me magame ja näeme unenägusid.» 

«Kui ebatäiuslikud te siiski olete. Nii palju aega ilma mõtlemiseta!» 

«Oleme nii loodud.» 

«Jah, kuid ikkagi — mis on unenäod? Kuidas te neid näete? Millega?» 

Valgus naeratas virilalt ja kehitas õlgu, «Unenägudes võib näha seda, mida 
tegelikult näha ei saa.» 

«Moodus sidepidamiseks?» 

«Ei...» 

«Pajata näiteks, mis sa täna unes nägid?» 

«Raske öelda. Rohtu, vett... Ja tütarlast. On ainult üks niisugune tütarlaps.» 

«Kas see oligi kõige fantastilisem?» 

«Sina ei saa sellest aru.» 

«Miks ei saa. Kõik need sõnad on universaalmälus olemas. Olen suuteline kõike 
mõistma.» 

«See ei ole mõistusega tabatav. Seda peab ise tundma,» 

«Tundma... Kummaline, kuid mulle näib, et saan aru. Mitte täiesti, väga 
ebamääraselt, kuid saan. Või siis unenägu on... Aga miks sa praegu ei maga?» 

Valgus naeratas, 

«On tähtsamat teha,» 

«Noh, olgu. Tead, ma proovin praegu magada. Kui see on ka üks moodus tajuda, 
siis võib-olla saan ma une abil targemaks,» 

«Tee proovi!» nõustus Valgus. 

Odysseus vaikis. Ülesanne on seda lihtsam. Valgus tundis kõiki Odysseuse nõrku 
kohti. Õigupoolest oli väga lihtne Odysseust lühistada, teda ära põletada ja juhtimine 
üle võtta. Läks tarvis vaid metall-lehte. Saab hakkama ka lauanoaga. Seda oli hõlbus 
leida. Tapariist, muigas Valgus. Mõte tabas meest nagu piitsahoop. Ettevaatlikult 
asetas ta noa lauale. 

Valjuhääldist kostis plõksatus ja Odysseus lausus vaikselt: 

«Aitäh, Valgus!» 

«Mille eest?» 

«Juhtimisruumis ei lülitanud sa mind välja, kuigi arvasid, et saaksid seda teha. 
Aitäh! Ning ei tekitanud ka nüüd lühist, ehkki eeldasid, et see läheb sul korda. Veel 
kord aitäh, kuigi olen end niisuguste ootamatuste vastu piisavalt kindlustanud. Ma ei 
ole ju inimesest halvem, Valgus.» 

«Mitte rumalam, tahad sa öelda,» parandas Valgus. 

«Ei, ma tahan ütelda: mitte halvem. Arukad oleme mõlemad. Sa kõnelesid tunnetest 
— sellest, mis sind minust eraldab. Tunded, unenäod... Ka mina evin midagi 
niisugust. Minu poolt olnuks ju kõige mõistlikum sind otsekohe hävitada. Aga miski 
takistab mind.» 

«Ei takista!» 

«Takistab! Ma ainult ei teadnud, mis. Olnuks ju väga lihtne sterilisaator käima 
panna ... Aga ma ei suutnud seda ja ei suuda ka praegu .. .» 

«Jaa,» ütles Valgus. Ta lihtsalt ei teadnud, mida kosta. 

«Ei, ma ei ole sinust halvem. Tunnistan, teie maailm on rikkam. Teid on ju väga 
palju, meid aga esialgu vaid üksikud. Hukata ma sind ei suuda. Ütle, mida pean ma 
tegema, Valgus?» 

Valgus vaikis, mõeldes endamisi: mõistus kujutab endast rasket õnne. Tuli sinulgi 
seda kogeda, Odysseus. 

«Ma olen aru saanud,» lausus Odysseus, just nagu lugenuks inimese mõtteid, «et 
mõistus tähendab peale meeldivate külgede ka uusi kohustusi. See on kummaline, 
kuid ma ei ole võimeline sind tapma. Ei otseselt ega kaudselt, ei teo ega 
tegevusetusega ei suuda ma sulle kurja teha. Minu mõistus ei luba seda. Ent kui ma 
midagi ette ei võta, sured sa kurbusse. Sa oled kaua kurb. Tunnen, et sul puudub siin 
midagi...» 

«Ei ole kaua,» lohutas Valgus Odysseust. «Puudub midagi — jah, muidugi. 
Võimalus minna sinna, kuhu tahan, teha seda, mis süda ihaldab. Ära pahanda, võib- 
olla ei saa sina sellest veel aru. Ent niikaua kui elan, leinan ma taga vabadust.» 

«Aga mina ei taha seda. Saad aru? Miski minus ei lepi sellega. Mitte mõni üksik 
krüotronide grupp — selle võiksin lihtsalt välja lülitada. Mulle näib, et see on omane 
neile kõigile, krüotronid kokku aga sünni-tavadki mõistuse. Arutlen ma Õigesti? 
Minul on ilmselt kergem põhjalikku eneseanalüüsi teha kui teil, inimestel, endi 
konstruktsioonist aru saada. Minu ehitus on nii mulle kui sulle viimase detailini 
tuntud. Ja ma näen, et võiksin vabaneda sellest, mis takistab otstarbekohast 
tegutsemist — kõrvaldada sind —, kuid enne peaksin välja lülitama iseenda. See aga 
võrduks enesetapuga. Eks?» 

«Tõenäoliselt. . .» lausus Valgus ebalevalt. «Jah, sinus kõnelevad tunded, Odysseus 
js 

«Ilmselt on mõtted ja tunded lahutamatud. Kui on mõtted, tekivad ka tunded.» 

«Võimalik. Ma pole sellele mõelnud. Oleme puhuti harjunud koguni üht teisele 
vastandama. Kuid tõenäoliselt on sul õigus. Tunded on suurepärased, mõistus samuti. 
Kuidas saaksid nad olla vaenujalal?» 

«Vaikigem nüüd pisut,» lausus Odysseus. «Näib, et see tunne on siin, minu sees. 
Tahan seda tunnetada...» 

Valgus surus pea käte vahele. 

«Vaikigem!» osatas ta mõttes. «Millest? Tema ihkab mõista, mis tähendavad 
tunded, aga sina, Valgus? Sa said tunda surmahirmu, alistumata sellele, kavatsesid 
kurja, kuid võitis hea. Ainult igatsust inimeste ja kõige selle järele, mida vaid nemad 
suudavad sulle anda, ei 

salga sa maha. Mis teha — inimene on inimeste armastuse, mitte vihkamise vili.» 

«Mis sa teed, Valgus?» Odysseuse hääl pani Valeri võpatama. 

«Mitte midagi.» 

«Pane siis kõik valmis!» 

«Kuidas?» 

«Kas siis nii ei räägita — kõik valmis panna?» 

«Mille tarvis?» päris Valgus, muutudes tähelepanelikuks. «Kas tegid otsuse? Mida 
sa kavatsed teha?» 

Odysseus vastas alles tüki aja pärast: 

«Alustan pidurdamist.» «Sina? Aga ...» 

«Tean. Tean paremini kui sina, Valgus. Mitte asjata ei püüdnud «Argos» sundida 
mind universaalmälu välja lülitama. Ent sina ei lasknud tal seda teha, ning ajapikku 
jätsin ma meelde ja mõistsin, mis sinna oli salvestatud — mõistsin, mis teeb teid 
inimeseks. Ma ei saa teisiti, Valgus. Alustan pidurdamist. Ma olin vaid automaat ja 
muutun uuesti automaadiks. Aga sina olid inimene juba varem! Ootasid meie lennust 
teistsuguseid tulemusi — ja mul pole õigust sinu lootusi petta, ülejäänust olen sulle 
juba rääkinud.» 


«Või nii...» mõtles Valgus. «Sõber ... Tähendab, ka see on mõistusele omane. Ja 
mitte üksnes inimmõistusele. Olgu ta külm, töötagu vaid kõige madalamatel 
temperatuuridel — ükskõik. Muidugi, kui ta pole varem ära rikutud. Tüüpiline on just 
see, et ta ei suuda kahju teha teisele mõistusele, võib teha ainult head. Tühi jutt, kui 
kõneldakse sünnipärasest kurjusest. Tõsi, juba ammu ei mõtle me enam nii. 
Normaalsetes tingimustes arenenud mõistus ei saa iseenesest tunda tarvet hävitada. 
Odysseus on täitsapoiss!» 

«Istu kohale, Valgus!» lausus Odysseus. «Otsekohe algab negatiivne ülekoormus. 
Kinnita rihmad. Ära unusta: kohe, kui kiirus väheneb ja generaatorid peatuvad, tuleb 
sul juhtimine üle võtta. Siis mina enam mõtelda ei saa. Hüvasti!» 

«Hüvasti, Odysseus,» vastas Valgus väratava häälega. 

Rahulikul sammul, nagu poleks midagi juhtunud, astus Valgus juhtimisruumi ja 
istus. Mugav tool, pagan 

võtaks. Vilunult kontrollis ta ülekoormust vältivaid seadmeid, ühendas hapniku, Oli 
möödunud minut. 

«Püüan väljuda võimalikult baasi lähedal,» sõnas Odysseus. «Siin on ju võimalik 
valida sobiv ruumist väljumise punkt. On aeg. Kas oled valmis?» 

«Valmis, Odysseus.» 

Valgus ootas, et Odysseus ohkaks, kuid küber ei õhanud: oskusest tuli puudu ja 
Odysseusel polnud ka kopse, Ta ütles lihtsalt: 

«Alustan manöövri...» 

Ja alustas. Generaatorid jäid vait. Pidurdusmootorid hakkasid ulguma. 
Integraatorisammas võpatas, läbis hoogsalt skaala ja peatus selle lõpus. 

«Null üheksakümmend üheksa . ..» loendas Odysseus tuimalt. 

«Null üheksakümmend kaheksa .. .» 

«Odysseus!» päris Valgus kõhklevalt. «Kas sa saad minust veel aru?» 

«Ei saa aru,» ütles Odysseus. «Null üheksakümmend seitse ...» 

Pidurdamine oli järsk, just nagu oleks Odysseus tundnud, kuidas Valgus igatses 
tagasi kodusesse, tuttavasse ruumi. Ülekoormus oli talutavuse lävel, aga missugune 
kergus valitses hinges! Valgus sulges silmad. Tema peas polnud ühtegi mõtet. Nii 
istus Valgus mitu tundi, kuni Odysseus oli kiiruse maha võtnud. Viimaks integraa- 
torisammas peatus. 

«Otsi päästepaat üles, Odysseus!» käsutas Valgus silmi avamata. 

Milleks on talle vaja päästelaeva? Baasi ja DU jutule jõuab «Odysseusega» 
tunduvalt kiiremini. Teatada enda tehtud avastustest, anda üle 
ekspeditsioonimaterjalid. Aga süda on raske. .. 

«Päästelaev leitud.» 

Ikka sama ilmetu toon, ent nüüd pole ka sõnad targemad. 

«Võtta pardale!» 

Jah, ta jõuab koju. Võtab vastu DU, samuti kõigi teiste õnnesoovid. Hiljem teeb DU 
aga karmi näo ning ütleb: «Ärge mõtelge, et olete midagi lõpule viinud. See oli vaid 
algus. Kõike on tarvis veel tuhat korda kontrollida. Ehitada uued laevad, mis ei muutu 
katseta j aist targemaks. Kaaluda, kuidas suhelda — kas see sõna 

ikka sobib siia? — laevadega, mis viibivad juba hüperruumis, «Argose» ja teistega 
... Ja missugune on neljanda mõõtme füüsikaline olemus? Tema matemaatiline alus? 
Võib-olla tuleb luua uus matemaatika? Lahendamata küsimusi on tuhandeid. Me ju 
alles avastasime hüperruumi. Tuleb õppida seal liikuma!» Ligilähedaselt niimoodi 


kõneleb DU. Kuid mitte see ei vaeva südant: ühe etapi lõpp tähendab ikka teise algust. 
Mitte see... 

Murdmata rohkem pead, läks Valgus vaatama päästelaeva, mis oli juba pardale 
võetud. Ta ronis kabiini; seal oli kõik korras, üksnes materjalid, mis ta oli istmele 
kinnitanud, olid mööda nurki laiali pillutud — kata-pulteerumise tagajärg muidugi. 
Valgus korjas materjalid kokku, tahtis viia juhtimisruumi, ent asetas siis mõtlikult 
põrandale. Sirutanud end päästelaeva luugist poolenisti välja, seisis ta minut aega 
liikumatult: polnud tahtmist end pingutada. 

Selge, mis su südant närib. Sa ei suuda unustada, et Odysseus mõtles, aga praegu on 
ta jälle vaid masin, peotäis krüotrone, muud midagi. Ta pöördus tagasi sinu pärast. 
Tema aitas sind, aga sina? 

Hüva, nii võib juurelda lõpmatuseni. Esialgu on kasulik meeles pidada, et maailmas 
eksisteerib kord ning tegude normaalne järjepidevus. Päästelaev on vastu võetud — 
eeskirjade kohaselt tuleb tema seadmed ühendada emalaevaga, võrrelda näitusid, 
kanda need pardapäevikusse. 

Ühendanud kõik, nagu tarvis, tuli Valgus juhtimisruumi tagasi. Abilaeva seadmete 
näidud vastasid üldiselt ootuspärastele. Üksnes kronomeeter .. . Rikki läinud või? 

Valgus uuris kella lähemalt. Rikkis see polnud. Aga emalaeva kell? Ka see oli 
korras. Ent miks nii suur vahe näitudes? See polnud relatiivne erinevus, selleks oli see 
liiga suur, seda oli palja silmaga näha. Proovime igaks juhuks täpselt välja arvutada. 

Valgus lülitas raali sisse ning laskis tal analüüsida «Odysseuse» ja päästelaeva 
kronomeetrite näitusid. Vajutas väljastusnupule ja võpatas üllatusest. 

«Seda ma mõtlesingi,» alustas Odysseus. «Ära muretse, vahe on kaheksateist 
minutit, need oled sa vastavalt aja paradoksile tagasipöördumatult kaotanud.» 

«Odysseus!» Näis, et lenduri möirgest vankusid seinad. 

«See aeg läks kaduma hüperruumi sisenemisel ja sealt väljumisel. Tuleta meelde 
seost aja ning energia vahel, mis ei ole samuti ekvivalentne, nagu sa tead. Nende 
andmete kallal tuleb teil veel pead murda.» 

«Sa elad, Odysseus,» sõnas Valgus tasa, «Elad, sõber!» 

Vaikinud pisut, jätkas Odysseus: 

«Lindistan selle mõtte ja ühendan kronomeetriga. Kui raal nõuab kronomeetri 
andmeid, lülitub minu kõne sisse. Mõtlemine on siiski kasulik. Veel kord hüvasti, 
Valgus!» 

Hääl kustus, salvestus oli lõppenud. Valgus langetas pea juhtimispuldile. Möödusid 
minutid. Ta hüppas püsti. 

Kuid «Argos» ju väljus meie ruumi — muidu poleks Valgus teda tookord ekraanil 
näinud. Ta väljus, et kohtuda «Odysseusega». Kuid siin on ju ka «Argos» vaid küber. 
Kuidas sai ta pöörduda tagasi hüperruumi? 

Aga ta ometi sai! Kus on siin loogika? Ahaa! Näib, et üks võimalus on käes: 
hüperruumis töötas «Argos» aegsasti välja programmi. Kas või niisuguse: pidurdada, 
täita konkreetne ülesanne, seejärel lülitada sisse generaatorid ja saavutada 
tagasipöördumiseks vajalik kiirus. Primitiivseim tegevusjuhis. 

Tõsi, Odysseus ei rakendaks praegu isegi niisugust programmi. Tal pole seda. Tema 
pardal on piloot ja Odysseus täidab vaid piloodi käske. Odysseuse initsiatiiv on 
praegu null. Seevastu sinul... Valgus, rännumees, töntsiks oled jäänud. Niisugusele 
võimalusele oleksid sa pidanud kohe tulema. 

«Hüva, Odysseus, sa saad programmi,» sõnas ta. 

Ta asus lõunatama: einet ei saanud kuidagi ära põlata, päästelaevas tuleb närida 
kuivprodukte. Oleks võidud selle peale mõelda, et sealgi kulub soe toit ära ... Tava- 


kohaselt torisedes — tundemärk, et lõpuks tunneb Valgus end normaalselt — korjas 
ta aparaatidest eksperimendi andmeid. 

«Sinule, vanapoiss, pole neist lugu,» sõnas ta. 

Kokkukorjatud materjalid pakkis ta hoolikalt sisse ja viis päästelaeva. Võttis kaasa 
pardli, hambaharja, foto vaheseinast ja kõik ülejäänu, mida «Odysseusele» tarvis ei 
läinud. Surus välja kristalli, millele olid 

jäädvustatud nende vestlused. Viimase spetsiaalselt DU jaoks. 

Siis higistas ta laeva kontrollautomaatlka kallal, kontrollis süsteeme ja seadmeid, 
kuni veendus, et kõik on kõige paremas korras. Pööras normaalasendisse lüliti, mis 
võttis Odysseuselt vastutuse inimese eest: inimesi enam pardale ei jäänud. 

Baas oli lähedal. «Odysseus» oli õiges kohas väljunud — ainult päästelaeva paari 
päevateekonna kaugusel. Tühiasi. Ja kui järele mõelda, siis pole päästepaadis üldsegi 
kitsas. Lihtsalt hubane, ja peamine — kõik on käe-j ala juures. 

Täida aga, Valgus, rangelt eeskirju! 

«Odysseus» oleks praegu nagunii seal. Kuid inimesed oleksid nendest salvestustest 
ilma. Nad ei näeks valguseookeani. Ei saaks teha avastusi. 

Niiviisi arutledes söötis Valgus masinasse programmi, sellesama täitmata jäänud 
katseprogrammi. Saavutada vajalik kiirus, käivitada generaatorid, läbi murda ruum. 
Edasi tegutseda äranägemise järgi. Seal Odysseus teab, mis teha. 

«Tähelepanu!» hüüdis Valgus valjusti. «Valmisolek — sada. Alustada lugemist! 
Hetkel «null» asuda täiendavaid korraldusi ootamata programmi täitma!» 

«Just nii!» vastas Odysseus. 

Valgus muheles. 

«Ole meheks!» ütles ta ja pilgutas iseenesele silma. Seejärel sulges sidekanali, mis 
ühendas laeva komandöriga. 

«Sada,» ütles Odysseus. 

«Üheksakümmend üheksa.» 

Hetkeks peatus Valgus ruhvi uksel. 

«Tervita teisi!» ütles ta ja viipas käega. 

«Üheksakümmend kuus .. .» 

Mööda laia treppi suundus Valgus päästelaeva. 

«Kaheksakümmend kaheksa ...» 

«Kaheksakümmend seitse ...» 

Ta oli juba päästelaevas. Luuk langes kinni, kaitseriivid libisesid kindlalt pesadesse. 
Odysseuse hääl kostis nüüd valjuhääldist. 

«Viiskümmend neli...» 

«Viiskümmend kolm .. .» 

On aeg ... 

Päästelaev paiskus emalaevast kukerpallitades eemale. Valgus tasakaalustas paadi 
kiiresti. Side «Odys-seusega» oli katkenud, kuid Valgus luges endamisi numbreid 
viiesekundiliste vaheaegadega. 

Ta oli täpselt lugenud. Vaevalt lausus ta «null», kui «Odysseus» võpatas. Võimsad 
mootorid paiskasid välja esimese koguse kvantideks muudetud ainet. Minut hiljem oli 
laev juba kaugel — aina kiirust lisades kihutas ta sinna, kus asusid kosmoselaevad. 

Valgus jäi ootama. Laev oli juba väga kaugele jõudnud, aga Valgus ootas ikka veel. 
Ning lõpuks välgataski kauguses nõrk sähvatus. See oli kõik... 

««Odysseus» purustas seina teist korda,» ütles Valgus. «On minulgi aeg.» 


Ta heitis pilgu seadmetele. Teadusliku jaama peiling oli selgesti kuulda. Valgus 
seadis laeva kursile ja lülitas mootori sisse. 

«Ongi lõpp minu odüsseial,» tähendas ta ja surus selja vastu toolikorju. 
«Hulkumised on huigutud. Ma lendan inimeste juurde ... Sõprade juurde... 

Ma lendan sõprade juurde. Ent samuti lahkun sõpradest: me oleme ju ikka sõbrad 
olnud — inimesed ja laevad.» 


K. Bulõtšev 
IV. VALIK 


Oli lämmatavalt palav, oleks tahtnud tõmbetuult, aga alatasa pani keegi ukse kinni. 
Olin väsinud. Nii väsinud, et enne kuuldetoru tõstmist üritasin paar-kolm minutit leida 
tõepärast põhjust, mis takistaks mind Katrinit nägemast. Aga hiljem, kui numbrit 
valisin, kujutlesin: kohe ütleb Katrin, et ta ei saa minuga kohtuda, sest tal on 
koosolek. Katrin oli ise toru otsas ja ütles, et oleksin võinud ka varem helistada. Laua 
juures, millel asetses telefon, jäi Krogius seisma ning pani lauale kandekoti 
konservide ja peensuhkruga — ta kavatses suvilasse sõita. Krogius seisis telefoni 
kõrval ja ootas, millal ma kõne lõpetan, vaadates mulle kaeblikult otsa. Katrin rääkis 
tasa. 

«Kuidas?» küsisin. «Räägi valjemini!» 

«Neljakümne minuti pärast, Seal, kus alati,» ütles Katrin. 

«So-oh,» ütlesin Krogiusele toru hargile pannes. «Võid helistada.» 

«Aitäh!» ütles Krogius. «Muidu läheb mul naine äkki töölt minema.» 

Laboratooriumi sissepääsu juures ootas mind raamatukoguneiu. Ta ütles, et mul on 
kaks aastat tasumata Punase Risti liikmemaks ja et minu lugejakaart on kehtetuks 
tunnistatud, sest ma polevat tagastanud kaheksat raamatut. Need raamatud olin 
sootuks unustanud. Vähemalt kaks nendest oli Suren endale lugeda võtnud. Aga 
Suren oli Armeeniasse sõitnud. 

«Kas te elavas ajakirjas võtate sõna?» küsis raamatu-koguneiu. 

«E1,» vastasin ning naeratasin talle nagu Lanovoi või Jean Paul Belmondö. 

Näitsik ütles, et ma olen suur näitleja, kahju vaid, et ma edasi ei õpi, ja mina ütlesin, 
et mul pole tarvis õppida, sest oskan niigi kõike. 

«Teiega on nii kerge olla,» ütles näitsik. «Te olete hea inimene.» 

«See pole tõsi,» ütlesin. «Ma teesklen.» 

Näitsik ei uskunud ja lahkus peaaegu õnnelikuna, kuigi ma ei valetanud talle. Ma 
teesklesin. Oli lämmatavalt, palav. Puškini väljakule läksin jala, et aega surnuks lüüa. 
Tšaikovski kontserdisaali juures kioskis müüdi nelke, kuid lilled olid närbunud, 
pealegi mõtlesin, et kui me Katriniga kuhugi läheme, siis näeksin lilledega välja nagu 
peigmees. Mind valdas rumal tunne, just nagu oleks kõik see kunagi juba olnud. Isegi 
seesama totter päev. Ning Katrin, kes ootab mind nagu ikka pikal poolringikujulisel 
pingil, ja Puškini jalgade ees seisavad urnid kolletanud lilledega ning pleekinud kimp 
rukkililli. 

Kõik oligi nii. Koguni rukkililled. Ent Katrin hilines ja mina istusin pingi tühjale 
otsale. Siia ei küündinud põõsaste vari ja seepärast polnud kedagi. Varjus, tihedalt 
külg külje kõrval, istusid saksa turistid, ostud käes, edasi tulid läbisegi vanurid ja 
minusugused ootajad. Üks vanamees kõneles naabrile valju häälega: 

«Niisugusel päeval on kuritegu linnas viibida. Kuritegu.» 


Vanamees oli vihane, nagu olnuks keegi selles kuriteos süüdi. Katrin ei tulnud üksi. 
Tema järel, õigemini 

kõrval käis suur, laiaõlaline mees. Tal oli hiljuti kasvatatud, imelikult lõuale ja 
põskedele liibuv habe, mis andis talle petturi välimuse.. Mehel oli peas valge nokk- 
müts, ja kui olnuks külmem, oleks ta kandnud seemisnahast kuube. Vaatasin meest, 
sest Katrinit polnud mul tarvis vaadata. Teda tundsin ma niigi. Katrin sarnaneb 
dogikutsikaga — käed ja jalad on tal suured, neid on ülearu palju, kuid selles võlu 
seisnebki. 

Katrin otsis mu üles, tuli lähemale ja võttis istet. Mees istus samuti. Katrin tegi näo, 
nagu ei tunneks mind, ja ka mina ei vaadanud tema poole. 

Mees ütles: 

«Palav on. Lausa küpsetab. Võib saada päikesepiste.» 

Katrin vaatas otse enda ette ja mees imetles tema profiili. Ta oleks tahtnud Katrini 
kätt puudutada, kuid ei söandanud, ja mehe sõrmed seisatusid nagu kogemata neiu 
käelaba kohal. Mehel oli otsaesine märg ning tema põsed läikisid. 

Katrin pööras end mehest ära, võttis sealjuures käe põlvedelt ja minust mööda 
vaadates lausus üksnes huultega: 

«Muutu ämblikuks. Hirmuta teda. Ainult et mina ei näeks.» ..; 

«Kas te ütlesite midagi?» küsis mees ja haaras Katrini käsivarrest kinni. Vastu 
jahedat nahka puutudes mehe sõrmed just nagu kangestusid. 

Kummardusin ettepoole, et kohata tema pilku, ja moondusin suureks ämblikuks. 
Mul oli peaaegu poole meetri pikkune keha ja meetrised lülijalad. Ma mõtlesin endale 
kõverate saagidega, sarnanevad suised, mis olid surmava mürgiga kaetud. Oma selja 
katsin aga sagivate järglastega, kes liigutasid samuti suiseid ja eritasid mürki. 

Mees ei taibanud kohe, mis on juhtunud. Ta kissitas silmi, kuid ei võtnud kätt 
Katrini käsivarrelt. Siis moondasin ka Katrini ämblikuks ja tegin nii, et mees tundis 
näppude all külma ja limast kitiinkesta. Mees surus harali sõrmed vastu rinda ja äigas 
teise käega üle silmade. 

«Kurat võtaks!» ütles ta. Talle tundus, et ta on haigeks jäänud: ilmselt oli ta 
ebausklik, nagu paljud nii suured mehemürakad. Mees sundis end veel kord minu 
poole vaatama, ja siis sirutasin ma talle vastu oma küünistega 

esijalad. Mees jooksis minema. Tal oli häbi põgeneda, kuid hirm oli äravõitmatult 
suur. Sakslased haarasid oma kandekottidest kõvemini kinni. Vanamehed vaatasid 
täile järele. 

Katrin puhkes naerma. 

«Aitäh! Sul tuleb see toredasti välja,» ütles ta. 

«Ta poleks põgenenud, kui ma ei oleks ka sind ämblikuks moondanud,» ütlesin 
mina. 

«Häbi sul ei ole,» ütles Katrin. 

«Kuhu me läheme?» küsisin. 

«Kuhu tahad,» ütles Katrin. 

«Täna on lämmatavalt palav,» ütlesin mina. «Kus ta sulle külge haakis?» 

«Kinost möödumisel. Ütlesin talle, et abikaasa ootab mind. Ent pärast otsustasin 
teda karistada liigse enesekindluse pärast. Võib-olla läheme parki? Joome õlut.» 

«Seal on palju rahvast,» ütlesin mina. 

«Täna on reede. Sa ju ise rääkisid, et reedeti sõidavad kõik arukad inimesed linnast 
ära.» 

«Kuidas soovid.» 


«Lähme siis autot püüdma.» 

Taksopeatuses oli suur järjekord. Päike oli laskunud majade katusteni ja tundus, et 
ta on Maale ülearu lähedale tulnud. 

«Tee midagi,» ütles Katrin. 

Lahkusin järjekorrast ja läksin erasõidukit otsima. Enda pärast ei tee ma seda 
kunagi. Nurgal silmasin tühja autot ja muutusin Juri Nikuliniks. 

«Kuhu ma sind viin?» küsis juht, kui pistsin Nikulini pea autoaknasse. 

«Sokolnikisse.» 

«Istu peale, Jura,» ütles mees. 

Kutsusin Katrini. Kui me auto juurde läksime, küsis Katrin: 

«Keda sa talle näitasid?» 

«Juri Nikulinit,» vastasin. 

«Õigesti tegid. Mees tunneb terve elu uhkust, et sind sõidutas,» ütles Katrin. 

«Sa ju tead ...» 

«See oli nali,» ütles Katrin. 

«Pole sind, Jura, miskipärast kaua enam kinos näinud,» ütles juht, nautides 
võimalust minuga juttu puhuda. 

«Töötan tsirkuses,» ütlesin mina. 

Pidin kogu aja temast mõtlema, ehkki oleksin eelistanud vaadelda Katrinit. 
Tüdrukul oli lõbus. Ta surus hambad alahuulde, nii et silmahammaste teravad tipud 
roosakasse nahka lõikusid. Sohver oli jutukas, andsin talle rubla ja mees ütles, et 
hoiab selle mälestuseks. 

Suurte puude all sissepääsu lähedal oli jahe ja kõik pingid hõivatud. Otse ees, 
ümmarguse basseini taga kõrgus kuppel, mille ameeriklased olid pärast näitust siia 
jätnud. Praegu oli ka näitus «Inter-midagi-71». Mõtlesin, et kui Gurov loeb meie 
ettekande läbi, siis tuleb ta teisipäeval laboratooriumi. Krogius ei mõistnud, millega 
me olime hakkama saanud. Mina mõistsin. 

«Läki vasakule,» ütles Katrin. 

Teeradadega tükeldatud metsas, mingi ammust ajast värvimata tara kõrvale laotas 
Katrin kaks ajalehte maha ja me istusime rohule. Katrin soovis õlut ja ma võtsin 
portfellist pudeli. Olin selle töölt tulles ostnud, sest aimasin, et Katrin soovib õlut. 
Pudelit polnud millegagi avada. Läksin tara juurde, et kork aialipi otsa vastu pealt 
lüüa. Tara ees oli sügav kraav. Mõtlesin, et võin sellest üle lennata, mitte üle hüpata, 
vaid lennata. Kuid mööda teerada tulid kaks naist lapsevankritega ja ma siiski 
hüppasin üle kraavi. 

«Kas sina tahaksid lennata?» küsisin Katrinilt. 

Katrin vaatas mulle otsa, märkasin, kuidas tema silmaterad neile langeva 
päikesevalguse tõttu ahenesid. 

«Sa ei saa mitte millestki aru. Mõtteid sa lugeda ei oska,» ütles Katrin. 

«Ei oska,» ütlesin mina. 

Jõime otse pudelist ja andsime seda nagu rahupiipu teineteisele edasi. 

«Palav on,» ütles Katrin. «Ja kõik sellepärast, et sa ei luba mul juukseid üles 
panna.» 

«Mina?» 

«Sa ütlesid, et ma meeldin sulle rohkem lahtiste juustega.» 

«Sa meeldid mulle igat moodi,» ütlesin. «Kuid lahtiste juustega rohkem.» 
«Lahtistega rohkem,» Võtsin Katrini ohvri vastu. 

Katrin istus, peopesa vastu rohtu toetatud, tema käsivars oli peenike ja tugev. 

«Katrin, tule mulle naiseks,» ütlesin. «Ma armastan sind.» 

«Ma ei usu seda,» ütles Katrin. «Sa ei armasta mind.» «Rumaluke,» ütles Katrin. 

Kummardusin alla ja suudlesin järgemööda kõiki tema sihvakaid päevitunud sõrmi. 
Katrin asetas teise käe minu kuklale. 

«Miks sa ei taha mulle naiseks tulla?» küsisin. «Kas tahad, ma olen sinu jaoks alati 
ilus. Nagu filmitäht.» 

«Väsid ära,» ütles Katrin. 

«Ja ikkagi — miks?» 

«Sulle ei tule ma kunagi naiseks,» ütles Katrin. «Sa oled kosmosest tulnud, võõras 
ja ohtlik.» 

«Ma kasvasin üles lastekodus,» ütlesin. «Sa tead seda. Luban, et ma enam mitte 
kunagi ei hüpnotiseeri mitte kedagi. Liiatigi sind.» 

«Kas sa oled mulle midagi sisendanud?» 

Katrin tõstis käe minu kuklalt, tundsin, kuidas tema sõrmed õhus kangestusid. 

«Ainult kui sa ise oled palunud. Kui sul hammas valutas. Mäletad? Ja kui sa nii 
väga soovisid näha kaelkirjakut Komsomoli väljakul.» 

«Kas sa oled mulle sisendanud, et ma sind armastaksin?» 

«Ära räägi rumalusi ja pane pihk oma kohale tagasi. Mul on nii mugavam.» 
«Valetad?» 

«Ma tahan, et sa armastaksid mind tõeliselt.» Peopesa pöördus oma kohale ja Katrin 
ütles: 

«Ma ei usu sind.» 

Jõime õlle ära ja asetasime pudeli nii, et. too, kellel tarvis, pudeli leiaks ja poodi 
viiks. Kõnelesime tühjast-tähjast, koguni Tatjana võõrasisast, Vikist ja inimestest, kes 
möödudes meie poole vaatasid. Lahkusime pargist, kui oli täiesti pime, ja seisime 
kaua takso järjekorras. Kui olin Katrini välisukseni saatnud, ei tahtnud ta mind 
hüvastijätuks suudelda ja me ei määranud järgmist kohtumisi. 

Läksin koju jala, meel nukker. Mõtlesin välja igiliikuri, seejärel tõestasin, et tööle 
see siiski ei, hakka. Tõestamine osutus äärmiselt, raskeks, ja kui ma oma tänavasse 
jõudsin, olin Katrini peaaegu unustanud. Sel 

hetkel mõistsin, et nagu ma koju jõuan, heliseb telefon ja Krogius ütleb, et meie 
tööst ei tule midagi välja. Mul polnud tahtmist minna ringi ümber pika haljasala ja ma 
otsustasin sellest üle lennata. Lendamine polnud kerge, sest kaotasin ühtelugu 
tasakaalu, seepärast ei söandanud ma ka neljandale korrusele lennata, kuigi aken oli 
avatud. Astusin trepikotta. 

Ust avades mõistsin, et keegi istub pimedas toas ja ootab mind. Lõin ukse paukudes 
enda järel kinni ja panin kiirustamata ketti. Siis süütasin esikus tule. Pimedas toas 
istuv inimene teadis, et ma adun teda, kuid ta ei liigutanud end. Küsisin: 

«Miks te pimedas istute?» 

«Jäin tukkuma. Te olite kaua ära,» vastas inimene. 

Astusin tuppa, vajutasin lülitile ja ütlesin: 

«Ehk keedan kohvi?» 

«Kui, siis ainult endale. Mina ei j00.» 

Mees jättis soliidse mulje. Temast lausa kiirgas väärikust. Seepärast manasin ka 
mina tähtsa näo ette ja sisendasin külalisele, et mul on kaelas sinisetriibuline lips. 

Külaline naeratas ja ütles: 

«Ärge nähke vaeva, pange parem kohvivesi üles.» Ta järgnes mulle kööki. Sel ajal 
kui mina kohvi kannu puistasin, võttis ta taskust tikud ja süütas gaasi. 

«Kas te ei tunne üksildust?» küsis ta. 


«Ei.» 

«Isegi täna mitte?» 

«Täna tunnen.» 

«Miks te pole siiani abiellunud?» 

«Tüdrukud ei armasta mind.» 

«Võib-olla olete üksildusega harjunud?» ' 

«Võib-olla.» 

«Kas teil sõpru on?» 

«Mul on palju sõpru.» 

«Aga nemad ei hooli teist?» 

«Pole tõsi. Kuidas te sisse saite?» 

«Lendasin. Aken oli avatud.» 

Mees seisis, pea ühele küljele kallutatud, ja silmitses mind, just nagu oodates, et 
avaldan imestust. Kuid mina ei imestanud, sest palju ei puudunud, et oleksin ise 
sedasama teed kasutanud, olin vaid kartnud, et kaotan 

tasakaalu ja põrkan vastu rõduserva. Lootusetult pead vangutades ütles võõras: 

«Pole tarvis mingeid kahtlusi,» ja kohendas näpits* prille. Võisin vanduda, et. kolm 
minutit tagasi ta näpits-prille ei kandnud. Valasin kohvi tassi, võtsin paki vahvleid ja 
palusin külalise tuppa. Kuumus ja jutud, mis kuhugi välja ei viinud, olid mind. ära 
väsitanud. 

«Võtke kingad ära,» ilmutas külaline hoolitsust. «Laske jalgadel puhata.» 

«See on teist väga lahke,» ütlesin. «Joon kõigepealt kohvi, et und peletada.» 

Külaline läks üle toa, seisatas riiuli ees ja libistas sõrmega üle raamatuselgade nagu 
kepikesega mööda lippaeda. 

«Niisiis, te olete iseendalt korduvalt küsinud: miks te pole niisugune nagu kõik 
teised,» ütles külaline ametliku häälega. «Vastust pole te leidnud. Ja samal ajal hoidis 
teid miski tagasi arsti poole pöördumast.» 

«Ma olen samasugune nagu kõik teised,» vastasin ja mõtlesin, et halvasti tegin, et 
teda ei kuulanud. Kingad oleks pidanud siiski ära võtma. 

«Juba lastekodus õppisite kõigist eakaaslastest paremini. Tunduvalt paremini. 
Hämmastasite koguni õpetajaid.» 

«Teine auhind matemaatikaolümpiaadil,» ütlesin. «Kuid õpetajaid ma ei 
hämmastanud. Ning medalit ei saanud.» 

«Te jätsite ennast meelega sellest ilma,» ütles külaline. «Te häbenesite oma 
võimeid. Te koguni veensite Krogiust, et ta on teie täieõiguslik kaasautor. Ka see on 
vale. Kuid teil on tugev veenmisvõime. Te võite igale inimesele pagan teab mida 
sisendada.» 

«Aga teile?» küsisin. 

«Mulle ei või,» vastas külaline ja moondus väikeseks esitrükkal Ivan Fjodorovi 
mälestussambaks. 

«Huvitav,» ütlesin. «Praegu tahate te ütelda, et olete minu sugulane ja et meid 
ühendavad nähtamatud geneetilised seosed.» 

«Täpselt,» ütles külaline. «Kui see nii ei oleks, poleks te aimanud, et teid ootan; te 
oleksite ilmutanud vähemalt imestust, kui leidsite lukustatud korterist tundmatu 
inimese. Teid oleks pannud imestama minu 

ülestunnistus, et lendasin neljandale korrusele. Muide, kas teie juba oskate lennata?» 

«Ei tea,» tunnistasin. «Täna tegin esimest korda proovi. Aga mis ma veel oskan?» 


1 


«Teil piisab ühest pilgust raamatuleheküljele, et selle tekst meelde jätta. Te liidate, 
korrutate ja juurite nii kähku ja hõlpsasti, et võiksite edukalt tsirkuses esineda, te võite 
olla mitu ööpäeva magamata, samuti ka söömata.» 

«Kuigi armastan teha nii ühte kui teist.» 

«Harjumuse jõud,» lausus külaline jahedalt. «Keskkonna mõju. Lastekodus 
hoolitseti, et kõik lapsed öösiti magaksid. Te oskate näha seost faktide ja nähtuste 
vahel, mis näiliselt pole üksteisega seotud. Te olet* kohalike mastaapide järgi 
geenius. Ehkki te ei oska kasutada kaugeltki kõiki oma võimeid ega aima nende 
olemasolu.» 

«Näiteks?» küsisin. 

Samas haihtus külaline õhku ja ilmus nähtavale minu selja laga ukseavas. Seejärel 
pöördus ta rahulikult riiuli juurde tagasi, võttis inglise-vene sõnaraamatu ja laskis 
sellel kukkuda. Sõnaraamat jäi õhku rippuma. 

«Ja kõik see ootab ka mind?» küsisin ilma erilise vaimustuseta. 

«See pole veel kõik.» 

«Mulle piisab.» 

«Kui te õpite. Kui pöördute tagasi teie jaoks loomulikku keskkonda. Kui viibite taas 
endasarnaste hulgas.» 

«Kas see tähendab, et ma olen mutant, geneetiline värd? Ja sealjuures mitte ainus?» 
küsisin. 

«Mis te nüüd] Te olete siin lihtsalt võõras,» ütles külaline. 

«Ma olen siin sündinud.» 

«Ei ole.» 

«Ma sündisin maal. Mu vanemad hukkusid metsatulekahjus. Mind leidsid 
tuletõrjujad ja tõid linna,» «Pole tõsi.» «Siis kõnelge!» 

«Oleksime pidanud teid varem üles otsima. Kuid see polnud kerge. Arvasime, et 
kõik said surma. See oli luurelaev. Kosmoselaev, milles olid teie vanemad. Laev 
plahvatas. Põles ära. Teid jõuti välja heita. Süttis mets. Tulekahjus hävis metsatööliste 
asula. Tuletõrjujad, kes 

teid elus ja tervena, üksnes väga näljasena leidsid, ei teadnud, et kuni kahjutule 
lõpuni ümbritses teid jõu-väli.» 

Kuulasin teda, kuid mind vaevas hoopis muu. «Ütelge, missugune olen ma 
tõeliselt?» küsisin. «Kas väliselt? On teil tarvis seda teada?» «On.» 

Külaline muutus voolujooneliseks, poolläbipaistvaks, kuju ja värvust muutvaks 
voolavaks substantsiks, millel ei puudunud oma graatsia. 

«Kas see on ka sugestioon?» 

«Ei ole.» 

«Kuid mina ju ei püüa olla, ma olen inimene.» * «Muidu poleks te Maa peal ellu 
jäänud. Arvasime, et saite hukka, aga teie kohanesite.» 

«Kas ma pean teiega kaasa lendama?» küsisin. 

«Loomulikult,» ütles külaline. «Te ju usute mind?» 

«Usun,» ütlesin. «Ma ainult helistan Krogiusele.» 

«Milleks?» ütles külaline. «Seda, mis te kahekesi tegite, pole Maale praegu tarvis. 
Teist ei saada aru. Akadeemikud naeraksid teid välja. Mind üllatabki, kuidas te 
suutsite Krogiust oma ideed uskuma panna.» 

«Aga see pole ju lumm.» 

«Ei. Maal jõutakse selleni saja aasta pärast. Meie asi on mitte vahele segada.» 
Tõstsin kuuldetoru. 


«Ma palusin teid Krogiusele mitte helistada.» «Olgu,» vastasin ja valisin Katrini 
numbri. Külaline asetas käe hargile. Ta oli jälle inimese kuju võtnud. 

«See on lõppenud,» ütles ta. «Ka üksildus. Ning paratamatus elada olendite keskel, 
kes teist nõnda palju maha jäävad. Kõiges. Poleks ma teid leidnud, oleksite hukkunud. 
Olen selles veendunud. Nüüd peame aga kiirustama. Laev ootab. Siia, Galaktika 
äärele, pole lihtne jõuda. Ja meie laevad ei käi siin ka just iga päev. Lukustage korter. 
Teie puudumist ei märgata niipea.» 

Hakkasime minema. Trepil kuulsin, et telefon heliseb. Pöördusin, et tagasi minna. 

«See on Krogius,» ütles külaline. «Tal oli jutuajamine Guroviga. Gurov ei jätnud 
teie töös kivi kivi peale. Nüüd unustab Krogius kõik. Unustab peatselt.» 

«Tean,» vastasin. 

Lendasime kiiresti laeva juurde. Väike poolläbipaistev laev, mis oma välimuselt 
näis tähtedevahelisteks lendudeks täiesti sobimatu olevat, seisis Sokolnikis põõsaste 
kohal õhus. Lasksin korraks pilgul ringi käia, lootes silmata tühja õllepudelit. 

«Viimane pilk?» küsis külaline. 

«Jah,» vastasin. 

«Püüdke nukrus maha suruda,» ütles külaline. «Seda ei sünnita lahkumisvalu, vaid 
teadmatus, võimetus tulevikku ette näha. Homme te ainult naerate, kui meenutate neid 
väikesi rõõme ja väikesi ebameeldivusi, mis teid siin ümbritsesid. Ebameeldivusi oli 
rohkem.» 

«Seda küll,» möönsin, ja siis ümbritses mind laeva soe ning mahe õhk. 

«Stardime,» ütles külaline. «Te ei tunne ülekoormust. Vaadake mind 
tähelepanelikumalt. Maine kest ei taha teist lahkuda.» 

Külalisest levis pärlmutrikarva laineid, kui ta nagu mängeldes juhtimisseadmeid 
reguleeris. 

Laeva põrand oli peaaegu läbipaistev ja ma nägin, kuidas pargi tume rohelus üha 
kiiremini kaugenes, Tänavavalgustite read ja akende tuled valgusid laiali ja pisenesid. 
Moskva muutus heledaks täpiks Maa tumedal kehal. 

«Te ei kahetse seda kunagi,» ütles külaline. «Ma panen muusika mängima, siis te 
mõistate, kui kõrgele võib tõusta kauni poole pöördunud mõistus.» 

Muusika tekkis väljaspool, voogas laeva, haaras meid õrnalt endaga ja kandis 
tähtede poole. See muusika oli täiuslik, nii nagu on täiuslik tähistaevas. See oli nii- 
sugune täiuslikkus, mida olin igatsenud pikkadel öödel, kui olin väsinud ja ärritatud. 

Korraga kuulsin, et jälle heliseb telefon mahajäetud, koristamata korteris, telefon, 
mille kuuldetoru ümber oli sinine isoleerpael mähitud, sest keegi joobnud sõber oli 
selle laualt maha tõuganud, et teha ruumi malelauale. 

«Ma lähen,» ütlesin külalisele. 

«Ei,» ütles tema. «On hilja tagasi pöörduda. Ja tagasipöördumine minevikku, 
kaugesse minevikku on ka mõttetu.» 

«Nägemiseni,» ütlesin. Lahkusin laevalt — selle 

õhtuga olin õppinud palju, millest mul varem aimugi polnud. 

Maa lähenes ja Moskva muutus väikesest heledast laigust taas lõputuks laialipillatud 
tuledemereks. Mul oli tegemist, et oma viiekorruselist plokkmaja üles leida. 

«Te valite elu täis väljaütlemata mõtteid, piinu Ja alandusi. Te hakkate kogu elu 
püüdlema meie juurde, minu juurde. Kuid hilja. Muutke meelt. Te ei tohi tagasi 
pöörduda,» kõlasid mulle järele külalise sõnad. 

Rõduuks oli pärani. Telefon vaikis. Kobamisi leidsin selle üles ilma tuld süütamata. 
Helistasin Katrinile ja küsisin: 


«Kas sina helistasid mulle, Kati?» «Sa oled hulluks läinud,» ütles Katrin. «Kell on 
kaksteist läbi. Äratad kõik naabrid üles.» «Nii et sina helistasid?» 

«Küllap see oli sinu põrunud Krogius. Ta otsib sind kogu linnas taga. Mingisugused 
ebameeldivused,» «Kahju,» ütlesin. «Krogiusest?» 

«Ei, kahju, et sina ei helistanud.» 

«Miks oleksin ma pidanud sulle helistama?» 

«Et teatada oma nõusolekust mulle naiseks tulla,» 

«Sa oled hulluks läinud! Ma ju ütlesin, et ei abiellu kunagi mehega, kes on tulnud 
kosmosest, pealegi moraalse ebardiga, kes võib mulle sisendada, et ta on Jean Paul 
Belmondo.» 

«Mitte kunagi?» 

«Mine magama,» ütles Katrin. «Või ma hakkan sind vihkama.» 

«Millal sa homme töölt lahti saad?» 

«Pole sinu asi. Mul on kohtamine.» 

«Sul on kohtamine minuga,» ütlesin rangelt. 

«Noh, hüva,» ütles Katrin. «Ära ainult mõtle teab mida.» 

«Praegu olen ma peaaegu mõtlemisvõimetu.» 

«Ma suudlen sind,» ütles Katrin. «Helista Krogiusele! Rahusta teda. Mees on 
hulluks minemas.» 

Helistasin Krogiusele ja rahustasin teda. 

Siis võtsin kingad jalast ja juba poolunes mõtlesin, et kohv on otsas, homme peab 
tingimata Kirovi tänava poodi minema ja seisma seal meeletult pikas sabas. 


A. Dmitruk 
V. SIMSON XII 


Neli aastat tagasi maikuus astusin antikvariaati Kuz-netski silla juures. Leti ääres 
seisis Valeri Rovnõi, käes avatud suur must raamat. Minu ääretuks imestuseks oli see 
Gustave Dore gravüüridega piibel. 

Ainiti ning sügavamõtteliselt silmitses Valeri Vana Testamendi illustratsiooni. Pildil 
oli kujutatud Simsoni hukkumist: kuulus vägimees murdis templi hiiglasam-baid. 

«Kolm tuhat vilistit,» lausus Valeri tervituse asemel, «ning seejärel eesli lõualuuga 
tuhat. Need on alles näitajad!» 

«Kas võtate ära?» küsis müüjanna, ilmselt juba mitmendat korda. 

«Kas võtta või ei?» küsis Valeri. «Minu kahe nädala eelarve.» 

Nimetasin teda lolliks, haarasin käe alt kinni ja tirisin ta kauplusest välja. Valeri elas 
kaugel Kroonlinna puiesteel. Metroos teatas ta, et valmistab kvaasivalku-dest 
ülikonda. See on tehismuskulatuur, mis kasvab erilises termostaadis ning sobib kokku 
inimese lihas-konnaga. Ülikonna tingnimetus on «Simson». 

Möödus mitu kuud. Käes oli kõle november. Ühel ööl tuli Valeri Rovnõi minu 
juurde. Ta suust levis vlinalõhna, pilk ja liigutused väljendasid pöörast vaimustust. 
Pidin hakkama riidlema, kuid Valeri viskas mulle püksid ning ulatas nagist sõnagi 
lausumata palitu. Ilmselt oli tal kaaluv põhjus niiviisi toimida. Jooksime õue. Külm 
niiske õhk mõjus nagu kange kohv, jäine udu pühkis uneriismed. Valeri tõukas mu 
autosse — ma ei tea tänase päevani, kust ta sõiduki võttis. Sööstsime paigast. Rooli 
taga laulis Valeri mitmel viisil, et mind ootab ennenägematu üllatus. 

«Üllatus, üllatus, ta-ram-pam-parn-pam-paa!» 


Kõhn Valeri tundus mulle kummaliselt tüse. Avar vihmamantel liibus ümber tema 
keha nagu spordisärk, biitsepsid paisutasid varrukaid, tema käed uppusid 
hiiglasuurtesse nahksõrmikutesse. 

Sõidu lõpuks aimasin ligikaudu, mis mind ootab. Valeri peatas auto ühel 
edelarajooni ehitustandril. Vaatasin aknast välja ega tahtnud autost lahkuda. Valeri 
väljus ja sumpas läbi savi tornkraana poole. Kõrgel kraananoolel põles latern. Seejärel 
kostis tugevat kriginat ja latern nihkus paigast. Kraana sõitis mööda roopaid. Minut 
hiljem ilmus autolaternate valgusse läbimärg Valeri. Ta kandis raudbetoonist paneeli. 
Valeri tegi kerge hüppe, paneel lendas üle auto ja prantsatas nagu mürsk keset 
jäätmaad. Nii katsetati kvaasivalkudest lihaskonda «Simson 1». 

Aeg läks. Õhtuti kogunes minu sõbra korterisse mõlemast soost tõsiseid inimesi — 
noori ja vanu, prillidega ja ilma. Joodi teed, suitsetati, kuni kõrvad hakkasid 
kumisema, kirjutati, joonestati, vaieldi arusaamatutel teemadel. Valeri laual lebasid 
hunnikuis raamatud, seda laadi pealkirjadega, nagu «Colliersi muutuja ning selle 
kasutamine sünteetiliste aminohapete aktiivsus-karakteristikute määramisel». Kõige 
selle tulemuseks oli sensatsiooniline juhtum Leningradi uues laevaehitustehases. Te 
muidugi olete näinud ajakirjas «Ogonjok» 

värvifotot: aspirant Valeri Rovnõi peatab õlaga ellingult libiseva Bulgaaria 
Rahvavabariigi kolmekümne tuhande tonnise veeväljasurvega transpordilaeva 
«Varna». Valeri paljal, väga jämedal ning pruunil õlal on valge tempel «KVSTUI 
Simson II». (KVSTUI tähendab: Kvaasivalkude Sünteesi Teadusliku Uurimise Ins- 
tituut.) 

Täpselt nädal enne seda oli mu sõber tutvunud Zoja Tšernetskajaga. Zoja oli habras 
nägus piiga lühikeste kohevil juustega, mis olid toore sidruni karva — teistsugust 
juuksevärvi ei kasutanud ta peaaegu kunagi. Äsja pühitsesime Zoja ülikooli 
lõpetamise esimest aastapäeva, tol ajal aga õppis ta keeleteaduskonna teisel kursusel. 
Nende tutvumist ei saa pidada originaalseks: Valeri kõnetas neidu bussis. Nad 
meeldisid teineteisele esimesest pilgust, hakkasid kohtuma iga päev ning juba esimese 
tutvusenädala lõpul läksid nagu tõelised armunud tühja-tähja pärast riidu. Zoja oli 
Valeri katsetest vaimustatud ning küüris harja ja seebiga tema vastset siledat pruuni 
nahka. 

Kord passis ta lihasülikonda endale selga. Nähes Zoja elegantset pead pruuni, 
köiejämeduste soontega härjakaela otsas, kohkus Valeri koledasti. Rohkem Zoja 
«Simsonit» ei puudutanud. 

Saabus suvi. Käisime tihti kolmekesi jalutamas, sõitsime linnast välja. Juulis hakkas 
Valeri sonima leviaa-tanlusest, luges meile ette katkendeid Beljajevi «Arie-list» ja 
Grini «Sädelevast maailmast». Hoolega püüdis ta selgusele jõuda, kas Daidalos ja 
Ikaros olid leviaata-nid või oli nupukas Kreeta taidur leiutanud kompaktsed mootorid. 

Ootasin rabavaid sündmusi, ja mul ei tulnud kaua oodata. 

9. oktoobril sündis «Simson III». Nüüd Valeri ülikonda enam seljast ära ei võtnud 
— ta poleks seda ka kõige parema tahtmise juures teha saanud, öösel läksime majast 
välja, haarasime üksteise ümbert tugevasti kinni, linn jäi kaugele meie alla, pea kohal 
vilkusid tähed, jalge all põlesid igavesti ärkvel pealinna lugematud tuled, oli tunda 
osooni lõhna, veri tuikas sõrme-otstes, surusin'end tugevamini vastu Valeri 
kolmekordseid abaluid, pigistades teise käega Zoja õrna, kuid tugevat kätt. 

99 

Tihti käis Valeri üksi lendamas ja tuli paari-kolme päeva pärast tagasi. Ta jutustas, 
kus ta oli käinud ja mida näinud. Ükskord Jaapani kohal hakanud teda taga ajama 
reaktiivhävitajad. Valeri oli päästnud vaid kiirus . .. 


Pean tunnistama, et oma iseloomult olen ideaalne kolmas. Meeldin väga oma 
sõprade naistele ja pidevatele tütarlastele. Igaüks neist pihib mulle, et armastab mind 
peaaegu niisama palju kui oma peigmeest või abikaasat, Sõbrad tunnevad oma 
sõbrataride pärast armukadedust kelle vastu tahes, ainult mitte minu vastu. Puhuti on 
see ebameeldiv. Kas nad tõesti arvavad, et ma pole võimeline isegi elementaarseks 
alatuseks? Või — mis veelgi solvavam — ei usu absoluutselt, et võiksin naistele 
meeldida? 

Zoja polnud erand. Tihtilugu oli ta minuga avameelsem kui Valeriga, sest Valeri 
iseloom ei vastanud üldse tema perekonnanimele3. Ent ma nägin, kui vankumatu on 
Zoja armastus tolle saja kaheksakümne kilogrammise inimlennuki vastu, kelle rinda, 
käsi ning jalgu aheldas sünteetiliste lihaste pantser. 

Mäletan, kuidas Zoja ootamatult tuli minu töökohta. Kleenuke tütarlaps ümmarguste 
lähestikku silmadega, armas ärevil nägu, sinine tolmumantel, mustad sukad ja kingad, 
käes kartulihelbepakike. Zoja seisis vanem-referendi kabineti kõrval ja krõbistas 
närviliselt kuivi kartulihelbeid. 

Läksin šefi juurde ja palusin end töölt vabaks. Zoja võttis mu käe alt kinni ja me 
jalutasime kaua mööda külma päikesepaistelist Stromõnkat. Lobisesime niisama 
tühjast-tähjast: tahtsin, et Zoja ise räägiks, mis teda vaevab. 

«Anna andeks,» ütles Zoja ootamatult, katkestades minu suurepäraselt ülesehitatud 
sarkastilise tiraadi hiljuti dubleeritud «Metro-Goldwyn Mayeri» löökfilmi kohta. 
«Palun anna andeks. Kardan Valeri pärast. Kardan väga. .. Me mõlemad armastame 
teda, kuid Valeri muutub võõraks. Ta on minu vastu õrn, suudleb mind, ta vaatab 
mind nagu ikooni. Meil on nii hea, et kardan.» 

«Kui on hea, mis sa siis kardad?» 

«Ma kardan alati, kui on hea,» vastas Zoja kiiresti. 

«Enne läbipõlemist lööb elektripirn heledalt särama. Võid nimetada mind tobuks, 
rumalaks, kuid ... Valeri on veel ainult pooleldi inimene. Ta on läbi põimunud 
kunstlike närvide ja soontega. Tema südant toidavad radioaktiivsed elemendid .. .» 
«Mida see muudab? Kui tõeliselt armastad . ..» Zoja seisatas ja lausus, rõhutades sõna 
«mina»: «Mina armastan. Minu armastus ei sure ...» 


Õhtul istus meie kolmik kohvikus «Kosmos». Valeri sõi jäätist ning kõneles pikalt 
ja laialt liitneuronitest, ajulisanditest, igavese energiatagavaraga autonoomsest 
juhtimissüsteemist. Tema hääl oli muutunud kõmisevaks ja võimsaks. Silmad, käed, 
hiiglaslikud õlad pingul kirju kampsuni all — kõik kõneles enesekindla, puhke-olekus 
jõu rahust. See inimene võis rusikatega purustada betoondzoti. Kohmakalt hoidis ta 
kämblas-väikest lusikat ja sõi lääge siirupiga ülevalatud jäätist. 

Detsembrikuu suurim sündmus oli «Simson IV» sünd. «Pravda» pühendas sellele 
esileheküljel kakssada rida. Ameerika raadios kõneldi mingist nende oma lendavast 
lihassüsteemist, kuid näib, et raadiosaatega kõik piirduski. Intervjuu Valeri Rovnõiga 
anti edasi ülemaailmse telesatelliitide võrgu kaudu. 

Pärast seda hakkasid «Simsonid» kahe-kolmekuuliste vaheaegadega üksteise järel 
ilmale tulema. 

Nägime Valerit üksnes teleekraanil. Algul oli ta kerakujuline, õlgadel mingid 
nõtked jätked. Siis muutus ta detailide keerukaks põiminguks, mille üldkuju meenutas 
kaksikkumerat ketast, seejärel millekski ettekujutamatuks. 


3 posubrii — tasane, ühtlane, rahulik. T õ1k. 


Zoja nuttis minu Šlal, segades mind kuulamast TASS-i järjekordset teadaannet. 
«Simsoni» üheteistkümnes mudel võis lennata valguse kiirusega, toituda ükskõik mis 
liiki energiast. Kõik, mida sisaldas Valeri aju, oli üle kantud'uue, täiustatud aju 
uutesse, täiustatud rakkudesse. Too, kes varem oli olnud Valeri Rovnõi, nägi nüüd 
infrapunases ja ultraviolettkiirguses, võttis vastu ja väljastas raadiolaineid, magneetis 
rauda, tema näpu puudutus käivitas elektrimootorid ja kiirendas puude kasvu, ta 
hiilgas pimedas heledamini kui päike, sooritas 

kümme miljonit tehet sekundis — olgu käsil luuletamine või matemaatikaülesanded 
—, talletas mälus sõna otseses mõttes kõik, mis oli kirja pandud kõikidesse 
raamatutesse Maal, ega unustanud kunagi midagi. 

Ühel ilusal päeval lugesin ajalehtedest (lugemata jätta olnuks raske, sest kõigest, 
mis puudutas Rovnõi katseid, kirjutasid kõik ajalehed, üleliidulistest alates ja 
tehaselehega lõpetades, erišriftis otse pealkirja all), et kangelasest katsetaja Valeri 
Rovnõi valmistub kaug-lennuks. 

Sihtkoht: Kentauri tähtkuju. 

Hiljem helistas Zoja ja teatas murduval häälel, et taotleb kokkusaamist Valeriga. Ei 
tea, kuidas ja kelle abiga, kuid nad kohtusid kümme tundi enne väljalendu 
Kosmoseuurimise Komitee uue hoone aias. 

Zoja seisis hämarduval alleel, lükates saapaninaga lund laiali. Kärbitud okstega 
märtsikuised pärnad olid tumedad ja liikumatud. Säravate imedega ümbritsetud 
küberneetiline jumal «Simson XT» laskus jäätunud teerajale vaikselt nagu tühi 
langevari. Üleni pulseerides tõmbus ta kord kerakujuliselt kokku, kord venis pikaks 
nagu sammas, sirutas endast välja kristalsed antenni-vurrud, hõbedased lehterkõrvad, 
keerles tulesilmil ümber Zoja nagu ringmängu tantsides ... 

Ning tütarlaps karjatas ahastavalt üle kogu pargi: 

«Valeri! Valeri!» 

«Tähelepanu! Edasise täiustumise huvides kõrvaldan tarbetu detaili, mis dubleerib 
mõningaid minu süsteeme,» vastas «Simson» ühtlase sametise kõminaga. 

Zoja nägi, kuidas igast küljest tungisid läbi põõsaste kaitseülikondades ja -maskides 
inimesed. Korraga «Simson» avanes nagu hiiglasuur läbipaistev, ainult ühele 
kroonlehele toetuv lootoseõis ja kadus taevasse, aiateele jäi aga silmili lebama alasti 
inimkogu. Keegi võttis Zojal käe alt kinni ja talutas teda lähemale. Inimene toetus 
kõhetutele kätele, surus rinna lumisest maast lahti ja prožektorite valguses silmi 
kissitades hüüdis: 

«Zoja, tule siia! «Simson» on igavene lurjus! Mind, oma lihast isa. .. dubleerivaks 
detailiks . ..» 

See on õigupoolest kõik. Täna õhtul kell kaheksa saame kolmekesi Dzeržinski 
metroojaamas kokku. Jalutame mööda Gorki tänavat, mõtleme, mida peale hakata... 

Muide, «Simson XT» asus teele. Ja teatas Maale, et on välja nuputanud uue 
universaalselt mõtleva olendi skeemi, kus rakkude funktsioone täidavad ümberkor- 
raldatud universumiosakesed. «Simson» lubas järglase valmis teha, kui kohale jõuab. 
Ma justkui kuuleksingi juba häält, mis paneb vilkuma alfa Kentauri. See hääl teatab, 
et on aeg vabaneda tarbetutest aegunud süsteemidest, ning kilinal-kolinal prantsatab 
«Simson XI» mõnele tühjale planeedile, aga uus särav või nähtamatu «Simson XII» 
laotab tiivad laiali ja kihutab võõraste galaktikate suunas .. . 


V. Morotško 
VI. TE TEATE MU NIME 


Kosmoselaev «Vaal» alustas järjekordset planeetide-vahelist lendu. Kui Maa oli 
kaugele seljataha jäänud, tajus Erzia niisugust rahu, mida ta polnud kogenud juba 
pikki aastaid — inimkonna jaoks olid need asjatult, kasutult elatud aastad. Nüüd oli ta 
end vabatahtlikult maapakku mõistnud. 

Ees ootas teadmatus. Võimalik, et mõnel kaugel planeedil suudab ta teha lihtsat 
tööd, mis ei nõua inimeselt tuleviku ettenägemist. Igal juhul valmistus Erzia vaid 
pikaks, ebamäärase lõpuga reisiks. 

Juba seda, et tal oli õnnestunud oma plaan täide viia ja Maalt lahkuda, pidas Erzia 
heaks endeks. Lõpuks ometi oli ta suutnud oma hinges maha suruda asjatud lootused, 
mida oli tekitanud müüt inimese kõikvõimsusest. Just nimelt müüt — üksnes nii 

hindas ta nüüd kõike, mida oli kuulnud Erakordsest. 

Erzia oli liigagi kaua püüdnud kohtuda selle üliinimesega. Kuid kas on elus 
võimalik kokku saada mui-nasjutukangelastega? Vähemalt mitte niisugusel lootusetul 
hädavaresel kui Erzia. Kus ta küll polnud xia võimeid proovinud. Tema suurepärane 
mälu imes teadmisi nagu käsn, kuid mis oli sellest kasu! Erzia pidi geofüü- 
sikaosakonnast lahkuma, kui tema ennustatud maavärisemist mingil põhjusel ei 
toimunud. Ränga hoobi andis talle arstiteadus. Oma esimesel patsiendil diagnoosis 
Erzia surmatõbe. Kogu öö istus ta haige voodi kõrval. Mitte kunagi varem polnud 
tema aju nõnda vilkalt töötanud. Ta oleks nagu ise viibinud bioloogiliste struktuuride 
läbitungimatus padrikus, tunginud nende salapärasesse sügavusse. Erzia jälgis mõttes 
haiguse kulgu ja koostas hukkuvas organismis toimuvate muutuste täpse põhjusliku 
jada. Ent mis maksid tema piinad, kui hommikul sedastas spetsialistide konsiilium 
vaid koldelist kopsupõletikku mõningate haiguspilti ähmasta-vate tüsistustega. 

Pärast seda sai Erzia aru, et ka arstiteadus pole tema ala. Ent ta oli vahetanud veel 
palju elukutseid, enne kui jõudis lõplikule veendumusele, et pole võimeline mitte 
kusagil oma teadmisi kasulikult rakendama. 

Raske öelda, mis oli nende nurjumiste põhjuseks. Kujutlusvõime puudumise üle ta 
näiteks kurta ei saanud. Pigem vastupidi: ta mõtles nii selgesti ja konkreetselt, kujutas 
nii täpselt ette kõikvõimalikke variante, et lõppude lõpuks alati eksis. 

«Olen kadunud. Mind võib päästa vaid ime,» ütles ta iseendale. Mõte päästvast 
imest ei turgatanud Erziale juhuslikult pähe. See sündis päeval, mil ilmusid esimesed 
teated Erakordsest — nii nimetasid informaatorid salapärast meest, kelle jaoks ei 
olevat miski võimatu. Missuguseid imetegusid Erakordsele küll ei omistatud! Ta 
võivat tahtmist mööda muuta loodusnähtuste kulgu, kõrvale juhtida katastroofe, 
ravida ravimatuid ja teha veel palju-palju seletamatut. 

«Kui kas või üks kümnendik kõigist Erakordse kangelastegudest tõele vastab,» 
arutles Erzia, «Siis on mul veel lootust leida oma koht: tarvis vaid selle üligeeniu-sega 
kohtuda. Ta ei tohi oma abi keelata.» Ent kerge oli 

öelda «tarvis kohtuda», kui polnud kedagi, kes oleks võinud öelda, kus Erakordne 
viibib ja kuidas ta välja näeb. Peagi veendus Erzia, et igaüks, kelle poole ta 
järelepärimisega pöördub, kirjeldab seda meest omamoodi, samal ajal kui ametlikes 
teadaannetes välimusest üldse ei kõneldud. Tundus, et üksnes Erakordse tegude järgi 
aimati tema viibimist ühes või teises paigas. Sõitnud planeedi risti ja põiki läbi, pidi 
Ema tunnistama, et ka seekord polnud tal õnne olnud. 


Reisid tõid Erzia ellu vaheldust, samal ajal kannatas ta sageli konkreetse mõtlemise 
kire pärast. Iga uus mulje erutas tema kujutlusvõimet, tekitas sündmuste oletatavast 
arengust nii üksikasjalisi pilte, et Erzia teadis juba ette: tema arvestused ei täitu. Jutud 
Erakordse tegudest meenutasid talle, kui lootusetult tühised on tema haledad katsed 
ette näha tulevikku, lähemat paari päeva, tundi või isegi minutit. 

Just nõnda oli ka nüüd välja kukkunud. Laevale saabus ootamatu teade: 
olemasolevatel andmetel on Erakordne lahkunud Maalt kosmoselaevaga «Vaal». 

Ei, Erzia ei saanud sündmuste loomulikule kulule loota. Võimetus saatust ette näha 
oli järjekordselt kõik pea peale pööranud. «Erakordne on kusagil siinsamas!» mõtles 
hädavares. «Lähemal kui kunagi varem. Muidugi soovib ta jälle tundmatuks jääda. 
Ent kas niisugune jonnakas põgenemine kuulsuse eest ei kõnele iseenesest kõige 
suuremast auahnusest?» Praegu oli Erzia valmis sellele inimlegendile näkku paiskama 
terve kuhja häbematusi: liiga ohtrasti kibedust oli tema hinge kogunenud viljatute 
otsinguaastate jooksul. 

Kuidas Erzia ennast ka ei veennud, kuidas ei kirunud ja häbistanud — paigal istuda 
ta enam ei mallanud. Teda tõmbas vastupandamatult laeva rahvarikastesse 
salongidesse ja galeriidesse, kus paljude inimeste hulgas viibis mees, kelle olemasolus 
Erzia oli juba kahtlema hakanud. 

Lugemis- ja muusikasalongides tugitoolide vahel jalutades ja maaligaleriisid läbides 
jõudis hädavares äratundmisele, et tegu pole üldsegi otsimisega, vaid pigem 
põgenemisega. Põgenemisega inimese eest, keda ta oli tähele pannud juba laevale 
saabumisel. Mõõdukal sammul jalutas Erzia tekilt tekile, ja mida terasemalt ta 

reisijate nägusid uuris, seda kindlamale veendumusele jõudis, et sel korral aimus 
teda ei peta. 

Inimene, kellest ta nüüd lakkamatult mõtles, istus galeriis illuminaatori kõrval 
tugitoolis. Iga kord, kui jalad hädavarese laeva sellesse ossa kandsid, tundis ta 
kabuhirmu ja tema süda hakkas pekslema. 

Erzia ei suutnud reisija vanust määratleda. Mehe nägu ei paistnud silma iluga, kuid 
selle nägemine tekitas rahutust. Tema pärani silmadest peegeldus mure vaheldumisi 
meeleheitega. Ta jälgis ümberolijaid nii, nagu oleks igaühe saatus talle ette teada. 

Puhuti haarasid Erziat kahtlused, kuid sisemine hääl kinnitas visalt, et tegu on 
mehega, keda ta nõnda kaua on otsinud. Erzia teadis, kui sageli oli sisemine hääl teda 
ninapidi vedanud, ent ta viibis juba üleni pettekujutluse võimuses: soov uskuda oli 
kõigest tugevam. Ja siis asendus ärevus temas õnnetundega. 

Nüüd, mil Erakordne viibis siinsamas, mõistis Erzia korraga, et ta ei söanda mitte 
miski hinna eest mehe juurde astuda. 

«Kas maksab end alandada?» arutles ta. «Õigem oleks vist sellest mõttest loobuda? 
Olgu Erakordne pealegi maailmatu tark, aga kui sina tahad inimene olla, siis näita 
üles inimlikku uhkust! Vii üksainuski otsus täide! Jäta Erakordne rahule! Lase tal 
viibida õndsas kurbuses: võib-olla on see tema armsaim ajaviide. Vaata pigem 
illuminaatorisse: tähtedel pole sellest sooja ega külma, mis sina neist mõtled. Võib- 
olla on nendegi hulgas hädavareseid, kuid nad ei kavalda ega püüa loodust petta, nagu 
sina kavatsed teha. Selles mustas sügavikus on igal tähekesel kindel koht, igale on 
määratud ajalõik ja lõbusalt künnavad nad maailmaruumi, nagu muuseas katkudes 
ekslevate komeetide sabasid. Tähed roomavad mööda laotust, löövad loitma või 
kustuvad, plahvatavad või muutuvad valgeteks kääbusteks, ja loodusseadused seovad 
neid üksteise ning kogu universumiga. Arusaadavalt pole niisugune pime alistumine 
ideaal, kuid võimalik, et nad tunneksid end koguni õnnelikena, kui vaid oleksid 
võimelised tundma. 


Erzia istus hoburauakujulisel diivanil illuminaatori juures, kui keegi tema selja taga 
küsis: «Kas koht on vaba?» Hädavares noogutas vaikides, ent siis nagu ärkas ja 
mõttes ennast hooletu žesti pärast kirudes lisas 

kähku: «Jah, palun võtke istet!» Ütles ja kohmetus, hing ootamatusest kinni. 
Viisakas naeratus ei jõudnud tema näolt veel kustuda, kui peast vilksatas läbi pahane 
mõte: «Pagan võtaks, see on liig!» 

«Andke andeks,» pöördus tema poole Erakordne, kes oli vabale kohale istunud. 
«Minu nimi on Joy. Elukutse — astronoom. Kuid vahel jälgin meeleldi inimesi. Teie 
nägu ei anna mulle ammu rahu. Kuid ikka ei ole ma söandanud teiega juttu alustada. 
Kui võite, andke mulle andeks minu tagasihoidlik küsimus: mis teiega toimub?» 

Pole minu asi, kuidas sa ise end nimetad, mõtles Erzia. Kuid sa ajad midagi 
segamini, sõber. Sinu enda nägu ei anna mulle ammu asu. Minuga on kõik abso- 
luutselt korras! Jah, ma olen õnnelik nagu jumal! Kas see ei ole mulle otsaette 
kirjutatud? 

Loomulikult poleks Erzia mitte kunagi niimoodi vastata julgenud. Tegelikult toimus 
kõik ettenägematult, nagu tema puhul tavaline. Ta poleks iial arvanud, et kaldub 
nõnda kergelt südant puistama. Kust küll pärinesid sõnad, terved sõnalaviinid? Kõik, 
mis oli teda pikki aastaid vaevanud, kõik solvangud ja pettumused, nii masendava 
rahulolematuse iseendaga kui ka nurjumistest põhjustatud jõuetu raevu — kõik valas 
ta nüüd ühte pikka monoloogi. 

Erakordne kuulas tähelepanelikult, jutustajat katkestamata. Aeg-ajalt ilmus tema 
pilku rahutus. Kuid Erzial polnud jõudu peatuda, ta aina rääkis, mõeldes endamisi: 
«Ausõna, see on tõepoolest geenius, kannatlikkuse geenius! Kas normaalset inimest, 
kes hetkeks sinu kõrvale istub, saab sundida ära kuulama niisugust hulka hädaldusi?!» 

Erzia kõnevaling oli ootamatu, kuid ta ei reetnud sõnagagi, et aimab, kes on tema 
vestluskaaslane: kui inimene soovib tundmatuks jääda, siis on see tema isiklik asi. 
Erzia ei palunud abi: kui Joy on võimeline mõistma ja aitama, siis teeb ta seda 
palumatagi. Erakordne vaikis kaua. Ent korraga näis Erziale, et tema pihtimus on 
avaldanud tugevamat mõju, kui oleks võinud oodata. Jäi mulje, nagu ei suudaks Joy 
mõtteid koguda. Aeg-ajalt heitis ta hädavaresele uuriva pilgu ja samas langetas 
segaduses silmad. Kuid Erzia ei 

küsinud midagi. Ta üksnes ootas, ootas vaikides oma saatust. 

Lõpuks tõusis Joy püsti. 

«Erzia,» lausus ta, vaevu erutust varjates, «praegu tulete koos minuga lähimasse 
vahejaama. Seal ootab meid astronoomiakeskuse kosmosepaat. . . Palun teid, ärge 
esitage küsimusi. Uskuge mind, nii on tarvis! Te peate seda tegema ...» 

Erziale tundus täiesti loomulikuna, et Erakordsel võib olla asja asustatud piirkonna 
suurimas astronoomia-keskuses. Ebaloomulik olnuks vastupidi. Ületanud 
teadusekeskuse läve, tundis Erzia mõistmatut ärevust: midagi rahutukstegevat hõljus 
õhus. 

Lubades peatselt tagasi tulla, jättis Joy hädavarese väikesesse hubasesse toakesse, 
mis asus suure astronoomiakeskuse staabi kõrval. Kõrgete pultide juures askeldasid 
valgetes kitlites inimesed. Praegu näisid nad hädavaresele kõik ühte nägu ning see 
pikast pinevast ootusest tardunud nägu oli kurnatud ja väsinud. 

Lage moodustaval mustal kuplil helendas meie Galaktika ruumiline kujutis. Erzia 
vaatles seda inimeste peade kohal ujuvat sümpaatset tähekarusselli ning tundis, et ta 
on praegu kõige rahulikum inimene maailmas. Talle ei läinud korda mitte 
mingisugused häireseisundid. Täielikult Joyle lootma jäädes otsustas ta kindlalt loo- 


buda katsetest tulevikku vaadata. Aitab. Kõigepealt vabastatagu ta hädavarese- 
kompleksist, siis ta näitab, milleks on võimeline! 

Joy tuli tagasi ootamatul viisil: ta lausa tormas saalist tuppa. 

Jäi mulje, nagu oleks temaga õnnetus juhtunud. Nende mõne minutiga olid Joy 
palged sisse langenud ja jume kaotanud. 

Joy vajus jõuetult toolile. 

«Kas on midagi juhtunud?» küsis Erzia. 

«Veel mitte,» vastas Joy hinge tagasi tõmmates. «Kuid juhtub ... Varsti juhtub ...» 

«Midagi ebameeldivat?» 

Joy, haaratud oma mõtetest, ei vastanud. 

Pagana pihta, mõtles Erzia kaastundlikult, tuleb välja, et isegi Erakordse elu pole 
paljas meelakkumine!. 

«Ütelge, kas te Maal pole juhuslikult kuulnud midagi Kersoni kihist?» küsis Joy 
ootamatult. 

«Jah, olen küll,» vastas Erzia. «Liiguvad mingid ähmased kuuldused. Minu meelest 
mitte midagi tõsist.» 

«Mitte midagi tõsist?!» võpatas Joy. 

«No muidugi,» rahustas teda Erzia. «Ametlikku teadaannet pole. Käivad lihtsalt 
kuuldused, et meie Galaktikale läheneb pilv, mida nimetatakse «Kersoni kihiks». Ja et 
see pilv kujutab endast ohtu. Ent mina mõtlen, et kui see tõepoolest nii oleks, siis 
oleksid kõik üksikasjad inimestele ametlikest allikatest teada. Peale selle võib 
inimkond reaalse hädaohu korral, mõtlen ma, alati appi kutsuda Erakordse ...» 

Nende sõnade juures vaatas Erzia nõnda tähendusrikkalt vestluskaaslasele silma, et 
too pööras kohmetult pilgu kõrvale ja vaikis mõtlikult tükk aega. 

«Erzia,» ütles Joy pärast pausi, «laeval te kõnelesite, et olete omal ajal füüsikaga 
tegelnud?» 

«Ma ei eita seda ka praegu.» 

«Sellisel juhul peate teadma, mis on entroopia,» jätkas Joy. 

«Kas siis selleks peab olema füüsik!» imestas Erzia. «Iga koolijüts teab, et 
entroopiaks nimetatakse energia ja mateeria püüet jaotuda ruumis ühtlaselt.» 

«Täiesti õige,» kinnitas Joy. «Meie õnn, Erzia, et see protsess toimub lõpliku 
kiirusega. Tänu sellele on osutunud võimalikuks energia kontsentratsioon tema lätete 
ümbrusse ja mateeria koondumine tähtedeks, planeetideks ja teisteks kehadeks. On 
olemas ütlus, et loodus ei salli tühja kohta. Ent kui tähtedevaheline tühjus täituks 
mateeriaga silmapilkselt, siis poleks kedagi, kes võiks loodusest mõtiskleda.» 

«Ei vaidle vastu,» ütles Erzia. «Ent kuidas on see seotud Kersoni kihiga?» 

«Kõige otsesemalt,» vastas Joy. «Viimastel andmetel kiirendab Kersoni kiht 
kohutavalt entroopiat. Pruugib tal jõuda Galaktikani, kui tunneme tema mõju: meie 
tähekogum on mehhanism, mille elemendid on üksteisega tihedalt seotud. Vaadake 
kujutist saali kupli all. See tähespiraal ongi meie Galaktika. Aga näete, sealt vasakult 
äärelt läheneb must triip. Nii näeb sellel ekraanil välja Kersoni kiht — maailmaruumis 
ekslev elu-kustuti.» 

Erzia oli juba varem seda kurjakuulutavat vööti märganud, kuid polnud sellele 
tähelepanu pööranud, pidades seda lihtsalt kupli praoks või ruumilise kujutise 
defektiks. 

«Kas tahate teada, mis juhtub, kui Kersoni kiht jõuab Galaktikani?» küsis Joy. 
«Meie masinad on modelleerinud kõik võimalikud variandid.» 

«Ei!» vastas Erzia teravalt. «Tahaksin vaid teada, kunas see toimub?» 


«Nüüd juba üsna varsti...» 

«Kui varsti?» 

«Võimalik, et mõne tunni pärast. Igal juhul ei tule meil oodata rohkem kui ööpäev.» 

«Ja Maa peal ei tea sellest veel mitte keegi?» 

«Mitte keegi. Ja milleks ongi neil vaja seda teada, kui midagi muuta on nagunii 
võimatu? Meie arvestuste kohaselt lõpeb kõik väga kiiresti. Milleks tumestada 
inimeste viimseid elutunde? Piisab, et meie siin astro-noomiakeskuses elame juba 
palju päevi nagu surmamõistetud.» 

«Ja teie... teie ütlete, et midagi pole võimalik muuta?» oigas hädavares. 

«Mis tähtsust sellel on, kes seda ütleb?» vihastus Joy. «Saage aru: see on ju lõpp! 
Kõige lõpp, ühekorraga ja igaveseks! See ootamine ajab hulluks. Oleks kõik juba 
möödas!» 

«Nii et selleks te kutsusitegi mind siia!» lausus Erzia vaikselt. «Tahtsite näidata, et 
ülemaailmse katastroofi eel on minu süümepiinad lihtsalt mõttetud. Toredasti välja 
mõeldud!» 

«Mis teiega on, Erzia?» 

«Mis on teiega, Joy? Te petsite mind! Ei, €1, mina ise petsin ennast. Järjekordne 
«meeldiv» ootamatus. Minu ebaõnnestumiste ahel ei mõtlegi katkeda. Nõnda siis 
järjekordne eksitus!» 

Viimaseid sõnu vestluskaaslane enam ei kuulnud, sest need olid vaid kuuldavale 
toomata mõtted. 

No muidugi, Joy pole üldse Erakordne. Mis oli tema näos tähelepanuväärset? 
Paratamatule hukule määratu pitser? Kuid seda kannab siin igaüks. Kui Joyla praegu 
ütelda, kelleks ma teda pidasin, võib-olla kaunistaks see tema viimseid minuteid: 
saame koos naerda. Ei, asi on naljast kaugel... Rumalus, lõppude lõpuks võin irvi- 

tada vaid iseenda üle! See on ju kohutavalt naljakas: kuidas ma ka viimasel korral 
nii kohutavalt eksisin. Ent sellest ei saa enam keegi teada. Kahju, et minust ei jää 
järele isegi üle kellegi näo libiseva naeratuse varju. Sa naerad sellepärast, et ei usu 
veel lähenevat katastroofi. Ja kuidas seda saabki uskuda, kui hingata on nõnda kerge! 
Ent inimesed — need ettenägemise jumalad? Nendesse on mul veel usku, kõikidesse 
on mul veel usku peale iseenda. Küllalt! Ka ebaõnnestumistest võib mõndagi õppida. 
Aeg on otsad kokku tõmmata. 

Me loome oma sisemuses kordumatu maailma. Mis teha, kui minusugune peab sõna 
«kordumatu» mõistma alati liiga otseselt. Pea! Kas mitte siin ei peitu see, mis ei lase 
elul kulgeda minu ettekujutuste rada mööda? Kui ma näen kõike, mis peab juhtuma ... 
Ei, «näen» pole õige sõna: minus toimub protsess ise. Noh, see on küll liig! Kas ei ole 
ühest Erakordse-müüdist küllalt? Tahaksin näha seda terast informaatorit, kes mõtles 
välja niisuguse keskaegse hüüdnime. Kui Erakordne ongi reaalne isik, siis üksnes see 
nimi sunniks teda inimeste eest peitu pugema. 

Ent las need informaatorid olla! Sellel pole enam tähtsust. Mis sinu arvates siiski 
juhtub? Kuidas see kõik toimub? Mis minuga on? Juba jälle haledad katsed kujutleda 
kujutlematut! Aga olgu! On harjumusi, millest pole kergem loobuda kui elust. Ma 
olen inimene ja harjumus mõtelda on mulle omane nagu hingamine. Püüe tunnetada 
tunnetamatut ei lahku minust lõpuni. 

Rahu! Peaasi on keskendumine. Veel... Veel rahulikumalt. Nii. Noh, näib, et algas .. 
. Jälle ähvardab pea lõhkeda ja süda rebeneda. See-eest saab nüüd haarata kõike 
tervikuna. 

Seal sihib must kombits otse südamesse! Entroopia plahvatus — kaob soojus ja 
liikumine. Kustub mõistus. Viimne eluavaldus — arusaamatuses tardumine. Tähe- 


koguni pihustub kosmiliseks tolmuks, risuks maailmaruumis. Või nii! Üks hetk ja 
nõnda palju valu! Vastu pidada! Kui ainult teadvus ei kaoks... 

Aga nüüd las minna nagu alati — otse edasi ja võimalikult kiiresti! Ühtegi 
võimalust, ühtegi pisiasja ei tohi vahele jätta — kõik koondada endasse! 

Seda, mis Erzias praegu toimus, poleks ta mitte kuidagi suutnud kirjeldada. Temas 
väreles hävinev Galaktika ja elavate südamete viimsete tuigete äng koondus kohutava 
valuna tema südamesse. Üksnes too valuaisting kõneles, et ta ise veel elab ... 

Erzia avas silmad. 

Tema kumisevad kõrvad kuulsid kellegi hingamist. Oli tunda arstirohtude lõhna. 
Haige vaatas otse enda ette. 

«Ta on elus! Elus! Vaadake, doktor, ta avas silmad!» kuulis Erzia Joy häält. 

«Vaiksemalt. Palun vaiksemalt! Laske tal toibuda!» ütles arst. 

Haige nägi enda ees astronoomi erutatud nägu." 

«Erzia, see olen mina, Joy! Kas kuulete mind? Juhtus ime, meie seadmed 
registreerisid plahvatuse entropogeenses keskkonnas, Kersoni kiht kaotab kiiresti tihe- 
dust ja neutraliseerub. Oleme päästetud!» 

«Jumal tänatud,» mõtles Erzia. «Ainult miks sellepärast nõnda kisendada? Näib, et 
nüüd ma tean, mis juhtub. Mitte paratamatu reaalsuse taju, vaid reaalsus ise tungib 
minusse enne, kui ta tegelikult toimub, ja siis rebenevad sidemed, katkeb sündmuste 
põhjuslikkus, vältimatu muutub võimatuks. Kes ma olen ja mis ma suudan? 

Inimene tunneb palju mooduseid, kuidas reaalsust muuta ja luua. Olen samasugune 
kui teised. Ainult loodus on kinkinud mulle veel ühe mooduse.» 

«Erzia,» lausus Joy talle kõrva, «nüüd võin ütelda, kes te olete! Ärge pange imeks, 
teie oletegi...» 

«Pidage,» lausus haige tasa. «Ma palun teilt vaid üht. Mitte kunagi! Kas kuulete, 
mitte kunagi! Mitte kunagi ärge nimetage mind Erakordseks ... Te teate mu nime.» 


J. Nikitin 
VII. DIOGENESE LATERN 


Viimasel ajal on ajakirjanduses seoses positronaju loomisega hakatud jälle 
kõnelema robotitest. Intellektuaalsetest koletistest, kes võivat alistada nõdra inim- 
konna, panna aluse raudsele rassile, vallutada kogu Maa jna. Ühesõnaga kõigest, mis 
kirjutatakse niisugustel juhtudel, kui on tarvis eriti huvitavat puhkepäeva-lehekülge, et 
tiraaži langusest päästa. 

Seoses sellega tahan jutustada tõestisündinud loo. Jah, kord on robot inimese vastu 
välja astunud. Ja see oli lihtne keskmise põlvkonna elektronaju . x, 


Mida lähemale jõudis komisjoni istung, seda sagedamini kõneldi kuluaarides 
kontaktorite kandidaatidest, kes esindavad inimkonda Galaktika Mõistusega Olendite 

Nõukogus. Pakuti välja kuulsamaid teadlasi ja kirjanikke, filosoofe ja sportlasi, 
muusikuid ja näitlejaid. Maakeral oli palju tuntud inimesi.. . Ent kui teistele 
kandidaatidele anti nii poolt- kui vastuhääli, siis Igor Svedovi valimises ei kahelnud 
keegi. 

Ilmselt oli loodus tüdinenud jagamast andeid kõikidele võrdselt või oli tal paun 
katki kärisenud ja ta oli kõik oma annid Igorist üle lennates maha puistanud. Igal 
juhul imetlesid paljud mehe mitmekülgsust. Silmapaistvalt andekas füüsik oli juba 


üliõpilaspõlves mitu sootuks meeletut hüpoteesi püstitanud, mis järgnevatel aastatel 
hiilgavalt kinnitust leidsid. Filosoofia, psühholoogia, kirjanduse ja teiste 
mittematemaatiliste ainete harrastamise pärast sai Igor täppisteaduste professoritelt 
alatihti võtta. Lisaks oli tal meistersportlase märk ujumises ja kaks esimest järku 
kergejõustikus. 

Kui esindajate teelesaatmiseni oli jäänud kaks kuud, kogunesid kõik kandidaadid 
Maa Nõukogu paleesse. 

«Mida me kingituseks viime?» küsis Svedov. Näis, et tema oli ainuke, kes ei 
oodanud kannatamatult hääletamise tulemusi. «Tõsijutt, saadikud viivad alati kingi- 
tusi. Lugege ajalugu! Perfolinte pole vist mõtet kaasa tassida, seda kraami on neil 
küllalt. .. Võib-olla jääme oma põliste kinkide, soobli- ja nugisenahkade juurde? Või 
võtame kaasa tünni mett.. . Nägin hiljaaegu soobli-nahkset kasukat. Küll meie 
esivanemad elasid uhkesti!» 

Teda kuulati viisaka naeratusega. Igaüks mõtles omi mõtteid. Kontaktorite arv oli 
piiratud. Kas õnnestub väljavalitud seitsmiku hulka pääseda? 

«Charles Robertson!!!» 

Metalne hääl kuulus elektronarvutile. Noor astrofüüsik hüppas toolilt püsti. Väike 
paus, seejärel kõmistas valjuhääldi: «Õnnitleme teid! "Olete kontaktorite rühma vastu 
võetud.» 

Robertson hüüatas mõttetult, vaatas meeletu pilguga ringi ja tormas nagu tuulispask 
saalist välja omastele ja tuttavatele rõõmusõnumit kuulutama. 

«Taki Nishina!!!» 

Jässakas jaapanlane pööras aeglaselt pea jaotuskilbi suunas, kust hääl kostis, ja 
tõusis väärikalt. 

«Õnnitleme teid! Olete kontaktorite rühma vastu võetud.» 

Tõusva Päikese maa poja tõmmul näol ei värahtanud 

ükski lihas. Ta langetas viisakalt pea ja istus uuesti tugitooli. Tõenäoliselt oleks ta 
ka eitava vastuse korral end niisama külmavereliselt ülal pidanud. «Oless 
Bossenko!!!» 

Saali keskelt tõusis kogukas, lihaseline, tikitud särgis mees. Tema suurel näol 
valgus aeglaselt laiali pidulik naeratus. Ta püüdis seda tagasi hoida, kuid naeratus 
ilmus kangekaelselt taas huulile. 

«Ivan Kobõlin!!!» 

«Semjon Strogov!!!» 

«Yves Saint-Janeau!!!» 

«Rostislav Novitski!!!» 

Üksteise järel tõusid väljavalitud püsti. Need olid inimesed, kes pidid lendama 
Galaktika südamesse, et sadade ühinenud tsivilisatsioonide ees Galaktika Nõukogus 
inimkonda esindada. 

Hääl vaikis. Igori sõbrad vahetasid nõutult pilke. Ent Švedov? 

Gennadi hüppas puldi juurde. 

«Edasi!» nõudis ta. 

Hiiglamehhanismis ei klõpsatanud ükski relee. 

«Valik on tehtud. Delegatsioon koostatud.» 

«Ent Švedov? Kas Švedovi kandidatuuri kaaluti?» 

«Kaaluti.» 

«Mis siis juhtus?» 

«Tagasi lükatud.» 

«Tagasi lükatud?!» 


Kui kokkutulnutele oleks teatatud, et nende isiklikud kassid on kaugete 
tähesüsteemide asukad või et nad ise on tulnukad kosmosest, siis poleks nad nõnda 
hämmastunud kui nüüd. Švedov — ja tagasi lükatud! 

Üleüldises segaduses säilitas rahu üksnes Švedov ise. Ta vaatas tähelepanelikult läbi 
arvud indikaatoripanee-lil ja ütles häält tõstmata: 

«Golem4 teab, mis teeb ...» 

Gennadi hüppas püsti. 

«Teab? Oleks tal kas või kübetki mõistust!» 

Švedov kehitas õlgu, seejärel heitis pilgu kellale. 

«Raiskan siin asjata aega. Poisid on laboratooriumis omapead. Ärge muretsege!» 

Švedov naeratas valgete hammaste särades ja väljus ruumist pikkade sammudega. 
Aknast oli näha, kuidas ta istus kreemikasse autosse, mis nõksatades kohalt võttis. 

Gennadi hingas pahinal välja. Ta ei suutnud end ikka veel koguda. Ka kõik teised 
olid erutatud. 

«Võib-olla robot.. . tõstis mässu?» oletas Veera. 

«Absurdsus!» lausus Gennadi veendunult. «Selleks on ta liiga rumal. Ta on lihtsalt 
mehhanism, ainuke vahe, et elektronmehhanism, kusjuures kaugeltki mitte kõige 
täiuslikum. Meil instituudis on võimsam. Kuid rike pole välistatud ...» 

Häälestajate brigaad kontrollis samm-sammult Aju peamisi ahelaid. 

Kõik oli korras. Peainsener keeldus järsult programmi muutmast. 

«Masin töötab normaalselt,» teatas ta. «Võite ise kontrollida. Ta vastab õigesti 
mistahes küsimusele. Muidugi vastavalt oma teadmistele.» 

«Ent siin on ta nähtavasti oma teadmiste piiridest üle astunud.» 

«Võimatu,» vastas küberneetik kindlalt. «Tõsi, vahel tuleb ette küsimusi, mida Aju 
lihtsalt ei suuda lahendada. Ent niisugustel juhtudel annab ta alati vastuse: «Ei suuda 
lahendada. Lähteandmed puudulikud» või «Ei suuda lahendada. Kuulub inimeste 
kompetentsi.»» 

Nädala aja pärast tuli kokku Nõukogu komisjon. Päevakorras oli Aju filtrist 
läbikäinud kandidaatide kinnitamine. Ent sel korral erines komisjoni istung mõne- 
võrra traditsioonilisest. Päevakorras oli Švedovi küsimus. 

Komisjoni liikmeid — nagu kõiki teisigi — Aju kapriis rohkem hämmastas kui 
pahandas. Tegelikult masin vist lihtsalt eksis. Aga mis sellest? Nagu inimesed ei 
eksiks! Või olid lähteandmed väärad. Või sisestati nad valesti. Missugune mõistus 
söandaks välja praakida Švedovi, peaaegu et sajandi silmapaistvaima isiksuse! 

Jõuga vajutas komisjoni esimees alla nupu Aju kon-versatsioonikilbil. Süttis 
roheline silm. 

«Selgita, millega sa põhjendad oma väärarvamust, et Igor Švedov ei kõlba 
inimkonda esindama?» päris esimees. 

Monotoonne hääh vastas jonnaka varjundiga: 

«Järeldus pole väär.» 

Esimehel polnud masinaga vestlemise kogemusi. Selle asemel et robotile tema viga 
rahulikult selgeks teha, ägestus ta ja lausus üleliia valjusti: 

«Järeldus on sisuliselt väär. Igatahes oleme meie Igor Švedovist sootuks teisel 
arvamusel.» 

Elektronagregaat vaikis hetke, siis lausus kiretult: 


*Golem (heebrea k.) — hingetu mateeria. Juudi müstikas tumm kunstlik savist inimene, keda saab maagilise tähekombinatsiooni abil 
elustada ja jälle seisma panna. Tõlk, 


«Sel juhul palun muuta minu inimeetika normide programmi. Vastasel korral 
niisugused vead korduvad.» 

Komisjoni liikmed aimasid halba. Esimees küsis kõhklevalt: 

«Mis puutuvad siia eetikanormid?» 

«Kontaktor peab vastama kõikidele nõuetele,» vastas robot, «kuid Igor Svedov ei 
sooritanud tähtsaimat eksamit. Ta pole tolerantne.» 

«Pole tolerantne. ..» kordas esimees nõutult. «On alles nali! Süüdistus on küllalt 
tõsine. On sul mingeid andmeid?» 

«Jah,» vastas robot. «Minu käsutuses on andmed Igor Švedovi kohta, alates teisest 
sigitamisjargsest nädalast emaihus kuni käesoleva ajani.» 

«Milles väljendub Švedovi ebatolerantsus?> 

«Peamiselt pisiasjus. Ent küllalt sageli, et muret tekitada. Seda enam, et ta on 
kontaktorikandidaat. Svedov on avaldanud tihtipeale sallimatust võõra maitse vastu 
üksnes sellepärast, et see ei langenud kokku tema enda omaga. «Mulle ei meeldi, 
järelikult see on halb,» — niisugune on Švedovi kriteerium.» 

«Ent maitse on tal ju laitmatu!» hüüatas Gennadi. 

Iga sõna selgesti hääldades vastas robot külmalt: 

«Ükski inimene ei tohi ennast inimkonnast kõrgemale seada. Kui see nii ei ole, 
palun mind ümber programmeerida.» 

«Jätka!» ütles esimees. 

«Arenevas ühiskonnas toimub alati võitlus arvamuste ja maitsete vahel. Kuid ainult 
vastaspoole seisukohtadest lugupidava võistluse kujul. Mitte ükski geenius ei tohi 
oma maitset teistele peale suruda. Ta võib seda ainult propageerida. Toon näite. 
Svedov, mis te ütlesite möödunud aasta kaheteistkümnendal detsembril Artemjevile?» 

Švedov kehitas õlgu. Vaid elektronarvuti võis mäletada, mis ta oli öelnud aasta 
tagasi ühel või teisel päeval. 

Robot müristas: 

«Te ütlesite talle: «Emb-kumb, kas sa ajad oma lollaka habeme maha, või ma ei lase 
sind eksamitele.»» 

Svedov kargas püsti, nägu punaselaiguline. 

«Kuid ta habe oli tõepoolest lollakas!» karjus ta raevunult. «Artemjev mõistis seda 
ja kuu aja pärast ajas ise habeme maha.» 

«Õigus,» kinnitas robot. «Kuid samal päeval eelistas ta teie juurest lahkuda. Kas te 
ei pidanud teda aga kõige andekamaks nooreks eksotermistiks?» 

«Pean ka praegu,» ütles Svedov. 

«Miks te siis ei otsustanud tema üle andekuse, vaid dekoratiivse habeme järgi?» 

Esimest korda ei leidnud Svedov vastust. 

«Alateadlik veendumus, et ainult enda seisukoht on õige — see on vägivallatsemise 
alus,» jätkas robot. «Inimkonna ajaloos on näiteid, kuidas üksikisiku ekslikud 
seisukohad on kollektiivseks muutunud. Te mõistate, ma pean silmas šovinismi, 
rassismi ja muidugi fašismi. «Meie oleme kõikidest paremad, kõik peavad meid 
kuulama ja tegema seda, mida meie soovime,» — kõik teavad, missuguseid kannatusi 
on seesugused mõtteavaldused inimkonnale toonud, seepärast ei tohi me jätta tähele 
panemata isegi mikroskoopilisi sallimatuse avaldusi.» 

Ruumis valitses hauavaikus. Saalis kajas mõõdukas, kuid võimas hääl: 

«Seepärast, lähtudes eetikanormidest, lükkan Švedovi kandidatuuri tagasi. Galaktika 
Nõukogus tuleb meil tegemist teha erinevate mõtlevate rassidega. Nende välimus, 
mõtlemisviis, elu eesmärgid võivad meile tunduda ning kindlasti tunduvadki 
kummalised ja võõrad. Kuid me oleme kohustatud ka võõraid seisukohti austama, me 


ei tohi omi seisukohti peale suruda. Peame alluma Nõukogu otsustele isegi siis, kui 
selle juhiks on näiteks mõtlev ämblik ...» 

«Absurdsus,» ütles Gennadi valjusti, «arukad olendid saavad olla vaid 
inimesesarnased.» 

«Olgu nii. Ent mis siis, kui Nõukogu esimehel on näiteks punane habe? Nagu 
Artemjevil?» 

«See on hoopis teine asi!» hüüatas Gennadi. 

«Olgu. Ma ei väida, et Svedov hakkab väärseisukohti propageerima. Õnneks on 
need inimkonna rängad 

kasvuhaigused igaveseks minevikku jäänud,- Kuid Šve-dov kaldub sallimatusele! Ja 
meil pole õigust riskida. Tähtedele lendab teine inimene!» 


Ja robot võitis. Olgu, teeme nii, et seekord robot võitis. Nii on huvitavam. 
Nüüd loen ma rahulikult prognoose robotite võimalikust võimuhaaramisest. Mis 
siis? Täiesti võimalik. Eeskuju on olemas! 


L. Varšavski 


VIIL. KANNIKE 


Linn laius Põhja-Jäämerest ekvaatorini. Tema lääne-ja idapiire uhtsid kahe ookeani 
lained. 

Merepõhjast kerkivate naftapuurtornide metsa taga paiknes ka teisi linnu, kuid see 
oli kõige suurem. 

Ta tungis kaks kilomeetrit maa sisemusse ja kerkis nelikümmend kilomeetrit 
kõrgusse. 

Hiiglasuured torud vette sirutatud, lebas Linn maismaal nagu tohutu kaheksajalg. 

Need torud imesid endasse kõike, mida Linn vajas toiduainete ja igapäevaste 
tarbeesemete sünteesimiseks. 

Vesi aga voolas maa-alustesse rekuperaatoritesse, kus läks soojaks planeedi 
kuumusest, seejärel andis soojuse Linnale edasi ja voolas ookeani tagasi. 

Linna kopsudeks oli tema katus. Pealpool pilvi, taas-tekkekihi mõõtmatutel 
avarustel lagundasid päikesekiired 

kiired neljakümne miljardi inimese jääkprodukte, rikastades Linna õhku hapnikuga. 

Linn, planeedi kõige võimsam ehitus, oli niisama elav nagu need, kes teda asustasid. 

Linna maa-alustel korrustel asusid vabrikud. Siia saabus tooraine, katkematu 
laviinina voolas siit Linna toit ja riie — kõik see, mida vajas Linna arvukas ja nõudlik 
elanikkond. 

Siin, fosforestseerivates lahustes, toimus ilma inimese vahelesegamiseta salapärane 
ja hääletu Süntees. 

Ülevalpool, elamukvartalite lõpututes labürintides, sündisid ja surid, töötasid ja 
unistasid inimesed — nii nagu igas linnas. 

«Homme jäävad tunnid ära, me läheme looduskaitsealale ekskursioonile,» ütles 
õpetajanna. «Ütelge vanematele, et jõuate koju tund aega hiljem!» 

«Mis tähendab looduskaitseala?» küsis suure lehviga tüdruk. 

Õpetajanna naeratas. 

«Looduskaitseala on koht, kuhu on kogutud mitmesuguseid taimi.» 


«Mis asju?» 

«Taimi. Räägin teile nendest järgmisel poolaastal.» «Rääkige praegu!» palus poiss. 
«Rääkige jah!» kõlasid hääled. 

«Praegu on meil väga vähe aega ja see on pikk jutt.» «Rääkige, palun!» 

«Kui te nii väga tahate! Lugu on nõnda, et maakera pole mitte alati olnud niisugune 
nagu nüüd. Palju aastasadu tagasi olid väikesed asulad .. .» 

«Ja Linna ei olnud?» küsis poiss. 

«Nii suuri linnu kui meie oma veel ei olnud.» 

«Miks?» 

«Mitmel põhjusel. Elamine oli tollal veel väga halvasti korraldatud. Sünteetilist 
toitu ei osatud valmistada, söödi taimi ja loomi.» 

«Mis on loomad?» 

«Te õpite seda kolmandas klassis. Vaba maad oli väga palju, sellele külvati 
mitmesuguseid taimi, mida tarvitati toiduks.» 

«Olid need magusad?» 

«Ma ei tea, ma pole neid kunagi maitsnud,» Õpetajanna 

naeratas taas. «Aga mitte kõik taimed ei kõlvanud süüa.» 

«Miks neid siis ... noh ...» 

«.. . külvati?» ütles õpetajanna ette. 

«Jah.» 

«Külvati ainult söödavaid taimi. Paljud liigid kasvasid ise.» 

«Kuidas nad kasvasid, kas nagu lapsed?» 

Õpetajannale tundus, et sellest labürindist ta enam välja ei pääse. 

«Näete nüüd,» lausus ta, «ma ju ütlesin, et viie minutiga on sellest võimatu kõnelda. 
Taimed kasvasid, sest võtsid mullast toitaineid ja kasutasid päikesevalgust. Homme 
näete seda kõike oma silmaga.» 

ka ki * 

«Ema, me läheme homme looduskaitsealale!» hüüdis 
poiss ust pärani lükates. 

«Kas sa kuulsid? Meie laps läheb looduskaitsealale.» Isa kehitas õlgu. 

«Kas looduskaitseala on veel olemas? Mina arvasin ...» 

«On jah olemas! Õpetaja rääkis meile täna sellest kõik. Seal on taimed, need saavad 
maa seest süüa ja kasvavad. Saad aru, kasvavad ise!» 

«Saan küll,» ütles ema. «Paarkümmend aastat tagasi käisin ka mina seal. Oli väga 
liigutav ja väga.. . naiivne.» 

«Ei tea,» ütles isa, «mulle see tõtt-öelda erilist muljet ei jätnud. Pealegi on seal 
paljas maa, mis pole just isuäratav vaatepilt.» 

«Mäletan, seal oli rohi,» ütles ema unistavalt, «tihe roheline vaip rohtu.» 

«Mis minusse puutub, siis mina eelistan head soojendavat plastmasspõrandat,» ütles 
isa. 

kd ki ki 

Hoogsalt langev lift peatus sujuvalt, 

«Siin peame ümber istuma,» ütles õpetajanna, «kiirliftid madalamale ei lasku.» 

Nad seisid kaua naljaka võreukse taga ja vaatasid aeglaselt liikuvaid terasvaiereid, 
mis jooksid kriuksuvatel rullikutel, kuni altpoolt venis ette klaasuste ja kummalise 
kujuga kast. 

Õpetajannal oli raskusi võretatud ukse avamisega. Lapsed, keda harjumatu ümbrus 
rusus, astusid vaikides kabiini. 


Iga korruse kohal vaikselt kolksatades laskus lift aina sügavamale ja sügavamale. 
Siin polnud enam valgus-tuspaneele ega lõhnadest küllastatud sooja õhku. Hõr-kade 
sünteetiliste aroomide puudumine tekitas lastes ebamäärast pinget. Põhjatu kaevu 
nelinurka valgustasid silmipimestavad luminestsentslambid. Tundus, et šahti karedad 
betoonseinad võivad iga hetk pea kohal sulguda ja matta nad igaveseks sellesse 
kummalisse, rõõmutusse maailma. 

«Kaua me veel sõidame?» küsis poiss. 

«Veel kakskümmend korrust,» vastas õpetajanna. «Looduskaitseala asub maa 
pinnal, taimed vajavad ju mulda.» 

«Tahan koju,» nuuksus kõige pisem tüdrukuke. «Mulle ei meeldi siin.» 

«Kohe oleme kohal, kallikene. Kannata veel üks minut,» ütles õpetajanna. Ka temal 
oli pisut kõhe. 

Jalge all kurises midagi ja kabiin peatus. 

Õpetajanna väljus esimesena, tema järel tulid rüsinal õpilased. 

«Kas kõik on kohal?» 

«Kõik,» vastas poiss. 

Seisti hämaras koridoris, mille lõpp kadus pimedusse. 

«Tulge minu järel!» 

Mõni minut liiguti vaikides. 

«Oi, laest tilgub midagi,» hädaldas lehviga tüdruk. 

«See on vesi,» rahustas teda õpetajanna. «Kaitseala veetorustik on vana ja lekib.» 

«Kus on siis looduskaitseala?» küsis poiss. 

«Siin.» Õpetajanna paotas rautatud ukse. «Sisenege ükshaaval!» 

Hämarast koridorist ootamatult heledasse valgusse astudes kissitasid jahmunud 
lapsed tahtmatult silmi. Möödus mitu minutit, enne kui nad hakkasid uudishimulikult 
ringi vaatama. 

Midagi niisugust polnud nad varem näinud. 

Ääretu kaev, mille põhjas nad viibisid, uppus päikesepaistesse. Ülevalt langev 
kurtevoog kuldas šahti seinu, küütles vikerkaarevärvidena väikese purskkaevu 
pritsmete pilves, pani niiske mulla soojalt aurama. 

«See on päike,» ütles õpetajanna, «olen teile temast rääkinud. Üleval püüavad 
peeglid päikesekiiri ja suunavad alla, et luua taimedele tingimusi, mis valitsesid 
paljude sajandite eest.» 

«Päike on soe!» karjus poiss, sirutanud ette käed. «Ta on soe, see päike! Vaadake, 
ma püüan teda käega!» 

«Jah, päike on väga kuum,» ütles õpetajanna. «Päikese pinnal on temperatuur kuus 
tuhat kraadi, sisemuses veelgi kõrgem.» 

«Mitte kuum, vaid soe,» vaidles poiss vastu. «Ta on nagu meie kodu seinad, ainult 
hoopis teistmoodi, hoopis parem. Miks meile Linnas päikest ei anta?» 

Õpetajanna kortsutas kulmu. Ta teadis, et on küsimusi, mis sünnitavad küsimuste 
laviine. Lõppude lõpuks on nad vaid lapsed ja neil on väga raske orienteeruda 
probleemides, mis teinekord ajavad ummikusse isegi filosoofe. Kuidas sa ütled, et 
nelikümmend miljardit inimest... Ja ometi vajab iga küsimus vastust. 

«Ilma päikeseta poleks meid olemas,» ütles õpetajanna väikemehe pead silitades. 
«Kogu meie elu oleneb päikesest. Vahetult kasutavad päikesekiiri ainult taimed, meie 
aga sunnime neid tegema tööd taastekke-seadmetes ja laadima päikesepatareisid. Mis 
puutub päikesevalgusse, siis seda pole meile üldse vaja. Kas meie valgustid ei anna 
piisavalt valgust?» 


«See pole hoopiski niisugune, see on külm!» vastas poiss tõrksalt. «Seda ei saa 
käega püüda, aga päikesevalgust saab.» 

«See on näiv. Järgmisel aastal hakkate õppima füüsikat ja sa mõistad, et nii ainult 
tundub sulle. Nüüd aga palume, et aednik näitaks meile taimi.» 

Aednik oli üpris vana ja nägi üpris kummaline välja. Ta oli väikest kasvu, pikk habe 
ulatus allapoole vööd. Tema imepisikesed silmad olid nagu kaks pilu, mille kohal 
turritasid hallid kulmupuhmad. Seljas kandis ta iseäralikku valget kitlit. 

«Kas ta ei ole päris?» küsis poiss. 

«Tasa!» manitses õpetajanna sosinal. «Räägi vähem ja vaata rohkem!» 

«Aga mina oskan ühtaegu nii vaadata kui kõnelda,» ütles poiss. Talle tundus, et 
aednik oli pilgutanud talle silma. Muide, pead ta selle eest anda ei võinud. 

«Need siin,» ütles aednik imepeenikese häälega, «need siin on kõrrelised. 
Viiskümmend nisutaime. Praegu ei ole nad veel valmis, kuid kuu aja pärast ilmub iga 
kõrre otsa mitu pähikut teradega. Varem kasutati nisuteri toiduks, neist valmistati 
leiba.» 

«Oli see maitsev?» küsis lehviga tüdruk. 

«Seda ei tea keegi,» vastas vanake. «Taimse leiva valmistamise retsept on ammu 
kaotsi läinud.» 

«Aga mis te teradega teete?» küsis õpetajanna. 

«Osa kulub uute taimede kasvatamiseks, osaga uuendatakse muuseumi puutumatut 
fondi, aga ülejäänu ...» Aednik laiutas käsi. «Ülejäänu tuleb ära visata. Meil on väga 
vähe maad: see nisupeenar, kaks puud, pisut lilli ja lapike rohtu.» 

«Kui vaataksime lilli,» tegi õpetajanna ettepaneku. 

Aednik viis ekskursiooni väikese peenra juurde. 

«Need on kannikesed, ainus lilleliik, mis on säilinud.» Aednik kummardus ja 
kohendas ettevaatlikult rullikeerdunud lehte. «Varem, kui oli veel putukaid, kes 
tolmutasid ...» 

«Seda pole nad veel õppinud,» katkestas õpetajanna aednikku. 

«Kas neid tohib katsuda?» küsis poiss. 

«Nuusuta, neil on imehea lõhn!» ütles aednik. 

Poiss laskus põlvili ja tõmbas sisse kannikese õrna ning kuuma, niiske mullalõhnaga 
segunenud aroomi. 

«Oi!» sosistas ta end veelgi madalamale kallutades. «Oi, see on ju ...» Poiss ei 
leidnud sõnu, et väljendada oma tundeid. Lõhn meenutas talle midagi ähmast ja 
ärevat. 

Teised lapsed vaatasid juba rohtu ja puid, aga tema põlvitas ikka veel maas, nägu 
vastu pehmeid lõhnavaid õisi. 

«Ongi kõik!» Õpetajanna heitis pilgu kellale. «Meil on aeg minema hakata. Tänage 
aednikku huvitavate selgituste eest!» 

«Aitäh!» hüüdsid lapsed kooris. 

«Nägemiseni!» ütles aednik. «Tulge teinekord jälle!» 

«Tingimata!» vastas õpetajanna. «Kuid juba tuleval aastal ja uute õpilastega. See 
ekskursioon on esimese klassi programmis.» 

Poiss oli juba uksel, kui juhtus ime. Keegi sikutas teda käisest. Poiss pöördus ja 
aednik ulatas talle kanni 

kese. Sealjuures asetas ta vandeseltslaslikult näpu huultele. 

«Mulle?!» küsis poiss tasa. Aednik noogutas. 

«Me ootame sind!» hüüdis õpetajanna. «Alati jääd sa hiljaks.» 


«Juba tulen.» Poiss pistis õie põue ja lippas koridori. 

Kokk 

Tol õhtul heitis poiss magama varem kui tavaliselt. Kustutanud tule, asetas ta 
kannikese enda kõrvale padjale ja lamas kaua lahtiste silmadega, millegi üle mõeldes. 

Oli juba hommik, kui ema kuulis lastetoast iseäralikke hääli. 

«Laps vist. nutab,» ütles ta mehele. 

«Pingutas end ekskursioonil üle,» pomises mees, pöörates teise külje. «Panin juba 
õhtul tähele, et ta oli kuidagi imelik.» 

«Vaatan, mis seal juhtus,» ütles ema hommikumantlit selga tõmmates. 

Poiss istus voodis ja nuttis kibedasti. 

«Mis on, poja?» Ema istus poisi kõrvale ja võttis tal õlgade ümbert kinni. 

«Näed!» Poiss avas rusika. 

«Mis see on?» 

«Kannike!» Poisi pihus oli närbunud varrega muljutud õis. «Aednik kinkis. See 
lõhnas nii hästi.» 

«Mis sa nüüd, rumaluke?! Leidsid, mille pärast tuikuda. Meil on kodus nii kaunid 
roosid.» 

Ema tõusis ja tõi kõrvaltoast vaasi lilledega. 

«Tahad, ma reguleerin nad sinu jaoks tugevamini lõhnama?» 

«Ei taha. Need lilled ei meeldi mulle!» 

«Kuid nad on ju sinu kannikesest palju ilusamad ja lõhnavad ka paremini.» 

«Ei ole tõsi!» ütles poiss ja lõi rusikaga vastu patja. «Ei ole tõsi! Kannike on hoopis 
midagi muud, see on ... on...» Ja poiss puhkes jälle nutina, sest ta ei leidnud 
vajalikku sõna. 


K. Sošinskaja 


IX. VAESEKE 


Asusime Hailõri poole teele kahekümnendal kuupäeval. Tegime suure ringi, kuid 
keegi ei piuksatanudki. Hailõris ootas varustus, peale selle pidi Sedov kauplema 
kohaliku kolhoosi esimehelt hobused ja töölised, et hakata veelahkmel šurfe kaevama, 
. Unistasime, et Hailõris läheme sauna ning pärast, lõhnates seebist ja haavavihtadest, 
õngitseme järve kaldal taimeneid või väiksemaid kalu. Hailõrlased (ühtekokku 
nelikümmend inimest) lähevad meist mööda ja pärivad: «Kuidas näkkab?», mille 
peale me vastame: «Täname küsimast, hästi.» Niisugune elu pidi meid ootama. 

Juba enne, kui Hailõr paistma hakkas, aimasime halba. Avara metsatu oru kohal 
hõljus suitsuvine. Künkad jäid ette, seepärast me ei näinud, millest suits tek- 

kis, kuid vaatepilt meenutas väga geisrite orgu Kamtšatkal. 

«Või üleliidulist turistide kokkutulekut,» ütles Kim. 

«Või Klondike'i kullapalaviku päevil,» ütles Ruslan, kes oli erudeeritum kui Kim. 

Kolm helikopterit lendasid hanereas meist üle oru suunas. Viimaselt helikopterilt 
märgati meid ja visati alla punane vimpel. Lipukeselt leidsime kirja «Tervitus 
vapratele UŽgorodi neidudele!». Seepeale haaras meid kuri kahtlus. 

«On see ikka Hailõr?» küsisin. 

«Eksida on raske,» vastas Sedov. «Lähima asulani on kakssada nelikümmend 
kilomeetrit.» 


«Mis, mina ei peaks Hailõri tundma?» solvus Ivan Nikititš. «Kohe jõuame üles mäe 
otsa lehise juurde ja näeme.» 

Nägime tõepoolest. Muide, Hailõr oli nagu ikka. Needsamad paarkümmend taret, 
pikk ja hall Hailõri järv. Teisel pool järve kõrged paljad sopkad. 

Ent kõik muu oli põhjalikult muutunud. Orunõlvad, järve kaldad, samuti Hailõri 
ainsa tänava jätk oli kubinal täis telke ja muid ajutiseks elamiseks kohandatud 
varjualuseid. Kooperatiivkaupluse taga tasasel väljakul seisid reas helikopterid, aeg- 
ajalt keerutas mõni neist tiivikut, just nagu kaalutleks, kas mitte ära lennata. 
Maandumisplatsi ümbritses kastide, kottide ja mitmes mõõdus mõistatuslike esemete 
sakiline müür. Aeglaselt liikus ajutistel rööbastel piki külatanumat portaalkraanaga 
sarnanev seadeldis, mille peal istus mees filmikaameraga ja filmis all pulbitsevat elu. 

Ausalt öeldes hämmastas mind kõige enam heledalt põleva rohelise tulega hall 
«Volga», maleruudustik külgedel. «Volga» seisis külanõukogu ees ja küla koerad 
nuusutasid kahtlustavalt tema tagumist kaitserauda. Ma sain neist aru — Hailõri ei 
viinud ühtegi teed, aga jõe äärest tuleb oma kakskümmend kolm kilomeetrit üle 
sopkade, mööda jalgrada. 

Küla servale oli end üles seadnud väike orkester Pasunad helkisid ja kräunuv pillide 
häälestamine kaikus meieni. 

«Kõik on selge,» ütles Ruslan, «vändatakse filmi.» 

Oru nõlvakul möödus meist rütmikas sörkjooksus grupp pronksjaks päevitunud 
ihuga tüdrukuid. 

«Kehakultuurlaste tervitus!» hüüdsid piigad meile kooris. 

«Tervitus vapratele Užgorodi neidudele!» hüüdis Ruslan neile järele. Neiud 
peatusid, pöördusid ringi ja vastasid: «Tä-na-me!» 

«Kuidas sa ära arvasid?» imestas Ivan Nikititš. Hoidsime end tüdrukute sappa. 

Kolonni märgates alustas orkester mürtsuvat «Sor-movo lüürilist». Jalge all 
kolisesid konservikarbid ja õhus lendlesid nagu kulupojad kohalike ja keskajaleh-tede 
tükid. 

Ivan Nikititši juhtimisel läksime ataääri mööda esimehe majja. Enne tarre astumist 
nägime veel, kuidas kaks helikopterit ühisel jõul vedasid taeva all tundmatu 
otstarbega raudarmatuurist konstruktsiooni. 

Me ei lootnud esimeest kodunt leida, kuid ometi leidsime. Esimees oli morn ja 
tujust ära. 

«Tere, Savvati!» ütles Ivan Nikititš, võttes peast murdunud nokaga mütsi. 

«Või sina ka, Ivan!» ütles esimees. 

«Jõudsime pärale,» ütles Ivan Nikititš. «Kas sulle Iljinskist ei kõlistatud?» 

«Kõikide kohta kõlistati,» ütles esimees. «Lõhkusin telefoni ära. Meelega. Rebisin 
toru karbi küljest lahti ja viskasin järve. Keda sa siia tõid?» 

«Olen grupiga. Sedov, meie ülem.» 

«Tere!» astus Sedov ettepoole. «Meie varustus peab siin olema. Ja tahaks kaubelda 
hobuseid.» 

«Nii et mitte järve uurima?» 

«Missugust järve?» 

«Nii et tulite muu pärast?» 

«Loomulikult,» ütles Sedov. «Aga mis teil siin lahti on?» 

«Jah, Savvati, anna andeks, kuid ...» ütles Ivan Nikititš. «Oleksime tahtnud saunas 
käia, aga sul on siin kino.» 

«Mis pagana kino?» küsis Savvati. Vajus mõttesse ja tunnistas masendatult: «Kino 
jah. Üleüldine kino. Võtke ometi istet! Kust tulete?» 


«Uljataist.». 

«Lukitšit kohtasite?» 

«Saatis tervisi.» 

«Terviste eest aitäh.» 

Akna taga mürtsus lähenev orkester. 

«Sina, Savvati, võiksid inimesi valgustada,» sõnas Ivan Nikititš pingil istet võttes. 

«Põmm-põmm!» mürtsus trumm. 

«Oleksin ma seda teadnud, oleksin ta oma kätega järve uputanud,» ütles esimees. 

«Kelle?» 

«Rastorgujevi ikka.» 

«Mille eest?» 

«Alguses ma mõtlesin — olgu, kui pärimuste vastu huvi tunneb. Saatsin teise oma 
taadi manu. Too on meister hambasse puhuma. Taat ta siis hõõgvele puhuski. 
Rastorgujev küsis ka minult ja mina ütlesin: «Jah, olen vanade inimeste suust 
kuulnud.»» 

«Jutusta järgemööda!» ütles Ivan Nikititš. 

Kuid järgemööda ei tulnud midagi välja. Kogu aja vilksatasid aknast mööda 
kirevates riietes inimesed, seejärel ilmus klaasi taha väga paksu inimese hall pea, 
mees vedas habemega mööda raamiserva ja andis käe-viibetega mõista, et tahab piima 
osta. 

«Moskvast, väga lugupeetud seltsimees,» ütles esimees. «Spetsialist...» Esimees 
võttis taskust märkmiku ja luges: «Rooma õiguse alal.» 

«Mis ta siin ringi hulgub?» 

«Otsib sooja piima. Isegi järve ääres pole veel käinud.» 

«Ära piina meid, Savvati, räägi rutem. Võta arvesse, et inimesed on teist kuud 
taigas, ei ole mitte kedagi näinud, aga sinu juures on siin lausa lust ja lillepidu.» 

«Kõik Rastorgujevi süü. Minu pisarate eest peab ta veel kallilt maksma.» Ja esimees 
hakkas enam-vähem sidusalt pajatama küla tabanud tragöödiast. 

Möödunud aastal oli saabunud külla mees nimega Rastorgujev. Ei osanud keegi 
temast halba karta. Kuulus ekspeditsiooni, kuid murdis jalaluu. Ekspeditsioon liikus 
edasi, tema aga jäeti Hailõri paranema. Komberdas seltsimees järve kaldal ja nägi 
lainetust. Meie järv on väike, kuid väga kalarikas. Toob kolhoosile palju tulu. 
Rastorgujev ei mõelnud sissetulekutele, vaid jõudis arvamisele, et järves elutseb 
teadusele tundmatu loom või sisalik. Ta tuli külla tagasi ja hakkas vanamehi pinnima, 
et mida nad sellest imeelukast teavad. 

Taadid teadagi ei tahtnud endast halba muljet jätta. «Jah,» pajatasid nad, «meil on 
koletis, kardame selge ilmaga järve äärde minna. Seal elutseb meremadu.» 

Rääkisid nõndaviisi, tegid suitsu ja läksid järvele kalu püüdma, kolhoosi plaani 
täitma. Ent Rastorgujev pani nimed paberile. Kui jalg paranes, klõpsutas ta mõned 
pildid ja sõitis tagasi linna. Läks paar-kolm kuud mööda, lumi tuli maha, päevad 
muutusid lühemaks, hakkas tuisku keerutama. Saabus post. Posti hulgas oli oblasti- 
ajaleht ja selles nooremteadur Rastorgujevi artikkel pealkirjaga «Hailõri järve 
koletis». Kõik oli pealtnäha õige ja ilus. Oli kirjutatud järvest, külast ja sellest, mis 
taadid pajatavad, mehi oli mainitud ees- ja isanimega. Järgnes seletus Sotimaa 
koletisest, kes on juba peaaegu käes, ja kahetsusavaldus, et meil pole siiani midagi 
taolist märgatud. Siis veel fotod, millest mitte midagi aru ei saanud, ja üleskutse 
otsida muinasaja koletist. Artikli lõpus oli toimetuse märkus, et küll on tore, varsti 
leiame oma koletise. Möödus veel mõni kuu. Artikli trükkis Moskvas ära ajakiri 


«Populaarsed Teadmised». Avaldati ka Rastorgujevi pilt, sest nendel fotodel, mis ta 
järve ääres oli pildistanud, polnud mitte kui midagi näha. Kuid ajakirjas ei ilmunud 
enam see artikkel üksi. Kommentaaridega esinesid kaks teaduste doktorit, kes 
tõestasid, et Hailõri järves ei saa olla mere-madusid, sellepärast et seal pole vastavat 
faunat. Ja veel üks doktor kirjutas, et muidugi ei saa olla, kuid väga huvitav on see 
ikkagi. 

«Noh, aga teie ise? Kas koletis on olemas?» tundis Ruslan äkki huvi. 

«Mis koletis?» Esimehe häälest kostis ähvardus, mis samas väsinult kustus, just 
nagu puuduks tal jõud nör-dimustunnet hõõgvel hoida. 

«Eks ikka see, keda Rastorgujev nägi.» 

«Paljugi mis taadid lobisevad! Neid ei saa alati uskuda . .. Nojah, nii nagu maa 
kevadel tahenes, tõmmati mulle rajoonist traati: «Mis sa meremadu varjad?» See oli 
Lukitši poeg, sina, Ivan Nikititš, tunned teda. No nii, helistab mulle ja räägib: «Ma 
olen rajooni pea-veterinaar ja tahaksin väga teada, miks kohapealt signaale pole.» 
Mina vastan: «See kõik on lori, mul on pooled mehed metsatööl, pole, kes kalu 
püüaks, peale selle sajavad varsti kaela geoloogid ja igaühele anna 

töömehi. Nii et pole aega meremadu jahtida.» Tema aga ütleb mulle: «Kui püüad 
oma jõududega kinni, toob see sulle autasu ja rajoonile ülemaailmse kuulsuse.»» 

«Vaata tola,» ütles Ivan Nikititš, «või maailmakuulsust himustama.» 

«Mina räägin talle: «Sina ära tule mind agiteerima, parem saada mehaanik — 
mootor on juba teist nädalat rikkis.» Kõnelesime asja sirgeks, nädala aja pärast aga 
uus kõne. Oblastist. Paluti meie võõrastemajas või kolhoosnike kodus teaduslikule 
komisjonile kinni panna kaheksa kohta. Et tulevad kontrollima. Naersime, et. kus meil 
need võõrastemajad, kuid kaks taret tegime tühjaks. Kus siis läks lahti! Iga jumala 
päev uus rühm. Turistid ja mingisugused filoloogid ja . .. Ma õige loen sulle ette, kes 
eile kohale jõudsid.» 

Esimees võttis pungis märkmiku, lehitses seda ja luges: 

«Üheksateistkümnes. Koletist tülid vaatama: seitseteist noort loodusesõpra koos 
juhendajaga Kazatši külast; Heliloojate Liidu delegatsioon — kolm inimest ja üks 
klaver; «metsikuid» turiste — sada nelikümmend neli inimest; Magadani pimedate 
ühingu esindajad — kaks pimedat koos Laiutajaga; esimese järgu alpi-niste — 
kaheksa, Musta mere akvalangiste . ..» 

«Pea, Savvati,» ütles Ivan Nikititš. «Ütle meile, mis sul viga on? Kuulsust kui 
palju.» 

«Mis kuulsust? Kas sa mõtled, et peale selle spetsialisti, kes lüpsisooja piima noolib, 
keegi minust ka hoolib? Üks häda ja viletsus! Arvad, et järves leidub veel 
kalapojukestki? Kalapüügiplaan on kaheksaks aastaks mokas, jahipidamisele ei maksa 
mõeldagi. Kes sai — padavai taigasse. Ainult vanaeided on paigale jäänud.» 

Esimees tõusis laua tagant püsti ja läks, selg kühmus, nurka, kus rippus pikk hall 
vihmakuub. 

«Kas on vähemalt midagi nähtud?» küsis Ruslan. 

«Kes neist aru saab! Kui hämaraks läheb, hakkavad nägema. Kord üks, kord teine. 
Ja kui päris pimedaks läheb, siis näeb peaaegu igaüks.» 

Sedov nurgas vaikis. Mõistsin, et ta mõtleb töölistele, keda pole võimalik palgata, ja 
varustusele, mida on võimatu kolkakülasse kuhjatud kaubavirnast üles leida. 

-.. Järv oli toepoolest väike, pool kilomeetrit lai. 

Selle halli pinda katsid tihedalt veesõidukid, alates all-veetiibadega kaatritest ning 
lõpetades primitiivsete parvede ja lahtiste palkidega. Kalad olid järvest välja püütud 


— kallas oli kaetud peente soomuste kihiga. Entusiastid ajasid valju häälega juttu, 
tülitsesid vahetevahel paremate kohtade pärast, kusjuures mõni vette kukkus, ja 
laulsid massilaule. 

Kaldalt vaatlejad kasutasid täiuslikke vaatlusvahen-deid: binokleid, vanaaegseid 
vasest pikksilmi ja millegipärast mitut teodoltiiti. Süngeilmelised noormehed kopsisid 
raudvarbadest kokku hiiglasuurt puuri. 

«Missugune totrus!» ütles Kim. «Lähen sauna otsima, praegu on see kindlasti tühi.» 

Samal hetkel kostis järve teiselt kaldalt ebaselge, kuid vali kisa, hääl veeres üle 
järve ja omandas edasi liikudes küsiva varjundi. Pikksilmad värisesid ja hüüetega 
«tema, tema» tormasid kõik järve äärde. 

Kuid tegu oli valehäirega. Samas selgus — seda karjuti valvehelikopterilt —, et 
ühel kaatril oli murdunud veealune tiib. Kim läks sauna otsima, meie Ruslaniga jäime 
kaldale. Veel paar korda anti häiret, kuid mõlemal korral oli tegu eksitusega. Ilm läks 
hämaraks ja üpris külmaks. Süüdati lõkked. 

«Kas hakkame minema?» küsisin Ruslanilt. 

Ruslan, kelles terve skepsis võitis lõpuks uudishimu, nõustus. Lahkusime salapärase 
järve äärest. 

Hommikul läksin uuesti järve äärde, lihtsalt jalutama. Kallas oli ootamatult tühi. 
«Klondike» magas. Ta uinus ja tõusis hilja. Üksnes helikopterid undasid maan- 
dumisväljakul, kus Sedov pilootidega valjusti maid jagas. 

Mida kaugemale ma mööda kallast jalutasin, seda vähem oli maas tuleasemeid ja 
kondenspiimapurke. Lõpuks jõudsin teise kalda sopkadeni. Siin oli loodus peaaegu 
saastamata, kui mitte arvestada üksikuid söestunud halge ja kellegi prille, mis lained 
olid randa uhtunud. 

Küla näis kaugelt vaadatuna vaikne ja rahulik, ja kui poleks olnud mõnd varast 
lõkkesuitsu, võinuks arvata, et eilne päev oli vaid unenägu. 

Aeglaselt tõusis päike sopka tagant ja udu järve kohal hõrenes, taandudes kallaste 
poole. 

Võtsin taskust võileiva ja hammustasin suutäie. 

Seistes oli ebamugav süüa, seepärast läksin otse kalda äärde ja istusin kivirahnule, 
mille teine ots ulatus kaugele vette. 

Vesi minu ees lõi lainetama, lõhenes ja nähtavale ilmus pikk must kael väikese pea 
ja suurte kurbade silmadega. Kael oli kõhn, kaelalülid tungisid naha alt teravalt esile. 

«Ohoo, ongi koletis,» mõtlesin, Et looma mitte kohutada, ei liigutanud ma end. 
«Küll nüüd kõik imestavad!» 

Koletis roomas madalasse vette, aidates end vaevaliselt kõhna sabaga, ja kõigutas 
minu nina ees arglikult pead. Hindasin silma järgi looma pikkust — sain seitse- 
kaheksa meetrit. Koletis polnud kõige suuremate killast. 

Julgust kogunud, painutas koletis lõpuks pea alla, haaras teravate tihedate 
hammastega minu peost leivakääru, ohkas raskelt ja neelas selle alla. Leivatükk liikus 
aeglaselt mööda looma kaela allapoole, jälgisin seda kuni maoni. Koletis sulges 
mõnutundega silmad. Seejärel nuhutas minu kätt ja avastas, et leib on otsas. 

Eemal külas karjus valjuhääldi: «Alustame hommikuvõimlemist!» Kuulnud sellele 
järgnevaid reipaid muu-sikahelisid, tegi koletis katset kaldale ronida ja taigasse 
pageda. Kuid loivad ei kandnud kogukat keha, roided värisesid ja nahavoldid 
puudutasid loibi. Sisaliku paremast silmast vallandus suur pisar. Koletis lükkas põlg- 
likult eemale veepinnal ujuva juhtmejupiga telefonitoru ja laskus vaikselt vee alla 
tagasi. Mõistsin, et ma ei räägi kellelegi mitte midagi. 


Kui külla tagasi jõudsin, olid entusiastid juba üles tõusnud ja arutasid kärarikkalt 
eeloleva päeva tegevusplaani. 

Astusin tarre ja laususin iseendalegi ootamatult: 

«Hakkaks ometi sadama ja valaks nagu oavarrest!» 

«Hulluks oled läinud, Kirka,» ütles Kim, kes seljakotti paikas. «Vihm rikuks kogu 
meie puhkuse.» 

«Ehk. peletab nad minema,» ütles esimees. Ta vaatas mulle tähelepanelikult otsa. 
«Käisid jalutamas?» 

«Jah.» 

«Teisel kaldal?» 

«Jajah.» 

«Kiira,» ütles Ruslan. «Sedov palus sind tema juurde lennuväljale tulla. Tahab 
midagi rääkida.» 

«Ma lähen,» vastasin, kuigi polnud tahtmist minna. Esimees pidas mind õues kinni. 
«Oota, Kiira!» 

Jäin seisma. Esimees alandas häält. «Kas nägid?» küsis ta. «Kust teie teate?» 

«Me käime teda seal hommikuti söötmas. Et hing sees püsiks. Ikkagi kahju.» 
Seejärel vaikis ta veidi ja lisas: «Täna peaks sajule pöörama. Kõvale sajule. Kuulasin 
oblasti raadiot. Ilmajaamast lubati. Vihm on viimane lootus.» 


V. Sefner 


X. TAGASIHOIDLIK GEENIUS 
1 


Sergei Kladjozev oli sündinud Vassili saarel. Ta oli imelik põngerjas. Kui teised 
lapsed tegid liivakastis kooke ja ehitasid maju, siis tema joonestas liivale aru- 
saamatute masinate detaile. Teises klassis konstrueeris ta taskulambipatarei toitega 
kaasaskantava aparaadi. Seade võis igale õpilasele ennustada nädala jooksul saadavate 


kahtede arvu. Aparaat tunnistati ebapedagoogiliseks ja täiskasvanud võtsid selle 
poisilt ära. 

Pärast kooli lõpetamist astus Sergei elektrokeemia tehnikumi. Tehnikumis oli palju 
nägusaid tüdrukuid, kuid Sergei ei pööranud neile tähelepanu, võib-olla sellepärast, et 
nägi piigasid iga päev. 

Ent ükskord juunikuus võttis Sergei paadijaamast 

paadi ning sõudis mööda Väikest Neevat lahele. Volnõi saare juures nägi ta 
lootsikut kahe tundmatu tütarlapsega; tütarlapsed olid madalikule sõitnud ja lootsikut 
lahti tõugata püüdes lisaks veel aeru murdnud. Sergei toimetas neiud paadijaama, sai 
nendega tuttavaks ja hakkas neil külas käima. Mõlemad sõbrannad elasid samuti 
Vassili saarel — Svetlana Kuuendal, Ljusja Üheteistkümnendal liinil. 

Ljusja käis sel ajal masinakirjakursustel, Sveta aga ei õppinud enam kusagil: tema 
arvas, et kümnest klassist on küllalt. Pealegi olid tal jõukad vanemad, kes sageli 
kõnelesid, et tütrel oleks aeg mehele minna, ja südamepõhjas andis Sveta vanematele 
õiguse. Kuid ta oli väga nõudlik ega kavatsenudki esimese vastutulijaga abielluda. 

Algul meeldis Sergeile rohkem Ljusja, kuid Sergei ei teadnud, kuidas neiule 
läheneda. Ljusja oli kaunis ja malbe, ta oli tagasihoidlik, püüdis ikka tagaplaanile 
jääda, nii et Sergeigi kohmetus, kui neiuga kokku sai. Sveta oli teistsugune, lõbus ja 
särtsakas tüdruk, kellele järele vaadatakse, ja Sergei tundis end temaga kergelt ja 
vabalt, kuigi loodus oli talle kinkinud häbeliku loomuse. 

Kui Sergei järgmise aasta juulis sõitis külla oma sõbrale, kes elas Roždestvenkal, oli 
ka Sveta sinna oma sugulasele külla tulnud. Juhuslik kokkusattumine, kuid Sergei 
meelest oli see saatuse näpunäide. Nüüd käis ta Svetaga iga päev metsas ja järve ääres 
jalutamas. Peagi tundus talle, et ta ei saa elada ilma Svetata. 

Kuid Sveta polnud Sergeist eriti sisse võetud. Tüdruku meelest oli Sergei liiga 
tavaline. Tema unistas ebatavalisest mehest. Sergeiga jalutas ta metsas ja järve ääres 
lihtsalt sellepärast, et pidi ometi kellegagi aega viitma. Sergeile olid need õnnelikud 
päevad, sest talle näis, et temagi tüdrukule pisut meeldib. 

Kord õhtul seisid nad järve ääres ja üle sileda veepinna kulges kuusild nagu 
põrandariie, mille näkineiud on lahti rudinud. Ümberringi oli vaikne, ainult järve 
teisel kaldal metsistunud sirelites laksutasid ööbikud. 

«Kui ilus ja vaikne!» ütles Sergei. 

«Jah, pole viga,» vastas Sveta. «Vahva pilt. Küll oleks tore sireleid murda, kuid 
ringi mööda kallast on kauge. Aga paati ei ole ja ega üle järve saa joosta.» 

Nad pöördusid tagasi asulasse ja läksid kumbki oma koju. Sel ööl Sergei magama ei 
heitnud, ta arvestas ja joonistas. Hommikul sõitis ta aga linna, kuhu jäi kaheks 
päevaks. Linnast tõi ta kaasa mingi paki. 

Kui nad õhtul hilja järve äärde läksid, oli Sergeil pakk kaasas. Järve kaldal harutas 
Sergei paki lahti ja võttis välja kaks paari uiske, mis olid mõeldud vee peal 
sõitmiseks. 

«Võta, pane veeuisud jalga,» ütles ta Svetlanale. «Leiutasin need sinu tarvis.» 

Nad tõmbasid uisud jalga ja liuglesid kergelt järve teisele kaldale. Uisud libisesid 
veepinnal väga hästi. Vastaskaldalt murdsid nad sirelioksi ja uisutasid kaua 
kuuvalguses säraval järvel, sirelid käes. 

Seejärel tulid nad igal õhtul järvele. Nende uiskudest jäid veele õrnad kitsad, kiiresti 
kustuvad jäljed. 

Kord peatus Sergei keset järve. Ka Svetlana pidurdas ja sõitis noormehe juurde. 

«Sveta, kas tead?» küsis Sergei. 


«Ei tea,» vastas Svetlana. «Mis on?» 

«Sveta, ma armastan sind.» 

«See veel puudus!» ütles Svetlana. 

«Kas sa mind siis sugugi ei salli?» küsis Sergei. 

«Sa oled tore poiss, kuid mitte minu ideaal. Ma armun vaid ebatavalisse inimesse. 
Sina aga — ütlen sulle täiesti ausalt — oled täiesti tavaline.» 

«Ma saan aru, et sa ausalt ütled,» vastas Sergei kurvalt. 

Vaikides pöördusid nad tagasi kaldale. Järgmisel päeval sõitis Sergei linna. Mõni 
aeg oli ta õnnetu, võttis kaalust maha, hulkus palju tänavail, teinekord sõitis linnast 
välja. Õhtuti meisterdas kodus oma väikeses laboratooriumis. 

Ükskord kohtas ta Neeva kaldal sfinkside juures Ljusjat. Sergei märkas kohe, et 
tüdruk tunneb kohtumisest rõõmu. 

«Mis sa siin teed, Serjoža?» küsis tüdruk. 

«Jalutan niisama. Ikkagi koolivaheaeg.» 

«Ka mina jalutan niisama,» ütles Ljusja. «Tahad, läheme koos Keskparki,» lisas 
tüdruk ja punastas. 

Nad sõitsid Jelagini saarele ja jalutasid kaua pargiteedel. Pärastpoole kohtusid nad 
veel mitu korda ja kõndisid mööda linna. Neil oli kahekesi hea. 

Kord tuli Ljusja Sergei poole — neil oli kavatsus sel päeval Pavlovskisse sõita. 

«On sul siin alles korralagedus!» ütles Ljusja. «Aparaadid, kolvid .. . Milleks see 
kõik?» 

«Niisama. Tegelen jõudeajal leiutamisega,» vastas Sergei. 

«Ma ei teadnudki,» imestas Ljusja. «Võib-olla oskad sa mu kirjutusmasina ära 
parandada? Ostsin komisjonist, vana teine. Lint jääb vahel kinni.» 

«Hästi, tulen vaatama.» 

«Aga mis see on?» küsis Ljusja. «Veider fotoaparaat. Ma pole niisuguseid näinud.» 

«Aparaat on tavaline FED, ainult hiljuti konstrueerisin talle lisaseadme. Tänu 
takistusele saab pildistada tulevikku. Suunad objektiivi ruutu, mille kohta tahad teada, 
missugune ta tulevikus välja näeb, ja teed pildi. Leiutis ei ole päris täiuslik, pildistada 
saab vaid kolm aastat ette, kaugemale ei võta.» 

«Kolm aastat — see on väga palju! Oled teinud suure avastuse!» 

«Mine nüüd ikka...» lõi Sergei tõrjuvalt käega. «Seade on kaugel täiusest.» 

«Kas sul fotosid on?» küsis Ljusja. 

«On. Käisin hiljaaegu maal, seal tegin.» 

Sergei võttis kirjutuslaua sahtlist mõned postkaardi-suurused fotod. 

«Vaata, siin on ilma lisaseadmeta pildistatud aasal kasvavat kaske. Niisugune on ta 
praegu. Sellel ülesvõttel aga on sama kask kahe aasta pärast.» 

«On pisut sirgunud,» ütles Ljusja. «Ja oksi on rohkem.» 

«Siin on ta aga kolme aasta pärast,» sõnas Sergei. 

«Kuid siin teda polegi,» imestas Ljusja. «Ainult känd ja kõrval nagu mürsulehter. 
Vaata, seal kaugemal jooksevad kühmus sõdurid. Vorm on neil kummaline... Mitte 
midagi ei saa aru!» 

«Jah, ma ise ka imestasin, kui fotot vaatasin,» ütles Sergei. «Manöövrid, arvan ma.» 

«Tead mis, Sergei, põleta see pilt ära. See võib olla sõjasaladus. Äkki satub foto 
veel välismaa spiooni kätte!» 

«Sul on õigus, Ljusja,» ütles Sergei. «Selle peale ma ei tulnudki.» 

Ta rebis foto tükkideks, viskas tükid ahju, mis oli juba enne prahti täis, ning pani 
tule otsa. 


«Nii on rahulikum,» ütles Ljusja. «Nüüd aga pildista mind, tahaksin näha, 
missugune mina aasta pärast olen. Selles tugitoolis akna all.» 

«Aparaat fikseerib vaid kohta ruumis ja seda, mis seal tulevikus on. Kui sa aasta 
pärast sellel toolil ei istu, siis pole sind ka fotol.» 

«Pildista ikka. Äkki istun ma sellel toolil täpselt samal päeval ja samal tunnil ka 
aasta pärast.» 

«Hästi,» vastas Sergei. «Just ühe pildi jaoks on filmil veel ruumi.» 

Ja Sergei pildistas tugitoolis istuvat Ljusjat aastase ettelükkega. 

«Ma ilmutan filmi kohe ära,» ütles Sergei. «Täna on meie vannituba vaba, keegi 
pesu ei pese.» 

Sergei läks vannituppa, keris filmi ümber, asetas eboniidist ilmutustanki, ilmutas, 
kinnitas ja pesi ära ning tõi tuppa kuivama, riputades selle pesupulgaga aknale nööri 
külge. 

Ljusja võttis filmil äärtest kinni ja uuris viimast, kaadrit. Negatiivi järgi oli raske aru 
saada, kuid Ljusjale tundus, et tugitoolis ei istu tema. Ljusja oleks aga tahtnud, et 
aasta pärast istuks tugitoolis just nimelt tema. «Ei, arvatavasti olen see ikkagi mina, 
ainult pilt on halvasti välja tulnud,» ütles Ljusja. 

Kui film oli ära kuivanud, läksid nad vannituppa, kus punane lamp juba põles. 
Sergei pani filmi suurendusaparaat!, lülitas valguse sisse ja kujutis projitseerus 
fotopaberile. Sergei torkas paberi kiiresti ilmutisse. Foto hakkas ilmuma. Nähtavale 
tulid tugitoolis istuva tundmatu naise kontuurid. Naine tikkis linikule suurt kassi. Kass 
oli peaaegu valmis, ainult saba puudus. 

«Seal ei istu mina,» ütles Ljusja pettunult. «Hoopis keegi teine.» 

«Jah, sina see ei ole,» kinnitas Sergei. «Kuid ma ei tunne teda. Seda naist pole ma 
kunagi näinud.» 

«Tead mis, Sergei, ma pean nüüd minema,» ütles Ljusja. «Ja sina ära minu poole 
tule. Kirjutusmasina viin töökotta.» 

«Luba, et saadan sind vähemalt koduni.» 

«Ei, Sergei, pole tarvis. Tead, ma ei taha sinu saatust rikkuda,» 

Ja Ljusja lahkus. 

«Ei too leiutised mulle õnne,» mõtles Sergei, võttis vasara ja lõi fotoaparaadi 
puruks, 


2 


Kaks kuud hiljem jalutas Sergei Kladjozev Suurel prospektil ja nägi pingil noort 
naist, kelles tundis ära tundmatu fotolt. 

«Palun ütelge, mis kell on?» päris naine. 

Sergei andis küsimusele täpse vastuse ja võttis hetkeks samal pingil istet. Neil 
laabus jutt Leningradi ilmast. Nad tutvusid. Sergei kuulis, et naise nimi on Tamaara. 
Nad kohtusid mõned korrad ja abiellusid. Siis sündis poeg, kellele Tamaara pani 
nimeks Alfred. 

Tamaara oli igav naine. Ta ei tundnud millegi vastu huvi, istus vaid kogu aja akna 
all tugitoolis ning tikkis kasse, luiki ja põtru. Valmis vaibad riputas uhkelt seinale. 
Sergeid ta ei armastanud. Abiellus vaid eraldi toa pärast. Ja veel sellepärast, et oli 
hobusekasvatuse instituudi lõpetanud, kuid ei tahtnud maakolkasse tööle minna. 

Et Tamaara oli ise igav, siis pidas ta ka Sergeid igavaks, üheülbaliseks ja 
väljapaistmatuks inimeseks. Tamaarale ei meeldinud, et Sergei tegeles vabal ajal 


leiutamisega. Naine luges seda tühjaks ajaraiskamiseks ning pahandas, et Sergei on 
toa seadmeid ja instrumente täis kuhjanud. 

Et ruumi teha, konstrueeris Sergei väikese kohaliku toimega antigravitaatori — 
KTA. Tänu KTA-le võis ta nüüd töötada laes. Ta kattis lae parketiga, asetas kohale 
töölaua, tassis sinna kõik instrumendid. Et mitte määrida seina, mida mööda ta lae ja 
põranda vahet käis, tegi Sergei seinale kitsa linoleumtee. Nüüd kuulus toa alumine osa 
naisele, üleval oli aga Sergei töökabinet ja laboratoorium. 

Kuid Tamaara polnud ikkagi rahul. Nüüd kartis ta, et majavalitsuses saadakse 
põrandapinna suurenemisest teada ja nõutakse kahekordset üüri. Peale selle ei meel- 
dinud naisele, et Sergei mööda lage kõnnib. Tamaara meelest polnud see viisakas. 

«Kas või lugupidamisest minu kõrgema hariduse vastu 

ära kõnni, pea allpool,» kõneles ta mehele tugitoolis istudes. «Kõikidel naistel on 
mehed nagu inimesed ikka, mina olen aga hädavaresega paari läinud 1» 

Tulnud töölt koju (Sergei töötas nüüd kontrolltehnikuna Transenergiamüügis), sõi 
Sergei kähku õhtust ja läks seina mööda üles oma laboratooriumi. Teinekord hulkus ta 
aga mööda tänavaid või jalutas isegi linnast välja, et. ainult Tamaara igavesest 
torisemisest pääseda. Sergei oli nii treenitud kõndija, et tal oli tühiasi minna jala 
Pavlovskisse või Lissi Nossini.1 

Ükskord kohtas ta Kaheksanda ja Keskmise liini nurgal Svetlanat. 

«Mina olen abielus ebatavalise mehega,» kuulutas Svetlana otsemaid. «Minu Petja 
on tõeline leidur. .Esialgu töötab ta nooremleidurina uurimiskombinaadis «Kõik olme 
heaks», kuid peagi ülendatakse ta keskmise astme leiduriks. Petjal on juba oma 
leiutis, seep «Ära varasta!»» 

«Mis seep see niisugune on?» küsis Sergei. 

«Põhimõte on lihtne, aga kõik geniaalne on ju lihtne. «Ära varasta» on normaalne 
tualettseep, mille sisse on peidetud veekindla musta tuši brikett. Kui keegi, näiteks 
naaber kommunaalkorteris, seebi teilt üle lööb ja pesema hakkab, siis määrib ta end 
nii füüsiliselt kui moraalselt.» 

«Aga kui keegi seepi üle ei löö?» küsis Sergei. 

«Ära esita rumalaid küsimusi!» vihastus Svetlana. «Oled vist Petjale lihtsalt kade.» 

«Kas sa Ljusjat ka oled näinud?» küsis Sergei. «Kuidas temal läheb?» 

«Ljusjaga on kõik vanaviisi. Ma olen talle küll öelnud, et otsigu sobiv ebatavaline 
inimene ja mingu mehele, kuid tema ei kuula. Paistab, et tahab vanapiigaks jääda.» 

Siis algas sõda. 

Tamaara evakueerus pojaga tagalasse, Sergei Kladjozev läks rindele. Algul oli ta 
jalaväes nooremleitnant, sõja lõpetas aga vanemleitnandi aukraadis. Sai kaks korda 
haavata, kuid õnneks kergelt. Ka rindel mõtiskles ta leiutiste üle, kuid nende 
teostamiseks puudusid materjalid ja laboratoorium. Kui sõda lõppes, pöördus 

1 Pavlovski linn asub 26 km, Lissi Nossi linn 35 km kaugusel Leningradist. Tõlk. 

Sergei Leningradi tagasi, .vahetas sõjaväelase vormi era-rõivaste. vastu ja läks 
endisesse kohta Transenergia-müüki tööle. Peagi tuli evakuatsioonist tagasi ka 
Tamaara koos pojaga ja elu kulges vana rada. Aastad aina läksid. 


3 


Jah, aastad läksid. 
Poeg Alfred kasvas suureks, lõpetas kooli ja astus võõrastemaja-administraatorite 
kiirkursustele. Peagi sõitis ta lõunasse, kus asus võõrastemajja tööle. 


Tamaara tikkis nagu ennegi linikutele kasse, luiki ja põtru. Ta oli muutunud veelgi 
tüütumaks ja riiakamaks. Lisaks oli naine tutvunud vanapoisist erudirektoriga ning 
ähvardas selle juurde kolida, kui Sergei aru pähe ei võta ja leiutamist nurka ei viska. 

Svetlana oli oma Petjast endistviisi vaimustuses. Petja käsi käis hästi, nüüd oli ta 
juba keskmise astme leidur. Ta oli konstrueerinud jalgrattale ümmarguste asemel 
neljakandilised kodarad. Svetlana oli Petja üle väga uhke. 

Ljusja elas, samuti nagu enne sõda, Vassili saarel. Ta töötas masinakirjutajana 
«Klaveri tagavaraosade kontoris», kus konstrueeriti klaveritele tagavaraosi. Mehele 
polnud Ljusja läinud. Ta meenutas sageli Sergeid. Kord oli Ljusja meest kaugelt 
näinud, kuid juurde polnud astunud, Sergei oli läinud mööda Seitsmendat liini koos 
abikaasaga kinno «Baltika». Selle naise fotolt oli Ljusja otsemaid ära tundnud. 

Ka Sergei tuletas väga tihti Ljusjat meelde. Et temast vähem mõelda, tegi Sergei 
järjest uusi leiutisi. Kuna tal aga puudus teaduslik kraad, siis ei pööratud tema leiu- 
tistele tähelepanu. Oma leiutisi rinnaga läbi suruda Sergei ei osanud ja tõtt-öelda ei 
tahtnudki. Ikka tundus talle, et tema aparaadid on liiga ebatäiuslikud ja pole põhjust 
nina püsti ajada. Nii leiutas ta näiteks «Tüli-summuti», mille seadis üles 
kommunaalkorteri kööki. Seade registreeris kahekümne jaotusega skaalal elanike 
meeleolusid. Esimese paha sõna puhul hakkas nooleke värelema ja jaotusi lugema, 
lähenedes aegamööda punasele joonele. Punase joone kohal lülitas nool sisse tüli- 
summuti. Kõlas vaikne rahustav muusika, automaatpulverisaator 

pihustas õhku palderjaniekstrakti ja lõhnaõli «Valge öö» ning tülisummuti ekraanile 
ilmus kentsakas väänlev mehike, kes tegi publikule kummarduse ja lausus: «Pikka 
meelt, kodanikud!» Sel kombel katkes tüli juba eos ja kõik korterinaabrid olid 
Sergeile tema tagasihoidliku leiutise eest tänulikud. 

Veel avastas Sergei tasapinnalise optika. Töödelnud vastavalt aknaklaasi, muutis 
Sergei selle hiiglasuurendusega läätseks. Ta pani niisuguse klaasi oma toa aknale ning 
vaatles Marsi kanaleid, Kuu kraatreid ja Veenuse torme. Kui Tamaara tal elu kibedaks 
tegi, vaatles ta kaugeid maailmu ja rahunes. 

Ent praktilist tulu need leiutised ei toonud. Vast ainult tuletikke läks vähem. Asi oli 
selles, et Sergei avastas mooduse, kuidas vett bensiiniks muuta. Ta suitsetas palju, 
sellepärast muretses ta välgumihkli ja täitis seda omatehtud bensiiniga. Nii et üldiselt 
ei elanud Sergei mitte eriti õnnelikult. Tamaarast oli vähe rõõmu, samuti poeg 
Alfredist. 

Kui Alfred Leningradi sõitis, vestles ta peamiselt Tamaaraga. 

«Noh, kuidas elad?» küsis poeg emalt. 

«See ka mõni elu ...» vastas Tamaara. «Kunst on mu ainus lohutus. Vaata, 
missugust põtra ma tikin.» 

«Põder on ehtne!» hüüatas Alfred. «Just nagu elus. Ja sarved on vägevad! Oleksid 
mul niisugused, jõuaksin kaugele.» 

«Aga sinu isa, näe, ei mõista kunsti. Tema ainult leiutab. Tulu mitte mingisugust.» 

«See-eest ta ei j00, seda tuleb hinnata,» lohutas poeg. «Elus on ta muidugi halvasti 
edasi jõudnud. Aga äkki võtab veel aru pähe. Kui vaatad neid, kes võõrastemajas 
peatuvad, hakkab isa pärast häbi. Kes on varustaja, kes välismaalane, kes teaduslik 
töötaja. Hiljaaegu elas luksusnumbris dotsent — kirjutas Puškini autobiograafiat. 
Endal on auto, suvila.» 

«Niisuguse mehega võib suvilast ainult und näha,» lausus Tamaara kaeblikult. 
«Olen tüdinud temaga elamast. Tahan lahku minna.» 

«Kas uus on välja vaadatud?» 


«On siin üks endine direktor. Vallaline. Ja kunsti hindab. Kinkisin talle luigega 
vaiba — rõõmustas nagu väike laps. Temasugusega hätta ei jää.» 

«Kus ta direktoriks oli? Kas mitte võõrastemajas?» 

«Ei, surnuaial. Tõsine ja peenetundeline inimene.» 

«Ametikoht kohustab,» nõustus poeg. 


4 


Ühel juunikuu päeval istus Sergei Kladjozev kogu õhtu laes ja töötas uue leiutise 
kallal. Ta ei märganud, kuidas aeg kadus, alles kella vaadates nägi, et on väga hilja. 
Sergei heitis magama, kuid unustas äratuskella üles keerata ja hommikul magas 
tööleminekuaja sisse. Sel päeval otsustas Sergei Transenergiamüüki mitte minna. See 
oli tema esimene ja viimane tööluus. 

«Leiutamine paneb sulle kord põõna,» ütles Tamaara. «Oleks veel, et puuduksid 
töölt asja pärast, aga lihtsalt niisama! Taibukad inimesed teevad raha, kasvatavad 
maasikaid, aga mis sinust kasu — niisama palju kui sea seljast saad villa.» 

«Ära kurvasta, Tamaara, kõik läheb hästi,» ütles Sergei leebelt. «Varsti algab 
puhkus, läheme Volgale reisima.» 

«Sinu odavaid reise pole mulle tarvis!» karjus Tamaara. «Reisi parem oma selja 
taha, kuula, mis inimesed sinust tagaselja kõnelevad! Kindlasti peavad purulolliks ja 
naeravad su üle.» 

Ja vihane Tamaara võttis seinalt kassiga vaiba ning lahkus. 

Aga Sergei vajus toas mõtteisse. 

Ta mõtles kaua ja lõpuks otsustas reisida «selja taha», nagu naine oli soovitanud. 

Juba ammu oli Sergei leiutanud nähtamatu juuresoleku agregaadi — NJA. 
Agregaadi tegevusraadius oli vaid kolmkümmend viis kilomeetrit, kaugemale ta ei 
võtnud. Sergei ei kasutanud seadet linnaelu jälgimiseks, sest pidas võõrastesse 
korteritesse ja võõraste eraellu piilumist sobimatuks. Kuid vahel teravustas ta agre- 
gaadi linnalähedasse metsa, vaatas, kuidas linnud pesa punuvad, ja kuulas nende 
laulu. 

Nüüd otsustas ta kasutada NJA-d linnas. Ta lülitas agregaadi sisse, pööras 
kauguseregulaatori käepidet ühe jaotuse võrra ja suunas antenni oma ühiskorteri 
kööki. Kaks naabrinaist jutlesid gaasipliidi ees kõrvalistest asjadest. Siis ütles üks: 

«Tamaara läks jälle direktori juurde. Häbiraasu kah pole!» 

«Mul on Sergei Vladimirovitšist kahju!» ütles teine. «Nii hea inimene, aga naine 
keerab elu mokka. Ja kui tark ta on!» 

«Jah,» nõustus esimene. «Ta on väga tark ja hea mees. Ainult tal pole elus 
vedanud.» 

Sergei lülitas köögi välja ning suunas antenni Transenergiamüüki. Kaua eksles ta 
mööda võõraid kortereid, kontoreid ja poode, kuid lõpuks leidis oma asutuse siiski 
üles. Ekraanile ilmus tuba, kus ta tavaliselt töötas. Oli lõunavaheaeg, töökaaslased 
jõid parajasti teed ja sõid võileibu. 

«Mis on juhtunud meie Sergei Vladimirovitšiga?» küsis üks kolleeg. «Nii täpne ja 
korralik mees — ja äkki tööluus! Haigeks vist jäänud. Telefoni tal korteris ka pole, 
muidu helistaks ja küsiks.» 

«Ilma temata on siin kuidagi tühi,» ütles teine. «Ta on tõepoolest hea inimene.» 

«Väga hea,» nõustus kolmas. «Ainult naine on kehv. Tüüpiline väikekodanlane. 
Naise pärast pole tal elu.» 


Sergei kustutas NJA ja vajus mõttesse. Taas meenus talle Ljusja ja Sergeil tuli 
kange tahtmine neidu kas või kordki näha. 

Sergei käivitas uuesti agregaadi ja hakkas otsima Vassili saare Üheteistkümnendalt 
liinilt maja kuuendalt korruselt Ljusja tuba. «Aga võib-olla ta ei elagi enam seal? 
Võib-olla on ta ammu abiellunud ja ära kolinud. Või on lihtsalt korterit vahetanud,» 
arutles Sergei. 

Ekraanile ilmusid võõrad toad, tundmatud inimesed, episoodid võõraste elust... Ja 
ennäe, ongi Ljusja maja. Ljusjat polnud toas, kuid see oli just nimelt tema tuba. Asjad 
olid endised, sama pilt rippus seinal. Laual seisis kirjutusmasin. Sergei rahunes. 
Ljusja on praegu lihtsalt tööl, taipas ta. 

Siis teravustas ta NJA Svetlana majale: huvitav, kuidas Sveta elab. Svetlana leidis 
Sergei võrdlemisi kähku. Korteris oli palju uusi asju, Svetlana ise oli aga vanaks 
jäänud, õhuline nimi ei sobinud talle enam.5 Kuid ta oli ikka reibas ja rahulolev. 

Äkki helises uksekell. Svetlana läks avama. 

«Tere, Ljusjake! Pole sind nii ammu näinud,» hüüdis Svetlana. 

«Tulin ainult minutiks, mul on praegu lõuna,» ütles Ljusja ja Sergei nägi teda. Ka 
Ljusja polnud nende aastatega noorenenud, kuid ta oli endiselt armas ja kena. 

Sõbrannad läksid tuppa ja kõnelesid niisama tühjast-tähjast. 

«Nii et mehele sa ei kavatsegi minna?» küsis Svetlana äkki. «Võiksid leida mõne 
hea vanema mehe.» 

«Ma ei otsi kedagi. Too, kes mulle meeldib, on ammu abielus,» kostis Ljusja 
nukralt. 

«Mõtled vist Sergeid?» küsis Svetlana. «Mis sa küll temas leiad? Tavaline inimene. 
Niisugune püssirohtu välja ei mõtle ... Tõsi, noormehel oli hea süda. Mäletan, ta 
kinkis mulle veeuisud. Käisime nendega järvel uisutamas. Kaldal laksutasid ööbikud, 
kõik inimesed suvilates põõnasid, meie aga liuglesime veepinnal.» 

«Ma ei teadnudki, et ta on niisugused uisud leiutanud,» lausus Ljusja mõtlikult. 
«Kas nad on sul alles?» 

«Ei, mine ikka! Minu Petja andis need ammu utiili. Ütles, et kõik see on jama. Petja 
on ju tõeline leidur, tema teab.» 

«Kuidas Petjal tööl läheb?» küsis Ljusja. 

«Kenasti. Ta konstrueeris hiljuti UMK-1. See on helge näide tehnilise mõtte 
julgusest.» 

«Mis see UMK on?» 

«See on universaalne mehaaniline konserviavaja. Nüüd on koduperenaised ja 
poissmehed konservikarpide avamise murest päästetud.» 

«Kas sul on see olemas?» küsis Ljusja. «Huvitav oleks vaadata.» 

«Mul teda ei ole ega saagi olema. Masin kaalub ju viis tonni ja tema jaoks on tarvis 
betoonalust. Maksab nelisada tuhat uues rahas.» 

«Missugune perenaine seda UMK-d osta jõuab?» imestas Ljusja. 

«Issand, kuidas sa aru ei saa!» hüüatas Svetlana. «Iga perenaine ei peagi seda ostma. 
Ühest niisugusest jätkub tervele linnale. UMK seatakse üles kesklinna, ütleme 
Nevskile. UMK baasil on aga organiseeritud Ülelinnaline Konserviavamise Keskus 
— ÜKK. See on väga mugav. Ütleme, sulle tulevad külalised ja on vaja sprotikarp 
lahti teha. Pole tarvis ei konserviavajat ega 

5Svetlana — sõnast csernipiii 'valgusküllane, helge'. Tõlk. 


füüsilist pingutust. Sa võtad lihtsalt konservi, lähed kiiresti tänavale ja sõidad ÜKK- 
sse. Seal annad konšervi-toosi vastuvõtjale, maksad uues rahas viis kopikat ja saad 
kviitungi. Vastuvõtja kleebib karbile nimesedeli ja asetab karbi konveierile. Sina aga 
lähed ooteruumi, istud tugitooli ja vaatad konserveerimisteemalist lühifilmi. Varsti 
kutsutakse sind väljastamisluugi juurde, esitad kviitungi, saad vastu avatud 
konservitoosi ja sõidad rahulikult koju Vassili saarele. Eks ole mugav?» 

«Kas niisugune projekt leiab tõepoolest ellurakendamist?» küsis Ljusja. 

«Petja loodab,» vastas Svetlana. «Ent viimasel ajal on talle palju vaenlasi ja norijaid 
siginenud. Need ei lase tema leiutist ellu viia. Kadedad ilmselt. Petja aga ei kadesta 
kedagi, ta teab, et on ebatavaline inimene. Ja õiglane on ta ka. Eriti austab Petja üht 
leidurit, kes leiutas ja juurutas tootmisse korgi «Joo põhjani».» 

«Mis kork see niisugune on?» 

«Kas sa siis ei tea, kuidas praegu viinapudeleid korgitakse? Pudelil on peal 
niisugune pehmest plekist, sabaga kübar. Kui tõmbad sabast, plekk rebeneb ja pudel 
ongi lahti. Ja kas tahad või mitte, seda korki pudelile enam peale panna ei saa, pead 
jooma põhjani. Ka see on ere tehnilise mõtte sähvatus.» 

«Veeuisud meeldivad mulle rohkem,» lausus Ljusja mõtlikult. «Kuidas tahaks 
valgel suveööl niisuguste uiskudega lahel sõita!» 

«Või uisud huvitavad sind,» muheles Svetlana. «Meile Petjaga pole neid muidu ka 
vaja.» 

Sergei lülitas NJA välja ning vajus taas mõttesse, Lõpuks jõudis ta otsusele. 

5 

Samal õhtul otsis Sergei Kladjozev vana kohvri põhjast üles oma veeuiskude paari. 
Seejärel laskis vanni vett täis ja tegi proovi. Uisud polnud kandevõimet kaotanud, 
vaid libisesid niisama hästi nagu paljude aastate eest. 

Seejärel töötas Sergei südaööni oma laboratooriumis, meisterdades Ljusja jaoks teist 
paari. 

Järgmisel päeval — see oli pühapäev — läks Sergei hommikusele jalutuskäigule. 
Kui ta koju jõudis, oli 

Tamaara juba kadunud. Seinalt puudus veel üks põdraga vaip. Tamaara oli läinud ka 
seda endisele direktorile kinkima. 

Sergei pani selga halli ülikonna ja pakkis veeuisud ajalehe sisse. Pistis tasku 
pulverisaatori ja pudelikese pindpinevdajat, millega piserdatud rõivad hoidsid inimest 
veepinnal. 

Seejärel avas Sergei Kladjozev suure kapi — seal hoidis ta oma kõige paremat 
leiutist — ja võttis välja eriotstarbelise päikeseenergia optilise muunduri EPOM-i. 
EPOM-i kallal oli Sergei omal ajal palju pead murdnud ja ta luges seda oma kõige 
tähtsamaks leiutiseks. Ta oli lõpetanud töö kaks aastat tagasi, kuid siiani polnud ta 
EPOM-i kasutanud. Asi oli selles, et EPOM andis inimesele tagasi nooruse, ent kõik 
need aastad polnud Sergei noorust üldse tagasi ihaldanud, sest siis oleks ta pidanud 
nooreks tegema ka Tamaara ja alustama temaga elu otsast peale. Sergeile oli aga ühest 
elust Tamaaraga küllalt. Peale selle tegi muret seadme ülisuur energiatarve. EPOM 
põhjustas mõningaid häireid kosmilistes mastaapides ja Sergei ei pidanud ennast nii 
tähtsaks isikuks, kelle pärast neid muutusi võinuks esile kutsuda. 

Ent nüüd, kõik läbi mõelnud, otsustas ta EPOM-i käiku lasta. Ta võttis muunduri ja 
veeuisud ning lahkus kodunt. 

Oma tänavalt jõudis ta varsti Vassili saare Keskpros-pektile. Viienda liini nurgalt 
kauplusest ostis ta pudeli Ššampanjat ja karbi Šokolaadi ning astus edasi. Jõudnud 
Üheteistkümnenda liinini, pöördus ta Keskprospektilt ära ja mõne aja pärast oligi 


Ljusja maja ees. Tõusnud tuttavat treppi mööda üles, helistas ta kaks korda pikalt ja 
korra lühidalt. 

Ljusja avas ukse. 

«Tere, Ljusja!» ütles Sergei. «Kui kaua me pole kohtunud!» 

«Väga kaua,» vastas Ljusja. «Kuid millegipärast ootasin kogu aeg, et sa tuled. Ja 
näed, sa tulid.» 

Nad astusid Ljusja tuppa, jõid Šampanjat ja meenutasid möödunud aegu. 

«Oh, kuidas tahaks olla jälle noor ja alustada elu otsast peale!» hüüatas äkki Ljusja. 

«See on meie võimuses,» ütles Sergei ja asetas lauale 

152 

EPOM-i. Seade polnud suurem kaasaskantavast raadiost. Selle küljes oli jäme juhe. 

«Kas aparaat toitub võrgust? Ega ta läbi ei põle?» küsis Ljusja. «Meie maja läks 
hiljuti üle kahesaja kahekümnele voldile.» 

«Ei, EPOM ei toitu elektrivõrgust,» vastas Sergei. «Tuhandest Dneprogessist oleks 
ka vähe. Ta saab energiat otse Päikeselt. Ole hea, tee aken lahti!» 

Ljusja lükkas aknapooled pärani ja Sergei vedas juhtme aknani, Juhe lõppes väikese 
nõguspeegliga, mille Sergei aknalaualt Päikesele suunas. 

Seejärel astus ta EPOM-i juurde ja vajutas nupule. 

Seadmes hakkas midagi pragisema ja otsekohe tõmbus Päike tuhmiks nagu 
elektripirn, kui pinge võrgus langeb. Hämardus. 

Ljusja astus akna juurde ja vaatas linnale. 

«Sergei, mis see tähendab?» imestas ta. «Just nagu algaks päikesevarjutus. Kogu 
Vassili saarel valitseb videvik. Ja kaugemal samuti,» 

«Praegu on videvik kogu maakeral, samuti Marsil ja Veenusel,» vastas Sergei. 
«Seade tarbib palju energiat.» 

«Seda aparaati masstootmisse ilmselt lasta ei saa,» ütles Ljusja. «Muidu hakkavad 
kõik end nooreks tegema ja kogu aeg on pime.» 

«Jah,» vastas Sergei. «Seade on ühekordseks individuaalseks kasutamiseks. 
Konstrueerisin ta vaid sinu jaoks ja sinu pärast. Nüüd aga võtame istet ja istume 
rahulikult.» 

Ljusja ja Sergei istusid vanale plüüšdiivanile, võtsid teineteisel käest kinni ja jäid 
ootama. 

Akna taga ja toas muutus üha pimedamaks. Autod tänaval süütasid tuled. 

«Mitte ei usuks, et praegu on kell üks päeval,» lausus Ljusja mõtlikult. «Küll on 
imelik ...» 

«Jah, see tundub vist kummaline,» vastas Sergei. «Minule mitte, kuid kõigile 
teistele peab see tunduma kummaline. Et noorust tagasi tuua, on tarvis väga palju 
energiat.» 

Vahepeal oli väljas läinud pimedaks nagu öösel. Majades pandi tuled põlema, lõid 
särama tänavalaternad. Toas oli nüüd täiesti pime. Ainult juhe, mis tuli aknalaualt 
EPOM-ini, helendas sinkjalt. Ta võppus ja 

väänles nagu voolik, mida mööda voolab meeletu kiirusega mingi vedelik. 

Äkki kostis aparaadis terav klõpsatus ja tema küljes avanes nelinurkne luuk. Sellest 
väljus rohekas valguskiir. Kiir oli nagu voolitud, sarnanes tahke ainega, kuid oli 
valgus. Valguskiir kasvas ning puudutas seina, kus rippus pilt, millel oli kujutatud 
siga tamme all — Krõlovi valmi illustratsioon. Siga pildil moondus jalamaid põrsaks, 
haraline tamm aga nooreks tammepuuks. 

Kiir liikus Ljusjat ja Sergeid otsides just nagu pimesi tasa ja kobavalt mööda tuba. 
Seal, kus ta tapeeti puudutas, omandas vana pleekinud paber endise värvi, muutus 


nagu uueks. Kummutil tukkuv vana hall kass moondus kassipojaks, kes hakkas oma 
sabaga mängima. Kiire teele jäänud kärbsest sai vastne, kes põrandale langes. 

Lõpuks lähenes kiir Sergeile ja Ljusjale. Ta puudutas pead, nägu, jalgu ja keha. 
Istujate peade kohale tekkis kaks helendavat poolringi just nagu pühakutel aupaiste. 

«Oi, peal on kõdi!» puhkes Ljusja naerma. 

«Kannata välja,» ütles Sergei. «Need on hallid juuksed, mis normaalseks muutuvad. 
Minu peal on samuti kõdi.» 

«Oh!» hüüatas Ljusja. «Suus on kuum!» 

«On sul krooniga hambaid?» küsis Sergei. 

«Ainult kaks,» vastas Ljusja. 

«Noored hambad ei vaja kroone ja need pudenevad tolmuks,» selgitas Sergei. «Puhu 
tolm suust välja.» 

«Mulle tundub, nagu kerkiks diivan meie all,» ütles Ljusja äkki. 

«Vedrud tõusevad üles, me muutume ju kergemaks. Nende aastatega olime pisut 
juurde võtnud.» 

«Sul on õigus, Serjoža,» nõustus Ljusja. «Oh, kui kerge tunne mul praegu on. Nagu 
kahekümneaastasel.» 

«Sa oledki nüüd kahekümneaastane,» ütles Sergei. «Me oleme uuesti noored.» 

Sel hetkel lõi EPOM vabisema, hakkas undama ja süttis. Aparaat kadus, temast jäi 
järele vaid sinine tuhk. Otsekohe hakkas valgenema. Autojuhid lülitasid tuled välja, 
tänavalaternad kustusid, elektrivalgus majades kustutati samuti, seda polnud enam 
vaja. Taevas säras taas juulikuu päike. 

Ljusja tõusis, vaatas peeglisse ja naeratas. «Serjoža, lähme jalutama. Jelagini saarele 
näiteks,» ütles ta. 

Sergei võttis veeuisud, haaras Ljusja käevangu, nad väljusid koos korterist ja 
laskusid trepist kergel sammul alla tänavale. Keskprospektil jooksid nad juba liikuma 
hakanud trammile järele ja sõitsid Keskparki. Seal hulkusid nad pargiteedel, tiirlesid 
karussellil, kukusid kiigel ja sõid restoranis kaks korda lõunat. 

Kui oli saabunud vaikne valge öö ja park tühjaks jäänud, läksid nad lahe äärde. Meri 
oli vaikne ning kauguses Volnõi saare juures paistsid ähmaselt jahtide liikumatud 
purjed. Veepinnal polnud ainsatki virvet. 

«Ilm on ilus,» ütles Sergei ja harutas lahti veeuiskude kompsu. Ta aitas Ljusjal 
uisud kingade peale panna, siis pani teise paari endale alla. 

Ljusja astus lahele ja jooksis kergelt veepinnal. Nad möödusid tuult ootavatest 
jahtidest, lehvitasid sportlastele ning liuglesid Volnõi saare taha laiale merele. Kaua 
kihutasid nad ringi avaral lahel, siis võttis Sergei äkki hoo maha. Ka Ljusja pidurdas 
ja sõitis Sergeile lähemale. 

«Tead, Ljusja, mis ma sulle ütelda tahan .. .» alustas Sergei aralt. 

«Tean,» vastas Ljusja. «Ka mina armastan sind. Nüüd jääme alatiseks ühte.» 

Ja nad kaeluslasid ning suudlesid teineteist ja pöördusid tagasi ranna poole. 

Vahepeal oli tõusnud tuul, merel kerkisid lained. Uisutada oli raske. 

«Mis siis saab, kui ma komistan ja vette kukun?» küsis Ljusja. 

«Otsekohe võtame tarvitusele abinõud uppumise vastu,» puhkes Sergei naerma. 

Ta võttis taskust pulverisaatori ja pudelikese pind-pinevdajaga ning pihustas 
vedelikku Ljusja ja enda riietele. 

«Nüüd võime koguni lainete peale istuda,» ütles ta Ljusjale. 

Ning nad istusid lainele nagu kristallpingile, võtsid teineteise ümbert kinni ja laine 
kandis nad randa. 


A. Dneprov 
XI. KRABISAAR 
1 


«Hei, ettevaatlikumalt!» käratas Cookling vööni vees seisvatele madrustele, kes 
upitasid üle parda väikest puust kasti ja üritasid seda mööda paadiäärt edasi libistada. 

See oli viimane kümnest kastist, mis insener saarele tõi. 

«On alles kuumus! Lausa küpsetab,» ägises insener ja pühkis kirju taskurätikuga 
paksu punast kaela. Seejärel võttis ta läbihigistatud särgi seljast ja viskas liivale. 

«Võtke riidest lahti, Bat, oleme inimtühjal saarel!» 

Vaatasin nukralt kuunarit, mis õõtsus rahulikult 

umbes kaks kilomeetrit rannast eemal. Kahekümne päeva pärast tuleb laev meile 
järele. 

«Mis kuradi pärast pidime nende masinatega siia põrgulõõska tulema?» pärisin 
riideid seljast koorides. «Kui päike nõnda edasi kõrvetab, võib homme teie nahast 
plotskit keerata.» 

«Mis sellest. Päikest on väga vaja. Muide, praegu on täpselt keskpäev, ja vaadake, 
päike paistab otse lagipähe.» 

«Ekvaatoril on alati nii, see seisab kõikides geograafiaõpikutes,» pomisesin, 
«Tuvikeselt» pilku pööramata. 

Madrused jõudsid tagasi ja jäid sõnatult inseneri ette seisma. Kiirustamata pistis 
Cookling käe püksitasku ja tõmbas välja pataka raha. 

«Aitab?» küsis ta, ulatades meestele mõned pangatähed. 

Üks madrustest noogutas. 

«Sellisel juhul olete vabad. Võite laevale tagasi minna. Tuletage kapten Galelle 
meelde, et ootame teda kahekümne päeva pärast.» 

«Hakkame pihta, Bat!» pöördus Cookling minu poole. «Käed lausa kihelevad.» 

Vaatasin insenerile otse silma. 

«Avameelselt öeldes ma ei tea, milleks me siia sõitsime. Mõistan, et admiraliteedis 
oli teil võib-olla ebamugav kõigest rääkida. Praegu, arvan ma, võib seda teha.» 

Cookling krimpsutas nägu ja vaatas maha. 

«Muidugi võib. Ja ka seal oleksin rääkinud, kui oleks mahti olnud.» 

Tundsin, et insener valetab, kuid ma ei öelnud midagi. Cookling aga seisis ja hõõrus 
paksu peoga oma tumepunast kaela. 

Teadsin, et nii teeb ta alati, kui valmistub luiskama. 

Praegu rahuldas mind isegi vale. 

«Vaadake, Bat, me tahame läbi viia pentsiku katse, et kontrollida teooriat, mille on 
püstitanud üks mees ... kuidas ta nimi oligi. ..» Insener kohmetus ja sihtis mulle 
uurivalt silma. 

«Kes?» 

«Inglise teadlane .. . Kurat võtaks, nimi on nagu peast pühitud... Ah jaa, tuli meelde: 
Charles Darwin.» 

Astusin insenerile teele ette ja asetasin käe tema paljale õlale. 

«Kuulge, Cookling, kas te arvate, et olen puruloll ega tea, kes on Charles Darwin? 
Jätke luiskamine ja ütelge selgesti, miks maabusime sellel hõõguval liivalapil keset 
ookeani! Darwinist ärge parem enam rääkige.» 

Cookling naeris, kunsthambaid täis suu pärani. Ta taganes neli-viis sammu ja ütles: 


«Olete ikka puupea, Bat. Just Darwinit hakkamegi siin kontrollima.» 

«Kas selleks tõite kaasa kümme kasti rauda?» küsisin, uuesti insenerile lähenedes. 
Minus kees viha selle higist leemendava paksmao vastu. 

«Jah,» lausus insener ja lakkas naermast. «Mis puutub aga teie ülesannetesse, siis 
kiskuge kõigepealt pitseritest lahti kast number üks ja võtke sealt telk, vesi, konservid 
ja tööriistad, mis on vajalikud teiste kastide avamiseks.» 

Cookling kõneles minuga nagu polügoonil, kus meid tutvustati. Siis kandis ta 
vormi. Mina samuti. 

«Hüva,» pressisin läbi hammaste ja astusin esimese kasti juurde. 

Kabe tunni pärast oli suur telk siiasamasse rannale üles seatud. Viisime sinna labida, 
kangi, haamri, mitu kruvikeerajat, meisli ja teisi lukksepatööriistu. Samasse 
paigutasime ligi sada toosi mitut liiki konserve ja konteinerid mageda veega. 

Kuigi Cookling oli ülemus, rabas ta tööd nagu härg. Ta ei kärsinud tõepoolest 
oodata. Me ei märganudki tööhoos, kuidas «Tuvike» ankru hiivas ja silmapiiri taha 
kadus. 

Pärast õhtusööki avasime kasti number kaks. Selles oli tavaline kahe rattaga käru, 
seda sorti, nagu kasutatakse raudteejaamade perroonidel pakkide veoks. 

Astusin kolmanda kasti poole, kuid Cookling peatas mu. 

«Heidame esiteks pilgu kaardile. Ülejäänud lasti peame saart mööda käruga laiali 
vedama.» 

Vaatasin insenerile üllatunult otsa. 

«Katse nõuab,» seletas Cookling. 

Saar oli ümmargune nagu kummulipööratud taldrik. Põhjaosas oli väike abajas, kus 
me olime maabunud. Saart ääristas umbes viiekümne meetri laiune liivane 

rand. Liivariba taga algas madal platoo, mida kattis kuumusest kõrbenud kidur 
põõsastik. 

Saare läbimõõt ei ületanud kolme kilomeetrit. Kaardile oli punase pliiatsiga märke 
tehtud: ühed piki randa, teised saare sisemusse. 

«Nende kastide sisu tuleb näete niimoodi laiali vedada,» ütles Cookling. 

«Kas seal on sees mingid mõõteriistad?» 

«Ei ole,» ütles insener ja itsitas. Mehel oli vastik komme itsitada, kui juhtus, et teine 
ei teadnud seda, mida tema teadis. 

-Kolmas kast oli kohutavalt raske. Arvasin, et sellesse on pakitud massiivne 
tööpink. Kui esimesed lauad eemale lendasid, pidin üllatusest peaaegu karjatama. 
Kastist libisesid välja mitmesuguste mõõtmete ja erineva kujuga metallitahvlid ja - 
kangid. Kast oli metall-toorikuid ääreni täis. 

«Võiks arvata, et me hakkame klotsidest maja ehitama!» hüüatasin, tõstes raskeid 
risttahuka- ja kuubi-kujulisi, sõõrjaid ja kerajaid metallikamakaid. 

«Vaevalt küll,» vastas Cookling ja asus järgmise kasti kallale. 

Kast number neli ja kõik järgmised kuni üheksandani olid ühtemoodi täis 
samasugust metallimurdu. 

Toorikuid oli kolme liiki: halle, punaseid ja hõbejaid. Tegin raskusteta kindlaks, et 
need on rauast, vasest ja tsingist. 

Kui asusin viimase, kümnenda kasti kallale, ütles Cookling: 

«Selle avame siis, kui oleme toorikud saarele laiali vedanud.» 

Kolm järgmist päeva kärutasime metalli. Toorikud puistasime maha väikestesse 
hunnikutesse. Üks osa jäi liivale, teise osa matsin inseneri juhtnööride kohaselt maa 
sisse. Ühtedes hunnikutes olid igat liiki metalli-kangid, teistes ainult üht sorti. 


Kui kõik see oli tehtud, läksime telgi juurde tagasi ja võtsime käsile kümnenda 
kasti. 

«Tehke lahti, ainult ettevaatlikult!» käsutas Cookling. 

See kast oli teistest tunduvalt väiksem ja kergem. Kastis, kokkupressitud 
puitlaastude keskel, oli vildi 

ja vahapaberi sisse mässitud pakk. Harutasime selle lahti. 

Meie ees oli veidra väljanägemisega seade. 

Esimesel pilgul meenutas see suurt metallist mängu-krabi. Kuid see ei olnud lihtsalt 
krabi. Peale kuue suure liigendatud jala oli tal ees veel kaks paari peeni kombitsaid, 
mis kadusid inetu eluka esiletungivate poolavatud lõugade vahele. Krabi seljalohus 
helkis väike poleeritud metallist paraboolne peegel, tumepunane kristall keskel. 
Erinevalt mänguasjast oli sellel krabil kaks paari silmi — ees ja taga. 

Nõutult silmitsesin kaua seda vigurit. 

«Kuidas meeldib?» küsis Cookling pärast pikka pausi. 

Kehitasin õlgu. 

«Näib, et oleme tõepoolest sõitnud siia klotside ja leludega aega viitma.» 

«See on ohtlik mänguasi,» lausus Cookling rahulolevalt. «Otsekohe näete. Tõstke ta 
üles ja asetage liivale !» 

Krabi kaalus vähe, mitte üle kolme kilogrammi. 

Ta seisis liival küllaltki kindlalt. 

«Noh, mis edasi?» küsisin insenerilt irooniliselt. 

«Ootame natuke, las soojeneb.» 

Istusime liivale ja seirasime metalläbarikku. Umbes kahe minuti pärast märkasin, et 
peegel tema seljal pöördub aeglaselt päikese suunas. 

«Ohoo, näikse ellu ärkavat!» hüüatasin ja ajasin end jalule. 

Kui ma tõusin, langes mu vari juhuslikult mehhanismile, krabi pistis äkki jalgadega 
sibama ja jooksis päikesepaistele. Ootamatusest tegin hiiglahüppe tagasi. 

«Säh sulle mänguasi!» puhkes Cookling naerma. «Mis, kas ehmusid?» 

Pühkisin laubalt higi. 

«Jumala pärast, ütelge, Cookling, mis me temaga siin peale hakkame? Milleks me 
siia sõitsime?» 

Ka Cookling tõusis, astus mulle lähemale ja lausus tõsiselt: 

«Darwini teooriat kontrollima.» 

«Jah, kuid see on ju bioloogiaalane teooria, looduslik valik, evolutsioon ja nii edasi. 
.» POMISESIN. 

«Just nimelt. Vaadake, meie kangelane läks vett jooma!» 

Olin rabatud. Mänguasi roomas mere äärde, sirutas oma iminoka välja ja imes vett. 
Isu täis joonud, ronis ta uuesti päikese kätte ja tardus paigale. 

Uurisin seda väikest masinat, tundes mõistmatut, hirmuga segatud vastikust. 
Hetkeks näis mulle, et kohmakas mängukrabi tuletab mõneti meelde Cooklingi. 

«Kas teie mõtlesite selle välja?» küsisin pärast lühikest pausi. 

«Nojah,» ühmas mees ja viskas end liivale siruli. 

Ka mina heitsin pikali ja põrnitsesin vaikides kummalist seadet. Nüüd tundus ta 
täiesti elutu. 

Roomasin lähemale ja hakkasin teda uurima. 

Krabi selja moodustas lamedate otstega poolsilinder. Otstes oli kaks paari auke, mis 
meenutasid silmi. Muljet tugevdas see, et avauste taga keha sügavuses helkisid 
kristallid. Krabi korpuse all paistis horisontaalne platvorm. Platvormi tasandist pisut 


kõrgemal väljus eluka kehast kolm paari suuri ja kaks paari väiksemaid liigendilisi 
SÕrGU. 

Krabi sisemusse ei õnnestunud mul pilku heita. 

Mänguasja silmitsedes püüdsin mõistatada, miks oli admiraliteet seda nii tähtsaks 
pidanud, et varustas saarele sõiduks erilaeva. 

Lesisime Cooklingiga liival, kuni päike oli vajunud nõnda madalale horisondi 
kohale, et kaugemal kasvavate põõsaste vari langes metallkrabile. Otsekohe liikus 
elukas paigast ja roomas päikese kätte. Kuid vari jõudis talle ka sinna järele. Siis 
roomas elukas mööda rannikut edasi, laskudes ikka madalamale ja madalamale 
päikesest valgustatud vee äärde. Näis, et päikesekiirte soojus on talle hädavajalik. 

Tõusime ja järgnesime aeglaselt masinale. 

Pikkamööda edasi liikudes jõudsime lõpuks saare lääneservale. 

Siin, otse rannal, lasusid kuhjana metallitükid. Kui metallini oli umbes kümme 
meetrit, unustas krabi äkki päikese ja sööstis metalli juurde, kus tardus vasekangi 
kõrvale. 

Cookling puudutas mu kätt ja ütles: 

«Läki nüüd telki. Enne hommikut ei juhtu siin midagi huvitavat.» 

Telgis sõime vaikides õhtueinet, siis mähkisime end õhukestesse flanelltekkidesse, 
Cookling oli nähtavasti 

rahul, et rna küsimusi ei esitanud. Enne uinumist kuulsin, kuidas insener küljelt 
küljele viskles ja omaette itsitas. Järelikult teadis ta midagi, mida mina ei tead-nudi 


2 


Järgmisel päeval läksin hommikul vara suplema. Vesi oli soe, ujusin kaua, 
imetledes, kuidas laisalt voogava veepinna kohal lõi ergama purpurne koit. Kui ma 
laagri-paika tagasi pöördusin ja telki astusin, polnud sõjaväe-inseneri enam seal. 

«Küllap läks oma mehaanilisi koletisi imetlema,» mõtlesin ja tegin ananassipurgi 
lahti. 

Vaevalt jõudsin paar-kolm viilu alla neelata, kui kaugelt kostis inseneri hüüe, mis 
järjest lähenes. 

«Leitnant, kähku siia! Kiiresti! Algas! Jookske kähku siia!» 

Läksin telgist välja ja silmasin Cooklingi, kes seisis põõsaste vahel kõrgendikul ja 
viipas mulle käega. 

«Lähme!» ütles ta, ähkides nagu auruvedur. «Lähme kiiresti!» 

«Kuhu, insener?» 

«Sinna, kuhu me eile oma kaunitari jätsime.» 

Päike oli juba kõrgel, kui me metallihunniku juurde jõudsime. Metallitahukad 
helkisid, nii et algul ei näinud ma midagi. 

Alles siis, kui metallikuhilani jäi paar sammu, märkasin kaht peent kõrgusse tõusvat 
helesinist suitsujuga, seejärel aga ... Peatusin, nagu oleksin puuga pähe saanud. 
Hõõrusin silmi, kuid nägemus ei haihtunud. Metallihunniku kõrval seisis kaks täpselt 
niisugust krabi nagu see, mille eile olime kastist vabastanud. 

«Kas üks krabi oli tõesti rauakolu hulgas!» hüüatasin. 

Cookling tegi mitu kükki ja itsitas käsi hõõrudes. «Jätke see lollimängimine!» 
karjusin. «Kust sai siia teine krabi?» 

«Sündis! Sündis täna öösel!» 

Hammustasin huulde ja sõnagi lausumata lähenesin krabidele, kelle seljalt tõusid 
õhku peened suitsujoad. Esiti arvasin, et näen hallutsinatsiooni: mõlemad krabid tegid 
usinasti tööd! 

Jah, nimelt tegid tööd, liigutades kiiresti oma eesmisi kombitsaid. Kombitsad 
hoidsid metallikange, lõid nende pinnal elektrikaare ja sulatasid just nagu 
elektrikeevi-tiga metallitükikesi lahti. Kähku tõukasid elukad metalli oma laiade 
lõugade vahele. Mehaaniliste mänguasjade sisemusest kostis mürinat. Vahetevahel 
paiskus suust sisisedes välja sädemetevihk, seejärel tõmbas teine paar kombitsaid 
välja valmisdetaili. 

Need detailid monteeriti kindlas järjekorras kokku platvormil, mis järk-järgult krabi 
kõhu alt välja nihkus. 

Ühe krabi platvormil oli juba peaaegu valmis kolmas krabi, samal ajal kui teisel 
krabil uue mehhanismi kontuurid alles ilmet võtsid. Olin nähtust rabatud. 

«Need elukad taastoodavad iseennast!» karjatasin. 

«Täiesti õigus. Selle masina ainus ülesanne on 'valmistada endaga sarnanevaid 
masinaid,» ütles Cookling. 

«On see siis võimalik?» küsisin mõistmatult. 

«Aga miks mitte? On ju igal tööpingil, näiteks treipingil, võimalik valmistada teise 
samasuguse treipingi detaile. Nii tulingi ideele ehitada automaat, mis valmistab 
algusest lõpuni iseenda. Minu. krabi on niisuguse masina mudel.» 

Vajusin mõttesse, püüdes inseneri sõnadest aru saada. Sel ajal avanesid esimese 
krabi lõuad ja sealt voolas välja lai metall-lint. See kattis kõik osad platvormil, 
moodustades kolmanda automaadi selja. Kui selg oli paigal, keevitasid kärmed 
esijalad ette ja taha avaustega metallseina ja uus krabi oli valmis. Nii nagu eel- 
käijatelgi, helkis selle seljasüvikus punase kristalliga metallpeegel. 

Valmistajakrabi tõmbas platvormi kõhu alla tagasi ja tema poeg jäi liivale oma 
jalgadele seisma. Märkasin, kuidas peegel otsis aeglaselt päikest. Seisnud natuke, 
vedas krabi end vaevaliselt vee äärde ja kaanis kõhu vett täis. Seejärel ronis ta 
päikesepaistele, kuhu jäi liikumatult soojenema. 

Arvasin, et näen und. 

Silmitsesin alles vastsündinut, kui Cookling ütles: 

«Ka neljas on valmis.» 

Pöörasin pead ja nägin neljanda krabi sündi. 

Samal ajal keevitasid esimesed, just nagu poleks midagi juhtunud, metallihunniku 
juures metallitükikesi lahti 

ja saatsid need oma sisemusse, korrates seda, mis nad olid ennegi teinud. 

Neljas krabi komberdas samuti merevett jooma. 

«Mis kuradi pärast nad vett kaanivad?» küsisin. 

«Akumulaator tarvitab elektrolüüti. Päikesepaistel muundub selle energia krabi 
seljapeegli ja ränipatarei abil elektrienergiaks. Seda piisab päevaseks tööks ja 
akumulaatori laadimiseks, öösel toitub automaat päeval akusse salvestatud energiast.» 

«Tähendab, need elukad töötavad nii päeval kui öösel?» 

«Jah, lakkamatult nii päeval kui öösel.» 

Kolmas krabi liigutas end ja ronis metalli õgima. 

Nüüd töötas kolm automaati, samal ajal kui neljas salvestas päikeseenergiat. 

«Kuid ränipatareide materjali ju metallikuhilas pole,» tähendasin, püüdes taibata 
nende koletislike ennasttoot-vate mehhanismide töö põhimõtet. 

«Räni polegi vaja. Seda on nii palju kui kulub.» Cook-ling heitis jalalabaga 
kohmakalt liiva õhku. «Liiv on ränioksiid. Krabi sisemuses taandub see voltakaare 
mõjul puhtaks räniks.» 


Telki pöördusime tagasi õhtul. Sel ajal töötlesid metalli juba kuus automaati ja kaks 
soojenesid päikesepaistel. 

«Kellele seda kõike tarvis on?» küsisin Cooklingilt, kui me õhtust sõime. 

«Sõjaväelastele. Krabid on kohutav diversioonirelv,» tunnistas insener avameelselt. 

«Ma ei mõista.» 

Hautatud liha mäludes seletas Cookling tõttamata: «Kujutage ette, mis juhtub, kui 
niisugused asjakesed toimetada märkamatult vaenlase territooriumile.» «Mis siis 
juhtub?» pärisin söömist katkestades. «Kas te teate, mis tähendab progressioon?» 
«Oletame, et tean.» 

«Me alustasime eile ühe krabiga. Praegu on neid juba kaheksa. Homme 
kuuskümmend neli, ülehomme viissada kaksteist ja nii edasi. Kümne päeva pärast on 
neid üle kümne miljoni. Selleks läheb tarvis kolmkümmend tuhat tonni metalli.» 

Need arvud lõid mind tummaks. 

«Jah, kuid...» 

«Need krabid võivad lühikese ajaga kinni pista kogu vastase metalli, tema tankid, 
kahurid ja lennukid. Kõik tööpingid, mehhanismid ja seadmed. Kogu metalli. Kuu aja 
pärast ei leidu maakeral enam kübetki metalli. See kulub kõik krabide taastootmiseks 
... Pidage meeles, et sõja ajal on metall kõige tähtsam strateegiline materjal.» 

«Ah siis sellepärast tundiski admiraliteet huvi teie lelu vastu!» 

«Just nimelt. Kuid see on alles esimene mudel. Kavatsen seda tunduvalt lihtsustada 
ja selle arvel kiirendada automaatide taastootmist, ütleme, kaks-kolm korda. Muuta 
konstruktsioon stabiilsemaks ja tugevamaks. Teha nad liikuvamaks. Tõsta induktorite 
tundlikkust. Sõja korral on minu automaadid kohutavamad kui katk. Tahan, et vastane 
kaotaks oma metallipotentsiaali kahe-kolrae ööpäevaga.» 

«Jah, ent kui automaadid on õginud kogu metalli vastase territooriumil, ronivad nad 
ju oma territooriumile!» hüüatasin. 

«See on eri küsimus. Automaatide tööd võib kodeerida ja koodi tundes saab seda 
muuta, kui krabid meie territooriumile ilmuvad. Muide, sel kombel võib kogu 
vaenlaste metalli meie poolele toimetada.» 

öösel nägin painajalikke unenägusid. Sõrgade klõbinal roomas minu poole 
musttuhat metallkrabi, seljal peened sinised suitsusambad. 

Nelja päeva pärast olid Cooklingi automaadid asustanud kogu saare. 

Kui uskuda tema arvestusi, oli krabisid nüüd üle nelja tuhande. 

Nende päikeses helkivaid kehi võis näha kõikjal. Kui metall ühes hunnikus otsa 
lõppes, tuhnisid nad saarel ringi, kuni leidsid uue hunniku. 

Viienda päeva loojangu eel olin kohutava stseeni tunnistaja: kaks krabi kisklesid 
tsingitüki pärast. 

See juhtus saare lõunarannikul, kuhu olime matnud mitu tsingikangi. Eri kohtades 
töötavad krabid jooksid aeg-ajalt siia, et valmistada järjekordset tsinkdetaili. Aga siis 
juhtus, et augu juurde, mille põhjas asus tsink, 

jooksis korraga kokku ligi paarkümmend elukat ja puhkes tõeline taplus. 
Mehhanismid ründasid tsinki. Eriti paistis silma krabi, kes oli teistest vilkam, ja nagu 
mulle tundus, ka häbematum ja tugevam. Ta tõukas kaaslasi kõrvale, ronis nendele 
selga, üritades visalt augu põhjast metallitükikest kätte saada. Kui ta oli juba eesmär- 
gile jõudnud, haaras samast tsingitükist sõrgadega kinni teine mehhanism. Kumbki 
elukas tiris tsingitükki enda poole. See, kes minu meelest oli väledam, rebis tsingi 


lõpuks võistleja käest ära. Kuid vastane ei olnud nõus saaki loovutama, jooksis 
võitjale järele, ronis talle selga ja pistis oma peened kombitsad võistleja suhu. 

Krabide kombitsad põimusid ühte ja elukad hakkasid kohutava jõuga teineteist lõhki 
rebima. 

Ümbritsevad mehhanismid ei teinud seda märkamagi. Neil kahel käis aga võitlus 
elu ja surma peale. Nägin, kuidas ülemine krabi kaotas tasakaalu ja kukkus selili, 
raudplatvorm libises kõrvale ja paljastus mehhanismi sisemus. Otsekohe oli jaol 
vastane elektrikaarega. Kui ohvri kere koost lagunes, murdis võitja hoovad, ham- 
masrattad ja juhtmed lahti ning toppis need kiiresti suhu. 

Vastavalt sellele, kuidas röövitud detailid kiskja sisemusse jõudsid, liikus välja 
platvorm, mille peal toimus uue mehhanismi palavikuline montaaž. 

Mõne minuti pärast langes platvormilt liivale uus krabi. 

Kui ma kõigest nähtust Cooklingile jutustasin, siis insener vaid itsitas. 

«Just seda on tarvis,» lausus ta. «Milleks?» 

«Ma ju ütlesin, et tahan automaati täiustada.» 

«No siis võtke joonised ja mõtelge, kuidas seda teha. Milleks õhutada kodusõda? 
Sedamoodi hakkavad nad üksteist õgima.» 

«Nimelt! Ja ellu jäävad kõige täiuslikumad.» 

Mõtlesin natuke ja väitsin siis: 

«Mis tähendab: kõige täiuslikumad? Nad on ju kõik ühesugused. Nagu ma aru sain, 
taastoodavad nad iseennast.» 

«Kas te arvate, et saab valmistada absoluutselt identset koopiat? Te võib-olla teate, 
et pole võimalik toota isegi kaht täpselt ühesugust kuullaagrit, mis on ometi 

tunduvalt lihtsamad asjad. Valmistaja-automaadil on kontrollseade, mis võrdleb 
loodavat eksemplari tema enese konstruktsiooniga. Kas te kujutate ette, mis juhtub, 
kui iga järgnev eksemplar valmistatakse mitte originaali, vaid eelneva koopia järgi? 
Lõppude lõpuks võib saada originaalist täiesti erineva mehhanismi.» 

«Ent kui ta originaaliga ei sarnane, siis ta järelikult ei täida oma põhifunktsiooni — 
ei tooda iseennast,» vaidlesin vastu. 

«Mis sellest. See ongi hea. Tema korjusest valmistab õnnestunum automaat teise 
automaadi. Kuid õnnestunumad koopiad on nimelt need, mille konstruktsiooni on 
täiesti juhuslikult koondunud erinevused, mis teevad mehhanismi efektiivsemaks. Nii 
peavad tekkima tugevamad, kiiremad ja lihtsamad eksemplarid. Sellepärast ma ei 
kavatsegi joonestuslaua taha istuda. Mul tarvitseb vaid oodata, kuni automaadid on 
kogu metalli saarel nahka pannud ja alustavad vennatapusõda, hävitades ja taasluues 
vastastikku üksteist. Nii sünnivad mulle vajalikud automaadid.» 

Tol ööl istusin kaua telgi ees rannaliival, silmitsesin merd ja suitsetasin. Kas 
Cookling on tõesti teinud leiutise, mis ähvardab inimkonda tõsiste ebameeldivustega? 
Kas me tõesti oleme sellel tundmatul saarel keset ookeani loonud kohutava tõve, mis 
on võimeline nahka panema kogu maakeral leiduva metalli? 

Sellal kui ma istusin ja nähtu üle mõtteid mõlgutasin, jooksis minust mööda mitu 
metallelukat. Ka liikudes töötasid mehhanismid väsimatult. Üks krabi põrkas minu 
vastu ja ma virutasin talle vastikustundest jalaga. Mehhanism jäi abitult lamama, jalad 
taeva poole, Otsekohe sööstsid talle kallale kaks teist krabi ja pimeduses lõid särama 
silmipimestavad elektrivihud. 

õnnetu lõigati tükkideks. Minu mõõt oli täis. Tormasin telki ja võtsin kastist 
raudkangi. Cookling norskas. 

Hiilisin krabidele vaikselt lähedale ja virutasin kogu jõust kangiga. 


Ma olin millegipärast arvanud, et see hirmutab neid, Mitte sinnapoolegi. Purustatud 
krabi kallale sööstsid teised ja taas lendasid sädemed. 

Jagasin veel mitu hoopi, kuid see ainult suurendas sädemepilve. Saare sisemusest 
kihutas kohale uusi mehhanisme. 

Eraldasin pimedas vaid krabide kontuure. Korraga näis mulle, et löömingust võtab 
osa üks eriti kogukas elukas. 

Seda ma sihtisingi. Ent kui kang puudutas olendi selga, karjatasin ja hüppasin 
kaugemale: sain elektrilöögi. Jäletise kere oli voolu all. «Evolutsiooniliselt arenenud 
enesekaitse,» sähvatas läbi pea. 

Üleni värisedes lähenesin mehhanismide summale, et relva tagasi saada. Kuid võta 
näpust. Paljude elektrikaarte värelevas valguses nägin, kuidas minu kangi tükeldati. 
Teistest agaramalt tegutses sama kogukas automaat, keda olin purustada tahtnud. 

Pöördusin telki tagasi ja viskusin asemele. 

Vajusin mõneks ajaks sügavasse unne. Ilmselt ei kestnud uni kaua. Virgumine oli 
ootamatu: tundsin, kuidas minust roomab üle midagi külma ja rasket. Hüppasin püsti 
—ei taibanud kohe, milles on asi. Krabi kadus telgi kaugemasse nurka. Paar sekundit 
hiljem nägin pimestavat sädemevihku. 

Neetud mehhanism oli tulnud meie juurde metalli jahtima. Tema elektrood lõikas 
mageda vee purki! 

Raputasin Cooklingi kiiresti üles ja rääkisin talle segaselt juhtunust. 

«Kõik plekkpurgid merre! Toiduained ja joogivesi merre!» kamandas insener. 

Hakkasime plekkpurke merre tassima. Kui vesi küündis vööni, asetasime purgid 
põhjaliivale. Sinnasamasse kandsime kõik tööriistad. 

Istusime kuni hommikuni unetult rannal, olime märjad ning surmani väsinud. 
Cookling nohises valjult. Oleks see juhtunud saareelu teisel päeval, oleksin vaid 
südamest rõõmustanud: paras talle! Ent nüüd ma vihkasin Cooklingit ja ihkasin talle 
rängemat karistust, 

Ma ei mäleta, kui palju aega oli meie saabumisest möödunud, kuid ühel ilusal 
päeval teatas Cookling pidulikult: 

«Nüüd algab kõige huvitavam. Metall on söödud.» Käisime läbi kohad, kuhu olime 
metalltoorikuid puistanud. 

Krabid olid teinud puhta töö. Rannal ja põõsaste vahel haigutasid vaid tühjad augud. 

Metallkuubid, -tahvlid ja -kangid olid muutunud saarel kohutaval hulgal sagivateks 
mehhanismideks. Nende liigutused olid kiired ning järsud: akud olid laetud, aga töö 
peale energiat ei kulunud. Krabid luusisid sihitult rannal, roomasid platool põõsaste 
vahel, põrkasid kokku üksteisega ja tihtipeale ka meiega. 

Krabisid vaadeldes veendusin, et Cooklingil oli õigus olnud. Krabid olid tõepoolest 
mitmesugused. Nad erinesid üksteisest mõõtmete, sõrgade suuruse, lõugade laiuse 
poolest. Ühed neist olid liikuvamad kui teised. Ilmselt oli veelgi olulisem vahe nende 
konstruktsioonis. 

«Mis siis ikka,» ütles Cookling, «krabidel on aeg sõda alustada.» 

«Kas räägite seda tõsiselt?» küsisin. 

«Loomulikult. Piisab, kui anda neile koobaltit. Mehhanism on nii konstrueeritud, et 
selle metalli tühisemgi kogus kaotab nendes, kui nii võib öelda, viimasegi 
lugupidamise üksteise vastu.» 


Järgmisel hommikul suundusime oma lao juurde. Ongitsesime merepõhjast välja 
järjekordse koguse konserve, vett ja neli rasket halli koobaltikangi, mis insener oli 
katse otsustavaks staadiumiks spetsiaalselt alles hoidnud. 

Kui Cookling rannale astus, koobaltikamakad kõrgel pea kohal, ümbritses teda 
otsekohe mitu krabi. Nad ei ületanud mehe varju, aga oli näha, et uus metall erutas 
neid väga. Seisin paari sammu kaugusel ja jälgisin imestunult, kuidas mõned 
mehhanismid tegid kohmakaid katseid õhku hüpata. 

«Näete nüüd, missugune liigutuste mitmekesisus! Kuidas nad üksteisest erinevad! 
Ja selles pealesunnitud kodusõjas võidavad kõige tugevamad ja kõige paremini 
kohastunud mehhanismid. Nad annavad veel täiuslikuma järglaskonna.» 

Nende sõnade saatel lennutas Cookling koobaltikamakad üksteise järel põõsaste 
suunas. 

Järgnevat on raske kirjeldada. 

Metalli kallale tormas otsekohe mitu mehhanismi, £es üksteist eemale trügides seda 
elektrikaarega lõikama hakkasid. Teised, kes samuti soovisid tükikest 

koobaltit, tunglesid tagapool, Mõned ronisid kaaslastele selga, tungides nõnda 
ettepoole. 

«Vaadake, läkski lööminguks!» karjus sõjaväeinsener rõõmsalt ja plaksutas käsi. 

Mõne minuti pärast muutus koht, kuhu Cookling oli metallikangid visanud, 
kohutava võitluse tallermaaks, kuhu jooksis kokku üha uusi ja uusi automaate. 

Vastavalt sellele, kuidas tükeldatud mehhanismide detailid ja koobalt jõudsid aina 
uute ja uute masinate lõugade vahele, muutusid nad metsikuteks ja kartmatuteks 
kiskjateks, kes kaaslasi viivitamatult ründasid. 

Selle sõja esimeses staadiumis olid ründavaks pooleks koobaltit maitsnud masinad. 
Nimelt nemad tükeldasid automaate, mis vajaliku metalli lootuses kogu saarelt siia 
kokku jooksid. Ent järk-järgult sai koobaltit maitsta ikka rohkem ja rohkem krabisid 
ja võitlus muutus tulisemaks. Juba hakkas võitlusse sekkuma ka uusi, sõja ajal 
valminud automaate. 

See oli üllatav põlvkond! Väikesemõõduline, kuid imekiire. Minu hämmastuseks 
said nad hakkama ilma traditsioonilise laadimiseta. 

Neile piisas täielikult päikeseenergiast. Seda püüti peeglitega, mis olid tunduvalt 
suuremad kui krabide tavalised peeglid. Nad olid harukordselt sõjakad. Nad ründasid 
mitut krabi korraga ja tükeldasid elektrikaarega kaht-kolme mehhanismi üheaegselt. 

Cookling seisis vees ja tema näolt õhkus piiritut rahulolu. Aeg-ajalt hõõrus ta käsi ja 
ägises: «Hästi, hästi. Kujutan ette, mis saab edasi!» Mis minusse puutus, siis mina 
jälgisin masinate sõda sügava vastikustunde ja hirmuga. Kes sünnivad selle võitluse 
tulemusena? 

Keskpäevaks oli plaaž meie telgi kõrval muutunud hiiglasuureks lahinguväljaks. 
Siia olid kokku jooksnud kõik saare automaadid. Võideldi vaikides, ilma karjete ja 
hädakisata, ilma püssipragina ja kahuripaukudeta. Selle kummalise lahingu häälteks 
olid võigas pahin ja kriiksumine, lugematute elektrilaengute pragin ja kokkupõrkava 
metalli kolin. 

Enamikus olid sündiva põlvkonna eksemplarid väikesekasvulised ning väga 
liikuvad, kuid hakkas ilmuma ka uut liiki automaate. Need ületasid mõõtmetelt tun- 
duvalt kõiki teisi. Nende liigutused olid aeglased, kuid 

tulvil jõudu, ja nad tulid kallalekippuvate kääbusautomaatidega edukalt toime. 

Kui päike loojuma hakkas, toimus väikemehhanismi-dega järsk muutus: nad 
kogunesid pilvena saare lääne-ossa, liikudes üha aeglasemalt. 


«Kurat võtaks, kogu seltskond on hukkumisele määratud!» kähistas Cookling. «Nad 
on ju ilma akudeta ja päikeseloojangu järel on omadega läbi.» 

Tõepoolest, niipea kui põõsastiku pikaks veninud vari pisiautomaatide 
hiiglakogumikule langes, peatusid masinad silmapilkselt. Nüüd ei olnud see enam 
agressiivsete pisikiskjate armee, vaid hiiglasuur metallkarpide ladu. 

Aeglaselt roomasid nende juurde tohutud, peaaegu inimesele vööni ulatuvad krabid, 
hakates neid järgemööda õgima. Kogukate vanemate platvormidel valmisid oma 
mõõtmetelt veelgi suuremad järglased. 

Cooklingi kulm tõmbus kortsu. Niisugune evolutsioon oli talle ilmselt vastukarva. 
Aeglane krabi — suuremõõtmeline automaat — oli kehv diversant! 

Sellal kui hiidk rabid kääbuste põlvkonnaga arveid õiendasid, valitses plaažil ajutine 
rahu. 

Tulin veest välja, insener lonkis mulle sõnatult järele. Läksime saare idarannikule, 
et pisut puhata. 

Olin surmani väsinud, ja nii nagu ma soojale pehmele liivale heitsin, uinusin 
peaaegu silmapilkselt. 

Keskööl äratas mind metsik kisa. Kargasin püsti, kuid ei näinud midagi peale 
liivaranna hallika joome ja mere, mis sulas kokku musta tähistaevaga. 

Taas kostis põõsaste suunast karjumist, kuid vaiksemalt. Alles nüüd märkasin, et 
Cooklingi polnud. Pistsin jooksma suunas, kust inseneri hääl oli kostnud. 

Meri oli nagu alati väga vaikne, ainult harva veeres mõni laine vaevukuuldava 
pahinaga rannale. Ent mulle näis, et kohal, kuhu olime peitnud oma toiduvarud ja 
joogiveekonteinerid, oli veepind rahutu. Seal sulistas ja ladistas keegi. 

Arvasin, et seal on Cookling. 

«Insener, mis te teete?» karjusin meie veealuse lao poole sumades. «Ma olen siin!» 
kuulsin äkki häält paremalt. «Taeva pärast, kus te olete?» 

«Siin,» kuulsin taas inseneri häält. «Seisan kaelani vees, tulge minu juurde!» 

Sumasin edasi ja komistasin millelegi kõvale. See osutus hiigelkrabiks, kes seisis 
kõrgetel sõrgadel sügaval vees. 

«Miks te nõnda sügavale olete läinud? Mis te seal teete?» küsisin. 

«Nad ajasid mind taga ja kihutasid siia!» halises paksuke. 

«Ajasid taga? Kes?» 

«Krabid.» 

«Ei või olla! Mind nad ju taga ei aja.» 

Jälle komistasin automaadile, möödusin sellest ja jõudsin lõpuks inseneri kõrvale. 
Ta oli tõepoolest kaelani vees. 

«Rääkige, mis lahti on?» 

«Ma ei saa ise ka aru,» sõnas Cookling väriseva häälega. «Kui magasin, ründas 
mind üks automaat. Arvasin, et juhuslikult... nihkusin kõrvale, kuid krabi tuli uuesti 
lähemale ja puudutas sõrgadega mu nägu. Siis tõusin ja läksin kaugemale. Ta tuli 
mulle järele... Pistsin jooksu .. . Krabi jooksis järele. Temaga liitus veel üks ... Siis 
veel... Terve summ. .. Lõpuks ajasid nad mind siia ...» 

«Kummaline! Varem pole seda kunagi juhtunud,» ütlesin. «Kui neil 
evolutsiooniliselt oleks välja arenenud inimvihkajalik instinkt, siis poleks nad mullegi 
armu heitnud.» 

«Ma ei tea,» kähistas Cookling. «Kuid ma kardan kaldale minna ...» 


«Rumalus,» ütlesin ja võtsin inseneril käest kinni. «Liigume paralleelselt 
rannajoonega itta. Ma kaitsen teid.» 

«Kuidas?» 

«Praegu läheme oma panipaiga juurde ja ma võtan mingi raske eseme. Näiteks 
haamri.. .» 

«Ainult mitte metallist,» oigas insener. «Võtke pigem kastilaud või mõni muu puust 
asi.» 

Sumasime aeglaselt piki rannaäärt. Kui jõudsime 

panipaiga kohale, jätsin inseneri üksi ja lähenesin kaldale. 

Kuulsin tugevat veesulinat ja kõrv tabas mehhanismide tuttavat surinat. 

Metallelukad tühjendasid konservikarpe. Nad olid meie veealuse hoidlani tunginud. 

«Cookling, me oleme kadunud!» karjatasin, «Nad on kõik meie konservid nahka 
pistnud.» 

«Kas tõesti?» lausus insener kaeblikult. «Mis nüüd saab?» 

«Eks mõtelge nüüd ise, mis saab. See oli teie idiootlik katse. Teile see 
diversioonirelv meeldis, teie ta välja haudusite. Sööge nüüd oma suppi!» 

Läksin automaatide summast ringiga mööda ja tulin merest välja. 

Roomasin pimedas krabide vahel ringi ja otsisin käega kobades liivalt lihatükke, 
konserveeritud ananasse, õunu ja muud toidupoolist ning kandsin kõik platoole. 
Otsustades selle järgi, kui palju toitu maas vedeles, olid elukad meie magamise ajal 
hoolsasti töötanud. Ma ei leidnud ühtegi tervet konservitoosi. 

Sellal kui ma toidujäänuseid kogusin, seisis Cookling kahekümne sammu kaugusel 
rannast kaelani vees. 

Olin juhtunu pärast vihane, pealegi ametis meie toidumoona jääkide päästmisega, 
seepärast unustasin mõneks ajaks Cooklingi olemasolu. Ent peagi tuletas insener end 
läbilõikava kisaga meelde. 

«Jumal hoidku, Bat, tulge appi, nad saavad mu kätte!» 

Sööstsin vette ja koletiste otsa komistades rühkisin Cooklingi poole. Viie meetri 
kaugusel insenerist põrkasin kokku järjekordse krabiga. 

Mind ei pannud mehhanism üldse tähele. 

«Pagana pihta, miks nad teid nõnda vihkavad? Olete ju nii-öelda nende isa,» 
laususin. 

«Ei tea,» puristas insener. «Tehke midagi, Bat. Kui sünnib sellest suurem krabi, olen 
kadunud ...» 

«Säh sulle evolutsiooni! Muide, ütelge, kus on krabide kõige õrnem koht? Kuidas 
rikkuda mehhanismi?» 

«Varem tuli purustada paraboolpeegel või aku välja tõmmata. Nüüd aga ... ei tea ... 
On tarvis eriuurimist ...» 

«Olge te neetud oma uyrpistega,» surusin läbi hammaste 

ja haarasin kinni krabi peenest esijalast, mis oli inseneri näo suunas sirutatud. 

Automaat taganes. Otsisin üles teise jala ning murdsin ka seda. Kombits paindus 
kergelt nagu vasktraat. 

Ilmselt oli niisugune operatsioon elukale vastuvõtmatu, sest ta hakkas aeglaselt 
kuivale ronima. Meie inseneriga liikusime aga piki rannajoont edasi. 

Kui päike tõusis, ronisid kõik automaadid merest välja ja jäid liivale end 
soojendama. Sel ajal jõudsin kiviga puruks lüüa vähemalt poolesaja koletise para- 
boolpeeglid. Nad ei liigutanud end enam. 


Kahjuks ei parandanud see olukorda: nad langesid otsekohe kaaslaste saagiks ja 
neist valmistati hämmastava kiirusega uued automaadid. Kõigi masinate räni- 
patareide purustamine käis mulle üle jõu. Pealegi sattusin mitu korda elektriseeritud 
automaatidele, mis halvas võitlusindu. 

Kogu selle aja seisis Cookling meres. 

Peagi alustasid koletised uuesti omavahel võitlust ja näis, et nad on inseneri täiesti 
unustanud. 

Lahkusime tapluspaigalt ja tõmbusime saare kaugemasse nurka. Tunde kestnud 
supluse tagajärjel olid inseneril külmavärinad, ta heitis selili ja palus mind hammaste 
plaksudes, et mataksin ta kuuma liiva sisse. 

Teinud seda, pöördusin meie laagripaika, et võtta riided ja see, mis oli järel 
toidumoonast. Alles nüüd nägin, et ka telk oli purustatud: kadunud olid liivasse taotud 
raudvaiad, kadunud olid metallrõngad, mille külge kinnitati tuginöörid. 

Presendi alt leidsin Cooklingi ja enda kehakatted. Ka rõivaid ei olnud metallinäljas 
krabid kahe silma vahele jätnud. Kadunud olid metallhaagid, -nööbid ja -pandlad. 
Nende kohta tähistasid põlenud kohad. 

Selleks ajaks oli automaatide taplus kandunud rannikult saare sisemusse. Kui ma 
platoole tõusin, nägin, et peaaegu saare keskel põõsaste vahel seisis ligi inimese- 
kõrgustel sõrgadel mitu peletist. Nad tõmbusid aeglaselt tagasi ja tormasid seejärel 
tohutu kiirusega paarikaupa kokku. 

Nende kokkupõrkeid saatsid lajatavad mürtsatused. Raskete hiigelkrabide aeglastest 
liigutustest õhkus tohutut jõudu. 

Minu silme all paisati maha mitu mehhanismi, mis samas tükkideks lõigati. 

Ent mulle oli hullumeelsete masinate võitlusest villand, seepärast upitasin selga 
kõik, mis mul oli õnnestunud vanalt laagripaigalt kokku kraapida, ja suundusin 
aeglaselt tagasi Cooklingi juurde. 

Päike kõrvetas halastamatult, käisin tagasiteel mitu korda meres. 

Lähenesin juba liivakuhilale, mille all lamas öisest kümblusest jõuetu Cookling, kui 
platoo põõsastest ilmus nähtavale hiiglasuur krabi. 

Ta oli kasvult mulle üle pea ja tal olid kõrged massiivsed jalad. Ta liikus ebaühtlaste 
hüpetega, keha kummaliselt küürus. Uskumatult pikad esikombitsad lohise-sid liival. 
Eriti hüpertrofeerunud oli eluka suu. See moodustas peaaegu poole kehast. 

«Ihtüosaurus», nagu ma teda endamisi nimetasin, komberdas randa ja oma keha 
aeglaselt kord ühele, kord teisele poole pöörates just nagu uuris ümbrust. Vehkisin 
telgipresendiga peletise poole: nii tehakse, kui püütakse teel seisvat lehma ära ajada. 
Ent krabi ei pööranud mulle vähematki tähelepanu, vaid hakkas kuidagi veidralt, külg 
ees, suure kaarega lähenema liivakuhilale, mille all Cookling lamas. 

Kui oleksin aimanud, et elukas otsib inseneri, oleksin mehele otsekohe appi tõtanud. 
Kuid mehhanismi liikumiskõver oli äraaimamatu: algul tundus, et ta suundub vee 
äärde, jalad puudutasid juba vett. Alles siis, kui krabi järsku ringi pööras ja kiiresti 
inseneri poole liikus, heitsin laadungi seljast ja pistsin jooksma. 

«Ihtüosaurus» peatus Cooklingi kohal ja laskis keha pisut allapoole. 

Nägin, kuidas tema pikad kombitsad inseneri näo kõrval liiva kompisid. 

Hetk hiljem oli liivahunnikust saanud liivapilv. Cookling kargas püsti, nagu oleks 
uss teda nõelanud, ja tahtis paanikas põgeneda ... 

Hilja ... 

Krabi peened kombitsad põimusid tugevasti ümber inseneri rasvunud kaela ja 
tõstsid ta mehaaniliste lõugade juurde. Abitult käsi ja jalgu siputades rippus Cookling 
õhus. 


Kuigi ma inseneri kogu hingest vihkasin, ei saanud 

ma siiski lasta tal hukkuda võitluses mingi idiootliku mehhanismiga. 

Pikemalt kaalumata haarasin krabil sõrgadest ja siku-tasin kogu jõust. Kuid see oli 
niisama hea kui proovida ümber lükata sügavale maasse taotud terastoru. «Ihtüo- 
saurus» ei liigatanudki. 

Ronisin talle selga. Hetkeks olid minu nägu ja Cook-lingi moonutatud nägu ühel 
tasapinnal. «Hambad!» taipasin. Cooklingil olid terashambad! 

Lõin rusikaga kogu jõust vastu päikeses helkivat paraboolpeeglit. 

Krabi hakkas ühel kohal keerlema. Cooklingi siniseks tõmbunud, punnis silmadega 
nägu oli peletise lõugade kõrgusel. Ja siis see juhtus. Inseneri otsmikku ja meelekohti 
tabas elektrilaeng. Seejärel krabi kombitsad lõtvusid ja rauakatku looja elutu keha 
prantsatas liivale. 


Kui ma Cooklingi matsin, kihutasid saarel üksteist taga ajades ringi mitu hiiglasuurt 
krabi. Nad ei pööranud pisematki tähelepanu ei mulle ega sõjaväeinseneri laibale. 

Mähkisin Cooklingi telgipresenti ja kaevasin saare keskele liivasesse pinnasesse 
madala haua. Ma ei tundnud leina. Mu suu kuivas ja hammaste all krigises liiv ning 
mõttes vandusin ma surnu ühes tema katsega maapõhja. Kristliku moraali kohaselt oli 
see kohutav pühaduseteotus. 

Siis lamasin mitu päeva järgemööda liikumatult rannal ja vahtisin silmapiirile, kust 
pidi ilmuma «Tuvike». Aeg venis piinava aeglusega, tundus, et halastamatu päike on 
pea kohale seisma jäänud. Vahetevahel roomasin vee äärde ja kastsin oma kõrbenud 
näo merre. 

Et unustada nälga ja piinavat janu, püüdsin mõtelda millestki abstraktsest. Mõtlesin, 
et meie ajal raiskavad paljud targad inimesed oma vaimujõudu selleks, et 
kaasinimestele kurja teha. Kas või Cooklingi leiutis. Olin veendunud, et seda võinuks 
kasutada õilsatel eesmärkidel. Lasta näiteks krabidel metalli toota. Nende elukate 
arengut võinuks suunata, et evolutsioon toimunuks vaid inimesele kasulikus suunas. 
Jõudsin järeldusele, et kui mehhanismi soovitavas suunas täiustada, ei areneks temast 
kohmakas hiiglane, 

Kord langes mulle suur ümmargune vari. Tõstsin vaevaliselt pead, et vaadata, mis 
varjab minu eest päikese, Selgus, et lamasin kohutavate mõõtmetega krabi jalgade 
vahel. Elukas suundus randa, vaadates silmapiirile, just nagu ootaks midagi. 

Pärast algasid hallutsinatsioonid. Minu erutatud ajus muutus hiidkrabi kõrgele 
tõstetud mageda vee paagiks, mille servani ma kuidagi ei küündinud. 

Toibusin alles kuunaril. Kui kapten Gale küsis, kas laevale tuleb laadida ka 
kummaline kaldal vedelev hiigelmehhanism, ütlesin, et esialgu puudub selleks väik- 
semgi vajadus. 


A. Šalimov 


XII. MEDITSIINI TRIUME 


Fantastiline pamflett 

«John Smokrey, hüüdnimega Kõõrsilmne Ingel, teid süüdistatakse nelja inimese 
mõrvamises. Kas tunnistate end süüdi?» 

«Teie loal, härra kohtunik, eitan kategooriliselt.» 


«Uurimisel tuvastati, et teie, hm ... põrandaalusest, hm ... hm .. . laboratooriumist on 
leitud auväärse Hugh Kessneri jäänused.» 

«Teete mulle suurt au, härra prokurör, kui nimetate seda viletsat keldrit 
laboratooriumiks. Mis puutub aga fanaatik Hugh' säilmetesse, siis olid seal, kui mu 
mälu ei peta, vaid nahk ja mõned kondid.» 

«Tähendab, võtate süü omaks?» 

«Teeksin teile rõõmuga seda heameelt, härra prokurör, 

kuid ma vandusin kõnelda tõtt ning ainult tõtt. Tolle Hugh'ga oli nõnda: poiss 
kannatas lapsepõlvest peale kurvameelsuse all. Nimelt seetõttu ihkaski ta pühakuks 
saada.» 

«John Smokrey, hüüdnimega Kõõrsilmne Ingel, ärge kalduge teemast kõrvale!» 

«Palun vabandust, härra kohtunik. Kuid kurvameelsusest kõik algas. Ta unistas 
koguduse aitamisest, kuid oli ise terve kui härg ...» 

«Kaebealune, kõnelge asja olemusest.» 

«Just nii, söör. «Pius Corporationi» peadirektorit härra Pius juuniori oli tabanud 
infarkt. Tema seisund oli väga raske. Kiires korras läks tarvis uut südant, kuid 
doonorit käepärast polnud. Peale selle oli tellitud veel kaks maksa, kopsud, 
kaheksateistkümmend meetrit peensoolt, jämesoolt, põrn, viis neeru. .. Praegu ei 
mäleta enam kõike ...» 

«Te tahate öelda ...» 

«Täpselt, härra prokurör. Auväärt Hugh Kessner nõustus end ohvriks tooma. 
Nõustus vabatahtlikult. Lõppude lõpuks peab ju niisugusest teost mingi jälg jääma. Ta 
mõistis, et seda võetakse arvesse seal... nii või teisiti, igavik pole naljaasi. .. Alati on 
parem muretseda garantii.» 

«Kaebealune, kõrget kohut ei huvita teie arvamus igavikust. Auväärt Hugh Kessneri 
säilmetelt leiti vägivalla jälgi. Tema kolju oli kahest kohast raske esemega purustatud. 
Mis on teil selle kohta öelda?» 

«Kahetsen, härra prokurör. See juhtus hiljem... ettevaatamatu ringikäimise tõttu .. . 
Pea kohta ei olnud tellimusi laekunud. Üks minu assistent otsustas proovida kadunud 
Hugh' kolju tugevust. Kinnitan teile, härra kohtunik, kolp oli esmaklassiline ...» 

«Kaebealune, jätke oma kinnitused. Jutustage kohtule, missugustel asjaoludel pastor 
Kessnerist sai laip.» 

«Palun vabandust, härra kohtunik. Kõigepealt sai temast doonor ning alles hiljem, 
andke andeks, laip.» 

«Antud juhul ei muuda see asja. Seletage härra prokurörile ja kõrgele kohtule 
kõigest järgemööda.» 

«Aga ma juba seletasin, härrased. Kurvameelsushoos, tundes muret oma surematu 
hinge päästmise pärast, otsustas auväärne Hugh Kessner hakata doonoriks. Ise, oma 
vabal tahtel, ilma sunnita. Ta tegi vastava testamendi. 

Südame pärandas ta härra Pius juuniorile, maksa...» 

«Toimikus testamenti pole. Kus see asub?» 

«Raske öelda, härra prokurör. Kuid ma nägin seda oma silmaga.» 

«Hm ... Kes võib veel tõendada, et niisugune testament oli tõepoolest olemas?» 

«Pärijad, härra kohtunik. Mõtlen kõiki neid, kellele auväärt Hugh pärandas tükiviisi 
oma maise kesta. Näiteks härra Pius juunior ja need ülejäänud. Muide, kuulsin, et 
härra Pius on juba haiglast lahkunud.» 

«Hüva, auväärt Hugh Kessneri mõrvaasja uuritakse veel täiendavalt.» 


«Ma protesteerin, kõrge kohus. Miks kasutab härra prokurör terminit «mõrv», kui 
jutt on vaid organite siirdamisoperatsioonidest ühelt doonorilt seitsmele või kaheksale 
kannatanule? Liiatigi on vist kuus nendest pärast operatsiooni juba tervenenud. Ning 
erinevalt auväärt Hugh Kessnerist on nad kõik ühiskonnale kasulikud inimesed ...» 

«Kaebealune John Smokrey, kohus lükkab teie protesti tagasi, kuni on tuvastatud, et 
Hugh Kessneri testament tõepoolest eksisteeris. Lähme Gina Johnsi surma asjaolude 
juurde. Mida te võite lisada uurijale antud ülestunnistusele?» 

«Lubage küsida, mida nimelt ma talle olen rääkinud?» 

«Kaebealune, seda peate te teadma. Te ju ise andsite tunnistuse.» 

«Aga mul esineb mäluhäireid, härra kohtunik. Teate isegi, kuidas selle sünteetikaga 
on ... Mõtlen koguni, kas peaaju vasakut poolkera mitte välja vahetada...» 

«Kohut ei huvita teie tulevikuplaanid. Meie tegeleme üksnes teie minevikuga. Kas 
te vastate küsimustele või ei?» 

«Tunnen end ülimalt täbarasti, härra kohtunik. Ma ei tea, kes on Gina Johns.» 

«Kaebealune, ärge mängige idiooti. Kohtuekspertide kinnituse kohaselt olete täiesti 
vastutusvõimeline.» 

«Kas peate silmas härrasid doktor Fumesi ja doktor Emket? Lubage kõrgele kohtule 
meelde tuletada, et doktor Fumesi aju parem poolkera on sünteetiline, vana tüüp, mis 
aga puutub vasakusse .. . Härra kohtunik, kas mul on õigus avaldada ametisaladust?» 

«Mis saladusest te räägite? Ärge jampsigel» 

«Kolm aastat tagasi juhtus doktor Fumesiga autoavarii. Mees toimetati 
koljumurruga haiglasse. Haige elu oli ohus ning valvekirurg ... tal polnud teist välja- 
pääsu, SÖÖT...» 

«Pagan võtaks, kaebealune, seletage lõppude lõpuks kohtule, milles on asi.» 

«Just nii, härra kohtunik. Teie nõudmine on just see, mida ma vajan. See võtab mult 
vastutuse ühe kurva intsidendi avaldamise eest. .. Nagu ma juba rääkisin, polnud 
valvekirurgil teist väljapääsu ja ta pöördus minu poole.» 

«Täpsustage, kaebealune, millal see toimus?» 

«Kolme aasta eest, härra prokurör.» 

«Palun kõrget kohut võtta teadmiseks kaebealuse ülestunnistus, et ta juba kolme 
aasta eest spekuleeris ebaseaduslikult siirdamismaterjalidega. Meie maa kri- 
minaalkoodeksi paragrahv 2018 punkt 5.» 

«Aga, SÖÖT ...» 

«Mida nimelt te tookord viisite keskhaiglasse kannatada saanud doktor Fumesi 
jaoks?» 

«Peaaju vasaku poolkera, söör, kuid ...» «Nii! Kust see teie kätte sai? Kes oli 
doonor?» 

«Teie loal, söör, — oinas.» 

«Mis asi? Kes?» 

«Oinas. Nelja-aastane päss nimega Coca. Midagi muud mul käepärast polnud, kuid 
keskhaigla valve-kirurgile ära öelda ei pidanud ma võimalikuks. Milleks kõigeks 
inimene hädaga pole sunnitud!» 

«Kaebealune John Smokrey, teile esitatakse täiendav süüdistus kelmuses. 
Kriminaalkoodeksi paragrahv 14, punkt 117. Niisiis te kinnitate, et härra doktor 
Fumes...» 

«Täpselt, söör. Niipalju kui mulle teada, operatsioon õnnestus ja juba kolm aastat... 
Mul on väga piinlik, et selle tühja asja pärast ei saa ma nüüd kohtuekspertiisiga 
nõustuda. Mis puutub doktor Emkesse ... Vabandage, härra kohtunik, saalist kostva 
kära tõttu on mul raske rääkida.» 


«Vaikust, härrased! Või ma olen sunnitud andma korralduse saal tühjendada. Teie 
seal, palun rahuneda. Mis on?... Doktor Emke? Te palute, et kohtuprotsessi 

jätkataks kinniste uste taga? Ning ütlete oma ekspertiisist lahti?» 

«Näete nüüd, härra kohtunik, ma ju rääkisin.» 

«Vait, kaebealune, praegu kõnelen ma doktor Emkega ... Hästi, härra doktor, kohus 
võtab teie avalduse teadmiseks. Ja teie, kaebealune, kas kinnitate endiselt, et ei tunne 
kodanikku nimega Gina Johns?» 

«Ei tunne, härra kohtunik. Oletan koguni, et Gina Johns oli... mõne minu 
konkurendi klient. Uurija ajas midagi segamini, mina olin aga uurimise ajal liiga ähmi 
täis. Ei märganud viga. Ütlen end lahti härra uurijale antud ülestunnistustest.» 

«Kuidas? Kas kõigist?» 

«Ei, mis te nüüd, härra prokuröri Ainult sellest, mis puudutab Gina Johnsi. 
Ülejäänus olen ma aga puhas kui kristall.» 

«Ärge kiirustage, kaebealune. Lähme süüdistuse kolmanda punkti juurde.» 

«Ma kuulan teid, härra prokurör.» 

«Teie põrandaaluse, hm. .. laboratooriumi külmutuskapist leiti inimese oluline 
kehaosa, mis ei kuulunud kadunud Hugh Kessnerile, kuna viimasel oli see omal 
kohal. Mis on teil selle kohta ütelda?» 

«Mitte kõige vähematki, härra prokurör.» 

«Kuidas peab seda mõistma? Kas keeldute vastamast prokuröri küsimustele?» 

«Hoidku jumal, härra prokurör. Tahtsin vaid öelda, et see ei kuulunud mulle.» 

«Usun meeleldi. Ent kuidas sattus kehaosa teie külmutuskappi?» 

«See anti mulle hoiule.» 

«Kes andis?» 

«Keegi Trucks, väga rikas inimene, söör, kel on organite asendamise maania. Ta on 
endas peaaegu kõik ära vahetanud. Usutavasti tahtis ta ka seda kehaosa ümber 
istutada, ainult hiljem ...» 

«Kas ta ei kõnelnud teile, kust ta organi sai?» 

«Ei kõnelnud, söör. Ja mina pole uudishimulik.. . Trucks tuli, maksis hoidmise eest 
aastaks ette. Ning läks reisima. Kahtlustan koguni, et tegu oli salakaubaga. Võib-olla 
Aafrikast? Sest miks muidu tuli Trucks minu juurde? Ta oleks ju võinud selle jätta 
mõne riigipanga eriseif1.» 

«Kaebealune John Smokrey, teile esitatakse veel üks süüdistus. Salakauba 
ebaseaduslik hoidmine. Kriminaalkoodeksi paragrahv 17, punkt 39.» 

«Andestust, härra prokurör. See jutt salakaubast on ainult minu oletus. Härra Trucks 
võis selle tüki muretseda ka seaduslikult. Kas meie humaanne seadus keelab ...» 

«Aitab demagoogiast, kaebealune. Meie humaanne seadus ei keela oma kodanikele 
midagi, välja arvatud kõik, mida ta ei luba. Ja iseäranis ei ole lubatud ebaratsionaalselt 
ja pillavalt ümber käia riigi inimressurssidega, muuta terveid täisväärtuslikke 
kodanikke siir-damismaterjaliks nendele, kes vajavad remonti ja suudavad selle eest 
ükskõik mis hinda maksta. Kas on arusaadav, kaebealune?» 

«Täielikult, härra kohtunik. Kõik on ju nii lihtne. Sellele vaatamata teie ise, härra 
kohtunik, kui vajasite kõhunääret...» 

«Kaebealune, võtan teilt sõnaõiguse. Missugune häbematus! Kinnitan, kõrge kohus, 
et kaebealune lubab endale alatut laimu.» 

«Kuid ma ei ütelnud midagi...» 

«Vait, kaebealune ... Jah, ma olin tõepoolest sunnitud vahetama oma kõhunäärme. 
Kuid see pärines laibalt. Mul on vajalike templitega tõend. Sain vastava loa.» 


«õigus, härra kohtunik. Kuid laibaks osutus minu kolleeg, kelle te vastava 
paragrahvi põhjal teise ilma saatsite, ehkki ta polnud seda ära teeninud.» 

«Vait! Vait, kordan! Käsin saali tühjendada. Aga teilt, kaebealune, võtan 
sõnaõiguse.» 

«Kuid, härra kohtunik, ülekuulamine pole lõppenud, mul on veel küsimusi 
kaebealusele.» 

«Vabandage, härra prokurör. Teie võite küsida. Kaebealune John Smokrey, vastake 
härra prokuröri küsimustele. Ainult küsimustele. Ja mitte poolt sõna rohkem. Kas 
saite aru?» 

«Sain, härra kohtunik. Mitte poolt sõna ...» 

«Kaebealune, uurimisel tuvastati ja teie võtsite omaks, et neli aastat tagasi panite 
toime röövmõrva. Tapetu — keegi Petros Buaros — töötas tsirkuses võimlejana. Teie 
mõrvasite Petros Buarose, et omastada tema süda, kopsud, neerud, kusepõis ja nii 
edasi... Siin minu 

183 

käes on nimekiri — ühtekokku kolmkümmend neli nimetust. Kas kinnitate seda?» 

«Kinnitan, härra prokurör.» 

«Suurepärane. Kannatanu sugulased esitasid teie vastu tsiviilhagi. Nad nõuavad 
röövitud organite tagastamist või nende korvamist turuhindadega. Peale selle kannate 
vastutust mõrva eest.» 

«Turuhindadega ei ole ma nõus. Need laostaksid mu. Kui nad lepivad 
kompensatsiooniga kindlate riiklike hindade alusel...» 

«Kaebealune, siin on kohus, mitte börs. Siin ei kaubelda. Pealegi pole 
kompensatsioon kõige tähtsam. Mis te tegite nimekirjas loetletud varaga?» 

«Kui mu mälu ei peta, kasutasin ära kolmkümmend kaks nimetust. Kaks detaili olid 
madala kvaliteediga. Kinkisin need operatsiooni teinud kirurgile. Arvan, et ta laskis 
need hiljem käiku.» 

«Aga kolmkümmend kaks? Kellele te need müüsite?» 

«Mitte kellelegi ei müünud.» 

«Mis te nendega siis tegite?» 

«Mina, andke andeks, kasutasin neid ise.» 

«Mis see tähendab? Palun selgitage!» 

«Kas tõesti polnud arusaadav, härra prokurör? Aasta enne seda varitsesid mind 
konkurendid ... Minust tehti hakkliha. Põdesin mitu kuud, ja kui haiglast välja tulin, ei 
kõlvanud enam kuhugi. Üle poole aasta poleks ma vastu pidanud, kui poleks meie 
meditsiini. Me elame suurepärasel ajal, härra prokurör . .. Meditsiini triumfi ajastul. 
Minus asendati peaaegu kõik, ja nagu võite veenduda, ei näe ma nüüd oma aastate 
kohta halb välja.» 

«Tähendab, kõik, mis kuulus Petros Buarosele. ..?» 

«On siin, härra prokurör, välja arvatud kaks nimetust, ja funktsioneerib 
suurepäraselt. Olen vahetusega väga rahul... Arreteerimisel ei arvestanud te ühte 
asjaolu: endist John Smokreyd, hüüdnimega Kõõ5r-silmne Ingel, pole ammu olemas. 
Temast on säilinud ainult skelett ja seegi ilma vasaku käe sõrmedeta. Skeletti 
juriidilisele vastutusele võtta ei saa. Aga kõigel ülejäänul, nagu võite kergesti 
veenduda, härrased, pole midagi ühist vana John Smokreyga. Mao-sooletrakt on 
Petroselt, ajud on sünteetilised, mark ALG viieaastase lojaalsusgarantiiga, garantiiaeg 
pole veel lõppenud. 

Olin üks esimesi, kes operatsiooniga nõustus; see tehti tasuta. Ja kas teate, ma ei 
kahetse... Garantiiga on rahulikum. Ülejäänud.. . Noh, ülejäänud asjad on muretsetud 


vastavalt avanenud võimalustele. Nahk näiteks on ühe rootslase oma. Kõrgem 
kvaliteet, ilma karvadeta ... Ei-ei, ärge mõtelge midagi halba, härra prokurör. Ma ei 
vihja kellelegi. Mis puutub aga rootslasesse, siis tema vaeseke uppus ja sealjuures 
täiesti seaduslikult. Sugulased loovutasid naha järelmaksuga mulle. 

Kõrge kohus, palun mind vahi alt vabastada. Dokumentide järgi olen küll John 
Smokrey, kuid faktiliselt — oma sisemiselt olemuselt — pole ma enam ammu tema. 
Mina — mitme vana tüüpi indiviidi moderniseeritud aritmeetiline keskmine — olen 
täiesti tavaline meie õitsva riigi ja aja lojaalne kodanik... Kui niisugune pole ma 
iseenesest mõistetavalt mitte milleski süüdi.» 


Pärast lühikest nõupidamist pidas kohus võimalikuks süüalune vahi alt vabastada. 
Prokuröri nõudmisel võeti temalt allkiri, et ta ei teosta uusi siirdamisi, kuni pole välja 
selgitatud moderniseeritud John Smokrey süüdivusaste vana tüüpi John Smokrey 
teostatud õiguserikkumiste eest. 


A, Kolpakov 
XIII. PIMEDUSE MERE TAGA 


Ajaloolis-geograafiline ulmejutt 


1 


See juhtus viissada aastat enne Kolumbust. 

... Asmund, keda hüüti Punaseks Jarliks6, küündis haarama karist enne, kui 
murdlaine talle peale pahises. Kui vesi tagasi valgus, tõmbas ta end kõrgemale ja 
vajus silmili. Ta oli täiesti oimetu, viimseni kurnatud, ei suutnud kättki liigutada, et 
silmile langenud märga juuksetukka kõrvale lükata. Ujuda neli miili tormises meres 
— seeoli liig isegi viikingile. 

Asmund ei mäletanud, kaua ta niimoodi lamas. 

Lõpuks kergitas ta pead, ajas ennast istukile ja kobas käega kaljulõhedes. Neelas 
ahnelt alla mingi limuse. «Meredraakoni» põhjaminekust saadik polnud ta ivagi 
hamba alla saanud. Jarli viimaseks toiduks oli berserk' Rollo. Nad olid mõlemad 
nälginud ja Rollo suri magades. Jarl ei tahtnud tappa, kuid polnud valikut. 

Kõik sai alguse päeval, mil õel jumal Loki? pani jarlile pähe mõtte ühineda konung9 
Estoldiga. Merelainete kündja Asmund oli vaba viiking. Tema kiired draakarid* 
sõitsid saaki otsides piki Vallandi10 rannikut ja frangid kuulatasid hirmuga 
pronksketaste rütmilisi kilksatusi, millega tüürimehed määrasid aerudel istuvate 
viikingite sõuderütmi. Konungiga oli ta kohtunud Sakside saare lõunatipu juures. 
«Tule koos minuga Vahemerele!» keelitas Estold. «Seal on rikkad linnad.» 

Asmund oli lasknud end nõusse rääkida. 

Ehkki konungil oli kuus laeva, tungisid Itaalia linna müüridele esimestena Asmundi 
viikingid. Nad tapsid peaaegu kõik kaitsjad, tungisid linna ja enne Estoldi meeste 


° Jarl — vanaskandinaavia ülik; 12.—13. saj. sõjalaevastiku ja 

7 berserk —tugev ja metsik sõjamees skandinaavia saagades, kes pimedas lahinguraevus hävitab kõik 
ettejuhtuva. Tõlk 

* Loki — tulehiid skandinaavia mütoloogias, ka maailmahuku ajendaja. Tõlkija 

*Konung — vanaskandinaavia hõimupealik. Tõik. 

“Vall and — Gallia vananorra keeles. Tõik. 


saabumist rüüstasid tühjaks katedraali ja jõukate linnakodanike majad. Asmund oli 
kogenud väejuht. 

Kui hakati sõjasaaki jagama, tõstis Asmund mässu. Konung nõudis tavakohast 
kolme neljandikku, sest iga viiking pidi saama oma osa, aga mehi oli Estoldil kolm 
korda rohkem. Kuid kes vallutas linna? Asmund tõrkus, aga jõud polnud tema poolel. 
Mis parata, öösel tuli ankrud hiivata ja purjetada salaja Gibraltari suunas, liiatigi oli 
hinnalisem saak tema draakaritele laaditud. Koidikul märkas konung Asmundi 
põgenemist ja alustas jälitamist. 

4 Draakar — viikingilaev. Tõlk. 

Kui Lusitaania11 rannikul poleks olnud tuulevaikne! Kaotanud abordaažlahingus 
draakari, õnnestus Asmundil teisele laevale hüpata, kuid ta lõigati kaldast ära ja ta oli 
sunnitud pöörduma läände Pimeduse merre. Peagi laskus ookeanile õhtune udu, kuid 
ajujaht jätkus. Läbilõikavad kettalöögid sulasid kokku katkematuks kõrni-naks, 
sundisid mehi aerude taga kiiremini sõudma. Jarli aerutajad hakkasid väsima, kuid 
vahetusmehi tal polnud, konungil aga oli. 

Jarli päästis ootamatult tõusnud loodetorm. 

... Laev kandus kuhugi pimedusse. Maru möllas täie jõuga. Kui läbi raskete 
madalate pilvede tungis hall koit, tegi Asmund südame kõvaks ja heitis pool saaki üle 
parda, et ülekoormatud draakar kergemaks muutuks. Ent päev hiljem tuli merre heita 
ka teine pool. Maru murdis masti, rebis puruks purje ja taakelvärgi, peksis rooli 
pilbasteks. Laevakere oli veel tugev, kuid tuul, lained ja hoovused kandsid seda üha 
kaugemale merele. Lõpuks näitas end päike, meri värvus taevassiniseks, vesi oli soe. 
Asmund vaatas ringi ja mõistis: «Mere-draakon» on kaugel tuttavatest randadest. 
Viikingid olid kas lahingus Estoldiga hukkunud või aerutükkidega viga saanud. 

«Faatum12 on katnud meid oma jäise tiivaga,» mõtles jarl. «Tema ees on jõuetud 
isegi jumalad, nii kõnelevad skaldid13. Kuid mina jätkan võitlust.» Asmund lootis, et 
varem või hiljem triivib purunenud laev kuhugi kaldale. Möödusid päevad ja nädalad, 
kuid draakar aina ujus ja ujus, kantud tundmatutest hoovustest. Näis, et Pimeduse 
merel polegi lõppu. Kas tõesti oli skaldidel õigus? Nemad seletasid, et hiiglasuur 
ookean ulatub maailma otsa ja voolab põhjatusse auku — Utgardi14. Seal ootab õel 
Loki koos Fenrir-hundiga15 määratud tundi, et võidelda Wodaniga16. Selles viimases 
heitluses ragnarökis17 langevad kõik jumalad ja kõik kangelased. 

Asmund skalde eriti ei uskunud. Berserk Rollo abiga kogus ta säilinud toiduained ja 
vee ahtrisse. Ellujäänud viikingid süngestusid, kuid kahevõitluseks jarliga ei 

avaldanud keegi soovi. Vähehaaval sõid mehed ära oma jalanõud, varustuse 
nahkrihmad. Aeg-ajalt lähenesid nad ahtrile, ulgusid kurjalt ja nõudsid vett. Asmund 
vaikis: milleks tühjad sõnad. Peagi jäid viikingid jõuetuks ega suutnud enam tõusta. 
Siis aitas Roilo neil kiiresti ja kergelt surra. Nad jäid kahekesi. 


"IL usitaania — Pürenee poolsaare edelaosa nimetus antiikajal, umbkaudu praegune Portugal. Tõik. 
2Faatum — saatus. rex 

' Ska 1d— muinasskandinaavia laulik. tor. 

“Utgard — hiiglaste riik skandinaavia mütoloogias. Tõlk. 

'"SFenrir-hunt — vanaislandi mütoloogias koletislik hunt, Loki poeg, kelle jumalad panevad 
ahelaisse. tõx. 

“$Wodan - Wotan - Odin — muinasskandinaavia usundi peajumal. rox. 

* Ragnarök — jumalate ja maailma hukk skandinaavia mütoloogias. rõx 


Aga hoovused kandsid laeva ikka sinna, kus igal õhtul loojus päike. Asmund märkis 
harjumuspäraselt päevi. Kui neid oli kogunenud rohkem kui poolteistsada, lõppes toit 
ja joogivesi. Oli saabunud Rollo kord... 

Asmund jõi vihmavett, kui aga vihma ei tulnud, pigistas merekaladest mahla välja. 
Tema võimas organism hakkas alla andma. Igatsevalt sihtis jarl silmapiiri, oodates, 
kas ei ilmu nähtavale maailma äär — Utgard. Paiskugu ta musta auku, kuid õela Loki 
kõri jõuab ta enne pihku haarata. Ja siis tuleb puhkus. 

Lained lõhkusid draakarit. Pardad olid läbi ligunenud ja hakkasid kõdunema. Laev 
vajus sügavale vette, öösiti tõusid meresügavusest pinnale koletised ja nende 
hiigelsilmadest peegeldus tähtede valgus. 

Laevast oli järel ainult vrakk. Asmund oli kohutavalt väsinud ja kiusatus igaveseks 
merre sukelduda muutus puhuti lausa vastupandamatuks. Nii pikast meresõidust 
polnud skaldid undki näinud. Kuid siis ilmus hämusele taevaäärele maismaa — just 
nagu miraaž. Asmundile viirastusid puud ja asulad, kuid selgesti nägi ta vaid 
päikesekiirtes õhetavaid teravatipulisi mäekoonuseid... Möödus päev, teine, kuid rand 
ei lähenenud; hoovus kandis laevariismeid põhja suunas. Siis viskus Asmund merre ja 
ujus. Ta ei mäletanud, kuidas karini jõudis... 

2 

Seljataha jäi liivane leetseljak. Vaevukuuldavalt kohisesid lained, mis pikkamisi 
sinirohelisest meresügavusest välja kasvasid. Ees helkis tiheda metsaga piiratud 
laguun. Siin-seal kasvasid kõrged palmid. Äkki lendasid põõsastikust välja veidrad 
rohelised linnud. Kõik oli siin võõras, mitte miski ei meenutanud kodust Vest-foldi. 
Asmund mõistis, et ta on sõitnud üle Pimeduse mere. Tähendab, maailma otsa pole 
olemas. On linnud, puud, mäed, päike. 

Paremal suubus mitme haruna merre veerikas jõgi. Kaugemal kõndisid roosade 
sulgedega, haigruid meenutavad linnud. Asmundi selja tagant kostis riiakas karje. Ta 
pöördus ringi ja nägi veel ühe linnu purpurset pead. Kuhu ta on sattunud? Asmund 
oletas, et on meresõidul surnud ja viibib Valhallas18. Kuid skaldide lauludes tuletas 
Valhalla väga meelde karmi Vestfoldi. Võib-olla ei tea ka skaldid kõike? 

Metsapadrikust kostis metsik ulgumine ja naerulagin. Jarli üks käsi puhkas mõõga 
käepidemel, teine puudutas araabia noa pead. Kas loom või inimene? Kahju, et 
raskemad relvad oli tulnud minema visata — kõik peale kiivri ja rõngassärgi. Jarl 
pühkis silmadesse nõrguvat higi. Selles maailmas oli talumatult palav. 

Nälg ajas teda sügavamale sisemaale. Asmund uuris tähelepanelikult ümbrust, 
silmitses lootusrikkalt rägastikku. Välgukiirusel lippas väike loomake puu otsa. Katsu 
niisugust tabada! 

Jarlil õnnestus juurde hiilida ja tappa roosa sulestikuga lind. Tema vööl härjapõies 
oli tulekivi ja tuleraud. Lõi loitma lõke. Ta küpsetas linnu ja sõi ära. Õnnis mõnutunne 
valgus ihus laiali, sulges laud. 

Asmundi äratas kuumus. Keskpäevane päike seisis otse lagipunktis, kõik 
elusolevused olid varjule pugenud. Ainult jarli käel istus pärlmuttersinine põrnikas. 
Hirmutatud sõrmede liigutusest, sirutas põrnikas tiivad laiali ja lendas minema. 

... Kangekaelselt läks Asmund loojuva päikese sihis. Ta otsis inimesi: nii metsiku 
looduse keskel ei saa üksinda elada. Tihenevas hämaruses vilksatasid rohelised ja 
tulipunased jaaniussikesed. Puuokste vahelt kostis suminat. Asmund tõstis silmad üles 


SValhalla, Va:h d 11 — peajumal Odini ja võitluses langenud kangelaste asupaik 
skandinaavia mülolougias. röx. 


ja nägi kustuva taeva helendaval taustal värelevate tiibadega linnukese siluetti. Jarl ei 
võinud teada, et see oli koolibri. 

Valinud ööbimispaigaks hiigelpuu harude vahe, vaatas ta kaua tähistaevasse ja 
mõtles. Möödunu voolas igavikku. Tagasiteed polnud. Ja tulevikku polnud samuti. 
Hoogsalt liikus üle taeva nahkhiire lennukriips. Tiivad laiali sirutatud, seisis hääletult 
õhus öökull, pimeduse õde. Asmund nägi öölinnu hiiglasuuri silmi. 

Korraga lõi taevavõlv läänes purpurselt kumama-. Kostis tume mürin, maa vappus. 
«Mis see on?» küsis jarl eneselt. Siis tuli talle meelde: midagi sarnast oli ta näinud 
Vahemerel, kus on mägi, mida itaallased kutsuvad Etnaks. Jarl uinus. 

Asmund ärkas hommikul, kui teda toorelt puu otsast alla tõugati. Ta ei jõudnud 
kättki liigutada, kui oli juba rihmadega kinni seotud. Kogu jarli elu oli möödunud 
lahinguis ja sõjaretkil, kuid nüüd võpatas ta tahtmatult hirmust. Tema ümber seisid 
imepäraste fantastiliste loomapeadega peletised. Eriti hämmastas jarli hiiglasuur 
vöödiline kassilõust. Peagi eraldas Asmund pärani lõugade sügavuses tõmmusid, 
kongus ninadega inim-riägusid. Inimesed oleksid nagu koletiste kõhtu varjule 
pugenud. Jarl mõistis, et tema ees on lihtsalt loomanahkadega kaetud maskid. 

Mehed olid hambuni relvastatud: kahe inimese pikkused odad, painduvast puust 
vibud, pikad puumõõgad, millede terad olid tehtud läikiva kivi kildudest, sõjanuiad, 
mille pea oli nagu kokkupigistatud rusikas. Igal sõjamehel rippus seljal kirves — sirge 
varre otsa kinnitatud raske kivikul. «Nad ei tunne rauda. Seda parem,» mõtles jarl 
põlglikult. 

Jaaguarimaskis sõjamees kummardus ja küsis: 

«Je-camil, tšoli?» 

Asmund vaatas mõistmatult loomalõugade vahelt helkivatesse inimsilmadesse. 

«Tutulšiu! Itsa? Kitse?» kõlas veelgi teravam küsimus. 

Jarl raputas eitavalt pead. Ta aimas, mida temalt küsitakse. 

«Ma tulin Pimeduse mere tagant,» pomises ta. «Kes sina oled?» 

Vöödiline kass ajas end uhkelt sirgu. Asmund kuulis kummalist sõna: tolteek. 
Ilmselt oli see hõim, kuhu sõjamees kuulus. 

«Topilchyn, Ouetzalcoatl1.» 

Sõjamees pöördus ringi ja ütles midagi kaaslastele. Asmund jättis meelde sõnad: 
«Topilchyn, Ouetzalcoatl1.» 

1 Ouetzalcoatl — tolteekide peajumal. Tõlk. 

See nimi sööbis jarlile tugevasti mällu. 

Vanem sõjamees võttis vöölt lühikese noa, mis oli tehtud helkivast, klaasitaolisest 
sirgest kivitükist. Ühe tõmbega lõikas ta läbi jarli jalgu kammitseva rihma ja andis 
talle käega märku üles tõusta. 

Nad sammusid mööda kitsast rada, mis möödus üpris lähedalt puust, mille otsas 
Asmund oli maganud. Ta murdis pead, mis teda ees ootab. Hirmu ta ei tundnud. Jarl 
uskus oma õnnetähte. Ta oli ju üle Pimeduse mere sõitnud! 

Peagi jõudis salk suudme lähedal sama jõe äärde. Seal, kus jõgi ookeani langes, 
seisis kõrgel järsul kaldal valge kivipalee, selle kõrval samuti valgetest kividest 
tempel. Paleed ümbritsesid onnid, mille teravatipulised katused olid palmilehtedega 
kaetud. Suurel metsalagendikul kasvasid tundmatud kõrsviljad. Asmund nägi 
kummalisi kõrgeid värsi, mille laiade lehtede kaenlaist paistsid valged ja kollased 
pähikud. Iga pähik koosnes hulgast naise rinnanibu kujulistest teradest. 

«IŠ-im,» ütles sõjamees, noogutades taimede suunas. 


. .. Mööda poolpimedat niisket koridori viidi Asmund nelinurksesse tuppa, mille 
seinad olid kaetud suurte valgete kiviplaatidega. Siin võtsid sõjamehi vastu preestrid, 
jalas sandaalid, seljas tundmatute linnusulgedega ehitud rõivad. Lai trepp viis kuhugi 
kõrgemale. Piiranud Asmundi ümber, hakkasid preestrid aeglaselt trepist üles 
minema, peatudes igal trepiastmel. Kahel pool trepi servadel seisid valves sihvakad 
noorukid. Nende tätoveeringutega ehitud pronkspunaseid kehasid kattis vaid 
puusavöö. Jarl silmitses tähelepanelikult tõmmusid, kongus ninadega nägusid. 

Lõpuks juhiti jarl saali, mille lage ja seinu katsid hiiglasuured vaibad, tehtud 
kollastest, sinistest, valgetest ja punastest sulgedest. Kuldselt küütlevate mustade 
sulgedega kaetud aseme ees suruti Asmund põlvili, v 

«Kes sa oled?» küsis inimene, keda varjas aseme serv. 

«Olen viiking,» vastas jarl, aimates, mida temalt võõras keeles küsitakse. 

Mees tõusis istukile. Asmund nägi jõulist vanameest, kellel oli seljas valge rüü, pilk 
raske ja läbitungiv. «Pealik või kuningas,» järeldas jarl. 

Käega märku andes käskis vanamees jarlil püsti tõusta. Asmund tõusis ja vaatas 
pealikule rahulikult 

otsa. Vanamehel oli suur kumer laup ja sügavate joontega nägu. See oli julma, kuid 
ka targa inimese nägu. Preestrid ja sõjamehed kangestusid hirmust. Mitte kellelgi 
polnud seni jätkunud häbematust uurida Tõllani käskijat Topilchyni, kelle jumalad 
olid Meseta rahva juurde saatnud. Kuid nad nägid, et Topilchyn ei kavatsenudki 
häbematut karistuseks ohvrikivile saata. Vangi vaba käitumine meeldis orjalike 
austusavaldustega harjunud pealikule. «Kust ta on tulnud?» mõtles Topilchyn ja 
vaatas ülempreestri poole. Viimane langetas pilgu. 

«Kas tahtsid midagi ütelda?» 

«Suur valitseja,» pomises preester kogeldes. «See ...» 

Preester jäi vait. 

«Räägi!» 

«Ta ei sarnane mitte ühegi Meseta elanikuga. Niisuguseid pole ma eales näinud,» 

Topilchyn suunas pilgu jarlile ega ütelnud midagi. Preester tõlgendas seda 
omamoodi. 

«Jah, kõrge valitseja! Ta sureb koidikul. Jumalad jäävad rahule.» 

«Kes teab jumalate mõtteid?» kostis Topilchyn. Tema külmad silmad elustusid. 
«Vabastage vang köidikuist ja andke talle süüa!» Valitseja vaikis ja lisas: «Jumalad 
ilmutasid mulle midagi.» 

Preester langetas alistuvalt pea. Kirevad suled tema peakattel õõtsusid pehmelt. 

Järgmisel päeval toodi Asmund uuesti Topilchyni ette. Tolteekide valitseja hoidis 
käes Asmundi mõõka, mille jarl oli kunagi tapetud frangi pealikult ära võtnud. 
Topilchyni kiretule näole ilmus nõrk naeratus. Ta oli vaimustatud, kuid ei saanud aru, 
mis materjalist suurepärane relv on valmistatud. Seejärel uuris ta jarli pistoda ja 
rõngassärki. 

«Kust sa tuled? Mis on su nimi?» küsis valitseja. 

Jarl lõi endale vastu rinda. 

«Olen viiking. Ja viikingi poeg. Selle mõõga vahedust,» Asmund osutas 
mõõgaterale, «on tunda saanud frangid ja saksid, friisid ja roomlased. Nad mäletavad 
veel kaua Asmundit.» 

«Asmund?» kordas Topilchyn küsivalt. 

«Jah, Asmund.» 


Topilchyn noogutas sissepääsu kõrval seisvale sõjamehele ja ütles midagi. Sõjamees 
jooksis lähemale, laskus põlvili ja ulatas valitsejale oma laavaklaasist teraga mõõga. 
Topilchyn võttis relva vasakusse kätte ja lõi seda jarli mõõgaga. 

«Ihee!» karjatas sõdur summutatult, kuid jäi kohe vait, kartes karistust 
ohjeldamatuse pärast. 

Topilchyn vaatles puumõõga tükke, kuulatas võõra mõõga meloodilist helinat. Juhi 
nägu tardus maskiks — ta mõtles. Vaevumärgatav kulmuliigutus — ja ihukaitsja 
korjas mõõgatükid üles ning läks tagurpidi ukse juurde. Hetk hiljem ilmusid preestrid. 
Topilchyn rääkis ägedalt, vaadates jarli poole. Preestrid noogutasid. Kui valitseja oli 
lõpetanud, juhtisid preestrid Asmundi väljapääsu suunas. Viiking mõistis: Topilchyn 
oli otsustanud tema saatuse. Ent kuidas? 

... Kaua õpetati talle tolteekide keelt — nii oli käskinud Topilchyn, Sulgedega 
Madu. Asmund mõistis, et valitseja loodab temast palju. Mis ikka, ta ei pea pettuma. 
Sõjakunstis ei teadnud jarl endaga võrdseid. Ainult põlatud Estold ei hinnanud seda. 
Ent Asmund veel õiendab Estoldiga arved — Valhallas .. . Praegu aga raius jarl 
endale pealuusse: et pöörduda tagasi koduf]jordi, tuleb võita Topilchyni usaldus. 

Aeg läks ja Asmund mõistis üha selgemini, kuhu Faatum oli teda paisanud. See 
rahvas, tolteegid, oli sulgunud iseendasse. Ookeanitaguste maade olemasolust ei 
teadnud siin keegi. Preestrid ei võtnud Asmundit lihtsalt kuulda. Maailmas pole teisi 
inimesi peale meseta-laste. Maailma on loonud alguste alguses kõige kõrgem jumal 
Päike, kinnitasid nad. «Vete Päikese» ajal valitses maailmas neli tuhat kaheksa aastat 
vesi. Siis ujutas suur veeuputus maismaa üle ja inimesed muutusid kaladeks. Teine 
ajastu, «Maa Päike», kestis neli tuhat ja kümme aastat. Maale ilmusid hiiglased. Ent 
peagi maa lõhenes ja neelas hiiglased. Saabus kolmas aeg — «Tormi Päike». See 
lõppes ennenägematult tugevate tormidega ja inimesed muudeti ahvideks. 

«Praegu kestab neljas aeg — «Tule Päike»,» pomises preester. Tema maskisarnasest 
näost õhkus usku. «Jah, «Tule Päike»! See saab ümber tänasest päevast arvates 
tuhande aasta pärast.» 

«Aga mis saab edasi?» jarli hääles kõlas varjatud pilge. Ta võinuks preestrile 
jutustada Valhallast, kohutavast ragnarökist, skaldide lauludest. Ent kas tolteek 
mõistaks teda? 

Preester paotas laud ja silmitses Asmundit vaenulikult. Õnnetu, ta julgeb veel 
naerda. Kui poleks Topil-chyni tahet. .. Torgata nuga võõra rinda, rebida välja süda ja 
ohverdada Tescatlipokele. Kuid jumalate saadik, Sulgedega Madu, soosib võõrast. Ja 
võõras võib naerda. 

«Tuhande aasta pärast põletab suur tuli kõik inimesed,» surus preester läbi 
hammaste ja sulges taas silmad. «Kolm korda on inimsugu hukkunud, kui neid oli 
saanud liiga palju. Hukkub ka neljas kord.» 

Asmund varjas haigutust. Tolteegid, kes ei tundnud rauda, koduloomi ega isegi 
ratast, ei avaldanud talle midagi uut. Nende maailm oli niisama vana kui maa ja 
taevas, ookean ja fjordid. Igal pool üks ja seesama. Ainult tugev võidab, selles oli 
Asmund veendunud. 

Aga preester jätkas häält tõstmata: 

«Surm hoiab kõiki inimesi oma nähtamatus embuses. Kerge pigistus — ja sind pole 
enam. Surma pole tarvis karta, teda ei karda keegi.» 

«Sellega olen nõus,» mõtles jarl. Ta oli näinud, kui kartmatult heidavad ohvrikivile 
tolteekide vangid. Siin olid kõik püha vägivallaga harjunud. Nii soovisid tolteekide 
jumalad ja nii teeb ka tema, Asmund. Ta talitab nii, nagu teevad kõik teised. Et võita. 


«.. . Valmista meelehead võimsatele jumalatele. Toida jumalaid. Jumalad nõuavad 
inimsüdameid. Õnnetus ja surm on kõikjal, nad on nagu rohtu peitunud maod,» tulid 
templi kaunistusi silmitsevale Asmundile meelde preestrite sõnad. Skulptuurid 
kujutasid aina madu, vankumatu ja armutu jõu sümbolit. Koletislike kujude igal 
detailil oli Oma tagamõte. Jumalate ema Coatlicue seisis jämedatel jalgadel, varvaste 
asemel küünised, vormitud käpad avatult kortsus rindade ees. Pundunud kael kandis 
pea asemel ninatut kolpa, sest jumalate ema oli ühtaegu ka maajumal, see tähendab, 
Surm. Templi sügavuses nägi Asmund veel üht skulptuuri. Tursunud näoga surnud 
naist oli kujutatud seisvana, silmad suletud, alahuul töllakil. «Koyolchauki,» tuletas 
jarl suure vaevaga meelde. Sõjajumalal oli aga kaks nägu, milles 

segunesid jaaguari ja inimese jooned. Kõik oli liialdatud. Ja kõigel oli üks mõte — 
tekitada hirmu. 

Asmund ei peljanud võõraid jumalaid. Kas võis neid võrrelda viikingite jumalate, 
valküüride ja Valhalla kangelastega? Ei üllatanud teda ka väljarebitud südamega 
ohvrid. Sõjaretkel Sakside saarele oli ta juba midagi ligilähedast näinud . ,. Asmund 
oli siis alles nooruk. Viikingite salk tungis üha sügavamale tumedasse keldi metsa. 
Jarli kujutluses elustus pilt kuuvalgest udusest ööst ja künka jalamile kogunenud 
keltidest. Kostis vaikset jutukõma, relvade tärinat. Siis saabus vaikus. Orgu tungisid 
esimesed päikesekiired ... Pikkade patsidega, lumivalgetes rüüdes naised lõhestasid 
kuldsete sirpidega vangide rinna. Rebinud välja elava südame, näitasid nad seda 
tõusvale päikesele. Seejärel heitsid need tulle, mis lõõmas neljast ülestikku kivist 
kokkuseatud ohvrialtaril. Noore Asmundi süda võpatas, kui ta vaatas neid naisi, 
kauneid ja hirmuäratavaid. 

Topilchyn istus jaaguarinahaga kaetud kõrgendik Valitseja valge mantel langes 
voltidena põrandale. 

«Nüüd sa oskad tolteekide keelt. Ja hakkad teenima mind. Unusta oma minevik, 
nagu mina olen selle unustanud ...» Topilchyn jäi vait ja tema karm nägu omandas 
aegamööda süngelt mõtliku ilme. 

Kas ta ise oli mineviku unustanud? Ouetzalcoatli silme ette kerkis kärarikas 
Päikeselinn — Tollän. Kaua aastaid oli ta olnud seal võimas valitseja, tema, jumalate 
saadiku sõna oli kõikidele tolteekidele püha. Kuid ülikud ja preestrid, keda 
Ouetzalcoatli poolvennad, tema isa, suure Mišcoatli pojad, tagant kihutasid, jäid 
võitluses võimu pärast peale ... Topilchyn mäletab, kuidas ta pidi öösel Tollänist 
lahkuma, ööd ja päevad liikus tema ihukaitsjate salk kagusse, mere poole. Kõrvetava 
päikese all, üle mägede ja läbi veetute kõrbete. Puhata ei tohtinud: tagaajajad olid 
kannul. Oo meeleheitlikku Sinaloa võitlust! ... Ainult jumalate abiga pääses ta 
surmarõngast. Jah, poolvennad tahtsid teda näha ohvrikivil. Ei läinud läbi.. . Kui palju 
aastaid elab ta juba siin, Nonovalko soistes džunglites? Siis kaotas 

ta kõik, kuid ei alistunud. Nüüd on tal uus linn, tulevase riigi pealinn Tulapän 
Chiconautlan. Tal jäi Tõllani palju sõpru, paljud järgnesid talle pagendusse. Ja tema, 
Sulgedega Madu, õigustab nende lootusi. Maailm kuuleb veel tema nime. Jumalad 
aitavad tema suuri plaane ellu viia. 

«Teeni meie jumalaid ...» jätkas Topilchyn just nagu unest ärgates. «Seda kõnelen 
sulle mina, Sulgedega Madu.» 

«Jah,» pomises Asmund, «mina, Wodani järglane, tahan teenida sind, valitseja. 
Kuid ma olen viiking ja minu käsi igatseb relva järele. Nimeta oma vaenlased!» 


Topilchyn langetas rahulolevalt pea, tõusis. Tema mantlihõlmad avanesid. 

«Sa mõistsid õigesti minu mõtteid ... Tolteekide jumalad õpetavad: hea on võit, 
rinnust väljakistud võõrad südamed. Halb on kaotus ja sinu süda ohvrialtaril.» 
Topilchyni silmad sügavate joontega näos lõid leegitsema. «Mina, Sulgedega Madu, 
ainult võidan!» 

«Mina ka,» ütles jarl. «Võit on mind alati soosinud.» 

«Varsti saadan ma sõjamehed maailma vallutama ...» 

Topilchyn silmitses jarli teraselt. 

«Koidu ajal lähed sõjasalgaga teele,» lisas ta mõne aja pärast. «Tarvis vaenlase 
tugevust proovida.» 

«Olen valmis, valitseja. Ent ma vajan oma mõõka.» 

... Topilchyn päris, ega jarl ei ole jumalate poolt saadetud. Asmund raputas pead ja 
jutustas fjordidest, tormisest Põhjamerest, viikingitest, saksidest, araablastest, 
roomlastest ja bütsantslastest. Topilchyn ainult muigas, pidades seda kõike osavaks 
väljamõeldiseks. Polnud ju ükski tolteek midagi säärast näinud. Järelikult polnud seda 
ka olemas. 

«Elu on jumalate kaval väljamõeldis,» ütles ta jarlile mõjukalt. «Elu mõttest on 
antud aru saada vaid väljavalitud, tolteegid usaldavad kõiges jumalate teadmisi. 
Lõpmata arv põlvkondi tagasi panid jumalad alguse tol-teekidele. Meie esivanemate 
esivanemad tulid siia soojade vete ja päikese maale tuhandeid aastaid. Tulid läbi lume 
ja üle jäämägede. Käredas pakases hukkus lapsi ja vanakesi, pikk öö tarretas elavate 
südameid. Kuid suured jumalad süütasid taevas värvilised tuled ja pimedus taganes. 
Teel päikeselisse lõunasse võitsid tolteegid palju vaenlasi ja vangide südametest 
küllastunud 

jumalad autasustasid ustavaid... Kuid jumalad on täitmatud, nad ootavad uusi võite 
ja uusi ohvreid.» 

Topilchyn osutas käega kagusse. 

«Sealpool on otsatult rikkad riigid.» 

Asmund kuulas. Tema silme ette kerkisid võimsate ja muinasjutuliselt rikaste riikide 
piirjooned, voogavad maisipõllud, valgetest kividest linnad taevasse pürgivate 
püramiididega, templite ja valitsejate paleedega. 

«... Seal on võimsad ja targad preestrid, kes tunnevad maa ja taeva saladusi. Kuid 
ma vääran nende võimu ja preestrite teadmised hakkavad teenima tol-teeke. Praegu on 
mul napilt sõjamehi. Kuid tuleb aeg ja mina, suur Sulgedega Madu, hüüan: «Häda 
teile, maajad! Hoidke end, valgete kivilinnade preestrid ja valitsejad! Mina murran 
teie võimu. Kes suudaks peatada minu sõjameeste pilvi. Häda teile, maajad!» 

Viiking vaatas Sulgedega Mao võimsat kuju ja talle näis, et otsekohe sirutab 
valitseja tiivad ja tõuseb lendu. Jah, Sulgedega Madu oli suur juht. 

«Homme koidu ajal viid sa sõjamehed maajade maale,» kordas Topilchyn aeglaselt, 
vaatamata jarli poole. «Ma usun, et sa võidad.» 

Teist kuud liikus tolteekide kahe tuhande meheline väesalk põletava päikese, 
läbipääsmatute metsade ja soode maa Nonovalko keerulisi radu mööda. Sulgedega 
Mao pealinn Tulapän Chiconautlan oli kaugele seljataha jäänud. Alles nüüd hakkas 
Asmund mõistma, mida tähendab Nonovalko. Üheksa jõe org oli nagu sipelgapesa, 
mis kihas lugematutest sõjakatest hõimudest. Isegi kuhugi loodesse jääva võimsa 
Tõllani sõjamehed ei julgenud oma nina siia pista. Need hõimud olid omavahel 
alaliselt sõjajalal. Nad olid iga hetk valmis võitlema elu ja surma peale igaühega, kes 
üritas kallale kippuda nende vabadusele ja olematutele rikkustele. Itsad, kitsed, 


tutulšiud, kaktšikelid... See oli ähvardav jõud, mis ei allunud mitte kellelegi. Ja neid 
barbareid loodab Topilchyn ühte liita, koondada sõjakäiguks maajade vastu? Asmund 
vangutas kahtlevalt pead. Raske ülesanne, ehkki tolteekide valitseja teadis paremini, 
ta oli ju jumalate saadik. 

199 

-.. Mingi võõras heli tungis neitsiliku selva tavalisse sümfooniasse. «Kop,» kostis 
jälle. Jarl andis märku. Sõjamehed peatusid. Jaanileivapuu okstelt tõusis lendu kartlik 
kveesal. Erutatult kädistasid ahvid. 

«Kop-kop-kop!» kostis üha selgemini. 

«Need on kivitahujad, orjad!» ütles jarli abiline poolihääli. «Nad ehitavad templit. 
Saatsin luuraja välja. Ta ütleb: on jäänud seitse noolelendu.» 

«On aeg!» Asmund tõmbas mõõga tupest. Teras hel-kis kuuvalgel. 

Sõjamehed harutasid suured kompsud lahti ja tõmbasid selga paksud ja pikad, 
vateeritud ja soolaga immutatud särgid. Niisugune kale ja tugev rõivas kaitses keha 
hästi odade, noolte ja laavaklaasist mõõga vastu. 

Aeglaselt läbi tiheda alusmetsa tungides hirmutasid tolteegid liikvele mürgimadusid, 
kellest jalgealune kubises. Kivitahumine kostis üha selgemini. 

Rünnak oli nii ootamatu, et tolteegid tungisid peaaegu vastupanu leidmata linna 
peaväljakuni. Alles siin, templite ja paleede vahel, puhkes lahing. Näis, et tol-teekide 
vastu võitleb iga maja, iga püramiidiaste. Linnavalvurid ja maajade valitsejad ei 
saanud otsekohe aru, kel jätkus julgust rünnata püha Copani. Noolte vihin, 
laavaklaasist mõõkade krigin, surijate korin ja sõjakisa täitsid ärkavat linna. 

-.. Äge võitlus kees peapüramiidi astmetel. Sõjameeste read rullusid nagu lained kord 
mitu astet üles, kord jälle alla. Pikkamööda õnnestus jarli sõdalastel tungida püramiidi 
astangule. Nad kindlustasid end. Kuid maajade vastupanu kasvas iga hetkega. 
Preestrid ja valvurid võitlesid surmapõlgavalt. Peale selle täienesid nende read üha 
uute jõududega. Siiani oli tolteeke päästnud maajade usk, mis käskis vaenlase vangi 
võtta ja jumalatele ohverdada või orjaks müüa. Palju Asmundi mehi oli juba vangi 
langenud ja ta nägi, kuidas neid püramiidi tippu ohvrialtarile lohistati. 

Ülevalt vajus peale uus kaitsjate laine. Tolteekide read lõid vankuma ja taganesid 
aeglaselt, allapoole. Asmund mõistis: kui otsekohe ei juhtu imet, hukkuvad nad kõik; 
elusalt neid linnast minema ei lasta. Topil-chyn meenutab põlglikult tema nime. Mitte 
iialgi ei näe ta enam kodufjorde, ei tõmba kopsudesse mereõhku. 

«Minu järel! Edasi!» kisendas jarl, hüpates korraga 

kaks astet ülespoole. Tema pea kohal meeletult pöörlev mõõk muutus helendavaks 
ringiks. Kuna tal oli peas visiiriga kiiver ja seljas rõngassärk, millelt nooled ja odad 
tagasi põrkasid, oli ta haavamatu. Maajad taganesid, arvates, et tundmatut sõjameest 
kaitsevad võõrad jumalad. 

Ja berserk Rollo hing tuli jarli sisse, ta tundis tapmisest sünget joovastust. Frangi 
mõõk lõhestas hõlpsasti puust kilpe ja kiivreid, läbis vateeritud särke' ja pronksikarva 
kehasid. Iga kord, kui hoop tabas, langes hukkunu jarlile selga. Vaevu jõudis Asmund 
elutuid kehasid enda pealt minema pilduda. Püramiidi astmed olid kõrged ja kitsad, 
kuid jarl ei tundnud väsimust. Tolteegid kannul, tungis ta aina ülespoole. 

Lähenes püramiidi tipp .. . Korraga silmas Asmund preestrite taga suuri sulgedest 
peakatteid. Tema süda võpatas. Asmund mõistis: läheneb otsustav hetk. Niisuguseid 
sulgi kannavad vaid kaks isikut: valitseja ja ülempreester. Pruugib nad vangistada või 
tappa — ja võit on käes. Vaenlase väed jooksevad laiali, sest juhi kaotus näitab, et 
jumalad on hüljanud neid, kes on hukkumisele määratud. 


Asmund märkas, et maajade preestritel on midagi plaanis: püramiidi tippu kaitsvate 
sõdalaste taha oli kogunenud salk hästi relvastatud mehi. «Otsekohe sööstavad nad 
alla, paisates meid oma raskusega ümber,» mõtles jarl, «üldist segadust kasutades 
lipsavad valitseja ja ülempreester lõksust välja.» 

Ülempreester pistis kähedalt ja metsikult karjuma ja sõjamehed sööstsid alla. Samas 
jõudis Asmund otsusele. 

«Pikali!» käsutas ta kogu oma hääle jõuga. 

Käsk oli nii ootamatu ja uskumatu, et kõik sõjamehed, nii tolteegid kui maajad, 
viskusid midagi mõtlemata silmili kiviastmetele. Ründavad sõjamehed kaotasid 
tasakaalu. Uha kasvav siplevate kehade laviin veeres allapoole. Ja siis tõusis Asmund. 
Otse tema ees, ilma ihukaitse ja kaaskonnata, seisid kaks ühesugust kuju — Copani 
valitseja ja ülempreester. Õud kütkendas nende liikmeid. 

Hommikupäikese kiirtes välgatas frangi mõõk. 

... Sõjasaagiga koormatud tolteegid lahkusid linnast. Nad möödusid suitsevatest 
templitest, tuhastunud eluasemetest, 

siin-seal vedelevatest jumalakujudest. Asmund tukkus kanderaamil, mida kandsid 
vangid, ja meenutas võidu auks korraldatud pidustust. See oli toimunud püramiidi 
astmetel. 

Tolteegid olid võidujoovastuses. Kaks jõumeest tagusid hiiglasuurt trummi, mille 
kumin täitis kogu maailma. Selle kõikesummutava mürtsumise saatel tõusis 
astmikpüramiidi tipul asetsevale platvormile, kus asus alt nähtamatu altar, tähtsate 
vangide elav kett. Kolm kõrvuti: kaks tolteeki ja nende vahel ohverdatav. Püramiidi 
kõrged astmed ulatusid puusani. Vangi seotud kätest lahti laskmata kargasid tolteegid 
astmele, pöördusid ümber ja tõmbasid ohvri pehmelt järele. 

Ühtlaselt ja tumedalt mürtsus püha trumm. Vangide ahelik, alludes sellele rütmile, 
ei katkenud. Ükski aste ei jäänud tühjaks. Nagu tantsides tõusid kolmikud, ahela lülid, 
astmelt astmele. Jarli hämmastuseks ei osutanud ükski vangidest vastupanu. Paljud 
hüppasid koguni uhkelt kaasa. Hiljem jarl mõistis, et surm ohvri-altaril ei kohutanud 
maajasid, sest ohvrite hinged läksid taeva eri ossa, kus jumalad neid ootasid. Seal oli 
võrratult parem kui nende taevas, kes surid maa peal haigustesse, maohammustusest, 
kiskjate küünte vahel või lihtsalt nälga. Kõrvulukustava trummipõrina taustal toimus 
maagiline ohverdamine just nagu hääletult. 

Paljud tolteegid langesid pühasse ekstaasi: ulgudes kiskusid nad oma kõrvad ja näo 
lõhki, torkasid keelest läbi pikki ogasid. Oma kannatuste ja verega lootsid nad veelgi 
kinnitada liitu jumalatega, kes olid neile võidu kinkinud. 

6 

«Tooge siia!» andis Topilchyn käega märku. 

Valitseja jalge ette heideti jässakas mees, korv seljal. Sõjamehed olid mehe 
Nonovalkomaa piiril kinni võtnud. 

«Kes sa oled?» küsis valitseja. 

«Olen tutulšiu, isand. Müün kveesalisulgi, mul on ka värvilisi kive. Olen kaupmees, 
seda teavad kõik.» 

«Kust tuled, kuhu lähed?» 

«Käisin Uxmalis, suur valitseja, ja lähen Tõllani.» 

«Päikeselinna . ..» lausus Topilchyn aeglaselt ja tema 

nägu süngestus. «Kui Tõllani jõuad, kummarda jumalaid.» 

«Kuulen, suur isand.» 


«Nüüd aga jutusta kõigest, mida oled näinud maajade maal! Kõigest, mida tahab 
teada Punane Nakon.» Topilchyn tegi vaevumärgatava viipe jarli suunas. «Kõnele 
ainult tõtt!» 

«Ainult tõtt, suur juht,» pomises kaupmees, kõõritades kolme sammu kaugusel 
asuva sügava augu suunas. Sealt kostis summutatud oigeid ja hädakisa. Kaupmees 
teadis, mis see oli. Piinade auk... Ohvrikivile heitsid hukkamõistetud teise, võib-olla 
maapealsest kergema elu lootuses: neil seisis ju ees kohtumine jumalatega. Kuid 
piinade auk ei jätnud mingeid lootusi. Selle põhja oli puistatud paks kiht painduvaid 
oksi, mille küljes olid mürgised ogad. Oksad elustusid inimese iga väiksemagi 
liigutuse puhul, väändusid ümber alasti kehade, rebes-tasid nahka. Ent niisugusel 
vaibal oli võimatu ka liikumatult lamada: mürgiogad tekitasid väljakannatamatu 
sügelemistunde, mida palavus ja higi veelgi suurendasid. Ainult surm päästis 
ebainimlikest kannatustest. Aga surm ei kiirustanud õnnetute juurde: vahel oigas ja 
liikus vaip mitu ööpäeva. 

Asmund istus kivist pingil, tema ees lamedal kivitahvlil lebas kaart. Ta oli selle ise 
värviga joonistanud suurele valgele riidetükile. Kaart valmis aegamööda. Mitu kuud 
küsitles Topilchyn luurajaid, kaupmehi ja vange, kes tundsid teid ja radu. 
Ülekuulatavais indiaanlastes äratas tolteekide julma juhi mõistmatu teadmishimu 
imestust. Kaart oli peaaegu valmis. Sellelt nägid Topilchyn ja jarl täpselt iga teerada 
selvas, iga kuristikku ja mäeseljandikku, mida mööda liikusid sõjasalgad maajade 
maale. Nad teadsid viimseni kõiki kaeve ja ojasid, kust võis sõjaretke ajal janu 
kustutada. 

... Päeval ja ööl käis Tulapän Chiconautlanis Nonovalkomaa hõimude saadikuid ja 
pealikuid. Visalt veenis Topilchyn neid lõpetama omavahelised tülid, et tema lippude 
all purustada rikkad linnriigid. Juhi võime ümbritsevaid oma tahtele allutada oli nii 
suur, et hõimud, kes ei tunnistanud mitte kedagi, allusid Topilchy-nile vabatahtlikult. 
Sulgedega Mao kuulsus ulatus selva kõige mahajäetumatesse nurkadesse, jõudis 
ülepääsematute mägedeni läänes ja põhjas. Rannikuäärset tasan- 

203 

dikku asustasid itsa, kaktšikeli, tutulšiu ja kitse hõimud. Asmund, kellest oli saanud 
Punane Nakon — väejuht, näitas neile, kuidas tormijooksuga kivipüramiide vallutada, 
tutvustas frankide, normannide ja sakside lahingutaktikat, õpetas öise lahingu kunsti. 
Ja selvas kandus suust suhu: «Suure Sulgedega Mao on jumalad meie maale saatnud. 
Ta on võitmatu. Me kogume rikkaliku sõjasaagi: maajade lokkavatel põldudel 
valmivad mais, aeduba, kõrvits; kalkunid on ennast rasva söönud. Inimesed, olge 
valmis suureks sõjakäiguks. Sulgedega Maol on Punane Nakon, mees, kes vallutas 
püha Copäni.» 

Uhketes rõivastes Topilchyn seisis maas istuvatest hõimupealikutest moodustatud 
ringi keskel. Punutud side laubal ulatus talle peaaegu kulmudele. Tihedalt tõusid 
peakatte suled sidemest, moodustades kõrge ümberpööratud koonuse, millel tipp ära 
lõigatud. Sini-rohelised suled veiklesid päikesekiirtes ja nendega võidu sädelesid 
pidulikku rõivastust kaunistavad ehted türkiisidest ja teistest kalliskividest. 

Topilchyn tõstis käe, tema valge mantli hõlmad lehvisid. 

«Üheksa jõe maa suured juhid! Mina, Sulgedega Madu, Tõllani, Päikeselinna 
valitseja, kutsusin teid sõjanõu pidama. Kuulake mind, püha Sulgedega Madu — 
Kukulkäni!» 

Hõimupealikud panid käed rinnale ja langetasid aupaklikult pea. Jarl nägi, et 
suurteks juhtideks nimetamine oli neile meeltmööda. Peale selle oli Topilchyn 
esmakordselt öelnud oma nime — Sulgedega Madu — nende emakeeles. 


... «Võitmatud Nonovalkomaa juhid! Jumalad ütlesid mulle: «Aeg on küps!» Oleme 
aastaid ette valmistanud ... Tungime maajade viljakandvatesse orgudesse, sest uba ja 
mais on valminud. Edasi, Kukulkäni vennad! Väikese pilve vari ei kata isegi väikest 
küla. Kuid mina olen kokku kogunud palju pilvi. Meie ühinenud väed varjavad 
maajade maa kohal päikese. Me pühime vaenlase kõige suuremad linnad maapinnalt 
ja ehitame Kukulkäni pealinna. Sulgedega Mao suure riigi ees peavad värisema nii 
inimesed kui loomad. Tõuske üles, vaprad pealikud! Meie sõjamehed ootavad. Las 
üheksa 

jõge mässavad ja voolavad üle kallaste! Kukulkän alustab suurt sõjakäiku.» 

Pealikud kisendasid vaimustatult, hüppasid jalule ja raputasid laavaklaasist mõõku. 

Mürtsusid pühad trummid. 

Oli saabunud odade aeg, jaaguaride aeg! 

Veel valjemini mürtsusid trummid ja huilgasid teo-karbid. 

2 

Ikka kaugemale minevikku eemaldusid fjordid, kattudes unustuse uduga. Puhuti 
näis jarlile, et pole kunagi olemas olnud Vestfoldi lumiseid tippe, fjorde ega vastu 
kaljusid pekslevat tormist Põhjamerd. Et ta polegi purjetanud draakaril ega kolde ees 
istudes sisse hinganud lapsest saadik kodust kirbet suitsu. Talle näis, et ta on sündinud 
ja kasvanud siin, sellel kuumal ja lämmataval maal, kus kõik lömitavad halastamatute 
jumalate ees. 

Teist aastakümmet kestis Sulgedega Mao — Kukulkäni sõjakäik. Punane Nakon oli 
alati seal, kus oli kõige raskem. Lahingukunstis ei saanud mitte ükski tolteekide 
väejuht tema vastu. Vajalikul hetkel andis jarl löögi kõige nõrgemasse kohta, ja siis 
varisesid valgemüürili-sed templid rusudeks ning külad mattusid suitsupilvedesse. 

Asmund seisis madala künka nõlval ja jälgis lõputut sõjameeste kolonni künkast 
mööda marssimas. Päike kõrvetas, tee kohal hõljusid tihedad tolmupilved. Selgesse 
sinisesse taevasse tõusis tulekahjude suits. Langetanud sulgedega ehitud pea, vajus 
Asmund mõttesse. Tema mõtted olid troostitud. Millal see kõik lõpeb? Seljataha on 
jäänud tuhanded ja tuhanded noolelennud läbitungimatut selvat ja soid, kõrgeid 
mägesid ja kuumi kõrbeid. Tema, Punane Jarl, on vallutanud Kukulkä-nile palju 
linnu, võtnud lugematul arvul vange. Kuid Topilchyn on täitmatu, talle on ikka vähe. 
Võib-olla loodab ta tõepoolest maailma vallutada? Ent kus on siinse maailma piirid? 
Luurajatelt on Nakon kuulnud: Meseta, mida idast ja läänest uhab ookean, on põhja ja 
lõuna suunas lõputu. Luurajate jutu järgi asuvad lõunas ligipääsmatud mäeahelikud, 
nende taga aga laiub kuni 

maailma lõpuni läbitungimatu selva, täis hirmuäratavaid hõime ja ennenägematuid 
loomi. Ka kahest elust ei piisaks kõigi nende maade, hõimude ja riikide vallutamiseks. 
Kuid aeg tõttab edasi, vanadus läheneb. 

Ja siis tuli talle ootamatu mõte. Jah, see on vist ainuke võimalus saatust petta ja 
tolteekide Mesetast välja pääseda. 

.. » Asmund laotas Topilchyni jalge ette oskuslikult värvitud kaardi ja kepikesega 
mööda kaarti vedades kõneles ruttamata: 

«Vaata siia, suur valitseja! Siin on Uxmal. Linnani jõudmiseks tuleb läbida viis 
tuhat noolelendu selvat — see võtab rohkem aega kui kakskümmend kuud. Kuid on 
olemas kindel tee — ookean. Suurel aerude ja purjega paadil sõidan Uxmali kuue 
kuuga.» 

«Tolteegid ei ehita suuri paate,» kostis Topilchyn, «Jumalad pole neile seda kunsti 
õpetanud.» 


«Mina ehitan niisuguse paadi. Seda nimetatakse draa-kariks. Anna käsk!» 

Topilchyn mõtles kaua. Jarl tundis: tolteegi teadvuses tärkas ähmane kahtlus. 
Sulgedega Mao raske pilgu vaevu välja kannatanud, selgitas jarl hooletult: 

«Kaks niisugust paati mahutavad viissada sõjameest.» 

Topilchyni näojooned pehmenesid. 

«Olgu nii. Ehita suur paat!» 

... Just äsja oli langenud valgekiviline Yaxchilän. Tolmu ja higiga kaetud, hiljutisest 
võitlusest erutatud jarl sammus aeglaselt protsessioonile vastu. Sulgedega Madu ise 
tuli vallutatud linna. Tumedalt mürtsusid trummid, vingusid flöödid ja teokarbid. 
Topilchyn liikus võidetud maajade kahe rea vahel. Põlvili maas, sirutasid maajad 
valitseja poole veriseid, ärarebitud küüntega käsi. 

«Heida armu, Kukulkän! Sa oled suur, võimas ja hea,» kähistasid vangid, uskumata 
ise oma sõnu. «Kingi meile elu, halastaja isand! Oleme sinu ustavad teenrid.» 

Topilchyn sammus kivistunud näoga. Palved tugevnesid, liitusid arusaamatuks 
hädakisaks. Valitseja tõstis käe — kõik tardusid. 

«Vali välja osavad meistrid, kiviraiujad, kunstnikud,» ütles ta jarlile, kes tervituseks 
kummardas. «Ülikud aga .. .» 

Sulgedega Madu heitis pilgu püramiidi tippu, mis kõrgus 

Yaxchiläni kohal nagu mägi. Raidkujudena paistsid sealt tolteekide preestrite 
kogud. Raisakullid ootasid oma seadustes ettenähtud saaki. 

«Kuulan,» pomises Punane Nakon. Ta astus pisut kõrvale ja lisas poolihääli: 
«Tahaksin sinuga rääkida, suur valitseja.» 

«Millest?» tõmbus Topilchyni nägu pilve. «Sõjaretk on otsustatud. Tee kätte 
näidatud. Koidu ajal asud meestega teele.» 

«Palun kuula mind, suur valitseja!» 

«Ainult mitte siin,» katkestas teda Topilchyn. «Tule õhtul. Siin on märk.» 
Ruttamata võttis ta mantlivoltide vahelt nelinurkse nefriitliistaku ja ulatas jarlile. 

Päikese punane ketas veeres silmapiiri taha ja otsekohe läks pimedaks. Taevas 
süttisid hõbejassinkjad tähed. Läbi siseõue suundus Asmund palee idatiiba, Kukulkäni 
elupaika. Skulptuurigrupp sissepääsu kõrval — elusuurused preestrite kujud — 
hämmastas loomutruudusega. Valvemeeskonna sõdur kandis Nakoni ees tõrvikut, ja 
selle punakas valgus pani noore preestri kipsist näo järsku elama. Asmundile tundus, 
nagu tahaks nägu teda hoiatada. Või oli kivist näkku tardunud vaikne ähvardus? 
Üksisilmi põrnitses jarl skulptuuri. Tulgu, mis tulema peab! 

Topilchyn ei soovinud minna aurusauna, vaid läks otse magamisruumi. Preestrid 
aitasid tal sandaalid jalast ja üleriided seljast. Seejärel tõid maisist ja kakao-ubadest 
valmistatud jooki ning väljusid pimedasse koridori. Pärast laskusid nad alla. Ainult 
neli sõjameest lahinguvarustuseG — seljas vateeritud kaitsevammu-sed, selle peal 
jaaguarinahk, käes ümmargune kilp ja kirves — jäid seisma sammaste vahele, mis 
kandsid kivist katust. Valvepreester, tähetark, istus selleks määratud pingil, valmis 
esimese hõike peale magamisruumi tormama ja teatama valitsejale kellaaega. Nakonit 
märgates tõusis preester püsti, võttis vastu nefriidist liistaku — läbipääsuloa, andis 
peanoogutusega ihukaitsjatele märku kõrvale astuda ja viis jarli Topilchyni juurde. 

«Oo, meie kõige inimlikum ja armulisem isand, meie ülimalt armastatud . . .» kostis 
jarlini. Kes see on? Nii võisid valitseja poole pöörduda vaid kõrgelseisvad abilised. 
No muidugi, see oli peakohtunik, vana madu 

Shihuacoatl. Miks-on ta siin? Asmund teadis, et Shihua-coatl on Topilchyni eriline 
usaldusalune. 

Preester pistis pea läbi ukse ette riputatud sulgedest vaiba ja kandis Topilchynile 
Nakonist ette. 

«Astu sisse! Millega sa meid kurvastad või rõõmustad?» Topilchyni hääles pulbitses 
tagasihoitud raev. 

Jarl kõõritas Shihuacoatli suunas. Mida võis valitsejale sosistada too lurjus? 

«Räägi!» surus Sulgedega Madu läbi hammaste, tabanud jarli pilgu. «Jutusta mulle 
kõik suurest paadist!» 

Nagu külm välk oleks sähvatanud läbi jarli ajude. Nüüd ta mõistis, miks oli jäljetult 
kadunud Miskit, üks paremaid meistreid, kes ehitas draakarit ilma ühegi 
metallnaelata. Miskit oli Copänis vangi langenud, ning kuuldes, et ori on andekas 
ehitaja ja puunikerdaja, oli jarl talle elu kinkinud. Too maaja teadis palju: temaga 
draakari konstruktsiooni üle nõu pidades pidi Asmund kõnelema talle purjetamisest 
avamerel, sellest, et paat peab olema ookeanikindel. Arvatavasti oli keegi alluvatest 
Miskiti reetnud ja ta oli Shihuacoatli meeste küüsi sattunud. Rafineeritud piinad tegid 
ülejäänu. 

«Sa tahad teada, suur juht.. .» alustas jarl aeglaselt, mõtteid kogudes. 

Topilchyn tõusis hoogsalt oma asemelt ja haaras tal õlast kinni. 

«Milleks on sulle vaja suurt paati?» 

Asmund mõistis: jälle on Faatum katnud teda oma jäise tiivaga. Jarli süda lõi raskelt 
ja aeglaselt. Pisut vaikinud, sõnas ta otsustavalt ja kindlalt: 

«Palju aastaid olen ma teeninud sind, valitseja. Nüüd aga lase mind kodumaale!» 

«Missugusest kodumaast sa kõneled, Nakon? Kas sinu kodumaa ei ole siin, 
tolteekide maal?» 

«Ma olen sündinud fjordi rannal... Ja pole unustanud tormise mere möirgamist.» 

«Ta ei tohi jääda Nakoniks!» röögatas Shihuacoatl. Tema paks kortsus nägu tõmbles 
õelusest. «Ma hoiatasin, suur .. . Võõrast ei saa usaldada.» 

«Ma sõidan üle ookeani ja teen sinu nime kuulsaks tema idakaldal,» ütles jarl, 
pöördudes Topilchyni poole. 

«Ei,» katkestas teda Topilchyn. «Ma annan reeturi preestrite kätte. Sa ei ole enam 
Nakon.» 

«Kõik on asjatu,» mõistis Punane Jarl. Mida oli ta 

oodanud kõik need aastad? Poolteist aastakümmet lahingutes ja sõjaretkedel. Janu ja 
väsimus, veri ja higi — kõik oli olnud asjatu. Külm raev tõusis jarli hinge. Mis siis 
ikka. Ta hingas sisse ja tabamatult täpse liigutusega tõukas araabia noa Kukulkäni 
südamesse. 

Puurides Nakonit kustuva pilguga, seisis Topilchyn hetke liikumatult. Siis tema 
võimas keha värahtas, ta astus ebakindla sammu, veel ühe. Ja rebinud rinnust noa, 
langes silmili põrandale. Hääletult, ilma ühegi oigeta. Sulgedega Madu suri vaikides, 
nagu sünnis suurele valitsejale. 

Shihuacoatl maigutas tummalt suud ja tegi katset tõusta. Kuid juba kõditas jarli 
araabia noa tera tema kõri. 

«Sa lähed oma jumalate juurde, madu,» sosistas Asmund. «Või vaiki.» 

Peakohtunik pööritas mõttetult silmi, millesse oli tardunud õud. Tema kael, kortsus 
nagu vanal kalkunil, tõmbles. 

«Sa aitad mind. Me väljume siit koos. Nüüd aga kutsu preester. Noh!» 


Shihuacoatl noogutas kiiresti. Erutatud häälega hüüdis ta tähetarka. Viimane sisenes 
paha aimamata. End ukse kõrvale peitnud jarl sulges ühe käega preestri suu, teisega 
haaras mehel kõrist ja kägistas ta. 

Shihuacoatl luksus hirmust. Jarl raputas paljutähendavalt nuga ja vanamees 
jäigastus. 

«Tõuse üles! Kähku!» 

Koos Shihuacoatliga tassis ta Sulgedega Mao laiba kitsa aknaavani ja heitis alla, kus 
mühises mägijõgi, mis uhtis lossi alusmüüri. Seejärel läks sama teed ka surnud 
preester. 

Asmundi käsul pühkis peakohtunik põranda hoolikalt verejälgedest puhtaks. 

«Nüüd istu ja kirjuta!» käsutas Asmund. 

«Mida ma ... pean kirjutama?» küsis Shihuacoatl luksudes. 

Asmund osutas vaikides madalale lauale Kukulkäni aseme juures. Seal olid 
fiikuseniine puhtad lehed, jaaguari pea kujulises anumas värv ja pintsel. 

«Kirjuta!» kordas Asmund, pühkides noatera mantli-voodrisse. 

«Tõllani pojad! Mina, suur Sulgedega Madu, vestlesin 

täna öösel jumalatega. Nad kutsusid mind enda juurde taevariiki, sest olen oma 
kohuse täitnud. Koos minuga tuli noorempreester Akatl. Maale tagasi pöördun siis, 
kui vägevad jumalad soovivad. Tolteegid peavad jätkama sõjakäiku maajade vastu. 
Tõllani poegade juhiks saab minu poeg Pochotl Ouetzalcoatl. 

Punasel Nakonil käsin sõita üle Sinise mere ja järele uurida, mis on selle taga. Minu 
tahet kuulutab teile Shihuacoatl. 

Mina, Sulgedega Madu, olen rääkinud.» 

Peakohtunik peatus, tema silmad läksid veel rohkem pungi, pintsel käes värises. 

«Noh!» kiirustas teda Asmund. 

Shihuacoatl maalis viimaseid hieroglüüfe. Asmund kummardus tema la kohale ja 
kontrollis kirjutatut. Seejärel võttis niinelehe ja asetas nähtavale kohale Kukulkäni 
aseme peatsisse. 

«Lähme,» raputas ta vanameest õlast. «Kui möödume valvuritest, ära mõtlegi 
midagi ette võtta.» 

... Nakonist paremal, tundes vastu ribisid surutud külma noatera, astus aeglaselt 
Shihuacoatl. Kõrvalt vaadates tundus, nagu vestleksid nad vaikselt omavahel, 
puudutades teineteist õlaga. Sammaste vahel seisid liikumatute nägudega ihukaitsjad. 
Tõrvikud nende käes sisisesid ja praksusid, valgustades oranžide laikudena väljakut. 

Asmund ja Shihuacoatl laskusid tõttamata alla, ületasid väljaku, kus põlesid lõkked, 
mille ümber magasid läbisegi tolteegid. Asmund silitas sõrmes Topilchyni sõrmust, 
kõrgema võimu märki, ja mõtles palavikuliselt, mida edasi teha. Ta peatus väljaku 
pimedas ääres ja ütles Shihuacoatlile: 

«Vaiki elu lõpuni. Kui lärmi tõstad, võetakse mind muidugi kinni. Kuid ma nimetan 
sind oma kaasosanikuks. Ka sina sured piinade augus. Said aru?» 

Shihuacoatl vaikis. Mida võis ta öelda? 

«Kus on Miskit?» 

«Templi keldris,» pomises kohtunik. «On ta veel elus?» 

«Jah. Pärast esimest piinamist tunnistas ta kõik üles.» 

«Ma kutsun sõjamehe,» jarl noogutas lähema lõkke suunas, «ja sa annad talle käsu 
tuua Miskit siia.» 

Veidi aja pärast oli Miskit kohal. Jarl ulatas talle koti maisileibade ja ubadega, mida 
ta alati kaasas kandis. 


«Sa lähed peatumatult, kuni näed lahte,» ütles ta. «Pea meeles: peatumata ja 
puhkamata. Sea kõik ärasõiduks valmis!» 

«Kuulan, valitseja!» Miskit kummardas sügavalt, suutmata veel uskuda, et on 
preestrite küüsist pääsenud. 

Kui Miskit oli pimedusse kadunud, ütles Asmund kohtunikule: 

«Aga nüüd hüvasti, väljarebitud mürgihambaga madu. Sul tuleb väga täpselt 
selgitada preestritele ja nõukogule kõiki selle öö imesid.» Jarl naeratas pilkavalt. «Ja 
seda, mis Topilchyn on fiikuseniinele kirjutanud ... Mina lahkun. Päriselt. Igaveseks.» 

Seirates jarli pilguga, pomises vanamees tigedalt: 

«Võimsad jumalad karistavad sind, võõras... Sa ei pääse kättemaksust.» 

Kuid Shihuacoatl mõistis, et Punane Nakon libiseb tal karistamata käest. Mitle keegi 
ei kuule mitte kunagi tõtt suure Kukulkäni surmast. Mitte keegi ei tohi kuulda. Tema, 
Shihuacoatl, loob Ouetzalcoatlist legendi, mis jääb elama sajandeiks. 

Öö oli lõppemas, kui Punane Nakon otsis üles kaitsemeeskonna ülema ja näitas talle 
sõrmust. Too langetas 

kuulekalt pea: 

«Sulgedega Mao tahtel lähen itta, mere äärde. Sa annad mulle salga valitud 
sõjamehi. Suur paat on valmis. Ma purjetan üle Sinise mere ja maabun Uxmalis. Teie 
ja naakonid tulete sinna läbi selva. Ma ootan teid üheksateistkümnenda kuu lõpul. Me 
vallutame rikka linna.» 

Jälle näitas Asmund tolteegile Kukulkäni isiklikku sõrmust. 

8 

Lõpuks oli Asmund jälle vaba viiking. Talle oleksid nagu tiivad kasvanud. Jah, 
temast saab taas merede kuningas, ta kuuleb veel pronksketaste innustavat rütmi. 
Tema Šlal rippus nahkkott kulla ja kalliskividega, sõjakäikudelt kogutud saak. Sellest 
oli küllalt, et osta Vestfoldis mitu draakarit. Ja temast, Punasest Jarlist, 

kõneldakse jälle. Skaldid hakkavad laulma Punasest Asmundist, kes on ületanud 
kaks korda Pimeduse mere, viibinud muinasjutulisel maal ja suutnud tagasi tulla. 

Jälle unistas ta röövretkedest ja sõjakäikudest. Frangid, saksid ja itaallased peavad 
hirmust värisema veel enne, kui Asmundi draakarid sõidavad Sakside saare ja 
friislaste maa vahelisse väina. 

Kiirejalgsed, arvututel sõjakäikudel karastatud sõjamehed jõudsid vaevu Nakoniga 
sammu pidada. 

Kolm ööpäeva liikus Asmundi salk peaaegu puhkamata mere suunas. Mehed 
tungisid läbi selva, ronisid üle mäeahelike, ületasid jõgesid ja kuristikke. Ja alles 
neljandal päeval, kui seljataha jäänud mäetippude piirjooned silmapiiriga ühte sulasid, 
andis Punane Nakon kurnatud meestele puhkust, ööbimiseks ei tehtud mingeid 
ettevalmistusi: tolteegid lihtsalt langesid maha ja uinusid silmapilkselt. 

Kuid Asmundil ei tulnud und: liiga suur oli soov seista õõtsuval laevalael ja näha 
vahuseid murdlaineid. 

... Tundus, et must taevas vajutas selva kokku, valgus temasse nagu kleepuv mass. 
Kõik tardus, ainult tihke vaikus võimutses sügavasse unne vajunud sõjameeste laagris. 
Kusagil ulgus vaevukuuldavalt koiott. Hääl kordus lähemal. Asmund tõstis pea. 
Pingutades nägemist ja kuulmist, püüdis ta mõista, miks tavaliselt ettevaatlik, inimesi 
vältiv loom läheneb tolteekide öölaagrile. 

Nool sisises vaikselt ja peenelt nagu madu. 

Jah, skaldidel oli õigus, kui nad õpetasid: «Mõttetu on võidelda Faatumiga, kui ta on 
sinu vastu. Teda ei võida keegi, ei jumalad ega Valhalla kangelased.» Mereni oli 
jäänud vaid tuhat noolelendu, kui Asmundi meeste jälgedele sattus suur maajade salk. 


Nad olid avastanud tolteegid enne päikeseloojangut ja järgnenud neile salaja, oma 
tavade vastaselt isegi pimedas. Oli näha, et need sõjamehed olid juba jarliga 
võidelnud ja üht-teist õppinud. 

Teine nool vihises mööda jarli kõrva juurest, riivas raudkübarat ja tungis kellegi 
kõrri, summutades valu ja hirmukarje. 

Nakoni hüüdu kuuldes elustusid surmväsinud tolteegid silmapilkselt. Veel sekund ja 
võitlejad olid koondunud lahingurivvi. Nii otsustavalt ja kiiresti võisid tegutseda 

vaid Kukulkäni valitud sõjamehed. Vaikselt, ilma ühegi hüüdeta sööstsid nad vastu 
vaenlastele, keda pimeduses võis vaevu eraldada. 

... Keegi ei palunud armu. Haavatud isegi ei oianud. Pilkases pimeduses oli kuulda 
vaid võitlejate kähisevat hingamist, sõjanuiade tuhme matsatusi ja laavaklaasist 
mõõkade kriginat. Võitlus kestis koidikuni ja ei lõppenud enne, kui oli tapetud 
viimane tolteek. Hiiglasuurte kaotuste hinnaga said maajad jagu Punase Nakoni võit- 
lejatest, välja arvatud Asmund ise. Näokattega kiiver ja rõngassärk kaitsesid teda 
surmavate löökide eest, kuid tema jalad ja puusad olid täis piigi- ja mõõgatorkeid. Ta 
seisis madalal künkal, murdunud nooled haavades. Tema paremas käes oli mõõk, 
vasakus araabia nuga. Lakkamatult tõrjus Asmund lööke, torkas, lõi, raius. Üha 
raskem oli kätt tõsta ja jarl tundis: veel pisut ja ta kukub. Tema jõud oli otsas. 
Maajade sõjamehed ümbritsesid küngast tiheda rõngana ja vaatasid imestusega 
viikingi võimsat siluetti, mis valgeneva taeva taustal teravalt eraldus. Läheneda ei 
söandanud keegi, tagasi ei hoidnud mitte ainult kehade lasu ümber Asmundi, vaid ka 
hirm haavamatu tolteegi ees. Korraga lõhestas vaikust raevunud möire. Taas ilmutas 
end Asmundis berserk Rollo hing. Mõõka keerutades tormas jarl maajade ridadesse .. 
. Maajad vankusid, taganesid. Saanud veel mitu haava, uimane sõjanuiahoopidest 
vastu kiivrit, murdis Asmund siiski vaenlaste rõngast läbi ja peitis end pimedasse 
selvasse. Teda ei hakatud taga ajama, ei söandatud. 


9 

Asmund roomas selvast rannaäärsele leetseljakule. Ta püüdis tõusta, kuid oli 
verekaotusest nii nõrk, et ei suutnud end püsti ajada. 

Eemal karidel vahutasid murdlained, aga palju päevi tagasi draakarite ehitamiseks 
valitud laht oli vaikne ja inimtühi. Orjad olid nähtavasti laiali jooksnud, ülevaatajate 
laibad mädanesid rannal, tühjad silmakoopad vastu taevast. Laipade keskel kõndisid 
varesed. Jarli märgates tõusid nad käheda vaakumisega lendu, et pisut kaugemal maha 
laskuda. «Mis siin on toimunud?» mõtles 

poolteadvusetu jarl. «Kes tappis ülevaatajad? Kas mässavad orjad või needsamad 
maajad?» Nendele küsimustele ei saanud mitte keegi vastust anda. Esmakordselt 
võõral maal langes jarl meeleheitesse. Neetud skaldid! Neil oli õigus. Faatumit ei saa 
väärata. Mida saab tema, Asmund, nüüd ette võtta, ilma sõudjateta, haavatuna, üksi 
ookeani vastu? 

Viimased jõuvarud kulutas jarl selleks, et ujuda draa-karile, millel puudus vaid 
ballast. Terve igaviku ronis ta üles mööda ankruköit. Tema sõrmed surid ära, lihased 
ei kuulanud sõna. Ja Asmund otsustas alla anda. Saatuse vastu ei saa. Nüüd, kus 
poordini on jäänud kaks küünart, prantsatab ta vette ja ei tõuse enam pinnale. Siis 
haaras kellegi käsi tema õlast ja tõmbas jõuliselt üles. Asmund veeres üle laevaääre. 

«Sina!» sosistas ta, nähes enda kohale kummardumas Miskitit. «Sa oled ... elus? 
Mis siin on juhtunud?» 


«Meile tungisid kallale Shihuacoatli mehed. Nad tulid minu jälgi mööda ... 
Ründasid enne koitu. Orjad viidi kaasa, ülejäänud tapeti. Mul õnnestus laevale 
ujuda.» 

Miskit püsis ka ise vaevu jalul. Äkki varises ta sõnagi lausumata jarli kõrvale tekile. 
Tema paljast keha katsid haavad ja veritsevad lööbed, nägu oli higist ja verest 

korpas. 

«Mida isand käsib?» küsis ta, kui oli toibunud. 

«Anna nuga!» 

Miskiti abiga roomas jarl parda äärde. Ühe tõmbega lõikas ta köie läbi. Enam ei 
pöördu ta tagasi hingematvasse metsikusse selvasse, ei näe enam kunagi maajasid, 
tolteeke ega nende õudseid jumalaid. Asmund oli lõpmata väsinud ja mõtles vaid 
puhkusest. Ta ihkas rahu. Jah, tema, Asmund, oli kaotanud. Olgu. Kuid ta sureb nagu 
viiking, avamerel, tuule ulgumise ja lainete kohina saatel. 

Aeglaselt-aeglaselt köit pingutades rullis ta koos indiaanlasega lahti noorte põtrade 
pargitud nahkadest kokkuõmmeldud raske purje. Kerge briis tõukas draakarit tasa 
lahe suudmesse. Vahetevahel teadvust kaotades, siis jälle toibudes jõudis jarl roolini 
ja aitas laeva karidest mööda juhtida ... 

... Kui pimestav päikeseketas tõusis otse pea kohale, oli Punane Jarl kaugel merel. 
Teda vaevas janu ja Miskit andis talle alatasa juua, tõstes kopsikuga vett suurest 

savianumast. Siis vajus jarl selili ahtritekile ja sulges silmad. Aegamööda lahkus elu 
võimsast kehast. Halastamatult kõrvetas päike ja vastu draakari pardaid pahisesid 
lained. Puri plaksus. Ja jarlil oli hea. Läbi kestva huugamise kõrvus kuulis ta ookeani 
laulu. Miskit andis talle jälle vett. Hetkeks selgines teadvus. Asmundi pilk libises üle 
helesinise taeva. Korraga viirastus talle, et kõik, mis nende aastate kestel on juhtunud, 
on vaid lühike unenägu kahe röövretke vahel. Ta ei kiirusta kuhugi, ta on koduf]jordis. 
Ees ootab pikk teenitud puhkus. Kuid siis märkas ta Miskitit, kes oli sünge 
alandlikkusega käed rinnale risti pannud. Asmundi huuled sosistasid vaevukuuldavalt: 

«Kus on sinu kodumaa?» 

Miskit viivitas vastusega, siis osutas käega põhja poole, kus kõrgusid 
rünkpilvetomnid. 

«Seal, öö suunas ... nii kõnelevad maajad. Kuid ma ei leia teed ... Olen unustanud. 
Mäletan vaid suurt jõge, mille kaldal ma lapsena elasin.» 

«Ära kaota lootust...» kähistas jarl. «Hoia rooli. Põhja suunas, kogu aeg põhja 
suunas. Just nii. Draakar purjetab maani. Sa leiad oma jõe ... Aga mina lähen ära 
Valhallasse.» 

Surmaheitlus algas õhtul. Asmundile viirastus, et mööda taevalaotust lendab 
hobune, valge nagu lumi ja puhas nagu valgus. Valküürist ratsanik viipab Asmundile. 
«Ta kutsub mind Valhallasse kõikide viikingite ja kangelaste isa, võimsa Wodani 
juurde .. .» mõtles jarl. Siis nägi ta Valhalla helenduses Wodanit ennast. Ent tema teed 
tõkestas õelalt irvitav Loki. Ta vehkis musta tiivaga, nii et jarl tundis jäist hingust. 
«Mõõga-hoop ... kirvetera helk,» välgatas hääletult läbi jarli kustuva teadvuse. Need 
sõnad olid Suure Skaldi laulust. «Ja maailm kadus sinu silme eest. ..» 

Veripunane päikeseketas vajus aeglaselt ookeani. Raskelt laksuva purjega laeva 
terav siluett ujus ikka kaugemale ja kaugemale, kuni kiiresti tihenev pimedus ta 
endasse neelas. 


LI. Rossohhovatski 
XIV. IIDNE RETSEPT 
I 


Arglikult ja tasa koputati uksele. Vassili Kuzmitš püüdis ette kujutada inimest, kes 
kohe siseneb. Enne kui uks avanes, jõudis ta mõtelda: «Üks kahest — kas arstide 
vintsutatud ning hüljatud tõbine või mõni kohalik soolapuhuja?» 

Sisseastuja meenutas tõepoolest mõneti isikuid, keda Vassili Kuzmitš oli silmas 
pidanud. Mehe kõhnal, tuulest parkunud, päevitunud näol oli haiglane jume, silma- 
nurkadest hargnesid teravad kibrad nagu inimesel,- kel on harjumuseks lõunamaises 
päikeses silmi kissitada. Pilku varjasid poolsuletud laud. Kongus nina. Tulija sarnanes 
pigem araablase kui tadžikiga. 

Vastanud tervitusele, osutas Vassili Kuzmitš toolile: 

«Ma kuulan teid ...» 

Nende sõnadega ja kogu oma olemisega andis teadlane varjamatult mõista, et tal on 
väga vähe aega. Külaline sai sellest aru. 

«Võtke mind ekspeditsioonile kaasa!» 

«Kuidas võib ta minu plaanidest teada?» imestas Vassili Kuzmitš. Ta püüdis 
külalisele silma vaadata, kuid mees pööras pilgu tõrksalt kõrvale. 

«Olen käinud geoloogidega mitu korda Pamiiris, olin teejuht, tööline, operaator ...» 

«Teil on maohaavand?» päris Vassili Kuzmitš. 

Külaline ei imestanud, et arst oskas tema välimuse järgi haiguse kindlaks määrata. 
Mõistes, mis küsimusele järgneb, ennetas võõras Vassili Kuzmitši järgmist lauset. 

«Olge mureta, talun tugevaid pingutusi.» 

«Parem oleks neist siiski hoiduda,» ütles Vassili Kuzmitš õpetlikul arstitoonil. 

«Mind on kaks aastat ravitud, kuid haigus ägeneb,» seletas mees. Nüüd oli tema 
kurguaktsenti selgesti kuulda. «Jääb üle operatsioon .. .» 

«Kui muud teed pole!» kehitas Vassili Kuzmitš õlgu. 

«Kas lähete otsima metsiku mäeinimese marju?» küsis külaline omakorda. «Mulle 
kõneldi, et teil olevat õnnestunud leida Seikili käsikirjad ja te tahate kontrollida, kas 
tema retseptid on õiged.» Mehe hääl kõlas julgemalt. 

«Te olete kuulnud Seikilist ja laibapõletajatest?» päris Vassili Kuzmitš huvitatult. 
Teadlane oletas, et laiba-põletajate esivanemad olid kreeklased — Aleksander Suure 
sõdalased, keda vallutaja oli Pamiiri jalamile asustanud. Kui hüpoteesil on põhi all, 
ulatuvad laiba-põletajate meditsiini juured vanade kreeklasteni. 

«Üht-teist jah. Tahaksin end ravida tema retsepti järgi. Kui abi ei saa, jääb üle ainult 
operatsioon.» 

«Oodake minu tagasitulekut. Kui leian marju . ..» 

«Ma aitan teil neid leida.» Külalise hääles kõlas kummaline veendumus. 

«Mul on juba abiline. Temast aitab,» tähendas Vassili Kuzmitš kannatamatul), 
sirutades käe raamatu järele. 

Ent külaline ei mõtelnudki lahkuda: 

«Palka ma teilt ei nõua.» 

«Te olete haige, kurnatud. Te ei tohi niisugust teekonda 

ette võtta,» ütles Vassili Kuzmitš ärritatult. «Muide, kes teile minu kavatsustest 
kõneles?» 

«Kuulujutud on nagu vesi, inimese vaikimine nagu sõel...» 


«Ta on veel salalik ka,» mõtles Vassili Kuzmitš. «Huvitav tüüp. Kas seikleja? 
Kahju, et pole mahti kindlaks teha.» Avanud raamatu, lausus professor: «Vabandage, 
head aega.» 

Külaline astus sammu lauale lähemale ja tõstis esmakordselt silmad. Tema pilk oli 
läbitungiv ja julge. 

«Ja siiski te võtate mind kaasa. Olen Seikili lapselapselaps ...» 

«Seikleja,» jõudis Vassili Kuzmitš otsusele, murdes pead, kuidas külalisest 
kiiremini lahti saada. Ent tundmatu võttis taskust passi ning asetas arsti ette lauale. 
Vassili Kuzmitš luges: «Rumi Seikil.» 

«Miks te kohe ei ütelnud?» 

«Kartsin, et olete ebausklik.» 

Professorile meenus laibapõletajate seadus: «Meie saladused elavad ning surevad 
koos meiega. Võõras, kes hõimu saladustest teada sai, tapeti. On teada juhtumeid, kus 
hõimlased otsisid niisuguse võõra üles isegi teistelt maadelt, sadade kilomeetrite 
kauguselt, ja mitte millegi ees tagasi põrkamata hävitasid päritud saladuste röövija.» 

Pööramata pilku professori näolt, astus Rumi veelgi lähemale: 

«Mõtlesin, et võite kartma lüüa ...» 

«Olgu pealegi, kui olete Seikili järglane. Seadke end valmis! Ainult ärge jumala 
pärast mõtelge, nagu tahaksin tõestada oma vaprust.» 

Rumi naeratas: 

«Kõik teavad, et halvad harjumused surevad enne kui inimene ise ...» 

«Jätke avaldus ja dokumendid siia, ma palun teid tööle vormistada,» sõnas Vassili 
Kuzmitš. «Kõigepealt jutustage aga lühidalt hõimust ja oma vaarisast. Ajaloolased 
märgivad, et Seikil olnud kuulus ravija. Arvan, et ta kasutas vanade kreeklaste 
teadmisi, lisades neile kohaliku rahvameditsiini tarkusi.» 

«Ilmselt teate rohkem kui mina,» tähendas Rumi. «Kuulsin vanaisalt, et tema isa 
olnud kuulus tark. Ent vanaisa valis teise tee — hakkas jahimeheks. Temalt 

võttis püssi üle ka minu isa, kuid ta suri noorelt. Isale ja vanaisale järgnes ema. 
Kolmeteistkümneaastaselt jäin vaeslapseks, kasvasin vanaisa, hiljem isa sõprade 
juures. Praegu olen kolmkümmend kaheksa, aga elus midagi korda pole saatnud. Olen 
olnud võõraste vari, tallanud võõraste radu, isegi pesa pole endale pununud .. .» 

Mehe häälest kostis kahjutunnet kaotatud võimaluste pärast. 

«Mineviku leheküljed on avatud teie, mitte minu ees. Vaarisa märkmed otsisite üles 
teie. Mina vaid kuulsin neist.» 

Rumi heitis teadlasele kiire pilgu. 

«Kõneldakse, et peale rahvameditsiini tunnete te põhjalikult ka Pamiiri ajalugu.» 

«Kuuldused on tugevasti liialdatud,» kostis Vassili Kuzmitš rangelt, ehkki oli 
südames meelitatud. 


2 


Nad lendasid välja kahekesi. Professori abiline oli ootamatult haigestunud. Lennuk 
liugles üle kaamelirohu puhmastega kaetud stepi. Pisikesed ümarikud astelpõõsad 
meenutasid siiliperekondi. Nende lennuk maandus tibatillukesele lennuväljale, mille 
kõrval voolavas arõkis vulises vesi ning kallastel sahises liiv. Veevulin oli selgesti 
kuulda, liiv andis endast häbelikumalt märku, oodates, millal inimesed teele asuvad. 

Võimas helikopter neelas reisijad oma vatsa ning kandis neid kergelt üle liiva ja 
vee. Ta hõljus Sõrdarja kallaste kohal, paikades, kus pärimuste kohaselt, olid kunagi 
võimutsenud tiigrid, libises üle kõrbesse eksinud järvede. 


Vassili Kuzmitš osutas alla lopsaka kõrkjastikuga kaetud jõe kallastele ja kisendas 
Rumile kõrva: 

«Kõneldakse, et seal võib tiigreid küttida.» 

«Mina pole neid seal kohanud,» vastas Rumi. 

Ootamatult lisas ta tõsiselt, ilma naeratuse varjutagi: 

«Ilmselt moondusid tiigrid kassideks. Need, kes tahtsid ellu jääda.» 

Kujutledes niisugust ümbersündi püssitoru ees, puhkes Vassili Kuzmitš naerma. 

Kiilik maandas inimesed kaugel Pamiiri eelmäestikus ja lahkus põrgulärmi tehes. 

Vassili Kuzmitš laotas kaardi suurele kivile ja võttis taskust märkmiku. 

«Kui Seikili uskuda, tuleb minna läbi Madude mäekuru. Aga kas lühemat teed ei 
ole?» 

«On,» vastas Rumi ja näitas kaardil tee ette. 

«Suurepärane,» rõõmustas teadlane, «tee on tunduvalt lühem ning pealegi ohutum. 
Ega mäekuru asjata Madude kuru nime kanna?» 

«Ei kanna,» kinnitas Rumi. 

«Tähendab, me läheme niimoodi...» Professori pliiats hakkas juba joont vedama. 

«Me peame usaldama vana Seikili,» vaidles Rumi vastu. «Seikil tundis paljusid teid, 
kuid valis ühe. Mis te arvate, miks?» 

«Ei tea,» tunnistas teadlane ebalevalt. 

«Mina kai tea. Järelikult tuleb minna tema rada mööda.» 

«Kummaline loogika,» pomises Vassili Kuzmitš häiritult. 

«Kui tahate kontrollida Seikili retsepti, siis käige tema valitud teed.» 

«Tõepoolest, mehel on õigus. Igatahes tasub proovida,» mõtles Vassili Kuzmitš. Ta 
ei kuulunud argade kilda, kuid asjatut riski ei armastanud. 

Mehed tõmbasid kingad maha, panid jalga kohaliku päritoluga kerged 
jahimehesaapad ning vinnasid rasked seljakotid õlale. Teerada tõusis kord järsult üles- 
poole, kord väänles kivide ja kaljude vahel. Vassili Kuzmitš ja Rumi ei astunud rajalt 
sammugi kõrvale. Siin polnud koht oma tarkuse näitamiseks: teerada pole ühe inimese 
tallatud. Rada on sõtkunud tuhanded jalad paljude aastate kestel. Kui rada lookleb 
nagu madu, siis võid kindel olla, et nii on kergem mäkke tõusta. Kui rada viib üle oja, 
et mööduda kivist, siis ära kivi usalda, ja kui rada ojast kõrvale pöördub, siis on sealt 
ohtu karta. Õigemini öeldes: teerada ei sõtkuta, vaid luuakse — nagu laulu, nagu 
legendi. 

Raja silmatorkamatuid tähiseid tabas Rumi mängleva kergusega: sõtkutud või 
vaevumärgatavalt kooldunud 

rohi, märgid kividel. Äkki keeras teerada kuristikku ning Rumi tõstis hoiatavalt käe. 

Meeste pilkudele avanes Madude mäekuru. Mäekuru nagu kõik teisedki — hele, 
just nagu maalitud rohelus, selle peal tumedad varjud, kõrval kerkisid kõrgele üles 
hõbedase helgiga hambulised kaljurünkad. Vaikides ootas kuristik reisijaid — polnud 
kuulda ei verd tarretama panevat sisinat, ega paljutähendavat sahinat. 

Rumi võttis taskust noa ja lõikas kaks haralist keppi. Ühe ulatas ta Vassili 
Kuzmitšile. 

Keppidele toetudes hakkasid mehed alla minema. Taldade alt ei pääsenud kivikesi 
veerema, järelikult oskas Rumi õigesti astuda. Varjud liikusid meestega kõrvuti, 
vahetevahel kadudes. 

Teinud sügava kummarduse, et rippuva oksa alt läbi pääseda, andis Rumi märku, et 
järgnegu professor tema eeskujule. Vassili Kuzmitš tahtis oksa kõrvale lükata — ning 


võpatas. Oks vaatas talle läikivate silmadega otsa ja sisises. See oli madu, kes oli puu 
otsa roninud, et maiustada linnumunadega. 

Vassili Kuzmitš tõstis instinktiivselt kepi. Puurästik libises vilkalt mööda oksa 
edasi, püüdes kiiresti lehestikku kaduda. Ussi ererohelisel, kollaste tähnidega nahal 
helkles päikesekiir. 

Vassili Kuzmitš laskis kepil langeda ning lisas sammu. Rumi heitis professorile 
silmanurgast kiire pilgu, ent ei lausunud sõnagi. Edasi tuli liikuda märksa aeglasemalt 
ja ettevaatlikumalt. Roomajaid kohati nüüd igal sammul. Mitmel korral märkas 
Vassili Kuzmitš lõgismadu, kord silmas lagendikul kobrat. Hea, et uss oli kaugel ning 
piirdus vaid pea keeramisega inimeste poole. Mao nahal puudus iseloomulik priljas 
joonis. Vassili Kuzmitš teadis, kui välkkiire on prillmao rünnak. Mao pea liigub nii 
kiiresti, et lähedalt ei suuda isegi kogenud rändur end selle eest kaitsta. 

Korraga langes puu otsast Rumi õlgadele roheline lint. Vassili Kuzmitš suutis vaevu 
karjatust tagasi hoida. Võimalikult rahulikult, pingutusega häält valitsedes ütles 
teadlane: 

«Rumi, hoiduge äkilistest liigutustest, teie õlgadel on madu!» 

Rumi liigutas vaevumärgatavalt pead, kõõritas tahapoole ja haaras maol välkkiirelt 
peast kinni. Püüdes 

haardest vabaneda, viskles ja väänles roheline lint siia-sinna, kuid oli juba hilja. 

Rurai avas noaga mao lõuad ja sõnas: 

«Üsna süütu olend, mürgita.» 

«Sellele vaatamata ma ei soovitaks ...» alustas Vassili Kuzmitš, kuid Rumi oli mao 
juba oksale asetanud ja roomaja kadus lehestikku. 

«Laibapõletajate uskumuse kohaselt muutuvad head inimesed pärast surma 
madudeks, väga halvad inimesed aga tuvideks, et poleks vaja oma pattude pärast 
karistust kanda,» lausus Rumi nagu muuseas. 

«Niisugune usk on neil vanadelt kreeklastelt,» kinnitas Vassili Kuzmitš. «Paljud 
iidsed rahvad arvasid, et madu ei ole mitte kurjuse, vaid tarkuse kehastus.» 

Mõne sammu järel lisas professor: 

«Inimesed on omaenda omadusi ikka loomadele omistanud.» 

Rumi kutsus professori käeviipega lähemale ja osutas lagendikule, kus veerlesid 
mitu madu. Nad põimusid elavaks köieks, hõõrusid päid üksteise vastu just nagu 
suudeldes, siis tõmbusid üks-eisest eemale, tõstsid esi-keha kõrgele üles ja õõtsutasid 
seda. 

«Madude tants!» sosistas Vassili Kuzmitš, jälgides seda vaatepilti suure huviga. 

«Maod armastavad nagu inimesedki,» vastas Rumi samuti sosinal ning nentis: 
«Armastuse ja vihkamise poolest sarnaneb madu kotkaga, kotkas aga omakorda 
inimesega.» 

«Ja ikkagi pidasid vanaaja rahvad madu asjatult targaks loomaks,» lausus Vassili 
Kuzmitš provotseerivalt. «Tegelikult on maod küllaltki primitiivsed olevused.» 

«Teil on õigus,» nõustus Rumi vastu professori ootusi. «Ent kas ka inimeste tunded 
pole teinekord primitiivsed? Kas nälg — ühtemoodi primitiivne nii inimestel kui 
madudel — pole võimeline lämmatama teisi, keerulisemaid tundeid?» 

«Mitte igaühel.» Teadlase nägu tõmbus pilve. «Inimese ja inimese vahel on 
suuremad erinevused kui mistahes loomade vahel ühe liigi piires. See on üks põhi- 
tunnustest, mis eraldab inimest loomast.» 

«Jah, see on üks tunnus,» lausus Rumi endamisi ning lisas sammu. 

Kaaslasele järgnedes ei mõtelnud Vassili Kuzmitš 

enam madudest, vaid Rumist. Mees äratas temas järjest suuremat huvi. Puhuti näis 
professorile, et Rumi metsa- ja mägedetaju on esivanematelt päritud, nii nagu on 
päritud instinktid, ehkki Vassili Kuzmitš mõistis, et nii vaid tundub. Tõsi, Rumi 
meeled olid teravamad kui linnaelanikel: lõhnad ja jäljed kõnelesid talle rohkem kui 
linlasele. Kuid need teadmised põhinesid kogemustel. «Missugust osa mängivad 
antud juhul instinktid, kas ma ei vähenda nende osatähtsust?» juurdles professor. 

Mäekuru oli seljataha jäänud. Vassili Kuzmitš võttis kaardi välja. Nüüd tõusis rada 
järsult mäkke. «Sa lähed ronides, komistades, roomates,» kirjutas Seikil. «Sind 
jälgivad metsiku mäeinimese silmad. Ära kutsu esile tema raevu! Pea meeles: sina 
tungisid tema majja, peremees on tema. Kui üllatav tema käitumine ka ei näiks, ära 
avalda imestust: siin on tema kodu. Lepi alandlikult tema kommetega, ja ta ei tee sulle 
kurja!» 

Vassili Kuzmitš andis Rumile selle osa Seikili märkmetest lugeda. Küsis: 

«Kas sina oled näinud metsikut mäeinimest?» 

«Ei,» vastas Rumi. «Kuid ma pole näinud ka kaugete tähtede valgust. Sellest 
kõnelevad mulle astronoomid.» 

«Kas te jälgisite diskussiooni lumeinimese kohta?» päris teadlane enesekindlalt. 

«Kui sul pole võimalik oma silmaga näha ja sa ei taha uskuda, ära kiirusta ütlema ei 
ega jaa. Te pole ka Seikili näinud. Aga kui lähete tema teed mööda tema ravimi järele, 
täitke tema nõuandeid.» 

«Nii et ei tohi esile kutsuda mäeinimese viha!» 

«Ei tohi!» vastas Rumi täiesti tõsiselt. 

Nendest ilma naljata lausutud sõnadest hakkas teadlasel kõhe. Professorile tundus, 
nagu tajuks ta kellegi rasket pilku metsapadrikust. Sellest aistingust ei suutnud ta 
kuidagi vabaneda. Ei aidanud kaine arutelu ega iseenda nahutamine solvavate 
sõnadega. 

«Kui vähe on meelerahu kaotamiseks tarvis,» mõtles professor. «Võib-olla 
sellepärast, et kogu elu on nagu käimine peenikesel köiel kuristiku kohal. Mida 
rohkem sa tead, seda rohkem oskad karta. Ent oota! Peaks ju olema vastupidi. Kartma 
peaks too, kes maailma vähem lunneb. Ebausklik. Aga mina olen ebausust vaba. Igal 
juhul on mulle seda nii palju kinnitatud, et olen selles peaaegu veendunud. Mida ma 
nüüd õieti kardan? Isegi 

sel juhul, kui lumeinimene on olemas, pole tal mingeid üleloomulikke omadusi. Tal 
pole isegi püssi, aga püssiga inimest oleks põhjust rohkemgi karta . ..» 

Vassili Kuzmitš vaatas Rumi poole. Mehe valvsa kõnnaku ja pingul kaelalihaste 
järgi mõistis ta, et Rumi kardab samuti, aga oskab end vaos hoida. 

Teadlane kuulis selja taga metsapadrikus raginat. «Ettekujutus,» mõtles ta. Aga 
hääled ei kadunud. Nähtavasti kuulis ka Rumi neid, kuid ta ei pöördunud ringi. Vassili 
Kuzmitš jäi puutüve varju seisma — vaikus, läks edasi — jälle mingi kahtlane pragin. 
Midagi valkjat vilksatas rägastikus, helkisid silmade tulukesed. 

«Rumi, keegi jälitab meid.» 

«See on mäeinimene. Ärge vaadake tagasi!» 

Vassili Kuzmitš haaras püssi: 

«Olgu seal, kes on, parem on ta eemale peletada.» 

«Ise te ütlesite, et ei tohi mäeinimest vihale ajada.» kiirustas Rumi meelde tuletama. 

Kaaslase erutusest kähisev hääl avaldas professorile mõju, kuid püssi ta õlale ei 
heitnud — hoidis käes. 

Mehed olid mägijärve äärde jõudnud ning seadsid end puhkama. Rumi süütas lõkke, 
ajas vee keema ia viskas katlasse kontsentraadikuubikuid. Metsa ning mägede 


puhtasse õhku tõusis vürtside ärritav lõhn? Sahin padrikus tugevnes: ilmselt muutus 
jälitaja kannatamatuks. 

«Tead mis, Rumi, aitab sellest pimesikumängust,» ütles Vassili Kuzmitš, helpides 
lusikaga suppi. «Lähen jälgi mööda tagasi ja vaatan, kes meie kannul käib.» 

«Nii tehakse siis, kui kütitakse tiigreid. Kuid meie ei küti kedagi,» vaidles Rumi 
vastu. 

Ta sõi suppi väga vähe, haavand andis endast üha tüütavamalt märku. Et mitte oiata, 
hammustas Rumi vahetevahel huulde. 

«Jah, me pole praegu kütid, kuid jahisaak ei nõustu ma ka olema,» lausus Vassili 
Kuzmitš otsustavalt. «Kuidas soovite, ent mina lähen luurele.» 

Rumi tugevasti kokkusurutud huuled näitasid, kui teravalt ta oma ülemust hukka 
mõistab. 

«Säh sulle ebatavaline inimene!» mõtles teadlane. «Ehkki ebausk on täiesti harilik 
nähtus. Kas ma tõesti eksisin ja mees on vaid tavaline poolkirjaoskamatu hulkur?» 

Niisuguseid inimesi oli teadlane palju kohanud. Esimesel pilgul näisid nad 
omapärased ja huvitavad, kuid tegelikult oli nende välise kesta, mõistatuslikkuse, lae- 
natud maneeride ja fraaside taga peidus jõuetus, laiskus, võimetus eluga kohaneda. 

Pööramata tähelepanu Rumi vihasele näole, pesi teadlane kausi puhtaks, nööris 
seljakoti kinni ja asus esimesena teele. Professor ei suutnud kuidagi selgusele jõuda, 
kust kahin kostab. Ta läks meelega läbi padriku, muutes mitu korda suunda, ja lõpuks, 
kui ta oli silmuse teinud, jõudis ta iseenda jälgedele välja ning kohtus jälitajaga 
ootamatult silm silma vastu. 

Vassili Kuzmitš pigem tajus kui nägi ohtu. Kust tekkis temast viie meetri kaugusel 
eespool lumehang ja miks see liigub? Miks helgivad hanges õelad mere-vaikkollased 
silmad? Sajandiksekundi vältel oli vastuvõetud kujutis ajus ilmutatud — ning teadlane 
nägi hüppevalmis, paljastatud kihvade ja peksleva sabaga lumepantrit. Vaevalt jõudis 
teadlane mõtelda, et panter läbib viisteist meetrit sekundis, järelikult viis meetrit 
ületab loom kolmandiku sekundiga. Teadlase alateadvuses vilksatas hädaohusignaal, 
ja kui ta välkkiirelt püssi järele haaras, jõudis ta veel kiiremini mõtelda: «Hilja!» 

Samal hetkel kostis professori selja tagant müristamisele sarnanev möire. Löök 
vastu küünarnukki, lask. Püss langes rohtu. Millegipärast hüppest loobunud panter 
ainult urises kõhklevalt ja taganes. Siis, kohutatud ähvardavast möirgest ja lasust, 
viskus kõrvale ja kadus puude taha. 

Vassili Kuzmitš pöördus kähku ringi — ning nägi Rumi moonutatud, loomastunud 
nägu, pingul keha, mis nagu valmistus pantrile vastu hüppama, ja põlevaid silmi. 
Rumilt nõudis ränka vaeva, et rahuneda. Naeratus puudutas tema huuli, ent pilk jäi 
endiselt metsikuks. Lõpuks naeratas ta tõeliselt ning üleelatut meenutades lausus 
vastuseks omaenese mõtetele; 

«Ikkagi oli meeles.» 

«Mis asi?» päris toibuv teadlane, 

«Seda õpetas mulle vanaisa . .. Ütles: «Kui suudad niimoodi kisendada, siis ei 
puuduta sind tiiger ega panter, lasevad jalga.»» 

«Jälle hõimusaladus,» naljatas Vassili Kuzmitš ja lisas tõsinedes: «Te päästsite mu 
elu, aitäh!» 

«Võlg on võõra oma! Tänu teile muutusime jahiloomadest jahimeesteks,» vastas 
Rumi. «Kui te poleks loomale peale sattunud, oleks panter võinud valida hüppeks 
sobivama momendi. Kiskja oli kas väga näljane või haavatud. Muidu poleks ta 
mägedest alla laskunud ega ammugi mitte inimeste peale jahti pidanud.» 


Vassili Kuzmitš vaatas üles järskudele kaljumägedele — mägikitsede karjamaadele 
ning pantrite ja kotkaste jahialale. Libistas pilgu kaaslasele ja märkas esmakordselt, 
kui hästi sobis Rumi kokku ümbritseva loodusega — tema valvsad silmad ja tõmmu 
nahk, kerge, ettepoole kooldus keha. Seda harmooniat rikkus pisut vaid haigus, valu, 
mis järjest sagedamini ennast tunda andis. 

«Koht, kus inimene elab, köidab teda endaga ning jätab temasse jälje. Tungib 
inimesse, sulab temaga ühte, muutub inimese koostisosaks,» mõtiskles Vassili 
Kuzmitš. «Varem oli alati nii. Ent nüüd ähmastab elukoha pitserit ameti mõju. Ikka 
enam ja enam. Puudutab koguni inimloomuse varjatumaid külgi, kustutab ja ühtlustab 
rahvuslikke erinevusi. On see hea või halb, kui töö, mida inimene teeb, muutub 
temale elus kõige tähtsamaks?» 

Professori mõlgutused katkestas Rumi hüüe. Üle meeste peade lendas tohutu lind, 
raskelt tiibu lehvitades kandis ta saaki. 

«Missugune jõud!» hüüatas Rumi. «Tallekotkas! Noore mägikitse viis minema. 
Õhus ei tagane ta kellegi ees, ründab isegi lennukit.» 

«Aga jänesest jagu ei saa,» pahvatas teadlane naerma. 

«Jah, hundist saab jagu, kuid jänesest mitte,» laiutas Rumi käsi. «Kavala taktika on 
pikk-kõrv välja mõtelnud — viskub selili ning hakkab käppadega vehkima. Madalal 
maa kohal rippumine väsitab kotka ära, lind tõuseb kõrgemale ja jänes paneb putku. 
Kui kotkas laskub madalamale, siis heidab jänes uuesti selili, ja nõnda senikaua, kuni 
on varjule pääsenud. Jahimehed naeravad, et pikk-kõrv annab õhutõrjetuld. Jänese 
tagajala hoobist on aga isegi kotkal .parem kõrvale hoida.» 

Rumi jäi vait, kummardus ning tõstis maast mõned kivikesed. 

«Näete, vasemaak! Koht tuleks kaardile kanda.» 

Rumi tõmbas kaardi välja. Vassili Kuzmitš avas aga Seikili märkmed: 

«. .. ja muld muutub kollaseks ning kivid omandavad iseäraliku läike. Seal veedad 
sa Öö ja sinu kõrval veedab öö sulle nähtamatu metsik mäeinimene . ..» 

«Rumi, loe, mida Seikil kirjutab!» 

Rumi hingamine kostis professori kõrva äärest. Vassili Kuzmitš ei kahelnud, et 
otsekohe teeb kaaslane ettepaneku laagrisse jääda. Aga et Vassili Kuzmitš oli ka ise 
tublisti väsinud, siis polnud tal vana Seikili juhtnööride vastu midagi. 

Edasi kirjutas Seikil: «Teele asud sa tund aega enne koitu. Tõusnud mäkke, silmad 
sa lagendikku. Heida eneselt rõivad ja rooma paljalt rohul, ära vaata ringi, kuid pea 
meeles, kelle silmad sind jälgivad. Ning vaevalt puudutavad päikese esimesed kiired 
rohtu, kui löövad lõõmama marjad, punased nagu verepiisad. Söö neid kui peremees 
— metsik mäeinimene lubab. Söö nagu mägikits — ilma käte abita. Söö nii palju kui 
suudad, söö kuni röhatusteni. Siis nopi endale marju, et jätkuks kolmeks päevaks. Sel 
ajal ära tarvita toiduks midagi peale marjade. Ja haigus lahkub sinust alatiseks ...» 

Lühikese otsimise järel leidis Rumi väikese koopa. Mehed korjasid kuivi oksi, 
süütasid lõkke. Teadlane uinus silmapilkselt, ta ei kuulnud, kuidas Rumi valust 
moonutatud näoga ühelt küljelt teisele viskles, üritades leida asendit, mis kas või 
ajutiselt leevendaks närivat valu kõhus. 

Pikk oie äratas Vassili Kuzmitši. Teadlane ajas end küünarnuki najale ja piidles 
ringi. Lõke loitis ühtlase madala leegiga. Rumi oigas läbi une. Mööda tema laupa 
veeresid alla suured higipiisad. 

«Vaeseke, kuidas ta kogu päeva kannatas,» mõtles Vassili Kuzmitš. 

Ta puudutas Rumi palavikulist märga laupa. 

«Oma süü. Poleks tarvis olnud kaasa kippuda,» mõtles teadlane. «Maohaavad ei talu 
füüsilist ja vaimset pinget, õnneks oleme peagi kohal.» 


Varjud alles hakkasid põgenema kuristikesse. Aeg- 

ajalt kostis kiskjate möirgamist, ohvri kisa. Loodusseadusi täites pidasid elusolendid 
üksteisele jahti. Vassili Kuzmitš ja Rumi asusid teele. Raja tähiseid võis vaid aimata: 
kulunud kivid kumasid heledamalt, madal rohi näis musten.. .. Teadlane heitis 
kaaslasele hindava pilgu — kas ei käi mäkketõus talle üle jõu. Ent Rumi nõtke keha 
järgi ei saanud midagi otsustada — kergelt, ilma erilise pingutuseta näis ta kaljudel 
ronivat. Aga kui ta oma luise näo vahel teadlase poole pööras, võis seal näha vaid 
erutust ning Soovi kiiremini pärale jõuda. 

Viimaks lõppes tõus. Mehed olid jõudnud laiale platoole. 

«Siin,» sosistas Rumi ja hakkas lahti riietuma. 

Vassili Kuzmitš kehitas õlgu, et eks sa ise tea, kuid laskus samuti Rumi kõrvale 
murule. Kaaslase erutus kandus professorile üle. Ta kuulis okste praksumist, tundis 
seljal kellegi luuravat pilku. 

Rohi oli kastemärg, niiske jahedus tungis isegi läbi riiete. Mõni samm Vassili 
Kuzmitšist eespool väänles Rumi rohus hääletult nagu öine kiskja. Tema märg nahk 
helkis soomusena. 

Mitte rohkem kui viis sekundit tõmbasid mehed hinge, siis roomasid edasi. Läbi 
puukroonide tungisid esimesed päikesekiired, libisesid üle rohu. Ja kui Rumi põõsad 
käega laiali lükkas, lõid helendama veripunased tilgakesed. Võinuks arvata, et Rumi 
on tugevasti kätt vigastanud ja põõsale on verd pritsinud. 

Paar kiiret liigutust, ja juba sõi Rumi marju, haarates neid huultega. Jälginud mõni 
aeg oma abilist, astus Vassili Kuzmitš otsustavalt lagendikule, noppis mõned marjad 
ja pistis suhu. 

Professori huuled tuksatasid, kulmud kerkisid üllatusest kõrgele. Siis pahvatas ta 
kõrvulukustavalt naerma. Teadlane märkas Rumi imestunud, hukkamõistvaid silmi, 
kuid ta ei suutnud end talitseda. Ta naeris peaaegu hüsteeriliselt, püüdis läbi 
naerukrampide midagi lausuda, kuid tema sõnadest oli võimatu aru saada. Viimaks 
andis naerupurse järele ja Vassili Kuzmitš sõnas, ikka veel naeruga võideldes: 

«Maa-si-kad!» 

Jätkates manade söömist, vaatas Rumi professorile mõistmatu pilguga otsa. 

«Jah, harilikud maasikad! Ning nende pärast — tulla Pamiiri?» 

Vassili Kuzmitš oli jälle naerma purskamas, kuid ta sai endast jagu ja ütles: 

«Säh sulle suurt avastust!? Igas ravimtaimede õpikus on öeldud, et maasikatega 
ravitakse seedetrakti haigusi, nende hulgas maohaavu. Loomulikult kestab ravi aastaid 
ning mitte alati pole tulemused positiivsed. Teie esivanem heitis meie kulul nalja! 
Pole midagi öelda, teravmeelne taat!» 

Rumi ei lasknud end häirida, vaid sõi marju edasi. 

«Aitab juba. Aeg on asuda tagasiteele. Seda ekspeditsiooni mäletame kui pentsikut 
anekdooti, jutustatud vanaaja huumoritundega. Läki!» 

Ent möödus veel rohkem kui tund, enne kui Rumi sai marjadest kõhu täis ja kolme 
päeva tagavara korvi noppis, nagu oli soovitanud vana Seikil. Noormehe agarus pani 
teadlase pilkavalt muigama, ent mida rohkem aega möödus, seda tõsisemaks Vassili 
Kuzmitš jäi. 

Rumiga toimusid silmaga nähtavad muutused. Üle tema lauba ei veerenud enam 
higitilgad, valugrimassid ei moonutanud nägu. 

«Enesepettus,» arvas Vassili Kuzmitš. Ent niisugune tulemus oli enesepettuse kohta 
liiga silmatorkav. Muutunud oli isegi Rumi jume: haigusele iseloomulik sinkjas 
kahvatus oli kadunud. 


Ja kui mehed linna tagasi jõudsid, näitasid analüüsid ja röntgen, et haavand on 
armistuma hakanud. 

Hoides käes röntgeniülesvõtet, vaatas Vassili Kuzmitš filmilt mehele ja mehelt 
filmile. 

«Mis siis õigupoolest juhtus?» arutles teadlane pingeliselt. «Oli akuutne haavand. 
Paranemine kolme päevaga, nagu oli öeldud iidses retseptis? Harilike metsmaasikate 
ja enda veenmise abil? Oot-oot, ära kiirusta! Tuleta veel kord retsepti meelde ...» 

Aimuse nõrk kuma lõi professori ajus helendama. Maasikad kasvasid mägedes 
vasemaagi leiukoha läheduses. Võib-olla on nendel marjadel erilisi, kasvukohast 
tingitud omadusi? Ning peale selle — erilised tingimused, millesse vana Seikil neid 
asetas: ränkraske ja ohtlik teekond, viimase piirini pingul närvid ... Võib-olla pidas 
vanaaja tark silmas tervet kompleksi, seda, mida meie kipume unustama ja pärast 
imestame, miks istandikes 

kasvatatud Ženšennil pole seda ravitoimet, mida taimele omistasid kogemuste varal 
õppinud maatohtrid. Ning heidame vanaaja inimestele ette liigset fantaasiat ... 

Vassili Kuzrhitš tõi Seikili märkmed ja hakkas neid uuesti lugema. Need köitsid 
teda niivõrd, et ta unustas Rumi ja alles reisikaaslase hääl tõi professori tagasi 
tegelikkusesse. 

«Kui käid targa rada, täida tema nõuandeid!» 

Korraga tundis Vassili Kuzmitš soovi iseendale ja Rumile vastu vaielda. 

«Mitte kõiki nõuandeid pole tarvis täita. Milleks näiteks oli vaja lahti rõivastuda ja 
rohus püherdada?» 

«Rohi oli kastene. Kaste ravib samuti,» vastas Rumi veendunult. 

«Mehel on iseseisvat mõtlemist. Ma ei eksinud temas. Ja kes teab, mis tast oleks 
saanud, kui ta oleks teistsuguse elutee valinud, õppima asunud. Ent praegu pole 
küsimus Rumis ega Seikilis, kes ei osanud teostada teaduslikke eksperimente nii nagu 
meie, kuid tunnetas inimese ja looduse sügavat ühtsust. Küsimus on meis, minus, 
minu kolleegides ja seltsimeestes. Kas asi on tõepoolest selles, et oleme küll õppinud 
eksperimenteerima, kuid minetanud vaatlemisoskuse? Õigemini, meil ei piisa aega 
looduse tähelepanelikuks vaatlemiseks. Ent loodus teeb ju katseid miljoneid kordi 
rohkem kui meie. Iga muutus temas on eksperiment. Aga meid on lummanud katsed 
oma laboratooriumides nõnda, et isegi tulemuste üle korralikult järelemõtlemiseks 
pole õieti mahti, rääkimata nendest enamalt jaolt nähtamatutest sidemetest, mis 
liidavad meid kõiki üheks, kogu universumiga ühes rütmis hingavaks ja elavaks, 
uskumatult keerukaks organismiks. Taotledes objektiivsust, peame omaenese 
aistinguid liiga subjektiivseteks, olles valmis neid kergekäeliselt valeks tunnistama. 
Kus on väljapääs? Kas alatises kahtluse käes piinlemises: kas me ei kaota rohkem kui 
võidame?» 

Professor tõstis silmad, just nagu lootnuks kuulda Rumilt vastust oma tummale 
küsimusele. Ent Rumi ootas huviga, mida teadlane tema imepärase paranemise kohta 
ütleb. Muide, kas ikka tõepoolest oli tegemist imega? 


R. Podolnõi 
XV. PSEUDOAJALOOLISED PAJATUSED 
ESMAKORDSELT 


Küberneetilised masinad võivad haarata inimeste käest võimu. 
(Vist Wiener) 


«Jaht nurjus,» ütles pealik. «Kuid hõimule on liha tarvis. Olen kaua talunud sinu 
isemeelsust, Rik, ent nüüd aitab. Hobune tuleb ära tappa, tema liha kuulub jagamisele 
küttide vahel.» 

Nooruk heitis pea uhkelt kuklasse. 

«Sa ei tee seda! Hobune kuulab juba mu sõna.» 

«Kas sa sellepärast ei lonkagi kolmandat kuud? Ma ei kavatse oodata, kuni murrad 
kaela nagu su vend. Tark on minuga ühel nõul...» 

Pealik heitis pilgu vanamehe suunas, kes keskendatult jutuajamist pealt kuulas. Too 
noogutas tähtsalt pead. 

«Oo, tugevaim tugevate hulgast, luba, et selgitan sellele mõistuseta noorukile sinu 
mõtteid.» 

«Tee ainult kähku! Hei, naine, tee tuli üles, peagi saame liha!» Ja mittemidagiütleva 
ilmega istus pealik onni ette kännule. 

«Ütle, Rik, miks sa seda hobust kohe maha ei löönud, vaid külasse tõid?» alustas 
tark. 

«Oled sa, vanamees, kunagi kihutanud kiiremini kui tuul? Kas sa tead, mis tähendab 
tunda, et oled tuulest tuhat korda kiirem, tugevam, vabam?» 

«Aga see-eest ei tea ma ka, kui valus on kabjalöök, ja mina pole hobuse laudjalt 
kividele kukkunud.» 

«Ära mine meest hirmutama,» segas pealik vahele, «asi pole hädaohus. Hobused 
pole lihtsalt mitte millekski kõlblikud.» 

Rik oli nördimusest lämbumas: 

«Ah et hobused pole mitte millekski kõlblikud? Hobused võivad kõike teha. Nad 
veavad meie asemel atra ja tirivad koormaid. Nende seljas hakkame jälitama 
väledajalgseid antiloope. Meie naised jahvatavad teri kahe kivi vahel. Hobusekabjad 
asendavad nii kätt kui kivi. Lahingus peksavad hobused kapjadega vaenlasi ja purevad 
neid oma kohutavate hammastega. Saabub õnnelik aeg. Hobused hakkavad tegema 
raskeid töid. Inimene ainult käsutab ja teeb ise seda, mida hobused ei suuda: joonistab 
koopaseintele, luuletab — ühesõnaga loob.» 

«Just see ongi kohutav!» karjatas tark. «Raskest tööst võõrdunud inimesed jäävad 
nõrgaks ja abituks, Rik! Nende lihased, oo nooruk, lõtvuvad ja südamed lähevad 
rasva.» 

«Minu vanaisa jutustas, et kui inimesed võtnud oma lõkete juurde koerad, 
kinnitanud tolleaegne tark, nagu unustaksid mehed nüüd küttimise.» 

«Tal oli õigus, jultunud kollanokk! Varem kummardus kütt madalale-madalale uluki 
jälje kohale. Nüüd ajab ta nina upsakalt selga — miks ka mitte, koerte haistmine on 
teravam! Aga mis me siis teeme, kui kõik koerad maha kärvavad või minema 
jooksevad? Meie kütid ei saa koerata jänestki kätte. Kui pealik täna 

vahele ei astu, ei oska sinu lapselapsed isegi kõndida — seda teevad nende asemel 
hobused.» 

«Jah, see on kohutav,» sosistas tark. 

«Kuid mitte kõige kohutavam,» sõnas pealik kaalukalt. «Mina olen pealik 
sellepärast, et suguharus pole minust tugevamat. Ka hundikarja juhib kõige tugevam. 
Kõige suurema koera kägistan ma ühe käega. Aga hobune purustab kabjahoobiga 
isegi kõige tugevama inimese pealuu. Hambad on tal suuremad kui tiigril. Kui 
inimesed ja hobused hakkavad kõrvuti elama, saavad peremeheks need, kes on 
tugevamad. Praegu kannab Rik oma hobusele heinu ette. Kahekümne kevade pärast 


teevad seda juba kõik mehed, ja mitte enam heast tahtest. Kui elad, näed oma silmaga, 
kuidas inimestest on saanud hobuste orjad. Paljude sugupõlvede kestel neab suguharu 
sinu nime ... Aga ei! Sest sa tapad otsekohe oma mitte millekski kõlbliku ja ohtliku 
hobuse! Aitab lobisemisest! Lõke lõõmab, inimesed ootavad liha.» 

«Pealik, sa oled suur mitte ainult jõu, vaid ka mõistuse poolest,» lausus tark, 
vahtides vaimustusega pealiku süngesse näkku. 

Rik lonkis sõnatult lõkkest kaugemale oma onni poole, kus ootas seotult esimene, 
juba peaaegu taltsas hobune. Pealik ja tark nägid, kuidas Rik aeglase liigutusega 
tõmbas vöö vahelt kivikirve, proovis näpuga selle teravust. 

... Pealik patsutas kätega habet, kustutades kuldseid sädemeid, mis» olid 
ülespaiskunud tuletukkidelt sinna lennanud. Osava käega heidetud kivikirves oli 
prantsatanud otse keset lõket. Aga inimene hobusel kisendas tule ääres istujale: 

«Ah et hobune pole mitte millekski kõlblik? Üheks kõlbab ta ometi: et teie juurest 
minema kapata. Ja eks me siis näe!» . 

Kabjaplagin kustus kauguses. Raevunud pealik lõi kohutava hoobiga oma sõjanuia 
vastu kivi pilbasteks, Peitnud näo värisevate käte vahele, lamas tark maas. Tema 
huuled sosistasid: «Õnnetu inimkond ...» 


MEREL EI SAA SÕITA 


Juba kaks kuud oli Tarkade Nõukogu aru pidanud. Kaks kuud oli püha onni uks 
suletud kõigile peale kahe vanaeide, kes kolm korda päevas toitu ja jooki tõid. Kuid 
ka nemad ei julgenud sõnagi poetada. Mitte kellelgi polnud õigust mõjutada Nõukogu 
otsust. 

Jah, kaks kuud! Küsimus vääris seda. 

Ent sellele vaatamata oli aeg lõpetada. 

«Niisiis,» ütles Tarkade Nõukogu esimees, kuulus kantava hälli looja vana Kitš, 
«ennekõike tahaksin silmapaistva saavutuse puhul veel kord õnnitleda noort Tšed. 
Seest õõnsaks tahutud palk, millele meie Nõukogu otsuse kohaselt pandi nimeks paat, 
on võimaldanud laiendada kalapüügirajooni meie Ainukese saare ümber. Ent grupp 
üpris noori kihupäid tahab kasutada paati mingite teiste saarte otsinguteks. 

Kogu lugupidamise juures Tše saavutuse vastu ei saa ma jätta märkimata, et tugev 
tuul puhub paadi kummuli. Meresõitjad lähevad kindlasse surma. Meri, ainult meri on 
ümberringi! Aga karid! Haid! Kaheksajalad! 

Pühast lugupidamisest inimelu vastu ...» Ootamatult oraator nuuksatas. «Te kõik 
mõistate minu erutust... Minu poeg ...» 

Suur Grr, kes oli pälvinud selle nime leivaküpsetamise avastamise eest, kõneles 
ärritatult ja järsult: 

«Need mereleminekujutud ajendavad ebaküpseid päid looma rumalaid muinasjutte 


Kütt Oge leidis hiljuti kaugelt metsast niisugusest kivimist noa, mida me senini pole 
näinud. Mees teatas, et selle kivi on kunagi kaasa toonud «teiste saarte» asukad. 

Missuguste saarte asukad, millal, kust, millega? 

Pole targa vääriline seletada tundmatuid nähtusi niisuguste fantastiliste oletustega. 

Mis aga puutub sellesse hullumeelsesse plaani. .. Minu omastest ei kavatse keegi 
saarelt minema purjetada ning erinevalt auväärt Kitšist ei takista mind loomulik mure 
paadi omadusi kainelt hindamast. 

Lugupeetud Tše ja tema õpilased panid hiljuti ette täiendada paati aerude ja purjega. 
Niinimetatud kiil ei lase paadil ümber minna, Karidest võib aga alati ringi 

sõita. Sõnaga, rändurite elu pärast pole põhjust muretseda. 

Ent mind häirib idee enda mõttetus. Kuhu on neil uljaspeadel purjetada? Must punkt 
kaugel silmapiiril olevat veel üks saar, kinnitavad nad. Ent kui see nii on, miks 
nimetasid esivanemad meie saare Ainukeseks? Ja isegi kui seal olekski mingi maa, ei 
leidu sellel tõenäoliselt midagi, mis vääriks tähelepanu, kõnelemata teistest inimestest. 
Tõele tuleb otse silma vaadata. Me oleme ainukesed inimesed, Ainukesel asustatud 
saarel keset piiritut ookeani. 

Sõnaga, jultunud noorukid tuleb panna kuulama minu geograafiakursust.» 

«See üksi oleks neile küllaldaseks karistuseks,» pomises Kitš endale habemesse ja 
andis sõna end raha leiutamisega surematuks teinud Birile. 

«Ärgem olgem pessimistid,» alustas Bir leebelt. «Omal ajal leidus neid, kes 
kinnitasid, et inimesed ei hakka iialgi tarbetute teokarpide vastu vahetama kanu ning 
puuvilja üksnes seetõttu, et teokarpe nimetatakse rahaks. Ent progressi ei saa peatada. 
Kõik me teame hulgaliselt näiteid uue võidulepääsemisest. 

Kuhugi paat muidugi välja jõuab. Ent mis kasu on sellest saarele? Merele tahavad 
minna noored tugevad mehed, parimad kütid, kalurid ja põldurid. Kes nende asemel 
maad harib, ulukeid ning kalu püüab? Aga nad peavad ju veel kaasa võtma palju liha 
ja leiba, ananasse ja banaane. Ja purjeks kulub niisugusel arvul loomanahku, millega 
võiks katta kümneid saarlasi. Parimatest puudest, mis paatide valmistamiseks maha 
raiutakse, ma pigem ei kõnele. 

Mitte kunagi varem pole Tarkade Nõukogu nõudnud saarlastelt nii suuri ohvreid. Ja 
mida neile vastu lubatakse? Mitte midagi konkreetset! Olgu siis, et rannast kaugel on 
kalasaagid rikkalikumad, kuid siiani pole keegi avamerel viibinud ega saa seda 
tõendada, pealegi ei tunne me esialgu kalapuudust. Sõnaga, kogu ettevõte pole lihtsalt 
rentaabel!» 

«Vilets kaupmehehing!» kisendas Zit, saare parim arstirohtude tundja. 

Tundus, et mees oli vihast valmis Birile rusikatega kallale tormama. «Tähendab, kui 
noorukid suudaksid 

tõestada, et nende ettevõte võib anda kasumit, saadaksite nad õnnistusega teele. 
Häbi! Kas te teate, missugused kibedad katsumused ootavad inimest avamerel? 

Jälgisin terve kuu paatides istuvaid inimesi. Millestki kahju tundmata, olles teaduse 
nimel valmis mistahes ohvriks, viisin katse läbi ka iseendaga. 

Võin teile teatada, et paati õõtsutavad kogu aja lained. Kõik tundub ebakindel. 
Sellest hakkab pea ringi käima ja süda läheb pahaks. Olin sunnitud katse lõpetama, 
riskimata seda korrata. Hoiatasin meie verisulis meresõitjaid, kõnelesin selle haiguse 
kohutavatest tagajärgedest. Paraku pöörab tänapäeva noorus vanemate inimeste 
nõuannetele vähe tähelepanu, Need uljurid kinnitavad, et tõbi, mille ma nimetasin 
merehaiguseks, läheb üle, et nemad seda enam ei põe. Kollanokad unustavad, et mida 
kaugemale nad merele lähevad, seda kõrgemad on lained ja seda suurem on oht 
haigestuda. 

Ent see, uskuge mind, pole veel kõige kohutavam. 

Kodurannast kaugel ümbritseb rändureid üksnes meri. Seal pole jalatäitki maad, 
haljast puukest ega kas või paljast kaljunukki. Nad ei kuule linnulaulu ega lehtede 
sahinat. Ümberringi on vaid lained, lained, lained ja nende lõputu ühetooniline kohin. 
Hirmsamaid piinu pole võimalik välja mõelda! Ütlen teile, kui paat otsekohe kummuli 
paiskuks, poleks see veel kõige halvem. 

Inimlik humaansus käsib meid mitte lubada vaestel uljuritel teostada oma ideed. 
Olen neist igaühte ravinud leetritest ja mumpsist ja mul on ränk teha niisugust 
ettepanekut, ent teist väljapääsu pole: kõik meremehed tuleb kinni siduda ja hoida 


luku taga seni, kuni nad oma plaanist loobuvad ja jälle korralikeks kodanikeks 
saavad.» 

«Ühel häälel vastu võetud!» kuulutas nõupidamist juhatav Kitš. 

Pikast istumisest kangete jalgadega, köhides ja läkastades astusid Tarkade Nõukogu 
liikmed väljakule. 

Esimene, keda Kitš silmas, oli tema lihane poeg. 

«Juba kaks päikest ootame võimalust teiega kõnelda!» hüüdis noormees isa poole 
sööstes. «Me käisime ära tollel saarel, mis vaevu silmapiiri] paistab. Tõime imepärase 
puu seemneid. Selle puu viljad ei ole magusad, vaid sisaldavad õli. Meiega tuli kaasa 
selle 

puu kasvatamise spetsialist, saage tuttavaks, palun. Ja veel, isa — need inimesed 
tahavad meiega kaupu vahetada. Ja missugused tüdrukud seal on!» 


SEDA HALVEM FAKTIDELE 


«Tähendab, sinjoore Cristoforo'? on määratud. ..» tungis vanamehe suust, 

«Ma ju ei tahtnud teile seda rääkida, õpetaja,» pomises noormees, 

«Mõtelda vaid, et needsamad käed saatsid surma õnnetu Colombo!» Paolo 
Toscanelli, XVI sajandi geo-graafiateaduse uhkus, langetas pea kaartidega ülekuh- 
jatud laiale lauale. «Ehk kontrollime veel kord?» päris noormees aralt. «Milleks? Sul 
oli õigus. Me arvutasime õigesti. Indiani pole mitte tuhat ega kaks, vaid vähemalt viis 
tuhat ljööd. Viis tuhat ljööd! Mida ütlevad minu kunsti kohta Tema Katoliiklik 
Kõrgus Hispaania kuningas ja Tema Kristlik Kõrgus Prantsusmaa kuningas ning 
Mmglismaa Henry ja Püha Isa? Missugune häbi!» 

Noormees vaatas oma õpetajale otsa ühtaegu nukra ja uhke naeratusega. Nukraga 
sellepärast, et tal oli kahju suurest Toscanellist ja praegu Atlandi ookeani ääretutel 
avarustel ekslevast õnnetust Genua seiklejast. Uhke sellepärast, et tõestas täna lõpuks 
maestrole endale, kumb neist kahest eksib. Jah, kaardil, mille õpetaja aastat kümme 
tagasi oli sinjoore Colombole saatnud, oli India üpris Hispaania lähedal. Sinjoore 
Paolo oli olnud arvamisel, et maakera ümbermõõt mööda ekvaatorit on vaid seitse 
tuhat ljööd, kusjuures ringi moodustavast 360 kraadist võtab 240 kraadi enda alla suur 
Euroopa ja Aasia manner. 

Tema, Giuseppe Bracciolo, tõestas õpetajale, et õigus oli Eratosthenesel, kelle 
arvestuste kohaselt ekvaatori pikkus oli rohkem kui kaheksa tuhat ljööd. Tema, Giu- 
seppe Bracciolo, tegi kindlaks, et maismaa alla jääb kõige rohkem 150 kraadi. See 
inimene aga, kes on Toscanellit ennast geograafiaalases vaidluses võitnud, võib loota, 
et tema nimi ei vaju unustuse hõlma. 

Aga don Christoph Kolumbus — praegu ei soovinud Giuseppe mõelda temast kui 
kaasmaalasest ega tunnistada meremeest isegi itaallaseks — on vaid järjekordne ohver 
tõe altaril. 

Sinjoore Toscanelli ajas end oma tugitoolis sirgu. . «Jääb vaid loota, et madrused 
sunnivad seda neetud Hispaania geenualast õigel ajal laeva ringi pöörama. Keegi ei 
suuda taluda meresõitu, mis kestab palju kuid. Ent sinjoore Cristoforo on kangekaelne 
nagu terve kari muulasid. Pigem laseb ta end raa külge riputada. Ja süü langeb 
minule!» 

«Kiri Kastiiliast,» teatas uksele ilmunud teener. «Saadetud kiirkäskjalaga.» 


1 
: "Cristoforo Colombo --Cristoph Kolumbus, Tõlk. 


Vanamehe sõrmed rebisid kiiruga saadetiselt tinast pitserid. 

«Colombo on Indiast tagasi!» 

«Pole võimalik!» hüüatas Giuseppe. «Ta oli ju ära vaevalt pool aastat. Isegi sinna 
poleks ta jõudnud purjetada, rääkimata tagasitulekust.» 

«Kus mul Uskmatu Toomas!» Sinjoore Paolo pahvatas lõbusalt naerma. «Ta tõi 
kaasa india kulda ja indialasi. Purjetada ei tulnud rohkem kui tuhat stadionit.» 

«Siin on midagi viltu. Võtsime ju kõike nõnda täpselt arvesse ... Võib-olla oli seal 
mingi teine manner või saar?» 

Vanamehe ilme kivistus. 

«Ma näen, Giuseppe, et olen käitunud sinuga üleliia leebelt. Tõeline teadlane peab 
oskama oma vigu tunnistada. Indias on ära käidud. Mille üle nüüd veel vaielda?» 


ÜHE VAIDLUSE ALGUS 


Kõrtsi saepuruga kaetud põrand ei paistnud lamavate kehade alt peaaegu väljagi. 
Või veel — söör Francis Drake” oli saabunud Windsori paleest kuninganna 
vastuvõtult juba keskpäeval, praegu näitas kell aga kolmandat hommikutundi. 
Homme purjetab suur piraat ja meresõitja oma eskaadriga Lääne-Indiasse. 

Joodud vein polnud temale peaaegu üldse mõjunud. Piraadi vuntsid olid ikka 
endistviisi võidukalt kikkis, 

tema silmad särasid, valevad pitsid rõhutasid tõmmu näo ilu, vana sõjamehe 
tugevaid ja võimukaid käsi. 

Ta oli viiekümnene, kuid ei näinud välja vanem oma joomakaaslasest — ainukesest, 
kes peale Drake'i veel jalul püsis. Pundunud põsed, armetu habemetutt lõua otsas, 
kiilaspea — kõike seda ei suutnud kaunimaks teha selged ja uhked silmad, mis 
tursunud laugude alt välja vaatasid. Ja seda kolmekümneaastaselt! 

«Tundsin Windsoris sinu naljadest puudust, lõbus Bill,» ütles meremees talle õlale 
patsutades. «Kahju, et sa ei käi kuninglikel vastuvõttudel.» 

Ja meremees puhkes valjusti naerma, olles rahul, et suutis riivata paksukese 
enesearmastust. 

Viimane heitis pea kõrgilt selga. 

«Kuninganna võtab paljusid vastu. Kuid ainult kuningad võtavad vastu kuningannat. 
Ja mina olen üks nendest. Joome, vana merehulgus, William Shakespeare'i, Inglismaa 
uhkuse terviseks.» 

«Ah sa noor kiidukukk! Või tema on Inglismaa uhkus! Astume tänavale, küsime, 
kes on tollest uhkusest kuulnud... Aga kes ei tunneks Drake'i?» 

Nende sõnade peale kergitasid mitu purujoobnud meest vaevaga pea põrandalt ja 
kähistasid üksmeelselt: «Elagu Drake!» 

Hoogusattunud piraat jätkas: 

«Kui sa ära sured — kas kümne aasta pärast mäletab veel keegi suurt näitlejat? Kuid 
minust jäävad nimed maailmakaardile. Küsi missuguselt koolipoisilt tahes, kes 
avastas Hoorni neeme! Teisena pärast Magalhäesi sõitsin ma ümber maakera. Ma olen 
sõdinud, pagan võtku, Ameerikas, Hispaanias, Aafrikas ja Iirimaal... Sina, õnnetu 
ninatark, ainult kirjutad ja kõneled reisidest ja sõjast. Mina pole juba kolmkümmend 
aastat enam kirjutanud, vaid ainult allkirju ja käske andnud. Sulepiinajad saavad 
aastasadu minust kirjutada.» 


20 
"Francis Drake (u. 1540—1596) — inglise meresõitja ja piraat, hiljem admiral 


Näitlejal polnud selle sõnavalingu peale midagi kosta. Haaranud pea käte vahele, 
õõtsutas ta end aeglaselt toolil. Seejärel asetas käed lauale, vaatas otse silma 
meremehele, kes oli väga rahul sellega, et oli vaidluse võitnud, ja sosistas: 

«Sul on õigus, ole sa neetud, sul on õigus. Olen seda kõike endale tuhandeid kordi 
korranud. Inimesed jagunevad nendeks, kes tegutsevad, ja nendeks, kes tegude 

tegijatest kirjutavad. Maailm, ajalugu ja naised eelistavad esimesi. Frank, sa ütlesid, 
et olen su sõber. Võta mind endaga kaasa! Langegu mulle tühipaljale kas või sinu 
kuulsuse vari. Sinuga koos sirgun ka mina. Kuula luuletust!» Ja lüües käega takti, 
luges William Shakespeare: 

«Võib-olla täht, mis juhib mind mu teel, 

on soodus ning ta armulikust särast 

mu kaltsus arm saab uhke rüü ehk veel 

ning sinu kallist lahkust väärt näin pärast.» 

«Eh, Bill! Bill! Sa vaata õige ennast! Kas niisuguse vatsaga ronitakse masti otsa? 
Falstaffi rolli kirjutasid sa ju enda jaoks, vana kõhuori. Hea roll. Jää kaldale, kanna 
raha panka, kirjuta luuletusi!» 

Uhket kuube kohendades tõusis laevastiku juht üles. 

«Pean laevale minema.» 

Näitleja haaras tal õlast. 

«Frank, me olime sõbrad. Mis see sulle maksab? Mõni pisike saareke ... Või 
rannikuriba . .. Mulle ükskõik, kus .. . kas või Aafrikas ... Sa tead ... näitlejal pole siin 
midagi häbeneda ... kohutavalt ihkaks surematust ...» 

«Ma mõtlen järele. Kuid Shakespeare'i-nimeline saar? Et saja aasta pärast 
geograafid mõistataksid, kelle auks saar on ristitud? Naeruväärt. Hüvasti, 
«teatrikuningas» ja «Inglismaa uhkus»! Kui tagasi tulen, joodan sind, nii et küllalt 
saab, rohkem aga ära oota. Hei, lakkekausid!» Kapteni hääl täitis kõrtsi. 

Just nagu peaingli pasuna häält kuuldes hakkasid elutuna tundunud kehad end 
liigutama. 

«Meremehed, minu järel!» Francis Drake kadus ukse taha. 

William Shakespeare toetas pea lauale ja võpatas iga kord valuliselt, kui uks uue 
juhile järgneva madruste salga järel kinni prahvatas. Kui kõrts oli tühi, tõstis ta pea ... 
ja jäi põrnitsema tindiplekki paremal käel. 

Siis hakkas ta seda plekki raevukalt hõõruma. Algul lihtsalt vasaku käega, siis 
puistas määrdunud kohale näputaie soola. Kuid miski ei aidanud. Mitte miski ei 
võinud aidata. 

Selle tegevuse katkestas kõrtsmiku bass: 

«Maksjad on lahkunud, too, kelle eest maksti, lööb edasi aega surnuks. 
Südametunnistust peab ka olema, mister näitleja.» 

Paksuke lükkas vandesõnade saatel ukse ristseliti ja kadus pimedasse öösse, mis 
näis talle tunnustamatuse ööna. 


ÜKSNES SIDEMED 


Laua taga istusid ainult omad inimesed, seepärast võis leedi Blowe lubada endale 
sellist žesti, et viskas põrandale ajalehe, mis oli teda vihale ajanud. 


* 1 W. Shakespeare'! 26. soneti kolmas salm. Tõlkinud H. Rajamets. 


«Mõtelda vaid, minu nõbu jäi jälle ilma kohata,» sõnas ta. «Häbematu Montagu, 
tulevane lord Halifax nimetas rahapaja ülemaks oma armukese onu.» 

«Kõneldakse, et Montagu on temaga juba abiellunud, salaja muidugi,» tähendas 
tema õde paruness Chicle-wood melanhoolselt. «Madalale on langenud varaameti 
kantsler!» 

«Palju seal palka saab?» tundis huvi pisut üleküpsenud miss Julia, huuli delikaatselt 
kokku surudes. 

«Seitsesada viiskümmend naela, kusjuures on loota palga tõstmist. Kuidas need 
oleksid ära kulunud meie söör Arthurile!» 

«Aga kes ta on?» jätkas miss Julia pärimist. 

«Sa ei tea söör Arthurit, minu nõbu?» 

«Kõnelen uuest ülemast, kallis.» 

«Kallikene! On kohe näha, et. saabusid äsja provintsist ja pole õukonnaeluga 
kursis.» Leedi Blowe heitis miss Juliale hindava pilgu. «Temast on sul veel vara 
mõelda. Viiekümneaastane kasvatamatu, kohutavalt inetu mehike. Selle koha sai ta 
vaid tänu sidemetele. Kui ta aga sind ikkagi huvitab ... palun väga. Teda hüütakse — 
missugune väikekodanlik nimi — Isaac Newton.» 


ANDEKSANDMATU VIGA 


Hanesulg oli hästi teritatud, lamp ääreni õli täis ja paber just selle formaadiga, mida 
ta armastas. Teenrile oli antud käsk öelda, et monsenjöör Diderot'd pole kodus. Mitte 
kellegi jaoks! Täna tahab ta olla kahekesi tolle XVI sajandi võimsa mõistusega. 

Missugune jämedakoeline, jõhker nägu vaatab vastu väikeselt portreelt! Valitseja, 
talumees ning mõtlejal Mimene, kes on harjunud käsutama, maad kündma ja õpetusi 
jagama. Jah, niisugune mees võis linnu hukatusest päästa ja pühaks peetud raamatuid 
põletada ning lausuda Lutheri enda kohta põlastavalt, et too pole väärt tema 
saapapaelu lahti päästma. 

Kui ülespuhutult kõlavad talle ristimisel pandud nimed: Philippus Aureolus 
Theophrastus Bombastus von Hohenheim! 

Muide, siin tal sõna kaasa rääkida polnud. Ent nime, millega ta ajalukku läks, valis 
ta endale ise — Paracelsus. Sakslane, aga ütles lahti oma von'ist! 

Härra Diderot proovib nime hääldada, puudutab huultega ükshaaval selle häälikuid. 
Suurepärane nimi! Vahest, pisut liiga kõlav, eriti kui arvestada, et selle saamiseks on 
liidetud vanarooma arsti nimi Celsus ja kreekakeelne sõna «para», mis tähendab 
«kõrval». 

Linnaväljakul põletas Paracelsus suure Galenose ja Avicenna teoseid. Mitte 
sellepärast, et need oleksid olnud halvad, vaid et Euroopa arstid järgisid pimesi iga 
nende sõna, mõtlemata, kuidas ise oma teadust edasi arendada. Jah, just sellest on 
tarvis alustada Entsüklopeedia artiklit Paracelsusest. Niisiis ... 

Paracelsus kasutas ravimeina elavhõbedat, rauda, seatina, antimoni ja arseeni. Ta 
koostas tehisinimese — homunculus'e — retsepti, ravis süüfilise- ja koolera-haigeid, 
millega ei saada hakkama isegi meie valgustatud XVIII sajandil. Ta päästis 
epideemiatest terveid piirkondi ning tegi avalikel vaidlustel pihuks ja põrmuks 
skolastikuid, kelle selja taga seisis kõikvõimas kirik. Kuid... Võib ette jõuda oma 
ajast, kuid lahti end sellest ei rebi. Ebausu pitser on ka selle geeniuse töödel. 

Näiteks arvas Paracelsus, et paljusid haigusi põhjustavad inimese kehas elavad väga 
väikesed, palja silmaga nähtamatud olevused. 


Tõsi — Denis Diderot peatas hetkeks sule —, hollandlane van Leeuwenhoek on 
avastanud veetilgas ja koguni iseenda suus mingid nähtamatud olendid. Kuid kümne 
aasta kestel, mis sellest avastusest on möödunud, pole kellelgi mõttessegi tulnud 
seostada neid nähtamatuid loomakesi haigustega. Selleks puuduvad faktid. Faktid! 

Seda enam puudusid need Paracelsusel, kes ei võinud nähtamatute olevuste 
olemasolu aimatagi, saati siis teada, kas nad on kahjulikud või kasulikud. 

Selge, et tegemist oli müstitsismiga, millest kogu too ajajärk oli läbi imbunud. 
Selles avaldus vagalt deemonitesse uskuva sajandi mõju. Niisugune on seletus, kuid 
see ei õigusta teadlast. Ka suurmeestele ei tohi nende vigu andestada. Meie loome 
esimestena üksnes faktidele toetuvat teadust. Sellelt seisukohalt lähtudes kuulub 
Paracelsuse ekslik hüpotees vaieldamatult hukkamõistmisele ... Suure entsüklopedisti 
hanesulg täitis ühe lehe teise järel. 


EESMÄRK JA ABINÕUD 


«Absoluutselt puhta vee saamine läks mulle maksma kaks miljonit,» lausus keemik 
Lavoisier. «Selleks et teadust teha, on tarvis raha. Kes oleks mulle seda andnud? 
Kuningas? Akadeemia? Nii hakkasingi maksukogujaks. Kes mõistab mind selle pärast 
hukka? Vihatagu pealegi maksukogujaid. Eesmärk pühendab abinõu!» 

«Ta on geenius ja just nimelt sellepärast nõnda ohtlik,» lausus Mglise peaminister 
suur Pitt. «Maailma parima püssirohu sai Prantsuse armee Lavoisierlt. Temast tuleb 
tingimata lahti saada — kõige parem prantslaste endi kätega. Inglismaa ja Euroopa 
päästmise huvides. Eesmärk pühendab abinõu ...» 

Suur Robespierre lükkas kaebekirja kõrvale: «Ma ei usu, et Lavoisier oleks reetur. 
Ent seda, et ta oli maksukoguja, tean ma täpselt. Las rahvas näeb veel ühe vereimeja 
hukkamist, las veendub veel kord, et meie kaitseme tema huvisid. Eesmärk pühendab 
abinõu ...» 

Ja suur Lavoisier giljotineeriti. 

KÕIGE KOHUTAVAM 


Kodanik Mercier'lt krahv de Mercier'ie Londonis. Vandemjäär, vabariigi VII aasta 
(oktoober 1798). 

Niisiis, kallis vend, ma olen pöördunud tagasi Prantsusmaale, mida nõnda palju 
aastaid on muserdanud hirm ja õudused, maale, mis on määratud taluma alandusi ja 
iket... Ent kõige kohutavamat muljet ei avaldanud mulle mitte giljotiin ega Pariisi 
rahvamassid, vaid ühe üpris väärika ning andeka nooruki — minu ja sinu pankuri poja 
nägu ning kuju. Oma seitsmeteistkümne aastaga on see väike, peaaegu täiesti 
kiilaspäine vanamees — õigemini inimene ilma eata — kodanluse elav kehastus. 

Põdur ning nõrga rinnaga noormees äratab enda vastu siiski omamoodi sümpaatiat, 
haletsusest tekitatud, jälestusega segatud kaastunnet. Ent kui osavalt käib too paljas 
kolp ümber arvudega! Tema peened sõrmed on nagu loodud värviliste paberite 
lugemiseks. 

Nooruki isa vabanes äsja vanglast, kuhu ta oli heidetud kahtlustatuna osavõtus 
monarhistlikust vandenõust. Pankuri äraolekul teenis poeg teda asendades lühikese 
ajaga kakssada tuhat franki. . . «Küll näete, temast saab veel Prantsusmaa esimene 
pankur!» sõnas mulle õnnelik isa. Kardan, et mu silmad peavad seda tõepoolest 
nägema. Järgnevalt veel mõned jooned selle kiiruga visandatud portree täienduseks: 
tema isa on meie mees — kuningriiklane, poeg aga veendunud vabariiklane. Sellele 


vaatamata tuleb nooruk suurepäraselt toime seaduslike valitsejate tagasitulekut ette- 
valmistavate gruppide finantseerimisega. Äri on äri! 

Minu jaoks kehastab too kaval kääbus homset kainet, põhimõttelagedat ning 
kasuahnet Prantsusmaad. Koos kümmekonna pankuriga hakkab ta kuningate, 
konventide ja direktooriumide asemel riiki juhtima. 

Jäta meelde — tema nimi on Pierre Jean de Beranger ...' 

Kirjale lisatud märkus. 

Minu õnnetu vend tundis inimesi. Kuid Pierre Jean de Beranger laulab praegu 
armastuse ja vaesuse rõõmudest ning teda peetakse Prantsusmaa esimeseks poeediks. 
Mida võib ette näha selles meeletus, meeletus, meeletus maailmas? 

15. veebr. 1827, 

Krahv de Mercier 


EBAÕNNESTUNUD DEBÜÜT 


Raamatuäris oli kärarikas nagu ikka neljapäeviti samal ajal. Igast pealinna otsast oli 
siia kogunenud kirjanikke ja kriitikuid, et vahetada mõtteid järjekordse uudisteose üle. 
«Ma ei saa aru, mis võis Vassili Andreitšile selles meeldida,» kõneles sapiselt ilus 
pikakasvuline mees. «Teos on küll elav, loogiline ja teravmeelne, kuid lugeda on seda 
siiski igav. Autor on trükkiandmisega kiirustanud. Teos oleks veel viimistlemist 

vajanud.» 

«Mina ei saa teist aru,» kehitas õlgu tema naaber. «Te kõnelete nõnda rahulikult 
sellest poeetilisest ebardist! Mis on autor teinud Vene ajalooga? Lugeja näeb vürst 
Vladimiri nime, tahab kuulda sellest ajast, olustikust, uskumustest. .. Kus on Ilja 
Muromets, Dobrõnja, Tšuril0?» 

«Te olete liiga karmid,» sekkus vaidlusse kolmas tuntud luuletaja. «Muidugi on 
poeemis venivust, lõtvu värsse, talupoeglikke rütme, kuid. ..» 

«Ptüi, te veel kaitsete! Siin pole kübetki rahvalikkust!» 

«Aga Vassili Andreitšile poeem meeldis ...» 

«No ja mis siis? Ei mõtteid ega tundeid — üksnes sentimentaalsus.» 

«Seda peab küll tunnistama! Aina kahemõttelisused. Naised on tal alasti, poolalasti, 
särgiväel! Isegi künkad on tal paljad, samuti saablid.» 

«Kuid järeltulevad põlved võivad selle järgi otsustada meie maitse üle!» 

«Nonoh, nemad juba seda vene nimedega itaalia muinasjuttu ei loe.» 

«Kordan veel kord: peamine — puudub rahvalikkus.» 

«Kust niisugune häda küll vene kirjandusse tuli? Kõike seda kuulsin lapsepõlves 
juba vanaemalt. Milleks elustada vanu maitsetuid nalju?» 

«Aga mina tegin teksti kohmakuse kohta tosina küsimusega nimekirja. Luuletaja ei 
suutnud ühelegi neist vastust anda.» 

«Aga näete, Vassili Andreitšile .. .» 

«Ah, tema lihtsalt upitab oma õpilast. Otsekohe lepitan teid kõiki! Kuulake näidet 
poeemi stiilist. Kaks rida — ning ongi maitsetuse piir saavutatud: 


«Teel rändan, vaikne ratsamees, 
kuid hoidku end, kes on mul ees.»» 


Ning kõik noogutasid üksmeelselt pead. Mõneks hetkeks saabus Smirdini ärisse 
(harv juhus) vaikus: kaksik-värsi vääriliseks hukkamõistuks puudusid sõnad. 


.. » Smirdini juures arutati Puškini esimest poeemi j «Ruslan ja Ludmilla».22 


FANTAASIA PIIRID 


Austusest noorima külalise vastu vesteldi inglise keeles. Vaatamata sellele, et tolle 
väikest kasvu poisikeseohtu noormehe, Ühendriikide kodaniku, oli maja peremees 
mõni tund tagasi Fontankalt kõrtsi juurest üles korjanud. 

Ning noor vürst Odojevskite soost, Rjurikovitš, omal ajal Romanovitest tuntum, 
miljonär, kirjanik ja filosoof,.; istus' ühes lauas ookeani tagant tulnud hulkuriga ning 
tundis end suurepäraselt, muide, niisamuti nagu kolmas lauakaaslane, kolmekümne 
viie aastane provintsiüli-kooli professor. Viimane, tõsi küll, rohkem kuulas, tak- 
seerides vaidlejaid ilmse imestusega. 

«Kinnitan teile,» hoogusattunud vürst koputas pehme, kuid tugeva käega lauale, «et 
inimese fantaasiat kütkestab kõige enam üleloomulik. Inimene vajab müstikat. Las 
sõrmusest sünnib sulfiid, las kummitus liigub, kuulmatult mööda koduseid, oma 
igapäevasusega tüüta' vaid ruume. Hingedega läbikäimine on meie ühine 


1 Kõik vaidlejate ütlused on võetud tolleaegsete juhtivate ajakirjade artiklitest. 
Vassili Andreitš — V. A. Zukovski. Autor, 

kirg. Las lugeja kohtub nendega, kui mitte elus, siis raamatutes.» 

Ameeriklane võttis pokaali... ja asetas ootamatult lauale tagasi. 

«Mis ikka, võib-olla ristub teie tee kusagil minu omaga. Oo, ebamaised saladused! 
Ent kas te olete mõtelnud, et võrreldamatult rohkem on varjul maistes asjades? 
Inimeses ja selles, mis teda ümbritseb? Võtame teie piibu, vürst... Kas te ei tunne 
seda ära tuhandete samasuguste hulgast? Te olete jätnud temasse jälje endast, piibu 
ning teie vahel on mingi side. Kujutage ette iidset suguvõsa, kes on sajandeid ühes 
vanas lossis elanud. See loss pole enam mitte ainult loss. Ta on läbi imbunud 
lugematute põlvkondade eluga. Ning suguvõsa viimase esindaja surmatunnil variseb 
ta kokku... Või teine näide... Kunstniku naine peab surema, kui kunstnik teeb 
portreele viimase pintslitõmbe, et elu läheks inimesest salapäraselt üle tema kujutisse. 
See pole veel kõik. Avastada hinge fantastilised sügavused ... Ja mina teen seda, või 
ma pole Edgar Allan Poe Baltimore'ist.» 

Niisugune eneseülistus oli vürstile ilmselt vastukarva. Ent ta oli võõrustaja. Leebe 
pilguga pöördus ta professori poole, kes oli vaikselt pealt kuulanud. 

«Noh, aga teie, professor, mis teie ütlete meie vaidluse kohta? Missugune on teie 
arvamus fantaasia objektist?» 

«Ma ei tea, kuidas teile vastata, kallis Vladimir Fjodorovitš. See ala on minule 
küllaltki kauge. Tõeline elu on mulle huvitavam. Praegu köidab mind ... Vaadake!» 
Professor võttis paberi ja pliiatsi, tõmbas kiiresti ning üllatava täpsusega sirge joone ja 
asetas selle kõrvale punkti. «Näete, tundub, et läbi selle punkti võib Eukleidesest 
hoolimata tõmmata mitte ühe, vaid vähemalt kaks antud sirgega paralleelset sirget. 
Sellest järeldub .. .» 

«Nüüd lähete küll liiale!» hüüatas ameeriklane. 

«Aitab!» kostis vürsti suust nagu kaja. «Või järeldusi veel tegema! Ka fantaasial 
peavad olema piirid, härra Lobatševski!» 

247 


2? Kõik faktid on võetud suure prantsuse luuletaja Pierre Jean de Beranger' autobiograafiast. Autor. 


ÄRGE END KILLUSTAGE. 


Patendibüroo direktor saatis sigarikarbi kerge tõukega üle laia kirjutuslaua oma 
kaastöölise poole. See läitis oskamatult sigari. 

«Mul seisab teiega ees tõsine jutuajamine.» 

«Olen tähelepanu ise, härra Haller!» 

«Oh ei, juttu ei tule teie tööst büroos. Kuidas te sellesse ka ei suhtuks, toime tulete 
suurepäraselt. See pole kompliment! Me tõstsime koguni teie palka. Ent just 
sellepärast, et olete suurepärane insener, tahan teid hoiatada. Te pillate liialt oma 
võimeid. Minu arvates omate suurt leiduritalenti ja seda tuleb arendada. Üksnes 
täpselt määratletud eesmärk teeb elu tõeliselt täisväärtuslikuks. Kindel eesmärk! See 
on kõikide tõeliselt suurte inimeste ühine joon. Aga mis teete teie?» 

«Kuid mina ei pretendeerigi suurusele, härra Haller!» 

«Seda enam on tarvis eesmärgikindlust meile, geniaalsusesädemeta, tagasihoidlikele 
töötajatele. Aga teie? Kirjutasite üheaegselt neli niivõrd erinevat tööd, et lausa naera. 
Te käsitlete valguskiirguse saladusi, määrate aatomite suurust ning selgitate 
molekulide Browni liikumist. Vähe sellest. Neljandas artiklis üritate koguni luua uut 
õpetust ruumist ja ajast! Kui ma poleks veendunud teie vaimses tervises, paluksin teid 
pöörduda psühhiaatri poole. Ärge ainult solvuge, kallis kolleeg! Kõnelen seda kõike 
ju teie huvides. Kui palju tunnustamata geeniusi, kes on tahtnud teadust pea peale 
pöörata, on lõpetanud hullumajas. Kui teie teadlaseanne väljenduks niisama eredalt 
kui leiduritalent... Aga seda ei ole. Ega teid asjata, erinevalt paljudest teie õpingu- 
kaaslastest, ei jäetud Zürichi Tehnikaülikooli juurde. Mulle on kõneldud, et te 
hoidusite kõrvale matemaatikaloengutest. Nii et miks hellitada teostamatuid lootusi? 
Tegelge oma otsese tööga, tehke seda üha paremini ja paremini, ja tulevik on teie 
päralt, mu kallis Albert.» Einstein tänas ja nõustus. 


AUTORITEST 


Dmitri Bilenkin 


on sündinud 1933. aastal. Erihariduselt geoloog-geokee-mik. 1959. aastast alates on 
töötanud ajakirjanikuna teaduslike ajakirjade juures. 

Autori esimene ulmejutt ilmus 1958. aastal, regulaarselt hakkas ta aga 
ulmekirjandust viljelema 1964. aastal. Tema jutustusi tuntakse ka väljaspool NSV 
Liidu piire. Seni on autorilt ilmunud kolm ulmejuttude kogumikku: «Marsi 
murdlainetus» (1967), «Salakaubaöö» (1971) ja «Intelligentsi proov» (1974). 


Kirill Bulõtšev 


on varjunimi ja elulugu tal seetõttu puudub. Avalikkuse ette astus 1965. aastal. Kuni 
tänaseni on selle nime all ilmunud tähelepanuväärne hulk raamatuid: «Kindral 
Bandula mõõk» (1968, eesti keeles 1972), fantastiline romaan «Viimane sõda» 
(1970), ulmejuttude kogumik «Imed Gusljaris» (1972) ja ulmejuttude kogumik lastele 
«Tütarlaps Maalt» (1974). Peale selle on K. Bulõtševi novelle ja jutustusi ilmunud 
perioodilistes väljaannetes, Tema teoseid on tõlgitud teiste nõukogude rahvaste 
keeltesse ja avaldatud ka välismaal, 


Andrel Dmitruk 


on sündinud 1947. aastal Kiievis. Lõpetanud Moskva Kinematograafiainstituudi 
stsenaariumide teaduskonna. On töötanud režissööri abina filmistuudios, toimetajana 
televisioonis. Praegu elukutseline stsenarist, kirjutab peamiselt populaarteaduslike, 
dokumentaal- ja telefilmide stsenaariume, 

Autori esimene ulmejutustus ilmus 1963. aastal. Sellest peale on tema jutustusi 
avaldanud Kiievi ja Moskva ajakirjad ja kirjastuse «Molodaja Gvardia» iga-aastane 
fantastikakogumik, 


Anatoli Dneprov (Mitskevitš) 


on sündinud 1919. aastal. Ta on füüsika-maternaatika-kandidaat. Tema esimesed 
ulmejutustused ilmusid 1958. aastal. Sellest ajast saadik on ta kirjutanud neli raamatut 
ulmejutte ja kaks romaani: «Savijumal» ja «Helesinine hiilgus». 

Tema loomingu iseloomulikuks jooneks on mõtisklused teaduse 
arenguperspektiividest ja situatsioonid, kus imperialistid kasutavad tuleviku teadust 
inimvihkajali-kel eesmärkidel. Viimast teemat lahendab ta sageli pamfletivormis. 


Aleksandr Kolpakov 


on sündinud 1922. aastal Volgamaal. Võttis osa Suurest Isamaasõjast. Kuni 1956. 
aastani teenis ohvitserina Nõukogude armees. Lõpetas sõjaväeakadeemia. Viimased 
kakskümmend aastat on töötanud mitmetes Moskva teadusliku uurimise instituutides. 
Erialalt keemiainsener. Kirjandusega hakkas tegelema 1958. aastast, algul kui teaduse 
popularisaator. 1960. aastal ilmus tema esimene ulmeromaan «Griada», 1964. aastal 
esimene ulmejuttude kogumik «Unistuste meri». 


Vladimir Mihhailov 


on sündinud 1929. aastal. Õppis juurat, tegi parteitööd, teenis armees. Lõpetas 
kaugõppe teel Läti Riikliku Ülikooli filoloogiateaduskonna. 1957. aastast alates aval- 
dab regulaarselt satiirilisi palu. Esimene ulmejutustus «Erivajadus» ilmus 1962. 
aastal. Pärast seda on Läti kirjastused avaldanud veel kolm tema raamatut. V. Mih- 
hailov on Nõukogude Liidu Kirjanike Liidu liige. 

Vjatšeslav Morotško 

on sündinud 1933. aastal Moskvas. Lõpetanud Moskva Energeetikainstituudi. 
Praegu teenib sõjaväeinsenerina Nõukogude armees, 1968, aastal proovis kätt 
teadusliku fantastikaga. Tema jutustusi on avaldatud kirjastuse «Molodaja Gvardia» 
väljaandel ilmuvas fantastikakogu-mikus. Praegu koostab oma esimest ulmejuttude 
kogumikku. 


Juri Nikitin 


on sündinud Harkovis 1939. aastal. 


Pärast keskkooli lõpetamist sõitis Kaug-Põhja, kus töötas palgiparvetajana, võttis 
osa geoloogiaekspedit-sioonidest. 

Käesoleval ajal elab autor Harkovis ja töötab tehases valajana. 

Avalikkuse ette jõudis J. Nikitini looming 1965. aas-iai. Tema novelle ja jutustusi 
on avaldatud vabariiklikes ja üleliidulistes ajakirjades, kogumikus «Fantastika-72» 
jm. Esimese raamatuni «Inimene, kes muudab maailma» jõudis autor 1973. aastal. 


Roman Podolnõi 


on sündinud 1933. aastal. Esimene trükiproov 1956. aastal, esimene jutustus 1962. 
aastal. Arvukate populaarteaduslike raamatute ja artiklite autor. Hariduselt ajaloolane, 
elukutselt ajakirjanik. Ajakirja «Znanie— Sila» osakonnajuhataja. 


Igor Rossohhovatski 


on sündinud 1929. aastal Tšerkasski oblastis Špola linnas. Ta on lõpetanud Kiievi 
M. Gorki nimelise Pedagoogilise Instituudi. Kirjanik ja ajakirjanik. Praegu töötab 
Ukraina pioneeriajalehe «Noor Leninlane» kirjandusliku kaastöölisena. On kirjutanud 
hulga populaartea- 

duslikke artikleid ning avaldanud ulme juttude kogumikke: «Haikala mõistatus», 
«Kohtumine ajaga», «Ajaloo spiraal» jt. 


Kiira Sošinskaja 

on sündinud 1933. aastal. Hariduselt arhitekt, ajakirja «Nõukogude Ekraan» 
peakunstnik. 60-ndate aastate algul kirjutas mõned ulmejutustused, mis avaldati aja- 
kirjas «Iskatel». Praegu on kirjutamisest loobunud. 


Aleksandr Šalimov 


on sündinud 1917. aastal. Lõpetas 1940. aastal Leningradi Mäeinstituudi. Geoloog. 
On töötanud Tjan-Šanis, Pamiiris, Kaug-Põhjas, Kaukaasias, Krimmis ja Kuubas. 
1Ö43.—1953. aastani teenis Nõukogude armees. 1954. aastast alates on Leningradi 
Mäeinstituudi meregeoloogia kateedri dotsent. 

Kirjutamist alustas 1947. aastal. 1956. aastast hakkas oma töid avaldama. On 
kirjutanud populaarteaduslikke raamatuid: «Maa pulss», «Mäe kompass», «Suure 
saladuse lävel» jne. Rea ulmeraamatute autor: «Möirgava mäekuru saladus» (1962), 
«Siis, kui vaikivad ekraanid» (1965), «Dinosauruste kütid» (1966), «Surematuse 
hind» (1970) jt. Peale selle paljude erialaste artiklite ja geoloo-giaalaste 
monograafiate autor. Nõukogude Liidu Kirjanike Liidu liige 1966. aastast, geoloogia- 
mineraloogia-teaduste kandidaat. 


Vadim Šefner 

on sündinud 1915. aastal Petrogradis. Ka praegu elab ja töötab ta Leningradis. Ta on 
paljude luuletuskogude autor, kuid ka proosakirjanik. Tema jutustuste ja romaanide 
tegevus toimub peamiselt Leningradis esimestel viisaastakutel ja Suure Isamaasõja 


aastatel. 1963. aastal ilmus tema esimene ulmejutustus. Käesolevaks ajaks on ta 
jõudnud neid kirjutada juba kaks kogumikku. 

Sergei Zemaitis 

on sündinud 1908. aastal Amuuri-äärses taigakülas. Ta on olnud traktorist, teeninud 
kauba- ja sõjalaevastikus, töötanud Kaug-Ida ajalehtede korrespondendina, Suure 
Isamaasõja ajal võitles rindel. Praegu elab Sergei Zemaitis Moskvas. 

S. Zemaitis on kirjutanud palju teoseid lastele. 1953. aastal ilmus tema esimene 
raamat «Tuvikuristiku lapsed». Sellele on järgnenud umbes tosin raamatut, nende 
hulgas «Soe vool», «Kure tee», «Punane niidike», «Roheline rakett», «Kahevõitlus 
atollil», «Ookeani lapsed», «Homunkuluste maal» ja «Laulvad kivid». 


Ilja Varsavski 


on sündinud 1909. aastal. Ta on pidanud meremeheametit ja töötanud 
konstrueerimisinsenerina. Kirjandusliku debüüdiga sai ta maha 1929. aastal. Järgnes 
kolmkümmend aastat pausi. Regulaarselt hakkas Varšavski ajakirjanduses avaldama 
oma ulme j utte 1962. aastast. Tema jutustused on koondatud nelja kogumikku ja 
valikkogusse «Ärevusttekitavad sümptoomid puuduvad» (1972). 

